
1 Vigvam pod skalou

Raz na jar,
  tesne pred východom slnka, vyšiel Quonab, posledný z indiánskeho kmeňa myanoských
  Sinawov, zo svojho vigvamu, učupeného pod skalou, ktorá stála na východnom
  brehu rieky Asamuk, a vystúpil po strmom skalnatom svahu až na samý vrchol. Tu
  mlčky postál a čakal, kým sa prvé slnečné lúče zajagajú nad hladinou mora,
  ktorá sa rozprestiera medzi Connecticutom a Seawanaky.

Práve skončil
  tichú modlitbu k Veľkému Duchu, keď spoza nízkeho dlhého pásma mrakov nad morom
  vyprskla zlatá žiara. Quonab zanôtil zvláštnu pieseň k východu slnka, ktorou
  Indiáni podľa obyčaje vzývali boha dňa:

Ó ty, čo
  vstávaš z nízkych mrakov, aby si nad nami žiaril vysoko, vítam ťa a velebím!

Znovu a znovu
  spieval a pritom do taktu tĺkol na malý bubon, až kým veľká žeravá guľa
  nezažiarila nad mrakmi a červenojagavý zázrak vychádzajúceho slnka nebol úplný.

Červenokožec
  sa vrátil do vigvamu, učupeného pod ochrannou skalou. Umyl si ruky v dieži z
  lipového dreva a začal pripravovať skromné jedlo.

Pocínovaný
  medený kotlík, visiaci nad ohniskom, naplnil čiastočne vodou, a keď voda začala
  vrieť, namiešal do nej trochu rozomletej kukurice a niekoľko mäkkýšov. Indián
  nechal vodu variť, vzal si hladko vŕtanú kresadlovú pušku, svižko preliezol cez
  skalnatý hrebeň, ktorý chránil vigvam pred severozápadným vetrom, a jastrabím
  zrakom sa zahľadel ponad šíru hladinu vody: bolo to akési jazero tvorené riekou
  Asamuk, ktorá tu zaplavovala celé údolie, lebo jej vody zadržiavala vysoká
  bobria hrádza.

Na jazere bol
  ešte od zimy ľad, ale vo všetkých teplejších plytčinách bola už len voda; na
  týchto miestach sa rady plahočievali divé kačky. No teraz ich tu nebolo vidieť,
  zato pri okraji ľadu černela sa okrúhlastá škvrna; hoci to bolo ďaleko, Quonab
  na prvý pohľad spoznal ondatru.

Mohol síce
  obísť okolo jazera a tak sa priblížiť na dostrel, no on sa zaraz pobral naspäť
  do vigvamu a miesto pušky si vzal zbraň svojich otcov – luk a šípy – a k tomu
  si vzal ešte dlhú rybársku šnúru. Rýchlo, šikovne sa zakradol k ondatre, ktorá
  ešte stále hrýzla koreň kosatca; zakrátko bol od nej len na nejakých desať
  metrov. Rybársku šnúru položil zvinutú na zem a jeden jej koniec priviazal na
  šíp; napol luk – a svišť! – šnúra sa odvíjala, šíp letel určeným smerom, až
  prebodol ondatru. „Čľup!“ a zviera zmizlo pod ľadom.

No druhý
  koniec šnúry lovec držal v rukách; pomaly a opatrne ťahal, až kým sa ondatra
  nedostala na dosah. Potom ju dorazil palicou. Keby ju bol zastrelil puškou,
  sotva by sa bol dostal k jej mŕtvole.

Vrátil sa do
  svojho obydlia, zjedol skromné raňajky a nakŕmil aj malého, vlkovi podobného
  žltkastého psa, ktorý bol uviazaný pri vigvame. Potom ondatru odral, a to tak,
  že najprv krížom rozrezal kožu pri zadnej časti tela, nato ju vyvrátil naruby
  ako rukavicu a stiahol ju až po ňucháč. Ohnutá palička, ktorú vsunul do kože,
  udrží ju napnutú až do dňa, keď bude úplne suchá a pripravená na predaj.

Ako bol
  zaujatý touto prácou, z lesa sa ozvali zrazu zvuky krokov. A vtom už aj bolo
  vidieť vysokého, divoko vyzerajúceho muža s červeným nosom a bielymi
  vykrútenými fúzmi, ako vychádza z krovín.

Keď uvidel
  Indiána, zastal, hodil pohŕdavý pohľad na jeho ranný úlovok a utrúsil posmešnú
  poznámku o „žráčovi potkanov“. Nato zamieril k vigvamu, pravdepodobne aby si ho
  prezrel, ale Indiánovo pomalé a zreteľné „Choďte preč!“ mu prekazilo zámer.
  Zahundral čosi o „bronzovom tulákovi“ a zamieril k najbližšej farme.




2 Rolf Kittering a strýko vojak

Bol „mesiac
  vrán“, čiže marec bieleho muža. Blížil sa teda už i „mesiac tráv“ a šípovité
  kŕdle čiernokrkých kanadských husí tiahli už na sever od pobrežia; ako leteli,
  posielali dolu radostnú zvesť, že „mesiac hladu“ sa pominul, že prichádza jar,
  ba že už je aj v kraji. A vysoko na suchom konári klopkal ďateľ, škvrnitý lesný
  jariabček bubnoval na svojej obľúbenej vetve, americká prepelica štebotala v
  sosnových lesoch a divé kačice na oblohe mávali krídlami a piskotali. Aký div,
  že Indiánova duša tiež túžila vyliať svoje city vo zvukoch bubna a v piesňach
  červeného plemena sprevádzaných bubnom?

Indián, akoby
  si práve na čosi spomenul, pokojne odišiel na južnú stranu pod hrebeň hory,
  práve na to miesto, kade preteká potok na okraj Stricklandskej pláne, a na
  tomto návrší hladkých skál našiel, tak ako vždy o tomto čase, usmiate pečeňovníky
  s belasými očkami, prvé milé jarné kvetinky. Neodtrhol ani jednu, iba si k nim
  sadol a hľadel na ne. Nesmial sa a nespieval, slovka nepreriekol a neoslovil
  ich, ale sadol si vedľa a hľadel na ne uprene a potom odišiel uspokojený
  vedomím, že ich našiel. Kto by smel povedať, že ich krása sa nedotkla jeho
  duše?

Vytiahol si
  fajočku a mešec s tabakom. Tu si však zrazu spomenul, že už nemá tabak. Veru,
  mešec bol prázdny. Vrátil sa do vigvamu a z poličky nad záhlavím postele vzal
  niekoľko napnutých koží – desať koží ondatrích a jednu kožu norky. Potom sa
  pustil lesnou cestičkou na juh, do širokého, otvoreného kraja, nazvaného Stricklandská
  pláň. Odtiaľ prešiel cez chrbát neďalekého horstva do mestečka a prístavu
  Myanos.



Bolo napísané
  nado dvermi, do ktorých vošiel. Kupovali tu rozliční mužovia i ženy, ale Indián
  ostal skromne naboku, kým všetkých neobslúžili, a pán Peck zavolal:

„Hej, Quonab!
  Čo si priniesol dnes na predaj?“

Quonab
  predložil svoje kožušiny. Obchodník si ich zblízka dôkladne prezrel a riekol:

„Sú už dosť
  neskoré, nemôžu byť najlepšie. Nemôžem ti dať viac ako sedem centov za každú
  ondatru a sedemdesiatpäť centov za norku, obchod je obchod.“

Indián si bral
  svoj balík, akoby chcel povedať: „To mi aj postačí,“ keď tu Silas zvolal:

„No, aby si
  nepovedal, dám ti po desať centov za ondatry.“

„Po desať
  centov za ondatry a dolár za norku, v hotovosti,“ znela odpoveď. „Potom si
  nakúpim, čo potrebujem.“

Silas dbal na
  to, aby žiaden jeho zákazník neprekročil ulicu, kde bola firma.



A tak obchod,
  teraz už celkom slušný, raz-dva dojednali. Indián odišiel so zásobou tabaku,
  čaju a cukru.

Uberal sa
  nahor popri rieke Myanos, pretože pri brehu mal nastavených niekoľko pascí na
  ondatry, i keď sa musel stále obávať, že ich chlapci ukradnú alebo vyberú; to
  územie totiž považovali za svoje lovište.

O hodinu
  prišiel k jazierku a potom zamieril priamo cez les domov. Tak sa dostal na
  Catrockskú cestu a po nej k farme a ošarpanému domu Micky Kitteringa. Dopočul
  sa, že majiteľ tejto farmy má na predaj čerstvú jeleniu kožu. Quonab teda
  zamieril k domu v nádeji, že sa mu podarí kožu odkúpiť. Micky práve vychádzal
  zo stodoly, keď uzrel Indiána. A obaja si videli navzájom až do duše. To
  Quonabovi stačilo; vrátil sa. Farmár však nechcel zabudnúť, že Indián „poškvrnil“
  svojou prítomnosťou jeho bývanie. Zahromžil čosi a volal za odchádzajúcim
  Quonabom, aby „sa pratal z jeho domu“; čo tým myslel, bolo až príliš jasné.
  Indián sa rýchle obrátil. Zastal a pokojne sa díval na Michaela.

Niektorí ľudia
  by síce nevedeli vysvetliť rozdiel medzi plachosťou a smelosťou, ale zato oboje
  ihneď rozpoznajú. Niečo akoby belochovi hovorilo: „Daj si pozor!

Ten Indián je
  nebezpečný!“ Micky teda len zahundral čosi ako: „Prac sa, lebo pošlem po
  strážnika!“ Indián však len stál, chladne sa naňho díval, až kým sa farmár
  neobrátil a nezmizol.

Potom sa aj
  Quonab pobral do lesa.

Kittering
  nebol láskavý človek. Vyzeral skoro ako vojak. Pyšné biele fúziská mal zakrútené
  ani rohy po oboch stranách červeného nosa, celkom po vojensky. Plecia mal
  hranaté, chôdzu ťarbavú, reč britkú ako šabľa, čo tu v Connecticute pôsobilo
  zvláštne, ba priam hrozivo. Dosť neskoro sa oženil so ženou, ktorá by mu bola
  bývala dobrou manželkou, keby jej to bol dovolil. Nielenže sám bol opilec, ale
  ešte i ženu zviedol násilím na korheľstvo, a to so žalostným úspechom.

Deti nemali.
  No pred niekoľkými mesiacmi dostalo sa do ich opatery dieťa Michaelovho brata,
  pätnásťročný chlapec. Keby s ním boli čo len trochu dobre zaobchodili, bol by
  sa stal požehnaním pre všetkých. Ale Micky zašiel priďaleko. Jeho povahu, od
  prírody trochu slabú, veľmi ovplyvňoval – rum. Vždy chvastavý a nafúkaný,
  rozlišoval ľudí na dve skupiny: na nadriadených, pred ktorými sa plazil, a
  podriadených, na ktorých stále frfľal, nimi opovrhoval a správal sa pred nimi
  povýšenecky, hoci vo chvíľach, keď nebol opitý alebo nebol rozladený po
  pijatike, bol predsa ako-tak láskavý. Na šťastie dieťa jeho brata zdedilo málo
  otcovských rodinných znakov, ba naopak, telom i duchom sa ponášalo na matku,
  dcéru učeného teológa, ktorý síce venoval neobyčajnú starostlivosť jej duševnej
  teoretickej výchove, ale zanechal ju chudobnú a neschopnú hospodársky sa
  povzniesť.

Mala také
  duchovné schopnosti a zvláštnosti, že by ju pred sto rokmi hádam boli upálili
  ako bosorku a o päťdesiat rokov neskoršie by ju azda vyhlásili za vešticu.
  Nestalo sa však ani jedno, ani druhé, ale čosi úplne iné. Jej duchovné
  zvláštnosti nezískali jej ani vážnosť bosorky, ani korunu veštice, ba naopak,
  dedinčania ňou opovrhovali.

Biblia síce
  tvorila základ jej života, ale chopila sa jej z nedobrej stránky. Miesto toho,
  aby odsudzovala tých, ktorí nejdú cestou pravdy (ako tomu dedinčania rozumeli),
  uspokojila sa s polovičným úsudkom:

„Tí, ktorí nie
  sú proti mne, sú so mnou.“ A druhá jej zásada znela: „Láskavé srdce je známkou
  vyvoleného.“ A z toho urobila aj konečný záver, hodný jej otca: „Ak niekto koná
  dačo úprimne a domnieva sa, že tým ctí boha, ctí ho naozaj.“

Jej osud bol
  spečatený. Všetci, ktorí si povšimli jej blčiacich očí, vpadnutých líc, ešte
  vpadnutejších pŕs a kašľa, videli v tom ruku urazeného boha, ktorý ničí
  bohorúhača, a s porozumením kývali hlavou, keď koniec ozaj prišiel.

Tak ostal Rolf
  sám na svete so vzdelaním z ľudovej školy, s dôkladnou znalosťou biblie a „Robinsona
  Crusoa“, s matným vedomím všadeprítomného boha a so zakorenenou nedôverou k
  tým, ktorí mu boli a mali byť najbližšími.

Toho dňa, keď
  potichu pochovali matku, odišiel z dedinky Redding a pustil sa neznámymi
  cestami na neznámy juh, kde úplne neznámy strýko Michael mal farmu a hádam aj
  domov preňho.

Dvadsaťštyri
  kilometrov prešiel ešte toho istého dňa; noc prespal v stodole; štyridsať
  kilometrov prešiel druhého dňa a napokon našiel svoj budúci domov.

„Poď ďalej,
  chlapče,“ privítal ho strýko pomerne prívetivo, lebo na šťastie mal práve
  výbornú náladu. A tak sa silný pätnásťročný chlapec stal členom farmy.




3 Rolf lapí medvedíka mývala a nájde priateľa

Teta Prue,
  žena s prenikavými očami a červeným nosom, sa zo začiatku akoby ostýchala, ale
  všetky formality razom zmizli, len čo zaučila Rolfa do tajomstva prác, ako je
  kŕmenie prasiec, sliepok, teliatok a dojenie kráv. Okrem toho sa Rolf
  samozrejme pustil aj do povinností, ktoré poznal už od detstva. A veru mal toho
  teraz veľa na krku. Nejeden chlapec na Rolfovom mieste by sa bol zamyslel, či
  si teta Prue nechala nejakú povinnosť aj pre seba, ale Rolf bol zvyknutý na lopotu.
  Pracoval bez oddychu a namáhal sa, ako len najviac mohol. No čoskoro pochopil,
  že svojou dobrou snahou si nezískal pochvalu, ba naopak, nezaslúžený trest.
  Strýko mával čím ďalej tým horšie nálady. Teta veľa pila a Rolf čoskoro
  spomínal na trudné dni, ktoré prežil pri matke, ako na zašlé časy šťastného
  detstva.

Čím lepšie
  poznával svojich príbuzných, tým viacej ničomnosti u nich objavoval. A predsa,
  až sa zdesil, keď raz v noci strýko priniesol domov niekoľko sliepok a ponechal
  si ich bez majiteľovho vedomia. Micky si z toho ešte žarty strúhal a
  poznamenal, že „aj Rolf sa čoskoro bude musieť zaúčať do nočnej práce“.

A to bola len
  jedna z ničomnosti, ktoré dokazovali, aké zlé miesto je sirote novým domovom.

Udatný strýko
  zo začiatku nevedel, či zamlkly chlapec je azda povaha panovačná, ktorej sa
  treba báť, alebo povaha pokorná, ktorú treba držať v strachu. No keď sa chlapec
  nebránil, Mickyho smelosť rástla, a tak sa údery sypali častejšie. A veru nie
  div, že všetko dobro, ktoré mu matka vštepila do srdca, začalo vyprchávať v
  ohni takého každodenného života.

Rolf nemal
  možnosť nájsť si v dedine kamaráta, ale náhoda mu pomohla, že si jedného predsa
  len našiel.

Za jarného
  rána, pred východom slnka, vyhnal ako zvyčajne kravu na lesný pasienok a bol
  nesmierne prekvapený, keď tam zrazu uvidel akéhosi cudzieho muža, ktorý mu
  kýval, aby prišiel bližšie. Rolf sa teda pobral k nemu. Muž bol štíhly, temnej
  pleti a mal hladké čierne vlasy, kde-tu už prekvitajúce šedinami. Akiste to bol
  Indián.

Potriasol
  vrecom a riekol:

„Mám tu v
  tejto diere mývala. Podrž mi vrece, aby som ho mohol doň nahnať.“

Rolf ochotne
  schytil vrece a pridržal ho pri diere. Indián sa zatiaľ vydriapal na strom k
  vysokému otvoru a začal v ňom štúrať dlhou palicou, až sa vnútri ozvalo
  škrabanie a do vreca vkĺzlo ťažké telo.

Rolf sa
  víťazne usmial.

Indiánova tvár
  sa tiež rozjasnila.

„No a teraz čo
  budeš s ním robiť?“ spýtal sa Rolf.

„Budem s ním
  cvičiť psa na lov mývalov,“ znela odpoveď.

„Kde?“

Indián ukázal
  k Asamuckému jazierku.

„Ty si ten
  Spievajúci Indián, čo býva pod Abovou skalou?“

„Áno! Daktorí
  ľudia ma tak volajú. Ale menujem sa Quonab.“

„Počkaj tu asi
  hodinu a ja potom prídem a pomôžem ti,“ ponúkal sa Rolf, ktorého sa zmocnila
  lovecká náruživosť.

Indián
  prikývol:

„Keby si ma
  nemohol nájsť, trikrát zaštekaj!“

Potom si
  prehodil na plece krátky sochor, na koniec ktorého zavesil vrece s mývalom –
  pravda, v bezpečnej vzdialenosti od chrbta.

Rolf sa dal na
  cestu domov i s kravou.

Keď sa
  Indiánovi ponúkal na pomoc, konal tak pod vplyvom chvíľkovej túžby. No až teraz
  si uvedomil, v akej búrlivej domácnosti žije. Pochopil, že nebude také ľahké
  odísť z domu. Lámal si hlavu, akú výhovorku nájsť, aby mohol odísť. Napokon sa
  rozhodol, že sa bude pridržiavať dvoch starých múdrych porekadiel.

Prvé:

„Ak nevieš, čo
  máš robiť, nerob nič!“

A druhé:

„Ak nemôžeš
  nájsť mierny spôsob, konaj rázne!“

Nakŕmil kone,
  vyčistil stajňu, podojil kravu, nakŕmil prasce, sliepky a teľce, navliekol
  koňom postroj, narúbal a nanosil dreva, vyhnal ovce na pašu, zapriahol kone do
  voza, nalial mlieko do hrncov, aby sa sadlo, do veľkej misy nasypal kukuricu a
  nalial na ňu vodu, aby ňou nasiakla, nabrúsil kuchynský nôž, ošklbal sliepku
  určenú na obed, upevnil uvoľnené latky v plote, doniesol z pivnice zemiaky, a
  to všetko v sprievode divej muziky, ktorou sa rozozvučal britký jazyk domácej
  panej. A konečne mohol Rolf zahnať kravu opäť na lesnú pašu. Bol pevne
  rozhodnutý, že sa domov nevráti skôr, kým mu Indián neukáže cvičný lov na
  medvedíka.




4 Pri love medvedíka mývala sa Rolf dostane do tiesne

Nie hodinu,
  ako povedal Rolf, ale takmer tri hodiny trvalo, kým sa dostal k Pipetavskému
  jazierku, ako ho volali. Ešte nikdy tu nebol. Trikrát zaštekal, ako sa boli dohovorili.
  A ihneď dostal odpoveď. Quonab stál na vysokej skale. Keď Rolf prišiel k nemu,
  Indián ho zaviedol k vigvamu na južnej strane.

Pre Rolfa to
  všetko bolo ako vstup do nového života. Niektorí starší obyvatelia v Reddingu
  boli lovcami, poznali divých Indiánov a veľa ráz o nich rozprávali Rolfovi
  všelijaké príhody, ktoré dodávali podivuhodným znalostiam Indiánov lesk
  svätožiary. Zo dva razy aj videl Indiánov, keď prechádzali dedinou, ale ich
  špinavý výzor ho odpudzoval. Tu však videl čosi celkom iného. Pravda, nie azda
  nejakého ideálneho červenokožca z okolia Champlainskeho jazera a odetého rýdzo
  po indiánsky. To nie, pretože tento Indián bol odetý ako každý obyčajný roľník,
  ibaže nenosil klobúk a topánky. Hlavu mal totiž nepokrytú a na nohách mal mokasíny.
  Korálky na vyšívanom priehlavku sa pekne jagali. Vigvam bol z plachtoviny a
  bolo na ňom namaľovaných niekoľko posvätných symbolov.

Nad ohniskom
  visel pocínovaný kotlík z medi. Takéto kotlíky od dávnych čias vyrábali v
  Anglicku pre obchod s Indiánmi. Misky a šálky boli však z brezovej kôry alebo z
  lipového dreva. Puška a lovecký nôž boh belošské výrobky, ale luk, šípy,
  snežnice, bubon a puzdro na pušku, vyzdobené vtáčími pierkami, boli výrobky
  indiánske. Materiál poskytli okolité lesy.

Indián
  zaviedol chlapca do vigvamu. Pes, hoci nebol ešte celkom dorastený, divo
  skučal, keď zacítil nenávidený pach belocha. Quonab plesol psa po hlave, čo po
  indiánsky znamenalo: „Buď ticho, všetko je v poriadku!“ Potom odviazal povraz a
  vyviedol psa von.

„Prines to!“ a
  ukázal na vrece, ktoré viselo na sochore medzi dvoma stromami.

Pes ňuchal, no
  nemal odvahy sa priblížiť.

Rolf sa chcel
  spriateliť so psom, no bezvýsledne. Quonab mu povedal:

„Radšej si
  Skookuma nevšímaj! Spriatelí sa, až bude sám chcieť – možno, že to nebude
  nikdy.“

Obaja lovci sa
  teraz vydali na šíru pláň, asi dvesto-tristo metrov na juh. Tu vypustili mývala
  z vreca a psa zadržali vzadu, kým medvedík nevstal a nedal sa do behu. Teraz
  psa pustili a pohuckali ho na medvedíka. Vrhol sa naň so strašným brechotom,
  ale mýval zrazu len po ňom chňapol, že pes ihneď ustúpil a zavyl. Medvedík
  bežal zo všetkých síl. Pes a lovci za ním.

Skookum
  čoskoro opäť dohonil obeť. Ale medvedík mu dal aj druhú príučku. Obrátil sa a
  poriadne psa uhryzol. Potom všelijako kľučkoval, hneď sa obracal proti psovi,
  hneď zas bežal ďalej, až sa dostal naspäť do lesa. Tam sa zastavil pod nízkym
  hrubým stromom, a keď psa znovu zahnal, rýchlo vyliezol do koruny.

Lovci robili,
  čo mohli, aby psa nahuckali. Skookum sa aj pokúšal vyliezť na strom, vyskakoval
  a rozzúrene brechal. A to práve chceli. Skookum sa teda naučil prvú úlohu –
  prenasledovať veľké zviera toho zvláštneho zápachu a potom brechať na strom,
  kam vyliezlo.

Quonab,
  ozbrojený rozštiepenou palicou a povrazom so slučkou, šiel teraz ku stromu. Po
  veľkej námahe sa mu podarilo hodiť slučku mývalovi na krk: potom zviera trochu
  surovo stiahol, vohnal do vreca a doniesol späť ku svojmu domovu. Tam uviazal
  medvedíka na retiazku, aby poslúžil aj pri ďalších výcvikoch.

Nasledujúce
  dve či tri cvičenia mali byť také isté: mývala zaženú na strom. Potom však ho
  pustia úplne, aby sa im celkom stratil, takže pes ho musí vypátrať stopovaním.
  A posledné cvičenie: mývala zaženú na strom a zostrelia, aby pes mal konečne
  radosť, že napokon upachteného medvedíka predsa len dostali. A za odmenu ujde
  sa Skookumovi medvedieho mäsa. No toto posledné sa neuskutočnilo, pretože mýval
  sa vyšmykol z reťaze. Na mieste, kde ho väznili, našli druhého dňa len prázdny
  obojok a nepoškodenú retiazku.

Ale
  nepreskakujme udalosti, vráťme sa ešte k tomuto dňu. Rolfa všetko veľmi
  vzrušilo. Jeho lovecké pudy sa prebudili. A nebolo v tom nejakej zjavnej alebo
  odpudzujúcej surovosti. Jedine pes trpel, ale zdalo sa, že je šťastný. Celá
  udalosť sa úplne zhodovala s Rolfovou záľubou. Zmocnilo sa ho prudké nadšenie a
  už si predstavoval, aké krásne by to bolo pri ozajstnom love na mývaly s
  vycvičeným psom. Táto udalosť sa tak veľmi líšila od prázdneho života, z
  ktorého Rolf len pred hodinou prišiel sem! Nie div, že bol teraz úplne nadšený!
  Už samotný zvierací pach medvedíka príjemne rozochvel jeho nervy. Oči mu divo
  blčali. Bol taký zaujatý, že si ani nevšimol tretieho účastníka, ktorého sem
  prilákal nezvyčajný hurhaj honby. Zato však pes si ho všimol. Hlasito
  zabrechal. Obaja lovci sa naraz obrátili. Na kopčeku za vigvamom stál muž.
  Podľa nafúknutej tváre a bielych fúzisk ľahko bolo poznať Rolfovho strýka; omyl
  bol vylúčený.

„Ach táák, ty
  zelený niktoš! Takto márniš podaromnici čas?! No veď ťa ja naučím!“

Pes bol
  uviazaný, Indián vyzeral dosť neškodne a chlapec mal strach, takže strýkova
  odvaha stúpla. Šiel s vozom z neďalekého lesa a v ruke držal bič. V mihu šľahol
  ním ako ohnivým plameňom po Rolfových nohách. Chlapec vykríkol a utekal. Muž sa
  hnal za ním a zúrivo práskal bičom. Indián sa domýšľal, že to bude asi Rolfov
  otec, a čudoval sa takémuto prejavu rodičovskej lásky. Nehovoril však nič. Rolf
  sa vyhol niekoľkým prudkým švihnutiam, ale strýko ho zahnal až na roh skaly.
  Koniec biča mu prebehol po tvári ako rozžeravený drôt.

„Teraz ťa už mám!“
  zaskučal zúrivec.

Rolf bol
  zúfalý. Schytil dva ťažké kamene a prvý z nich z celej sily hodil do strýkovej
  hlavy. Micky sa ešte včas uhol, ale druhý kameň, hodený menej prudko, trafil ho
  do stehna. Micky zareval od bolesti.

Rolf rýchlo
  nazbieral viac kameňov a zvolal:

„Ak urobíte čo
  len krok ku mne, zabijem vás!“

Tuhočervená
  strýkova tvár osinela. V bezmocnej zlosti nadával, až sa hory zelenali.

‚To iste ten
  Indiánisko naviedol Rolfa na takú neposlušnosť,‘ hútal v duchu. ‚No veď mu ja
  neskoršie ukážem, ako sa po kostole hvízda!‘

A muž so
  šedivejúcimi vlasmi hundral, hromžil a nadával, až kým sa nedoterigal k
  naloženému vozu.




5 „Zbohom“ strýkovi Mickymu

Myšlienka príde
  ti v noci, čin vykonáš vo dne; v sivom však pološere, kde svetlo ani tma nemá
  moci, len skryť sa je vhodné.

Rolf napokon
  pochopil: jeho strýko je zbabelec. Uvedomil si však, že ani on nekonal správne,
  keď zanedbal prácu; rozhodol sa teda, že sa ihneď vráti a vytrpí si aj to
  najhoršie. Na príval výčitiek, ktoré naňho tetka vychrlila, takmer ani
  neodpovedal. Bol by býval sklamaný, keby sa mu neboli ušli. Navykol si už
  predsa na hromženie. Cítil sa už opäť vo svojej koži. Pracoval usilovne a
  mlčky.

Strýko Micky
  sa vrátil neskoro večer. Vozil drevo Hortonovcom, a tak sa dostal aj do
  blízkosti Quonabovho obydlia. Ale potom ho viedla cesta aj povedia krčmy, nuž a
  keď sa vrátil domov, bol v takom stave, že mohol len bezmocne fufnať.

Nasledujúceho
  dňa bolo v dome ako pred búrkou. Rolf sa robil, že nepočul strýkovo hromženie:

„Ten nevďačný
  mladý leňoch si nezaslúži ani len tú soľ, čo zje!“

Inak však sa
  nič nestalo. Aj teta dala dva či tri dni pokoj.

Tretej noci
  Micky zmizol. A nasledujúcej noci sa vrátil ešte s jedným chlapom. Priniesli
  vrece plné sliepok a prikázali Rolfovi, aby nechodil „do malej stodoly“.

Poslúchol, no
  len čo sa mu naskytla príležitosť, nahliadol tam zo sypárne a uzrel krásneho
  koňa! Na druhý deň však bola už „malá stodola“ otvorená a prázdna ako vždy.

Tej noci „počestná“
  dvojica i niekoľko hostí, ktorých Rolf nepoznal, hýrili.

Chlapec ležal
  s otvorenými očami a načúval hurhaju. Zachytil vetu, ktorej nerozumel. Potom
  zachytil vetu, ktorej zmysel si sám doplnil:

„Nočná práca
  sa iste vypláca lepšie než denná.“ Začul aj ďalšie podobné.

Zrazu len mu
  do ušú udrelo jeho vlastné meno. A hneď nato čísi hlas vravel: „Poďme ta a
  vyporiadajme sa s ním!“

Nech už opilci
  zamýšľali čokoľvek, bolo zrejmé, že mu chceli ublížiť. Akiste ich nahuckal ten
  starý zlodej, jeho strýko. Počul, ako sa hrnú hore schodmi. Začul:

„Tadeto! Daj
  sem ten bič!“

Chlapec
  pochopil, že mu hrozí nebezpečenstvo, hádam aj nebezpečenstvo života, lebo boli
  úplne ožratí tuhou whisky. Rýchlo vstal, zamkol dvere, zvinul starý koberec a
  položil ho do postele. Potom si prehodil šaty cez ruku a otvoril oblok a
  vyliezol na rímsu. Hlavu mal nad obločnou doskou. Tak čakal, čo sa bude diať.
  Počul, ako ožralci ťažko oddychujú na schodoch. Nato skúšali dvere, čosi si
  fufnali, dvere sa nečakane rozleteli a do izby vrazili tri postavy. Rolf ich v
  Šere ledva rozoznával, ale postrehol, že strýko je tiež medzi nimi. Zrazu
  začali bičom a palicou strašne obšívať zvinutý koberec v posteli. Keby bol
  býval na jeho mieste, boli by mu iste dolámali kosti. Chlapi sa rehlili a brali
  celú vec ako žart. No Rolf mal toho dosť. Spustil sa na zem a bežal preč.
  Zároveň si jasne uvedomoval, že toto je posledná „rozlúčka“ so strýkom.

Kam teraz?

Prirodzene,
  zamieril na sever, k Reddingu, jedinému to miestu, ktoré poznal. Ale neprešiel
  hádam ani dva kilometre, keď sa zastavil. Z blízkych lesov, rozprestierajúcich
  sa západne od Asamuku, začul brechot indiánskeho psa. Obrátil sa tým smerom.
  Pravda, iné je nájsť psa a iné nájsť jeho pána. No chlapcovi sa napokon
  podarilo nájsť oboch. Najprv tri razy zaštekal ako pes a Quonab mu odpovedal.

„Skoncoval som
  s tým zbabelcom!“ oznamoval Rolf. „Dnes v noci ma chceli zabiť. Mohol by som
  niekoľko dní ostať v tvojom vigvame, našlo by sa tam pre mňa miesto?“

„Áno, poď!“
  riekol Indián.

Tej noci spal
  Rolf prvý raz na čerstvom vzduchu v otvorenom vigvame. Spal dlho a nevedel nič
  o svete okolo seba, až ho Quonab zavolal k raňajkám.




6 Skookum sa napokon spriatelí s Rolfom

Rolf čakal, že
  sa Micky čoskoro dozvie o jeho úteku a že sa tu o niekoľko dní zjaví aj so
  žandárom a bude chcieť naspäť svojho ubehlíka. Ale prešiel týždeň a nič takého
  sa nestalo. Keď Quonab prechádzal mestečkom Myanos, dozvedel sa, že: po prvé
  Rolf vraj odišiel na sever k jazierku Dumpling a teraz je vraj akiste v
  Reddingu; po druhé sa Quonab dozvedel, že Micky Kitteringa zavreli pre krádež
  koni a dostane asi dlhý trest; po tretie, že jeho žena sa vrátila medzi svojich
  krajanov v Norwalku.

Všetky dvere k
  minulému životu boli teda zavreté a každý nasledujúci deň jasnejšie a jasnejšie
  dokazoval, že Rolf a Quonab budú odteraz žiť pospolu. Ktorý chlapec by sa pri
  tejto myšlienke nezaradoval? Rolf sa konečne oslobodil spod tyranie, ktorá
  otravovala jeho mladý život. Tu na tomto mieste najväčšmi cítil svoju slobodu.
  Tu sa uskutočňovali jeho sny o bujnej divej prírode, tu mohol upokojiť všetky
  lovecké inštinkty, ktoré rok po roku choval v srdci a živil prostým, roztrhaným
  zväzkom „Robinsona Crusoa“. To veru nebolo vrhnutie sa do neznáma. Tak predsa
  nemožno nazvať let orla, ktorý, keď ho oslobodili a rozviazali mu krídla,
  vyšvihol sa zo skalného útesu, aby mohol krúžiť v horskom vetre.

Spomienka na
  osudný deň, keď Rolf zažil honbu na mývala, bola hlboká a trvalá.

Kedykoľvek
  zacítil pach mývala, vždy si spomenul na tento deň.

Udalosti,
  ktoré vtedy doma prežíval, boli napospol zlé, teraz sa k nim primiešala aj vôňa
  radosti.

„Kam ideš,
  Quonab?“ spýtal sa jedného rána, keď videl, že Indián ešte za úsvitu vstáva a
  odchádza s bubnom, ktorý nahrial nad ohňom.

Quonab mlčky
  ukázal von na skalu.

A o chvíľu
  Rolf po prvý raz počul „Pieseň na uvítanie vychádzajúceho slnka“. Neskôr počul
  aj Indiánovu pieseň „Na dobrý lov“ a potom zas inú: „Keď srdce bolo zlé“. Boli
  to modlitby alebo chválospevy, oslavujúce Veľkého Ducha čiže Veľkého Otca.

Quonab sa
  neskrýval so svojimi náboženskými prejavmi, ale ani ich nevystavoval na obdiv.
  A po mnohých týždňoch sa spýtal:

„Tvoj boh
  prichádza iba raz do týždňa? A zakráda sa iba v tme? Čoho sa hanbíš, že k nemu
  iba šeptáš? Môj boh je tu stále. Môžem sa k nemu modliť kedykoľvek svojím
  spevom; všetky moje dni sú sviatočné.“

Zlé spomienky
  na minulý život rýchlo vyprchali a radosti nového života rástli. Rolf čoskoro
  zistil, že hoci sa veľa hovorí o drsnom živote divochov, ani jeden Indián
  nevyhľadáva drsnosť. Urobí všetko, o čom vie, že mu to spríjemňuje život, a o
  nič nedbá tak veľmi ako o pohodlie svojho lôžka. Rolf hneď na druhý deň, ako
  prišiel ku Quonabovi, pustil sa za jeho pomoci do zhotovenia vlastného lôžka.
  Odrezali dve polená, každé desať centimetrov hrubé a meter dlhé. Potom dve
  hrubé tyčky, každú dva metre dlhú, zasadili do zárezov na konci krátkych
  polien. Narezali asi sedemdesiatpäť rovných vŕbových prútov a splietali z nich
  pomocou vŕbovej kôry mriežku meter širokú a dva metre dlhú. Položili ju na tyče
  a slúžila teraz ako pružná strunová žinenka. Keď na ňu rozprestreli ešte dve
  prikrývky, mali pohodlné lôžko; suché, teplé a vyzdvihnuté nad zemou. Okrem
  stanovej plachty mala posteľ ešte clonu proti rose, ktorá ju dostatočne
  chránila, i keby vonku zúrila búrka. Rolf necítil v tom drsnosť, ale skôr novú
  radosť, keď mohol takto spať a dýchať čistý nočný vzduch lesov.

„Mesiac trávy“
  – apríl – sa pominul a prišiel „mesiac spevu“. Vrátili sa mnohí drobní vtáčkovia-speváci.
  A Rolf čoskoro zistil, že mnohí z nich spievajú radi v noci. Opäť a opäť
  zaznieval z tmavého brehu Asamuku príjemný hlas spevavého vrabca. Z vrcholku
  niektorého cédra čvirikal zase poľný vrabec. Podchvíľou zase pestrá aunakeu,
  prepelička, nôtila si z lesných úbočí. V noci neúnavne spievala nočná
  lastovička muckavis a s ňou myriády hlasov malých žabiek, ľudove nazývaných
  kvákalky. Z oblohy sa ozývalo zvláštne „pint, pint“ a hneď za ním nasledovalo
  milé švitorenie. Quonab vravel, že to je ľúbostná pieseň bahenného vtáka

— veľkej sluky
  s vejárovitým chvostom, s dlhým mäkkým zobákom a s očami srnky.

„Myslíš sluku
  hôrnu?“

„Áno, to je
  jej meno. My ju voláme „pah-dash-ka-anja.“

Ako sa míňal
  mesiac, prichádzali stále noví speváčkovia. Medzi inými aj slávik. Nízke húštie
  na okraji planín sa ozývalo za splnu sladkou, ale prerušovanou melódiou speváka
  so žltým hrdielkom. Les znovu a znovu znel búrlivou hudbou, ktorá sa podobala
  uchvacujúcemu prílivu, a zdal sa, že prichádza z hviezd. Keď ju Rolf načúval,
  podivne mu rozochvievala srdce a sťahovala hrdlo.

„Čo to tak
  krásne spieva, Quonab?“

Indián
  pokrútil hlavou, že nevie. Po chvíľke, keď spev prestal, riekol: „To je tajomná
  pieseň neznámeho speváka, nikdy som ho ešte nevidel.“ Hodnú chvíľu mlčali.
  Potom chlapec začal: „Tu nie je dobré lovište, Quonab. Prečo nejdeš do
  severných lesov, kde je hojnosť zveriny?“

Indián
  pokrútil hlavou. Potom, aby sa vyhol ďalšiemu rozhovoru, riekol: „Natiahni
  plachtu proti rose; dnes v noci bude fúkať vietor od mora.“ Skončil; chvíľu
  stáli obaja mlčky a pozerali do ohňa. Vtom Rolf zacítil, že mu čosi vlhkého a
  chladného vrazilo do ruky. Bol to Skookumov ňucháč. Napokon sa pes rozhodol
  uznať bieleho chlapca za priateľa.




7 Smutné spomienky a indiánsky bubon

Vždy skoro
  ráno za rosy brával Quonab svoj bubon a nahrieval ho nad ohňom, aby ho vyladil.
  Za vlhkých dní bývala koža tak popustená, že musel napínať zadné remienky. Jedného
  dňa, keď napol remienky a bubienok zahrial, zneli jeho zvuky tak prenikavo, že
  sa Rolf spýtavo obzrel na Indiána. A v tej chvíli prásk! – koža na bubne sa
  roztrhla!

„Už bol starý;
  urobím si nový,“ to bolo všetko, čo Quonab povedal.

Toho rána Rolf
  mohol vidieť, ako sa taký bubon robí. Quonab priniesol asi dva metre dlhý mladý
  kmeň amerického orecha o priemere asi desať centimetrov. Potom kmeň rozštiepil
  a osekal, takže vznikla dlhá latka asi sedem centimetrov široká a uprostred asi
  dva centimetre hrubá, pri okrajoch tenká. Na jednej strane bola zaguľatená, na
  druhej plochá. Potom ju Indián ohol plochou stranou dovnútra. Aby nepraskla,
  strčil ju do horúcej vody a pary a potom ju mohol stiahnuť do obruče o priemere
  asi troch decimetrov. Konce tejto obruče, do tenka zrezané, pevne zviazal
  remiencami zo surovej kože, ktoré máčal predtým tak dlho vo vode, kým nezmäkli.

Na indiánsky
  bubon sa hodí najlepšie surová jelenia koža; pretože však ju Quonab nemal práve
  poruke, vzal zo skladišťa v skale starú teľaciu kožu. Na noc ju namočil do
  jazierka, a keď zmäkla, pokryl stranu, na ktorej bola srsť, nehaseným vápnom a
  na to nalial vodu. Druhého dňa ráno mohol srsť ľahko zoškrabať. Keď potom z
  kože odstránil všetky zvyšky tuku a mäsa, položil na ňu obruč a vyrezal z nej
  kruh, presahujúci obruč asi o dvanásť centimetrov. Nato priviazal tento kožený
  kruh remienkom okolo obruče. Remienok bol zo surovej kože, a preto bol silný.
  Keď ho utiahol okolo obruče, oba voľné konce zviazal do malej slučky, aby mal
  bubon za čo nosiť. Potom urobil pri okraji kože osem dierok a cez každú
  pretiahol remienok. Na zadnej strane bubna sa všetkých osem remienkov krížilo.
  Keď pracoval s posledným, robil to tak, že ho striedavo prevliekol pod a nad
  ostatnými prekríženými remienkami, a tak mohol kožu dobre napnúť. Len čo
  vyschla, napla sa ešte väčšmi a zvuk tvrdnúcej surovej kože nadobúdal skoro
  kovové sfarbenie.

Keď Indián
  tĺkol do bubna, Rolfa sa zmocňoval akýsi zvláštny pocit. Ktorá časť jeho
  prirodzenosti podliehala týmto zvukom? Nevedel to, práve tak ako nevie vojak,
  aká sila, nadchýnajúca dušu, sa utajuje v rytmickom, zunivom „tam-ta-ta, tam-ta-ta“
  veľkého bubna. No sila v ňom je a múdry sa nepozastavuje, aby vypátral príčinu
  toho, ako prijíma tú pomoc, ktorá ho vedie k víťazstvu. A práve tak koná aj
  kráľ veliaci armáde, alebo medicinman, ktorý usmerňuje život červenokožca.

Quonab spieval
  pieseň o tom, ako pred dávnymi časmi jeho predkovia Wabanaki, Mužovia z
  východu, prišli na západ a museli si cestu kliesniť bojom, až kým sa nezmocnili
  všetkej zeme až k veľkému Šatemuku, ktorý bieli ľudia nazývajú Hudsonom. Práve
  tak ako kráľ Viliam Mlčanlivý aj Indiáni si získali prímenie „mlčanliví“,
  pretože za istých okolností takí naozaj sú. Cudzincovi pripadajú Indiáni ako
  zamĺkly, zdržanlivý a ostýchavý ľud. No medzi sebou sú veľmi zhovorčiví, ba
  niektorí až príliš táraví. Rolf zistil, že zamĺkly Quonab sa môže stať v úzkom
  kruhu domova veľmi zhovorčivým, len mu treba udrieť na pravú strunu.

Pieseň o
  Wabanaki Rolfa zaujala a spýtal sa:

„Žili tvoji
  predkovia vždy na týchto miestach?“

A tu sa
  dozvedel stručnú históriu Quonabovho kmeňa.

Dávno predtým,
  než prišli bieli ľudia, Indiáni z kmeňa Sinawov, zvíťazili v tejto zemi a
  vládli nad ňou od Quinnuhtekutu až k Šatemuku. Až potom prišli bieli ľudia: Holanďania
  od Manhattanu a Angličania od Massachusetts. Najprv uzavierali zmluvy. Potom
  však v dobe mieru zhromaždili armádu a využili prímerie a slávnosť slnovratu,
  na ktorú sa zišli všetky kmene do ohradeného mesta Petuquapen; vojsko
  obkolesilo celé mesto a zapálilo ho. A keď ľudia utekali z horiacich príbytkov,
  zabíjali ich ako vysokú zver v snehových závejoch.

„Tam stávala
  veľká osada mojich otcov,“ riekol Indián a ukázal na rovinu asi pol kilometra
  pred sebou, neďaleko pahorkatiny, čo lemovala zo západnej strany Stricklandskú
  pláň. Tam stál dom mocného Amogerona. Bol to veľmi statočný človek a domnieval
  sa, že všetkým ľuďom treba dôverovať, nuž dôveroval aj bielym mužom. Cesta zo
  severu, ktorá odbočovala na Cos Cob a Myanos, bola hlboko vyšliapaná mokasínmi,
  a tej noci tiekla po nej krv až po členky. A sneh horskej stráne sa černel
  mŕtvolami.

Koľkože ich
  zahynulo? Do tisíc, väčšinou ženy a deti. Koľkých útočníkov zabili? Ani
  jediného! Ako ich mohli aj zabiť? Veď bola doba mieru. Naši ľudia neboli
  pripravení – nemali pušky. Nepriateľ ich prepadol zo zálohy.

Unikol iba
  chrabrý Mayn Mayano; to bol ten, čo najurputnejšie odporoval náčelníkovi, keď
  sa uzavieralo prímerie. Angličania ho nazvali „Bojovný sagamor“. Mnoho a mnoho
  skalpov stiahol nepriateľom. Nikdy sa nebál postaviť nebezpečenstvu zoči-voči a
  víťazil a víťazil, až sa stal obávaným.

„Jeden
  indiánsky sagamor je lepší než traja bieli mužovia,“ vyhlasoval hrdo a znovu a
  znovu to dokazoval.

Ale jedného
  neblahého dňa, ozbrojený iba tomahavkom, napadol troch vojakov, chránených
  prilbicami a ozbrojených puškami a pištoľami. Prvého zabil, druhého ťažko
  poranil a vyradil z boja, ale tretí, dôstojník v oceľovej prilbici, ktorá
  odrazila úder tomahavku, strelil udatnému Mayn Mayanovi bez námahy do srdca.
  Tam pod návrším, hneď pri ceste vedúcej do Stamfordu, tam padol a tam ho i jeho
  vdova pochovala. Pozdĺž rieky, ktorú pomenovali podľa neho, žili zvyšky jeho
  ľudu, až všetci pomreli okrem rodiny môjho otca. Sem ma doniesol Cos Cob, môj
  otec, keď som bol ešte dieťa, a s ním to tak isto urobil zas jeho dedo, a tu mi
  ukázal miesto, kde kedysi stával náš kráľovský Petuqaupen. Tam na tej rovine sa
  rozprestieral a tam je tá cesta, po ktorej tiekla krv až po členky. Sem, do
  malých močaristých lesíkov, kde bola mäkká pôda, poznášali vrahovia našich
  mŕtvych; práve pod tým skalnatým návrším vedľa Asamuku odpočíva celý povraždený
  kmeň. Naše deti chodievali v „mesiaci divých husí“ na temeno návršia, lebo na
  jar sa tam ukazujú prvé pečeňovníky. Často na ne chodievam, a keď tam tak
  sedím, zdá sa mi, že počujem nárek, ktorý vtedy znel z horiaceho mesta, plač
  matiek a detí, zabíjaných ako zajace.

Ale spomínam
  si aj na chrabrého Mayn Mayana. Jeho duch prichádza z druhého sveta ku mne, aby
  mi pomohol, keď spievam piesne môjho ľudu – nie azda bojové piesne, ale piesne
  iných svetov. Ostal som úplne sám. A onedlho odídem ku svojim predkom. Tu som
  býval a tu aj zomriem.

Indián prestal
  rozprávať a opäť upadol do mlčanlivosti.

V podvečer
  toho dňa sňal bubon zo steny a pokojnými krokmi odišiel na vrchol vysokej
  skaly. Tam spieval:

Otče,
  kráčame v temnotách;

otče, nič
  nechápeme;

v temnotách
  kráčame a skláňame hlavy.




8 Zákon vlastníctva medzi našimi štvornohými priateľmi

Nad lesy pri
  Asamuku sa zniesla noc a oni večerali vo vigvame údené mäso s fazurou a
  zapíjali ho čajom. Indián sa nijako nevzpieral chutným belošským jedlám. Zrazu
  len začuli z roviny zvláštny zvuk: „jap-jurr“. Pes ihneď vyskočil a zavyl. Rolf
  spýtavo pozrel na Indiána.

„Líška,“
  stručne riekol Quonab a rozkázal psovi, aby bol ticho.

„Jap-jurr, jap-jurr,“
  a „jur jeov“ ozývalo sa znovu a znovu.

„Mohli by sme
  ju dostať?“ žiadostivo sa spýtal mladý lovec.

Indián
  pokrútil hlavou.

„Kožušina
  teraz nie je dobrá. A toto je matka, má hore v lese mladé.“

„Ako to vieš?“
  spýtal sa prekvapený chlapec.

„Viem, že je
  to ona, lebo volá:



jap-jurr

Keby to bol on,
  volal by:



jap-jurr

A má mladé,
  pretože v tomto čase ich majú všetky líšky. A sú hore v lese, pretože to je
  najbližšie miesto, kde vôbec nejaké líšky sú, a líšky sa dôsledne držia vlastných
  lovíšť. Keby iná líška prišla loviť na územie tohto páru, znamenalo by to pre
  ňu boj. Tak je to u všetkých divých zvierat. Každé z nich má svoje vlastné
  panstvo a bojuje zaň proti všetkým votrelcom, aby ich zahnalo inam. Jeden vie,
  že je v práve – to ho posilňuje: druhý vie, že nie je v práve – a to ho
  oslabuje.“

Nuž takéto
  boli Indiánove názory. Pravda, nevyjadril ich tak súvislo, ako sme ich tu
  uviedli, ale Rolfovi vnukli rad myšlienok. Spomenul si na veľmi zaujímavý
  prípad.

Ich pes Skookum
  sa niekoľko ráz vrhol na psa z farmy Hortonovcov, keď sa so svojím pánom
  priblížil k ich domu. Nebolo rozhodujúce to, že pes Hortonovcov bol silnejší.

Raz si Skookum
  zahrabal kosť pod akýmsi kríkom. Druhého dňa sa zjavil nenávidený Hortonovie
  pes. Skookum si ho obzrel s nedôverou a strachom. Nebolo pochybnosti, že
  nepriateľ zaňuchal skrytú potravu a prišiel si po ňu. Tu Skookum v akomsi
  pudovom vzrušení nadobudol odvahu, skočil vpred s naježenou srsťou a vycerenými
  zubami, postavil sa pred svoju skrýšu a povedal v najzrozumiteľnejšej psej
  reči:

„Kým len
  žijem, nedotkneš sa toho!“

A Hortonovie
  pes, zvyknutý víťaziť nad malým žltým šteňaťom, rozvážne zaskučal, zahrabal
  zadnými nohami, ňuchal okolo susedného kríka, potom sa zatváril, že nič nevidí
  a nič si nevšíma, a odišiel. Čo mu vzalo odvahu, ak nie vedomie, že nebol v
  práve?

Rolf
  pokračoval v rozhovore s priateľom.

„Myslíš,“
  spytoval sa, „že zvieratá majú pochop o tom, že neslobodno kradnúť?“

„Áno, pokiaľ
  sa to týka niekoho z ich vlastnej rasy. Líška potiahne všetko vtákovi, zajacovi
  alebo sliepke, ale nejde ďaleko do lovíšť inej líšky. Nevliezla by do brloha
  inej líšky, ani by sa nedotkla jej mláďat, a ak nájde skrýšu potravy, označenú
  inou líškou, nedotkne sa jej, iba ak by hynula od hladu.“

„Čo myslíš pod
  slovom skrýša potravy? A ako si ju líška môže označiť?“

„Líška si
  obyčajne zahrabe zvyšnú potravu do lístia a mäkkej pôdy a označí ju iba
  zápachom svojho tela. Je dosť silný a každá líška ho pozná.“

„Aj vlci si
  schovávajú potravu?“

„Aj vlci,
  kuguáre, lasice, veveričky, sojky, vrany, myši a mnohé iné živočíchy to robia a
  označia si také miesta svojím vlastným spôsobom.“

„A keď
  napríklad líška nájde vlčiu skrýšu, ukradne niečo?“

„Áno, vždy!
  Medzi vlkom a líškou niet práva. Vždy sú spolu na bojovej nohe. Právo vládne
  len medzi líškou a líškou, medzi vlkom a vlkom.“

„Je to práve
  tak ako medzi nami, všakže? Hovoríme ‚Nepokradneš!‘, a keď kradneme Indiánovi
  zem alebo Francúzovi lode, hovoríme: ‚Och, keď sa kradne nepriateľovi, to nie
  je krádež; to je korisť!‘“

Quonab vstal,
  aby hodil na oheň niekoľko polienok. Potom vyšiel, aby obrátil komínové krídla
  vigvamu, lebo sa zmenil vietor a krídla bolo treba inak roztvoriť, aby mal dym
  ťah.

Ešte niekoľko
  ráz začuli vysoké „jap-jurr“ a raz aj hlbšie tóny, ktoré naznačovali, že líška
  je veľmi blízko ich stanu. Iste hľadala potravu, ktorú by si odniesla do svojho
  brloha.




9 Keď je luk lepší než puška

Zo všetkých
  mylných domnienok o Indiánoch zaiste najsprávnejší je názor, že u nich ženy
  vykonávajú všetky práce. Je síce pravda, že vedú domácnosť a všetky práce s ňou
  spojené, ale všetko ostatné, čo presahuje ich sily, vykonávajú mužovia.
  Napríklad ženy by nezniesli nesmiernu námahu pri lovoch, nezniesli by ani
  úmorné veslovanie v kanoe, ani ťažké náklady by nemohli prenášať cez pereje. To
  všetko robia mužovia a okrem toho, pravda, aj všelijaké menšie práce; vyrábajú
  snežnice, luky, šípy a člny.

Každý bojovník
  si obyčajne zhotovuje luk a šípy sám, a ak sa stane, že niektorý z nich vynikne
  svojou šikovnosťou a vyrába lepšie zbrane, ostatní si potom s ním vymieňajú
  svoje najlepšie výrobky.

Luk má nejednu
  výhodu pred puškou: je nehlučný, lacný a strelivo preň si možno zaobstarať
  všade. Keďže v dobe Quonabovej sa používali staré kresadlové pušky s hladkou
  hlavňou, nebol veľký rozdiel v presnosti oboch zbraní. Quonab vedel vyrábať
  ozaj výborné luky a šípy a bol i znamenitým strelcom. Na desať krokov
  rozostavil desať prázdnych lastúr a desiatimi výstrelmi ich všetky rozbil.
  Aspoň polovicu všetkej koristi zostrelil vždy lukom. Pušku výhodne používal na
  kŕdle divých holubov alebo kačíc, pretože jediným brokovým nábojom mohol
  zostreliť až desať vtákov.

Ale celé
  strelecké umenie podlieha istej zákonitosti: kto chce dobre strieľať, musí sa v
  tom stále cvičiť – a keď Rolf videl, že jeho hostiteľ takmer denne strieľa do
  nejakého terča, chcel sa aj on vycvičiť v tomto umení.

Čoskoro sa
  však ukázalo, že luk je preňho príliš silný, a Quonab sa napokon dal presvedčiť,
  aby pre svojho mladého hosťa urobil zvláštny luk.

Zo suchej
  diery pod skalou, kde mal svoje skladište, vytiahol konár červeného cédra.
  Niektorí Indiáni používajú americký orech; nezláme sa tak ľahko a nepoškodí,
  ale neosvedčuje sa tak dobre ako céder. Cédrový luk nesie omnoho ďalej a šíp
  vyletí z tetivy tak rýchlo, že ho oči ani nestačia sledovať. Ale o cédrový luk
  sa treba starať ako o jemný stroj; ak ho prepneš, praskne, ak ho napneš bez
  šípu, roztrhne sa tetiva; ak ním niekde narazíš, rozštiepi sa; ak zvlhne,
  stráca pružnosť; ba aj keď len leží na zemi, čiastočne stráca na pružnosti. Ale
  ak sa oň staráš, slúži ti tak znamenite ako nijaký iný luk.

Pre lučištníka
  sa najlepšie hodí tá časť cédrového konára, kde červená duša prechádza do
  bieleho miazgového dreva. Quonab ostrúhal cédrový konár, siahajúci Rolfovi až
  po bradu. Na bielej strane bol konár ostrúhaný na plocho, na červenej strane
  bol pekne zaokrúhlený. V strede bol asi dva centimetre hrubý, ale ku koncom sa
  ustavične zužoval, takže tie boli hrubé na výšku iba centimeter a na šírku pol
  druha centimetra. Pritom hrúbka červeného a bieleho dreva sa všade vyrovnala.

Tetivou bola
  šľacha z chrbta kravy, a to z dlhého a širokého väzivového obalu, ktorý chráni
  chrbticu kravy po oboch stranách. Luk na skúšku napli. Keď ho ohli, či už
  bielou alebo červenou stranou von, zistili, že jedno rameno sa ohýba väčšmi než
  druhé, a preto Quonab silnejšie rameno ešte trochu ostrúhal, až sa konečne obe
  ohýbali rovnako.

Na streľbu by
  sa boli celkom dobre hodili Quonabove šípy, ale Rolf chcel mať svoju zásobu.
  Opäť bolo treba starostlivo vyberať materiál. Starí Indiáni hojne používali
  dlhé silné výhonky „šípodreva“ (Viburnum dentatum), ale Quonab mal lepšiu
  metódu na výrobu šípov, pretože mal sekeru. Naštiepal z polmetrového jaseňového
  klátika toľko silných triesok, koľko ich potreboval. Ostrúhal ich a vyhladil,
  až boli iba pol centimetra hrubé, dokonale oblé, rovné a hladké. Každú potom na
  jednom konci hlboko narezal. Do tohto zárezu vsunul tri husie brká, pozdĺžne rozkolené,
  a vyrobil tri rozličné druhy šípov. Všetky mali rovnaké brká i ostatnú časť a
  líšili sa iba hrotmi. Tak po prvé to boli šípy na streľbu do terča: tie Quonab
  len na ostro zastrúhal a potom ich do hneda opálil ohňom, aby boli tvrdé. Bolo
  by bývalo lepšie nasadiť na ne kužeľové hroty z ocele, ale nemali ich poruke.
  Po druhé: Quonab zhotovil obyčajné lovecké šípy s ozubeným oceľovým hrotom,
  ktorý sa dal kúpiť už hotový alebo ho bolo možno urobiť z oceľovej obruče;
  tieto šípy sa hodili na lov ondatier, divých kačíc alebo vysokej zveri. Po
  tretie zhotovil Quonab vtáčie Šípy: tým ponechal veľkú, okrúhlu drevenú
  hlavicu. Boli určené na prepelice, jarabice, zajace a veveričky, ale Indián ich
  často používal s obdivuhodným výsledkom na trestanie psov. Taký šíp s tupou
  hlavicou strelil buď do farmárovho psa, keď príliš zúrivo naňho dobiedzal,
  alebo do svojho Skookuma, keď nekonal presne podľa jeho rozkazov a bol príliš
  ďaleko, takže ho nemohol plesnúť dlaňou alebo kopnúť.

Rolf si
  myslel, že teraz už je jeho výzbroj hotová, no bola potrebná ešte malá oprava.
  Quonab zafarbil operenú časť šípov na jasnočerveno a Rolf sa ihneď dovtípil,
  prečo. Nie azda pre okrasu, ani to nebola značka majiteľova, ale bolo to
  znamenie, podľa ktorého mohol šíp ľahko nájsť. Veľa ráz sa stane, že táto jasná
  červeň peria s výrazným bielym pásikom brka uprostred pomohla nájsť zblúdený
  šíp. Medzi konárikmi a lístím by bol neofarbený šíp úplne stratený, ale jasne
  zafarbený šíp oči vypátrajú na vzdialenosť sto metrov.

Luk a šípy
  treba chrániť pred vlhkom. Preto si každý lovec zaobstará tulec zo surovej
  jelenice. Kedže v obchode taký nemali, Quonab s Rolfom si zhotovili pekný tulec
  z brezovej kôry a obrúbili ho prepletenými koreňmi borovice. Pre luk urobil sám
  pekné puzdro z dechtovanej plachtoviny.

Teraz
  nasledovalo zdĺhavé cvičenie v streľbe; Rolf musel držať šíp a zároveň napínať
  tetivu iba tromi prstami. Malíček a palec sa toho nesmeli zúčastniť. Za terč
  slúžila kôpka sena vo vzdialenosti asi desiatich metrov. Začiatočník musel do
  nej strieľať tak dlho, až ju pravidelne zasahoval. Potom si stal vždy ďalej od
  nej, až ju dokázal zasiahnuť zo vzdialenosti dvadsiatich metrov. Pravda, tak
  dobre ako Indián sa Rolf sotva kedy naučí strieľať. Quonab sa cvičil v streľbe
  už od útleho detstva.

Pri streľbe
  lukom obyčajne treba podstúpiť tri rozličné skúšky: ponajprv skúšku presného
  mierenia. Dokážeš tak dobre strieľať, že z desiatich krokov zasiahneš terč o
  priemere siedmich centimetrov, a to desať ráz po sebe?

Druhá je
  skúška šikovnosti pri streľbe. Dokážeš strieľať tak rýchlo a tak ďaleko, aby si
  mal súčasne päť šípov vo vzduchu? Ak to dokážeš, si dobrý strelec. Ak dokážeš
  mať vo vzduchu súčasne šesť vystrelených šípov, si veľmi dobrý strelec. Sedem
  je už zázrak. Vraví sa však, že niektorí dosiahli aj rekord: osem šípov.
  Posledná je skúška sily. Dokážeš napnúť luk tak silne a šíp vystreliť tak
  presne, že doletí na vzdialenosť sto metrov, alebo z desiatich metrov preletí
  srncom? Rekord v tomto smere dosiahol istý Sioux, ktorý prebodol jedným šípom
  súčasne tri antilopy. A nebolo zriedkavým zjavom, ak niekto prestrelil skrz-naskrz
  byvola. Ba istý bojovník dokonca prestrelil jediným šípom byvola a zabil jeho
  mladé, bežiace po druhom boku.

Ak vyniknete v
  týchto troch disciplínach, môžete bezpečne zastreliť každú prepelicu alebo
  veveričku. Keď letí kŕdeľ vtákov, môžete dostať päť alebo šesť kusov z kŕdľa,
  môžete školiť srnca na vzdialenosť dvadsiatich metrov a nemusíte nikdy hladovať
  v lese, v ktorom žije nejaká zver.

Pravdaže, Rolf
  čoskoro zatúžil vyjsť si do lesa a pokúsiť sa o ozajstný lov; aj si vyšiel, ale
  veľa ráz netrafil cieľ a nejeden šíp sa mu zlámal alebo stratil. Horko-ťažko sa
  mu podarilo zasiahnuť úbohú veveričku. Len dlhým cvikom nadobudol takú
  zručnosť, že si mohol lukom spoľahlivo zaobstarať obživu.

Tí, čo sa
  považujú za dobrých strelcov a zálesákov, nech si dajú otázku:

„Mohol by som
  žiť v divočine, bohatej na zverinu, ozbrojený iba lukom a šípmi? Mohol by som v
  nej prejsť pešo päťsto kilometrov a živiť sa len tým, čo mi lesy poskytnú?“




10 Rolf je do roboty ako včela

Z hlupákov
  najväčší hlupák je ten, kto nie je kráľom aspoň niekde v malom kútiku.

Z výrokov
  Si Sylvanna

Človek, ktorý
  vám ukrivdil, nikdy na vás nezabudne; a zasa človek, ktorému ste pomohli,
  ostane vám vždy sympatický. Áno, nič vás nepúta k blížnemu ako vedomie, že ste
  mu pomohli.

Quonab pomohol
  Rolfovi, a preto mu bol Rolf bližší než mnohí susedia, ktorých poznal už roky.
  Zišli sa náhodou, ale hneď bolo jasné, že medzi nimi vyrastie priateľstvo. Rolf
  bol príliš decko, než aby myslel na ďalekú budúcnosť. A Quonab taktiež; väčšina
  Indiánov sú iba veľké deti.

Ale na jednu
  vec Rolf predsa len myslel – nemal práva žiť v Quonabovom príbytku, keď neprispieval
  patričnou časťou na ich spoločné životné potreby. Quonab sa živil čiastočne
  lovom, čiastočne rybačkou, čiastočne predajom košíkov a neraz vykonával i
  rozličné práce u susedov. Ani si neuvedomoval, že by z Rolfa vychoval povaľača,
  až raz sám Rolf, keď rozmýšľal o tom, že bude celé leto s Quonabom, riekol mu
  otvorene:

„Celý mesiac
  tu nič nerobím. Pôjdem na niekoľko dní pracovať a kúpim si potraviny, aby som
  sa mohol sám živiť.“

Quonab
  nepovedal nič, ale ich oči sa stretli, a chlapec pochopil, že súhlasí.

Ešte toho dňa
  odišiel Rolf na farmu Obadiaha Tympanyho a ponúkol sa, že mu bude okopávať
  sadenice a plieť zeleninu. Ktorý farmár by nestál o pomoc v čase sadenia
  alebo žatvy? Otázka bola, čo chlapec vie a koľko pýta. No túto otázku ľahko
  rozriešili. Dva doláre týždenne bol vtedy zvyčajný plat pre chlapca, a keď sa
  ukázalo, že je šikovný, dostal týždenne tri doláre a stravu. Na konci týždňa si
  Rolf niesol domov do táborišťa vrece ovsenej múky, vrece kukuričnej múky, košík
  zemiakov, trochu jabĺk a dolár v hotovosti. Za ten dolár kúpil čaj a cukor a
  bolo toho všetkého dosť, aby s tým obaja vystačili na mesiac. A tak Rolf mohol
  bývať v Indiánovom vigvame so spokojným svedomím. Pravda, pred všetečným
  mestečkom Myanos ťažko bolo utajiť po prvé, že Indián má za spoločníka belošského
  chlapca, a po druhé, že tento chlapec je Rolf. V mestečku vznikali
  najrozličnejšie názory na celý tento prípad. Niektorí tvrdili, že by sa to
  nemalo dovoliť, ale Horton, majiteľ pôdy, na ktorej Quonab táboril, nevidel
  žiaden dôvod, aby sa do toho zasahovalo.

Stará dievka
  Ketchura Pecková mala však mnoho veľmi dôležitých dôvodov. Kresťanská sekta jej
  predsa zverila misiu v tomto kraji. Nuž Ketchura Pecková tvrdila, že je to
  hriech, aby kresťanského chlapca vychovával bezbožný pohan. Pohoršovala sa nad
  tým skoro tak ako nad pohanmi v strednej Afrike, kde niet nedeľných škôl a šaty
  sú práve takou vzácnosťou ako kostoly. Obrátila sa v tej veci na pastora Pecka
  a na cirkevného staršinu Knappa, ale nepochodila. Sklamaná ich odmietavou odpoveďou
  odhodlala sa po mnohých bezsenných nociach, vyplnených modlitbami, na smelý
  krok: pôjde hlásať bibliu zatvrdilým pohanom.

A tak jedného
  žiarivého júnového rána bolo ju možno vidieť, ako sa uberá k Pipestavskému
  jazierku vo vyšnurovaných a vyhladených šatách. Keď sa pred odchodom pozrela do
  zrkadla, cítila sa už takmer oslávená. V ruke držala bibliu, na nose sa jej
  ligotali vyčistené okuliare – slovom, bola prichystaná čítať neveriacim vhodné
  úryvky.

Keď odchádzala
  z Myanos, bola naplnená misionárskym nadšením a mala ho veľa ešte i vtedy, keď
  vošla do aleje za mestečkom. No potom z nej akosi vyprchalo, a lesy sa jej
  videli také divé a pusté, že uvažovala, či je správne, aby ženy boli
  misionárkami. Keď prišla k jazierku, bolo jej celé toto okolie veľmi nesympatické
  a odlišné od Myanos. A kdeže vlastne je Indiánovo táborište?

Kričať – na to
  nemala odvahu. Ba pochytila ju túžba byť radšej doma, no zmysel pre povinnosť
  ju viedol celých päťdesiat metrov pozdĺž jazierka, a tak prišla k strmému
  skalnatému svahu, cez ktorý sa takmer nedalo prejsť a ktorý velil: „Stáť!“ Nuž
  a tak Ketchura Pecková musela ísť alebo späť, alebo hore svahom. Yankeejská
  vytrvalosť jej vravela: „Najprv sa pokús vyliezť na skalu!“ Pustila sa teda do
  dlhého namáhavého výstupu, ktorý akosi nemal konca. Napokon sa predsa len
  dostala vysoko na holé temeno skaly, ktorá sa na druhej strane príkro
  zvažovala. Odtiaľto bolo dobre vidieť mestečko i more.

Bola rada, že
  zase vidí svoj domov; no jej radosť v tej chvíli zmizla. S hrôzou totiž
  zistila, že sa ocitla práve nad Indiánovým táborišťom a obaja jeho obyvatelia
  vyzerali nesmierne divoko; bola ozaj rada, že ju nezbadali. Zo začiatku od
  strachu cúvla, ale keď zase nadobudla odvahu, pozrela dolu a spozorovala čosi
  na ražni nad ohňom – „malé ramienko a na konci dlaň s piatimi prštekmi“, ako
  neskoršie rozprávala, a schytila ju „mrazivá hrôza“. Áno, už počula o takých
  veciach! Len keby sa teraz bezpečne dostala domov. Prečo toľko pokúšala
  prozreteľnosť? Tíško ustupovala a modlila sa, aby mohla ujsť. Ale má vari
  utiecť a ani bibliu im tu nezanechá? „Bolo by zbabelé vrátiť sa s ňou!“ Vložila
  ju teda do skalnej rozsadliny, a aby z nej vietor nevytrhal listy, položila na
  ňu kameň a rýchlo ufujazdila z hrozného miesta.

Večer, keď
  Quonab a Rolf zjedli kukuričnú kašu a vysmážaného mývala, Indián vyliezol na
  skalu, aby sa podíval na oblohu. Kniha mu ihneď padla do očú. Akiste si ju tam
  niekto pozorne ukryl a príde si po ňu. Takáto skrýša je pre Indiána posvätnou.
  Nedotkol sa teda knihy, iba čo sa Rolfa spýtal:

„Je to tvoje?“

„Nie.“

Boli
  presvedčení, že majiteľ si po knihu príde, preto sa jej ani nedotkli. Mnoho
  mesiacov tam ležala, až prišli zimné fujavice, roztrhali dosky, povytŕhali
  listy, ale predsa len tam ešte ostali zvyšky, podľa ktorých sa dalo určiť, že kedysi
  to bola kniha.

A skala
  dostala iné meno, ktoré má ešte i dnes:

„Biblická
  skala, pod ktorou žil Quonab, syn Cos Coba.“




11 Búrka a zápalné drievka

Keď Rolf po prvý
  raz uzrel miesto, na ktorom stál vigvam, divil sa, prečo ho Quonab nepostavil
  niekde čelom k jazeru. No čoskoro sa poučil, že najlepšie je mať v stane ráno
  slnko, popoludní tieň a zároveň treba byť chránený pred severnými a západnými
  vetrami.

Prvé dve výhody
  – raňajšie slnko a popoludňajší tieň – mohol pozorovať každodenne. No ubehli
  celé dva týždne, než si mohol overiť aj tretiu výhodu.

Toho dňa slnko
  vychádzalo na červenkastej oblohe, ale čoskoro zmizlo v ťažkých mračnách. Bolo
  bezvetrie a s blížiacim sa poludním spara a dusno len stúpali. Quonab sa
  pripravoval na príchod búrky. No dohrmela ešte skôr, než čakal, a to náramne
  prudko. Zároveň s ňou prihnal sa od juhozápadu taký víchor, že by bol vigvam
  iste rozmetal, nebyť ochrannej skaly. Pod samou skalou takmer ani nezafúkalo.
  Ale neďaleko stáli dva stromy, ktoré narážali do seba a treli sa tak prudko, že
  z nich odletovala tlejúca kôra, a iste by boli začali horieť, nebyť dažďa.

Hrom burácal.
  Voda sa liala ani z krhly. Obyvatelia vigvamu boli prichystaní na dážď, ale nie
  na príval, ktorý sa valil po stenách skaly a premáčal všetko okrem lôžok, lebo
  tie boli štvrť metra nad zemou, a boli tak chránené pred mokrom. Obaja
  priatelia si na nich pokojne hoveli a čakali vyše dvoch hodín, až sa búrka
  vybesnila. Potom už len popŕchalo a hrmelo tlmenejšie. Búrka pomaly odchádzala
  a na zatiahnutej oblohe zanechávala len kde-tu belasé zdrapy blankytu ako
  potrhané koberce. Celá príroda bola pokojná a osviežená, ale čo mokra všade!
  Oheň, pravdaže, vyhasol a všetko drevo bolo zmáčané vodou. No Quonab vytiahol
  zo suchej diery v skale kus suchého cédrového dreva a schytil škatuľku s
  kresadlom a práchnom. Lež tu sa objavila nová ťažkosť – práchno bolo zvlhnuté a
  nedalo sa upotrebiť.

Vtedy ešte
  nepoznali zápalky. Kto chcel založiť oheň, musel to urobiť pomocou kresadla a
  práchna. Pravdaže, bez práchna by to nijako nešlo, a preto by bolo márne
  pokúšať sa bez neho zapáliť oheň. Aspoň Rolf sa tak domnieval.

„Nana Bojou si
  tentoraz zatancoval,“ smial sa Indián. „Videl si ho, ako vykresával oheň z tých
  dvoch stromov, čo sa o seba treli? Tak sa učili zapaľovať oheň aj naši otcovia
  a tak to robíme aj my, keď nás sklamú čary bieleho muža.“

Po týchto
  slovách Quonab rozštiepil suché cédrové drevo na dva kúsky: na paličku, dlhú
  štvrť metra a hrubú pol druha centimetra, a na plochú doštičku, hrubú asi
  centimeter. Paličku pekne zaoblil a na oboch koncoch zaostril. V plochej
  doštičke urobil nožom zárez a na konci zárezu vydlabal jamku. Z pružného
  ohnutého prúta, na konce ktorého priviazal tetivu z jelenice, zhotovil si akýsi
  malý luk. Potom si našiel hrču z borovicového dreva a vydlabal do nej jamku.
  Zápalné drievka už mal, no bolo treba ešte prichystať palivo, upraviť ohnisko a
  vyrobiť trochu zápalnej zmesi alebo umelé práchno. Utĺkol trochu cédrových
  pilín s cédrovou kôrou a uhnietol to do guľôčky – a už aj bolo dobré umelé
  práchno. Vo chvíli bolo všetko pripravené na založenie ohňa. Quonab okrútil
  tetivu sláčika raz okolo zápalnej paličky. Jeden zaostrený koniec zápalnej
  paličky zastrčil do jamky v doštičke a na druhý koniec nasadil borovicovú hrču,
  aby lepšie stála vo zvislej polohe. Potom pohyboval lukom sem a ta, ale
  vytrvale, až otáčajúca sa palička, pripomínajúca primitívny nebožiec, vyvŕtala
  z jamky čierny tlejúci prach. Quonab zrýchlil pohyby luku, až sa jamka celá
  zaplnila čiernym prachom a silne sa z nej zadymilo. Potom zdvihol doštičku a
  mávaním ruky odvial prach, až sa pod ním objavili žeravé uhlíčky. Priložil na
  ne cédrové práchno a ľahko naň fúkal, až sa chytilo, a o chvíľku vo vigvame
  veselo blkotal ohník.

Čas, ktorý na
  to potrebovali, od rezania zápalných drievok až k zapáleniu plápolajúceho
  ohníka, nebol dlhší než minúta.

To je prastarý
  indiánsky spôsob na zapaľovanie ohňa. Rolf o ňom často počul ako o nejakom
  zázraku. Nikdy ho však nevidel na vlastné oči, a pokiaľ o tom vedel len z kníh,
  domnieval sa, že na založenie ohňa treba dve hodiny lopotnej práce, a nie iba
  niekoľko šikovných hmatov a pár sekúnd času.

Naučil sa to
  čoskoro aj sám a neskôr to neraz ukázal aj mnohým Indiánom, ktorí ten spôsob
  dávno zabudli, lebo používali pohodlnejšie kresadlo belochov.

Keď si toho
  dňa vyšli do lesov, uvideli tri stromy rozčesnuté bleskom; boli to duby. Tu
  Rolfovi prišlo na um, že ešte nikdy nevidel bleskom rozčesnutý iný strom ako
  dub.

„Je to ozaj
  pravda, Quonab, že blesk udrie len do duba?“

„Nie; blesk
  síce bije najväčšmi do duba, ale udrie aj do smreka, jaseňa, jedle, lipy a do
  mnohých iných stromov. Iba dva stromy som nevidel ešte nikdy rozčesnuté
  bleskom: balzamovú jedľu a brezu.“

„A to prečo?“

„Keď som bol
  ešte malý, otec mi rozprával, že je to preto, lebo poskytli útulok Hviezdnemu
  dievčaťu, ktoré bolo sestrou vtáka Búrliváka.“

„Ešte som o
  tom nikdy nepočul; rozprávaj!“

„Hádam
  inokedy; teraz nie.“




12 Lov na svište

Kukuričná kaša
  so zemiakmi, čajom a jablkami, tri razy za deň, to ich už prestávalo baviť. Raz
  mali aj rybacinu, no ani tak ich túžba po mäse nebola uspokojená. I vybrali sa
  jedného rána spoločne na riadny lov za obživou. Časy, keď bolo možno pri
  Asamuku loviť vysokú zver, sa už dávno pominuli, ale zato tam bolo ešte hodne
  menších zvierat a vari najhojnejšie sa tam vyskytoval lesný svišť, ktorého
  farmári veľmi nenávideli. A nie bez príčiny. Každá svišťova diera na poli bola
  nebezpečenstvom pre nohy koní. Aspoň sa tak hovorievalo, že kôň si zláme nohu a
  jazdec väzy, ak kôň zapadne kopytom do niektorej z týchto nebezpečných dier.
  Preto každá svišťova diera na obrábaných poliach privádzala hospodára priam do
  zúfalstva. Škodu nepochybne zveličovali, ale roľníci sa všeobecne zhodovali v
  tom, že svišť je pre nich hrozná pliaga.

Nech už bol
  majiteľ pôdy akýkoľvek, vždy vítal Indiána, keď prišiel na jeho územie loviť
  svište.

A Indián zas
  mal radosť z dobrého lovu, lebo svištie mäso bolo chutné jedlo.

Rolf bol celý
  nadšený, keď Indián zvesil luk a tulec a povedal, že pôjdu na lov. Hoci bolo
  mnoho polí, na ktorých sa zdržovali svište, opatrne cez ne prešli. Hľadali v
  zeleni tmavohnedé škvrny, prezrádzajúce svište, ktoré pobehujú za potravou.
  Napokon zbadali jednu veľkú hnedú škvrnu a dve malé, ako sa pohybovali v
  ďateline. Starý svišť si podchvíľou stával na zadné nohy, vetril
  nebezpečenstvo. Bolo to široké otvorené pole bez úkrytu. Práve na malej čistinke
  v ďatelinisku stál malý kopček. Tam mal svišť aj svoj brloh. Quonab usudzoval,
  že poza ten kopček sa môžu k zvieratám nepozorovane priblížiť.

Rolfovi
  rozkázal, aby ostal v úkryte a dal mu občas nejaké indiánske znamenie, podľa
  ktorého by sa mohol orientovať, keby stratil korisť z očí.

„Napred!“ – to
  bude pokynutie rukou.

„Stoj!“ – ruka
  vodorovne vo výške pása.

„Všetko v
  poriadku!“ – ukazovák natrčiť pred seba.

„Zmizol v
  diere!“ – ukazovák náhle obrátiť dolu.

Rolf však
  nemal nič ukazovať ani sa hýbať, kým sa ho Quonab nespýta dohovoreným posunkom
  (to jest mávaním ruky s roztiahnutými prstami).

Quonab sa
  vrátil do lesa, obišiel skalnú stenu, aby sa dostal ku kopčeku z druhej strany,
  a plazil sa ďatelinou tak šikovne, že ho vôbec nebolo vidieť. A pritom ďatelina
  nebola vyššia ako nejakých tridsať centimetrov. Mohol ho vidieť len ten, kto by
  bol tesne nad ním.

Tak sa dostal
  ku kopčeku z druhej strany. Svište ho ne/badali. Ale najhoršie bolo, že ani on
  ich nevidel. Boli ešte mimo dosahu jeho luku a ťažko bolo prilákať ich k brlohu
  tak, aby doň hneď nevbehli. Ale Quonab si už vedel pomôcť. Zdvihol ruku a
  urobil dohovorený spýtavý posunok. Díval sa uprene na Rolfa, ktorý mu už aj
  odpovedal:

„Všetko v
  poriadku.“ (Nastrčil ukazovák pred seba.)

Nato Quonab
  čakal ešte niekoľko sekúnd a urobil opäť ten istý posunok.

Dostal rovnakú
  odpoveď ako predtým.

Vedel, že
  pohyb vzdialeného človeka upúta pozornosť starého svišťa. Sadne si a díva sa,
  čo sa to robí. A keď sa to opakuje aj po druhý raz, svišť uteká k diere, aj keď
  nie je vyľakaný, a volá mladé, aby šli za ním.

Lovec nemusel
  dlho čakať. Začul ostré výstražné zahvízdnutie a potom uzrel veľkého svišťa,
  ako trieli k brlohu. Chvíľami sa zastavoval, vetril alebo sa obzeral. Hneď za
  ním sa tackavo valili dve tenučké mláďatá. Keď prišli až k brlohu, opäť sa im
  vrátila dôvera. Začali sa pásť celkom blízko diery.

Tu Quonab
  priložil tupý operený šíp na tetivu a prichystal si dva ďalšie. Nadvihol sa iba
  toľko, čo bolo treba, a napäl luk.

Tupý šíp
  zasiahol mladého svišťa priamo do ňucháča a zrazil ho. Druhý prekvapene
  vyskočil a vztýčil sa. To isté urobila aj matka.

„Ssst!“
  zasvišťal druhý šíp a druhý svišť sa váľal v tráve.

No vtom sa
  stará ako blesk vrhla do svojho bezpečného brloha.

Quonab vedel,
  že ho nezbadala a že čoskoro opäť vylezie.

Chvíľu čakal.
  Potom sa pomaly začal vysúvať jej šedohnedý kožuštek. Ale to ešte nestačilo na
  to, aby Indián mohol zastreliť túto tučnučkú starú zlodejku ďatelinísk. Zdalo
  sa, že sa jej akosi nechce von.

Keď sa Indián
  dosť dlho načakal, uchýlil sa k starej lesti. Začal ticho, dlho hvízdať.
  Nemožno povedať, či si svišť myslel, že ho volá iný svišť, alebo či sa mu to
  iba páčilo, no ihneď začal pomaly liezť z diery, až bol napoly vonku, a sadol
  si. Zvedavo sa poobzeral okolo.

Tu bola
  Quonabova príležitosť. Teraz nasadil do luku ozubený lovecký šíp a namieril
  zvieraťu do pleca.

„Ssst…“

A svišť už aj
  ležal, prestrelený šípom, ktorý o minútku vyhasil jeho život a zabránil mu, aby
  inštinktívne nevkĺzol do brloha, ako to robí väčšina svišťov, aj keď sú smrteľne
  poranené.

Teraz už
  Quonab vstal, lebo nebolo treba ďalej sa skrývať, a kývol na Rolfa, ktorý zaraz
  pribehol. Tri tučné svište znamenajú zásobu výborného čerstvého mäsa na celý
  týždeň. Tí, čo ho neochutnali, nevedia si ani predstaviť, aká pochúťka je tučný,
  ďatelinou vykŕmený svišť, upečený na ražni, a najmä keď ho i so zemiakmi je pri
  plápolajúcom táborovom ohni mladý silný lovec, ktorý je hladný ani vlk!




13 Boj s démonom hlbín

Jedného rána,
  keď kráčali po cestičke okolo jazera, Quonab ukázal neďaleko na vodu. Plávalo
  tam čosi ako malý okrúhly list s dvoma temnými ligotavými bodkami. A tu
  spozoroval Rolf o pol metra ďalej iný, omnoho väčší list a hneď vedel, že prvý
  je hlava s očami a druhý chrbát ohromnej vodnej korytnačky. Vo chvíľočke sa
  pohrúžila do vody. V tomto kraji žili tri druhy korytnačiek a Rolf dobre poznal
  tieto vodné dravce. No ešte nikdy nevidel takú ohromnú a zlovestne vyzerajúcu
  ohavu hlbín, ako bola táto.

„To je
  Bosikado. Poznám tú obludu a ona pozná mňa,“ povedal červenokožec. „Medzi nami
  je už oddávna vypovedaný boj. Jedného dňa ho musíme dobojovať,

— alebo padne
  ona, alebo ja. Po prvý raz som ju zbadal pred tromi rokmi. Zastrelil som divú
  kačku. Plávala na vode. No prv ako som sa k nej mohol dostať, čosi ju stiahlo
  pod vodu a viac som ju neuzrel. Potom prišla na jazero letná kačka aj s
  mláďatami. A tá ohava ich jedno po druhom sťahovala pod vodu a napokon dostala
  aj matku. Odplaší všetky kačky, a preto som na ňu po mnoho nocí nastavoval
  udicu. Chytil som niekoľko malých korytnačiek, ťažkých štyri až päť kilogramov.
  Chutili mi a už tri razy som lapil Bosikado na udicu, ale po každý raz, ako som
  ju ťahal do kanoe, pretrhla mi aj tú najsilnejšiu šnúru a utiekla. Bola široká
  ako kanoe; uderila mi doň tak silne, že sa až preliačilo a zakolísalo. Vyzerala
  ako jazerný diabol. Vtedy som sa jej veru bál!

Ale otec ma
  učil, že je iba jedna pohana pre muža, a to je strach; povedal som si teda, že
  viac nepodľahnem strachu. Vyhľadám Bosikado a vybojujem s ňou čestný boj. Je
  mojou nepriateľkou. Raz mi nahnala strach a ja jej to odplatím dvojnásobne.
  Celé tri roky sa navzájom pozorujeme. Po tri roky zaháňala odtiaľto letné kačky
  a vykrádala mi korisť z nastavaných udíc, sietí a pascí na ondatry. Vidíme sa
  zriedka, väčšinou iba náhodne ako aj dnes.

Pred Skookumom
  som mal psíčka menom Nindaj. Dobrý psík to bol. Hoci bol malý, vedel vysliediť
  mývala na strome, lapiť zajka alebo vyvliecť kačku z vody. Boli sme veľmi dobrí
  priatelia. Raz som zastrelil kačku; padla do jazera; zavolal som Nindaja.
  Skočil do vody a plával ku kačke. Tu však kačka, ktorú som pokladal za mŕtvu,
  sa vyšvihla z vody a uletela. Zavolal som teda Nindaja späť. Plával ku mne
  krížom cez jazero. Na najhlbšom mieste sa trochu zarazil. Zrazu zabrechal,
  akoby ma volal na pomoc. Bežal som po kanoe a rýchlo vesloval; videl som, ako
  môj malý Nindaj mizne pod hladinou. Vedel som, že to zasa urobila Bosikado.
  Veľa som kutral vo vode dlhou tyčou, ale nič som nenašiel. Až po piatich dňoch
  uzrel som na hladine plávať jednu Nindajovu labku. Príde deň, keď Bosikado
  rozpáram!

Raz som ju
  uvidel na brehu. Odvalila sa do vody ako ohromný kameň. Pozrela na mňa ešte prv
  než sa pohrúžila do vody. A keď sme si tak pozreli do očí, vedel som, že to je
  Manitu, ale zlý Manitu; a otec mi vždy hovorieval: ‚Ak ťa príde zlý Manitu
  trápiť, zabi ho!‘

Keď som raz
  plával za zabitou kačkou, chytila ma Bosikado za palec, ale doplával som na
  plytčinu a unikol som jej. Raz som jej vrazil do chrbta svoj rybársky bodec,
  ale nebol dosť silný, aby ju zadržal. Ba raz aj Skookuma lapila za chvost, ale
  chlpy sa vytrhli a pes odvtedy už nikdy viac neplával cez jazero.

Dvakrát som ju
  uzrel tak ako dnes; mohol som ju zastreliť puškou, ale ja sa chcem s ňou
  stretnúť v otvorenom boji. Mnoho ráz som sedel na brehu a spieval jej ‚Pieseň
  zbabelcov‘; vyzval som ju, aby sa vynorila a šla zápasiť na plytčinu, kde sme
  si rovní. Počula ma, ale nevyšla.

Viem, že
  minulú zimu na mňa poslala chorobu; aj teraz mi škodí zlými čarami. Ale moje
  čary musia nad ňou zvíťaziť a jedného dňa sa stretneme v boji. Raz mi nahnala
  strach. Teraz však naženiem strach ja jej a budem s ňou bojovať vo vode!“

Neubehlo veľa
  dní, keď sa dohral tento boj. Rolf odišiel po vodu k studničke, to jest k
  diere, vykopanej tri metre od brehu jazera. Naučil sa podľa loveckého zvyku
  tíško chodiť a rozhliadnuť sa skôr, kým vyjde z úkrytu. Na bahnitom briežku
  malej zátočiny, vzdialenej asi dvadsať metrov, spozoroval čudný, šedivo a
  zelenkavo sfarbený predmet, v ktorom čoskoro rozpoznal obrovskú korytnačku,
  vyhrievajúcu sa na výslní. Čím ďalej sa na ňu díval a porovnával ju s okolitými
  predmetmi, tým sa mu zdala väčšou. Rýchlo a ticho sa kradol ku Quonabovi.

„Bosikado…
  leží vonku a slní sa… tam na brehu!“

Indián rýchlo
  vstal, schytil tomahavk a hrubú šnúru. Rolf siahol po puške, ale Quonab zavrtel
  hlavou. Odobrali sa na breh. Áno! Tam ležala s vypleštenými očami veľká ohava
  ako peň pokrytý bahnom! Na brehu za ňou nebolo žiadneho porastu. Bolo vonkoncom
  nemožné priblížiť sa k nej nepozorovane; vždy by mala dosť času ponoriť sa do
  vody. Quonab nechcel použiť pušku. Cítil, že si musí vynútiť rovnaký zápas.
  Rýchlo si vymyslel plán. Priviazal si k opasku tomahavk a zvinutý povraz a
  vkĺzol smelo úplne nečujne do jazera, aby sa priblížil ku korytnačke z vody;
  ostatne, nebolo to nič ťažké, lebo korytnačka, prirodzene, očakávala útok z
  pevniny a okrem toho breh pri vode bol zarastený hustým tŕstím, za ktorým sa
  mohol plavec nepozorovane priblížiť.

Rolf sa podľa
  dohovoru vrátil do lesa a išiel ticho na miesto, odkiaľ mohol pozorovať
  korytnačku asi zo vzdialenosti dvadsiatich metrov.

Chlapcovi
  prudko tĺklo srdce, keď sa díval na smelého plavca a krvilačné zviera.
  Korytnačka mohla vážiť dobrých päťdesiat kilogramov. Jej čeľuste, hoci bezzubé,
  majú ostré hrany a rozdrvia aj najpevnejšie kosti. Pancier ju robí
  nezraniteľnou, takže sa nemusí obávať žiadnej šelmy. Ležala teraz na brehu ako
  peň. Dlhý aligátorský chvost mala natiahnutý na piesku a jej hadia hlava
  zákernými očkami bedlivo pozorovala breh. Jej prastarý pancier bol vrúbený
  zeleným machom a pod kĺbmi nôh mala prisatú hromadu pijavíc, do ktorých
  dychtivo zobal párik vtáčikov, zrejme na veľké uspokojenie odpornej obludy. Jej
  ohromné laby a pazúry boli nápadným protikladom malých červenkastých očiek. A
  predsa najväčšmi naháňali človeku strach práve jej oči!

Indián plával
  skoro úplne pod vodou, až sa dostal do tŕstia. Tam už dosiahol na dno. Postavil
  sa, do jednej ruky vzal povraz a do druhej tomahavk; ponoril sa a naraz sa
  objavil desať metrov od svojho nepriateľa na mieste, kde mu voda siahala iba po
  pás.

Plaz sa vrhol
  do vody a náhlil sa do hlbiny. Uhol sa pred slučkou, ktorú naň Quonab hodil. No
  Indián schytil korytnačku za chvost, keď preplávala povedľa.

A tu
  korytnačka ukázala, akú má silu. Okamžite šibla mohutným chvostom stranou,
  takže pritlačila ruku, ktorá ju držala, k ostrým hranám zadných dosiek panciera
  a tu ju priam drvila. Indián musel napnúť všetky sily, aby vydržal rezavú
  bolesť a nepustil chvost. Pustil tomahavk a voľnou rukou hodil slučku, aby do
  nej zachytil korytnačkinu hlavu, ale uhla sa tak prudko, že povraz opäť minul
  cieľ a zošmykol sa po pancieri. No v divom klbčení sa slučka akosi skĺzla
  korytnačke na prednú nohu. Indián ju prudko stiahol a už mal aj korytnačku
  pripútanú k sebe. Ale jediná jeho zbraň ležala na dne zakalenej vody. Hoci
  nevidel, predsa sa ponoril za tomahavkom. Korytnačka sa trhla a chcela ujsť.
  Pustila Indiánovi ruku, ale zároveň mu podrazila nohy. No keď zrazu zistila, že
  je chytená za prednú labu, obrátila sa s roztvorenou syčiacou papuľou a vrhla
  sa na nepriateľa, ktorý sa kutral na dne kalnej vody.

Ohava mala
  zvyk buldoga: držať korisť tak dlho, kým ju neroztrhá na kusy.

V zakalenej
  vode musela hmatať naslepo. Vtom narazila na nepriateľovo ľavé rameno. V tej
  chvíli Quonab našiel stratený tomahavk. Vynoril sa nad vodu, vytiahol
  korytnačku zavesenú na rameno a sekol do nej zo všetkých síl tomahavkom, ktorý
  držal vo voľnej pravici. Ostrie prerazilo pancier a zarylo sa ohave do chrbta,
  ale ako sa zdalo, bez úspechu. Ba naopak, Indián ostal bez svojej drahocennej
  zbrane, lebo ju nemohol vytiahnuť.

Tu Rolf vbehol
  do vody, že mu ide na pomoc. Ale Quonab fučal:

„Nie, nie,
  choď nazad – chcem sám!“

Zviera viselo
  zahryznuté do jeho ramena, ale pazúrmi predných láb kmásalo zhora i zdola
  kabát, ktorý Indiána chránil.

Po vlnách sa
  čoskoro ťahali dlhé krvavé pruhy.

Quonab urobil
  zúfalý pokus dostať sa na plytčinu. Druhý raz mykol tomahavkom. Trochu sa pohol
  a uvoľnil. Mykol tretí raz – a vytiahol ho!

Potom – sek!
  sek! sek! – a dlhý hadí krk bol oddelený od tela.

Telo kyvotalo
  šupinatými nohami, šibalo aligátorským chvostom a plávalo do hlbiny, zatiaľ čo
  ohromná hlava so žmurkajúcimi červenkastými očami sa pevne držala ramena.

Indián sa
  brodil na breh a pritom ťahal za sebou povraz, na ktorom bolo pripútané
  bezhlavé telo. Na brehu priviazal povraz k stromu a vytiahol nožík, aby
  prerezal na korytnačkinej hlave lícne svaly, ktoré mu zarývali do mäsa ostré
  čeľuste. Ale svaly boli chránené tvrdými šupinami a kosťou; nijako sa k nim
  nemohol čepeľou noža dostať. Potom všelijako drvil a bil obludnú hlavu, ale
  všetko márne.

Až naraz sa
  čeľuste kŕčovito zachveli, roztvorili sa a zakrvavená hlava odkväcla na zem.
  Čeľuste sa opäť zovreli, ale tentoraz si to odniesla hrubá vetva; do nej sa
  mohutné čeľuste zahryzli a tak aj ostali.

Bezhlavé telo
  ešte asi hodinu plávalo, alebo sa snažilo plávať ku stredu jazera. Vytiahli ho
  povrazom na breh a teraz si mohli nepriateľa prezrieť zblízka. Neprekvapila ich
  ani jeho veľkosť ako skôr váha. Korytnačka, hoci bola dlhá málo vyše metra,
  vážila toľko, že ju Rolf nemohol ani podvihnúť. Quonab síce mal veľa rán, ale
  všetky boli pomerne ľahké; iba rozzevená rana na ramene po ostrých čeľustiach
  bola vážnejšia, ale on ani na tú veľa nedbal.

Keď odnášali
  korisť do tábora, Skookum šiel pred nimi a víťazne brechal. Obludnú hlavu,
  stále sa držiacu vetvy, ozdobili troma perami a nastrčili ju na palicu,
  vztýčenú vedľa vigvamu.

A toho dňa
  Indián spieval:

Bosikado,
  mocný bol môj nepriateľ, ale vošiel som do jeho dŕžavy a nahnal mu strachu!

Leto na
  Asamuku vrcholilo. Lesný drozd už prestal spievať; mohutný sbor mladých
  jarabých červienok sa každý večer schádzal na besedu v najhustejších cédroch a
  na Pipestavskom jazere sa zjavili zo dve rodiny mladých kačiek.

Rolf sa
  znamenite vpravil do vigvamového života. Teraz už presne vedel, ako treba
  postaviť krídlo na stane, aby všetok dym šiel von, nech už vietor akokoľvek
  fúkal. Vyznal sa aj v znakoch západu, ktoré zasvätencovi hovoria, ako sa cez
  noc zmení vietor. Nemusel ísť ani ku brehu, aby vedel, či je iba nepatrný odliv
  s malou vyhliadkou na zbieranie ustríc, alebo mohutný odliv, ktorý odkryje
  ihneď najbohatšie ložiská ustríc. Podľa hmatu skúsených prstov ľahko zistil, či
  pod vodou siahol na korytnačku alebo veľkú rybu. A podľa zvuku indiánskeho
  bubna poznal, či príde skoro búrka a dážď.

Keďže bol
  usilovný, naučil sa pri táborení všeličomu, napríklad aj tomu, ako odstrániť a
  spáliť všetky odpadky a smeti, ktoré vábili roje múch. Zrástol s táborom,
  pretože sa mu prispôsobil, a už dávno nemal pocit, že mu je iba dočasným
  útočišťom. Kedy sa to všetko skončí, nevedel, a ani sa o to nestaral. Vedel iba
  to, že sa mu tu žije tak radostne ako nikde predtým. Kanoe jeho života
  preplávalo radom perejí a teraz sa dostalo do stáleho, nerušeného prúdu. No
  bolo to iba ticho pred búrkou! Prestávka v útokoch neznamená koniec vojny, ale iba
  prípravu na nový prepad; aj teraz to bolo tak – a úder prišiel odtiaľ, odkiaľ
  sa dal najmenej čakať.

Mestský radca
  Horton bol v mestečku váženým človekom; mal nielen dobré postavenie, ale i
  bystrý úsudok a láskavé srdce. Patrili mu všetky lesy okolo Asa múku a tiež
  Indiánovo panstvo na území jeho predkov. Rolf a Quonab pracovali aj preňho,
  dobre ho poznali a mali ho radi pre jeho láskavosť.

Bolo to v
  stredu ráno, ku koncu júla. Radca Horton, pekne oblečený, zjavil sa pri vigvame
  pod skalou.

„Dobré ránko vám
  prajem obom!“

Potom bez
  otáľania vošiel do vigvamu.

„V mestskej
  rade som si musel vypočuť mnoho škriepok a mnoho výčitiek za to, že som dovolil
  belošskému chlapcovi, dieťaťu kresťanských rodičov, vnukovi duchovného,
  zanechať kresťanský svet a žiť pri jednom kozube s pohanom, aby sa z neho stal
  divoch. Samozrejme, ja nesúhlasím s tými, čo bezohľadne odsudzujú nášho dobrého
  Quonaba ako bezbožníka. Naisto viem, že Quonab každodenne uctieva boha svojím
  vlastným spôsobom. No páni radcovia, magistrát, duchovenstvo, všetko
  obyvateľstvo a predovšetkým Misionárska spoločnosť sa o túto vec nesmierne
  zaujímajú. Ba nedávno podnikli na mňa niektorí osobný útok a veľmi rozhodne ma
  vyhlásili za slabého kresťana, keď vraj na vlastnom pozemku trpím takú
  nehanebnú satanovu pevnosť a keď vraj tu prechovávam dušu, ktorá unikla
  spaseniu. Konám teda nie podľa svojej vôle, ale ako delegát Mestskej rady,
  Synody cirkevných staršinov a Spoločnosti pre šírenie zbožnosti medzi pohanmi,
  a som teda nútený oznámiť, že ty, Rolf Kittering, keďže nemáš príbuzných a si
  nedospelý, prislúchaš tunajšej farnosti a ako taký – tak aspoň hovorili –
  staneš sa členom domácnosti ctihodného staršinu Ezekiela Pecka, naplneného
  duchom horlivej zbožnosti a pravej viery; hoci sa tento muž zdá byť chladný a
  prísny, je oboznámený so všetkými vecami, týkajúcimi sa náboženstva, a je i
  slávnym mužom, lebo napísal niekoľko skvelých poznámok ku ‚Krátkemu katechizmu‘;
  ani nespomínam veľké uznanie, ktorého sa mu dostalo za to, že objavil dva
  skryté významy 27. verša 12. kapitoly ‚Židom‘. Už sama jeho osobnosť je zárukou
  pred akoukoľvek ľahkomyseľnosťou, nedbalosťou alebo falošným kazateľstvom.

Preto, milý
  môj chlapče, nepozeraj ako žriebä, ktoré po prvý raz zacítilo šľahnutie biča.
  Budeš mať dobrý domov, naplnený duchom vznešenej zbožnosti, ktorá ostane vždy s
  tebou.“

Ako žriebä,
  keď zacíti bič! Veru! Rolf sa zatackal ako postrelený jeleň. Vrátiť sa k
  domácim prácam bolo možné, ale nie lákavé; opustiť Quonaba práve teraz, keď sa
  mu otváral lesný svet, bolo priam zdrvujúce; no a vymeniť tento krásny život v
  prírode za putá v zbožnej domácnosti starého Pecka, ktorého chladná krutosť
  vyhnala jeho vlastné deti do sveta – to vyvolalo v Rolfovi priam hrôzu.

„Nepôjdem!“
  vyrazil zo seba a vzdorovite pozrel na tučného dobromyseľného radcu.

„Ale, Rolf,
  ako neslušne odvrávaš! Nedaj sa ostrým jazykom zviesť k hriechu! Takto by si to
  iste želala aj tvoja matka. Daj si povedať; čoskoro uvidíš, že pre teba to je
  to najlepšie. Vždy som ťa mal rád a budem ti vždy priateľom; môžeš sa na mňa
  spoľahnúť… Nekonám podľa pokynov, ktoré som dostal, ale podľa svojho srdca, keď
  vravím, že nemusíš hneď ísť, ani mi nemusíš teraz odpovedať, ale aspoň o tom
  rozmýšľaj! No pamätaj, že na budúci pondelok ráno ťa čakajú u cirkevného
  staršinu Pecka, a obávam sa, že ak na to zabudneš, budúci posol nebude k tebe
  taký láskavý ako ja. Milý Rolf, buď dobrý chlapec a pamätaj, že v novom domove
  budeš žiť aspoň pre slávu božiu.“

Potom neblahý
  posol priateľsky pokynul rukou, obrátil sa a odchádzal s ustarosteným výrazom
  na tvári.

Rolf pomaly
  klesol na balvan a uprene hľadel do ohňa. Quonab začal o chvíľu s prípravou
  obeda. Rolf mu obyčajne pomáhal. Teraz však nerobil nič, len hľadel do žeravých
  uhlíkov. Za polhodinku bolo jedlo hotové.

No Rolfovi
  akosi nechcelo ísť dolu hrdlom. Potom odišiel sám do lesa. Quonab ho videl, ako
  leží na plochom balvane, hľadí na jazero a hádže doň skalky.

Neskoršie
  Quonab odišiel do Myanos. Keď sa vrátil, videl, že Rolf narúbal veľkú kopu
  dreva. Neprehovorili spolu ani slovka. Výraz hnevu a vzdoru z Rolfovej tváre
  zmizol a vystriedalo ho meravé zúfalstvo.

Ani jeden
  nemohol vedieť, čo sa deje v mysli druhého.

Večeru zjedli
  mlčky; potom Quonab hodinku fajčil a obaja sa dívali do ohňa. Škriekavá sova
  húkala a smiala sa im nad hlavami, až pes vyskakoval a štekal na sovie
  uhúkanie, ktoré si inokedy nevšímal.

Potom sa
  rozhostilo ticho a Indiánove skryté myšlienky vyšľahli z neho naraz ako blesk:

„Rolf, poďme
  do severných lesov!“

To bola ozaj
  ohromujúca veta. Rolf zo dňa na deň väčšmi chápal, čo znamená toto údolie pre
  Quonaba, ktorý tu uctieval pamiatku svojich predkov.

„A toto všetko
  opustíme?“ spýtal sa a mávol rukou ku skale, k indiánskej cestičke, k sídlam
  dávnych Petuquapenov a hrobom kmeňa.

Ich oči sa
  stretli a z hĺbky Indiánových pŕs vyšlo iba jediné slovo:

„Áno!“

Jediné slovo,
  hlboké, temné, ale čo všetko vyjadrovalo! Prezrádzalo rastúcu priateľskú
  oddanosť, boj, ktorý zúril v Indiánovej duši od rána, keď radca prišiel so
  slovami ortieľa, a napokon toto jediné slovo prezrádzalo víťazstvo, ktoré si
  priateľstvo vedelo vydobyť.

Rolf to
  pochopil a hrdlo sa mu zovrelo, keď riekol:

„Ak to myslíš
  naozaj, som prichystaný.“

„Áno! Pôjdem,
  ale raz sa zase vrátim!“

Potom bolo
  dlho ticho, až sa Rolf spýtal:

„Kedy sa
  vydáme na cestu?“

„Zajtra v
  noci,“ znela odpoveď.

Keď
  nasledujúceho rána odchádzal Quonab z táborišťa, niesol ťažké bremeno. Mieril k
  Myanos. Nebolo na tom nič nápadného, keď sa objavil pred pultom Silasa Pecka a
  ponúkol mu na predaj pár snežníc, zväzok pascí, niekoľko mís z brezovej kôry a
  lipového dreva a indiánsky bubon. Dostal za to trochu čaju, tabaku, pušného
  prachu a dva doláre v hotovosti. Vracal sa ihneď domov a čoskoro bol v tábore.
  Potom odišiel do lesa i s kotlíkom a priniesol v ňom čerstvo nalúpanú orechovú
  kôru. Pridal k nej trochu vody a varil to tak dlho, až vznikla tmavohnedá
  tekutina. Keď vychladla, nalial ju do plytkej misy a riekol Rolfovi:

„Poď, urobím z
  teba sinawského Indiána!“

Nanášal farbu
  na kožu mäkkou handričkou. Zo začiatku mal v úmysle zafarbiť chlapcovi iba tvár
  a ostatnú časť hlavy, krk a ruky, ale Rolf povedal:

„Nafarbi ma už
  celého!“

Tak sa teda
  vyzliekol a žltkastohnedá tekutina zafarbila jeho bielu kožu na medený odtieň.
  Raz-dva sa zmenil na indiánskeho chlapca. Veru nikto by v ňom teraz nespoznal
  Rolfa Kitteringa! Náter čoskoro uschol a Rolf, keď sa obliekol, mal pocit, že
  spálil za sebou všetky mosty.

Sňali a
  zložili obe časti vigvamu, rozobrali aj lôžka a zviazali dva batohy. Luky,
  šípy, pušku, tomahavk a niekoľko libier drahocennej potravy, uschovanej v
  medenom kotlíku, to všetko si rozdelili a postrkali do dvoch batohov s
  náplecnými remencami. Boli už úplne prichystaní na cestu. Ale Quonab mal ešte
  čosi vykonať. Odišiel sám hore na skalu. Rolf vedel, prečo ta vyšiel, a usúdil,
  že by iste nebolo dobre, keby chcel ísť teraz za ním.

Indián si
  zapálil fajku, vyfúkol štyrikrát na štyri svetové strany dym, začínajúc od
  západu, a potom sedel chvíľu mlčky. A náhle sa ozvala zo skaly pieseň za dobrý
  lov:

Otče, veď
  nás!

Otče, pomôž
  nám!

Otče,
  sprevádzaj nás do dobrých lovili!

A keď skončil,
  ďaleko v lesoch, smerom na sever, zahúkala sova.

„Uf! Dobre!“
  To bolo všetko, čo povedal Rolfovi, keď zostúpil zo skaly.

A tak pri
  západe slnka vydali sa Quonab, Rolf a pes Skookum na ďalekú cestu na sever.
  Neprešli ani sto krokov, keď sa pes nečakane obrátil a bežal späť na miesto,
  kde mal v „zásobární“ ukrytú kosť. Vrátil sa k nim a potom bežal pred nimi s
  kosťou v papuli.

Po hradskej by
  sa im bolo kráčalo lepšie, ale museli si dávať pozor, aby ich nik nezbadal, a
  preto sa uberali po cestičke, vinúcej sa pozdĺž riečky Asamuk. Po hodinovom
  pochode vyšli pri Mačacej skale na cestu, čo viedla na západ. Opäť ich lákala
  schodná cesta, ale Quonab zasa rozhodol, aby šli radšej lesom.

Ubehlo asi pol
  hodiny, keď ich zrazu zastavil Skookum, vetriaci na strome mývala. Priviazali
  psa na šnúru a postupovali takmer dve hodiny lesom. Napokon sa zastavili
  nejakých trinásť kilometrov od Pipestavského jazera. Rolf už bol unavený.
  Pripravili si napochytre lôžka zo zloženej vigvamovej plachty a spali až do
  rána, ukolísaní hlasným „hu, hú, hú, hú, ja-hú!“ svojej priateľky sovy, ktorá
  stále húkala kdesi na severe.

Keď sa Rolf
  prebudil, slnko bolo už vysoko na oblohe a Quonab mal už raňajky hotové.
  Chrbát, ruky aj nohy mal Rolf také stuhnuté cd dlhej cesty a ťažkého nákladu,
  že sa potajme zaradoval, keď sa dozvedel, že si toho dňa odpočinú pod ochranou
  lesa a budú cestovať iba v noci, kým sa nedostanú do kraja, kde ich nikto
  nepozná a kde im nebude hroziť nebezpečenstvo, že ich zadržia. Teraz už boli v
  štáte York, ale to neznamenalo, že sa už nemusia báť prenasledovania.

Keď slnko
  vystúpilo ešte vyššie na oblohu, Rolf si vyšiel na lov s tupými šípmi a vďaka
  Skookumovi podarilo sa mu školiť párik veveričiek. S Quonabom ich potom odral a
  upiekol, a veru im na obed chutili.

V noci sa
  vydali na dlhšiu cestu. Prešli asi šestnásť kilometrov. V tretiu noc prešli
  ešte viac, a pretože nasledujúceho dňa bola nedeľa, zdržovali sa v lese, aby
  ich nikto nezbadal.

V pondelok si
  už boli istí, že ich nikto nebude prenasledovať. Deň sa ukazoval krásny a
  jasný. A tak toho rána sa pustili bez okolkov po hradskej s povznášajúcim
  pocitom, aký doteraz na celej ceste nepoznali.

Rolfovi boli
  teraz dve veci úplne nové a prekvapovali ho: začudovane, udivené pohľady
  vidiečanov, ktorých stretávali, a priam zúrivé nepriateľstvo psov. Zaháňali sa
  na psov palicami alebo predstierali, že chcú po nich hodiť kameňom, a psi obyčajne
  ušli. No jeden z nich bol veľmi zúrivý. Divo brechal a priam neodbytné dorážal
  na Skookuma. Pritom sa však stále držal mimo dosahu palíc. Quonab vytiahol tupý
  šíp a strelil psovi do ňucháča. Psisko sa dalo do hlasitého skučania a
  fujazdilo domov. No Skookum sa mu s nesmiernym zadosťučinením niekoľko ráz
  zahryzol do zadku.

Toho dňa
  prešli tridsaťdva kilometrov a nasledujúceho štyridsať, pretože teraz išli po
  dobrých cestách a aj batožinu mali ľahšiu. Neraz natrafili aj na dobrých
  farmárov, ktorí im dali jesť. Ale veľa ráz im Skookum narobil ťažkosti.
  Farmárom sa totiž akosi nepozdávalo Skookumovo správanie voči sliepkam.
  Skookuma nebolo možno prinútiť, aby rozoznával jemnejšie zoologické rozdiely
  medzi prepelicami, ktoré sú veľkí vtáci a pritom lovná zver, a sliepkami, ktoré
  sú síce tiež veľkí vtáci, ale nie lovná zver. Psovi taká maličkosť zrejme
  nestála za úvahu a nesnažil sa ani trochu si ju osvojiť.

Čoskoro prišli
  na to, že keď sa blížia k nejakému obydliu, je najlepšie, aby ta Rolf zašiel
  sám a Quonab aby zatiaľ držal Skookuma. Rolfov pach psov menej rozčuľoval.
  Chlapec si pritom spomenul, ako sa u nich doma úplne inak dívali na tulákov,
  ktorí nežiadali stravu zadarmo, ale chceli za ňu pracovať. Preto aj on teraz
  prišiel vždy s podobnou ponukou. A čoskoro zistil, že dosiahne viac, keď
  vyhľadá najprv gazdinku a pekne sa na ňu usmeje, až sa mu zaligocú čisté biele
  zuby. Jeho čistá neindiánska angličtina budila veľký obdiv, keďže ňou hovoril
  zdanlivý Indián.

„Pozri,
  Quonab,“ povedal po jednej takej príhode, „keďže mám robiť zo seba Indiána,
  musíš mi dať aj indiánske meno!“

„Áno! Dobre!
  To je ľahko. Ty si Nibowaka, Múdry!“

Indiánovi
  totiž neušlo nič z chlapcovho počínania, a preto ho tak pomenoval.

Teraz prešli
  denne tridsať až štyridsaťpäť kilometrov; osadám, ktoré ležali pri rieke, sa
  vyhýbali. Tak neuzreli nič z Albany, ale tretieho dňa došli do pevnosti Edward
  a po prvý raz uvideli veľký Hudson. Tam sa zdržali veľmi krátko a v jedenástu
  noc svojej cesty vyšli zo staršej zastrčenej pevnosti a uvideli ohromnú hladinu
  Georgeovho jazera, obklopenú husto zalesnenými brehmi. V diaľke na severe sa
  črtali nebotyčné hory.

A tu im prišla
  na um myšlienka: „Keby tu tak mali kanoe, ktoré zanechali na Pipestavskom
  jazere!“ Táto myšlienka prišla na um obom súčasne, keď zazreli nekonečnú vodnú
  hladinu, a najmä keď si Rolf spomenul, že Georgeovo jazero je spojené s jazerom
  Champlainovým, ktoré je hlavnou cestou k severnej divočine.

Utáborili sa,
  ako to už urobili päťdesiat ráz predtým, a pripravili si pokrm. Jasne belasá voda,
  tancujúca tak blízko, ich vábila a nadchýnala; keď potom skúmali breh, Quonab
  ukázal na stopu v piesku a riekol:

„Jeleň!“

Quonab nebol
  taký rozrušený ako Rolf, obaja sa však vracali k táborovému ohňu v povznesenej
  nálade – prišli predsa do zasľúbenej zeme. Teraz sa musia prichystať na vážnu
  prácu: nájsť si lovište, ktoré ešte nikto nezabral.

Quonab
  nezabúdal na prastarý zákon lesov; jednotlivé doliny patria tomu lovcovi, ktorý
  do nich prvý vkročil alebo ktorý ta prvý prišiel, keď ich opustil pôvodný majiteľ.
  Quonab teraz rozmýšľal o lovištiach a Rolf zasa hútal o prostriedkoch, ako si
  zaobstarať nutný výstroj, to jest kanoe, pasce, sekery a potraviny. Napokon
  chlapec prerušil mlčanie:

„Quonab,
  musíme zohnať peniaze na potrebný výstroj; teraz sa práve začína žatva. Ľahko
  dostaneme prácu aj na mesiac. Dajú nám jedlo i peniaze, aby sme sa uživili, a
  zároveň sa dozvieme niečo bližšieho o celom tomto kraji.“

Indián odvetil
  celkom jednoducho:

„Ty si
  Nibowaka.“

Fariem bolo
  málo a boli od seba dosť vzdialené. No dve stáli celkom pri jazere. Rolf
  zamieril k najbližšej, obklopenej lánmi nezožatého obilia. No celá návšteva,
  počínajúc zrážkou so psom a končiac rozhovorom s farmárom, bola nepríjemná.
  Nepotrebuje vraj nijakých prekliatych červenokožcov. Vlani mal dvoch od
  Hornejšieho jazera, ale boli to korheli a oplani.

Vzdialenejšia
  farma patrila tučnému Holanďanovi, ktorý práve rozmýšľal, ako dostane pod
  strechu neskoré seno, raný ovos, kŕmne zemiaky, zablúdený dobytok a ako to v
  jeho rodine bude, keď do nej zavíta nový člen. A tu zrazu sa objavia pri jeho
  dverách anjeli spásy v podobe dvoch červenokožcov.

„Viete
  poriadne pracovať?“

„Áno, žil som
  dlho na farme,“ vravel Rolf a ukázal vypracované ruky.

„A vedeli by
  ste nájsť moje stratené kravy, ktoré som márne hľadal?“

Či by to
  vedeli? To je pre nich hračka.

„Ak ich skoro
  privediete, dostanete dva doláre.“

A tak sa
  Quonab vybral po cestičke do lesa a Rolf zamieril s motykou na zemiakové pole,
  ale zarazil ho vyľakaný škrekot sliepok. Beda-prebeda! To Skookum naháňa svoje „prepelice“.
  Vo chvíľočke ho Rolf bez milosrdenstva priviazal k trestnému kolu a zostal tam
  po celý čas, čo sa naši dvaja cestovatelia zdržovali na farme.

Popoludní sa
  Quonab vrátil s dobytkom a oči mu blčali loveckou náruživosťou, keď hovoril
  Rolfovi, že videl päť jeleňov.

Tri dojné
  kravy, ktoré už dva dni nikto nedojil, boli teraz vážnym problémom. Bolo treba
  ihneď konať. Rolf po celých päť rokov dvakrát denne dojil päť kráv a Van
  Trumper poznal na prvý pohľad, že chlapec je v tomto smere odborník.

„Dobre, dobre!“
  pochválil ho. „Ja idem zatiaľ nakŕmiť ošípané.“

Vošiel do
  chlieva, ale tam za ním zrazu vbehlo ružolíce kučeravé dievčatko.

„Otecko,
  otecko,“ zašvitorila, „mamička vraví…“ Ostatnému nebolo rozumieť.

„Ach, bože…
  Ach, bože… nemyslel som, že to príde tak skoro,“ a tučný Holanďan bežal za
  dievčatkom. O chvíľu sa opäť zjavil a jeho široká spokojná tvár bola zachmúrená
  vážnou starosťou.

„Hej, ty veľký
  Indián, vieš veslovať v kanoe?“

Quonab prisvedčil.

„Tak poď sem!
  Annetta, priveď Tomasa a Hendrika!“

O chvíľočku
  otec zobral na ruky dvojročného Hendrika a Indián zas šesťročného Tomasa a za
  nimi šla bezradná dvanásťročná Annetta. Až keď došli na breh a uložili deti do
  kanoe, tu si otec uvedomil všetku ťažkosť: nemôže predsa nechať svoju ženu
  samotnú. Musí deti poslať iba s poslom. I riekol zúfalým hlasom:

„Dopravíte
  deti na druhý breh jazera do tamtoho domu? A priveziete sem pani Callanovú?
  Povedzte jej, že Marta Van Trumperová ju čo najsúrnejšie potrebuje.“

Indián
  prikývol. Otec však ešte chvíľu váhal. No pohľad na Indiánovu tvár ho upokojil.
  Čosi akoby mu hovorilo: „Môžeš sa naňho spoľahnúť.“ A tak nedbal ani na plač
  deťúreniec, ktoré sa hádam trochu báli tohto tmavého cudzinca, a odstrčil kanoe
  od brehu.

„Dávajte mi
  pozor na tie deti!“ riekol proste a odvrátil zvlhnuté oči.

Farma bola
  vzdialená iba málo vyše troch kilometrov. Večer bol tichý. Všetko bolo vykonané
  tak rýchlo, že ani minútku nestratili; a veď ktorá žena by nezanechala ihneď
  všetku prácu, aby sa poponáhľala na pomoc svojej družke v ťažkej hodine
  materstva?

O hodinu už
  susedova žena tisla ruku matke odvezených deti.




16 Život u holandského
  osadníka

Indiáni spali
  v rozľahlej kôlni na drevo; mali prikrývky, hodne sena a strechu nad hlavou.
  Boli viac než spokojní, lebo teraz na kraji divočiny boli veľmi blízko divokému
  životu. Presvedčovali sa o tom takmer každý deň a noc.

Časť kôlne
  bola vyhradená pre hydinu. Tu sídlila pracovná družina dvanástich sliepok, ktoré
  v prvú noc, keď ta prišli „červenokoží anjeli“, pokojne spinkali.

Zaspali aj
  obaja priatelia; a tu ich, ako aj sliepky, naraz len vyrušilo ustrašené
  kotkodákanie, ktoré však hneď prestalo. Vyzeralo to, akoby sa niektorej sliepke
  bol sníval zlý sen, ale potom sa znovu usadila na bidle a spala ďalej. Ale ráno
  jedna z týchto drahocenných ratolestí vajcorodého stromu ležala v kúte, napoly
  obožratá. Quonab preskúmal bezhlavú sliepku a stručne riekol:

„Norka.“

Rolf na to:

„A prečo nie
  skunk?“

„Skunk by
  nevyliezol na bidlo.“

„Teda lasica.“

„Lasica by
  vysala iba krv, a to by hneď zadrhla dve alebo tri.“

„Tak teda
  mýval.“

„Mýval by ju
  odniesol a podobne by urobila aj líška alebo divá mačka a kuna by zas nevliezla
  v noci do stavania.“

Nebolo teda
  pochýb, po prvé, že to bola norka, a po druhé, že sa skrývala niekde blízko
  kôlne, kým ju hlad neprinútil, aby opäť navštívila kurín. Quonab prikryl telo
  sliepky tromi kameňmi tak, že bolo prístupné iba z jednej strany. Tam zahrabal
  pascu „číslo jedna“.

Nasledujúcej
  noci sa opäť prebudili; čosi vyľakane kňučalo a sliepky sa súcitne a spýtavo
  rozkotkodákali.

Obaja
  priatelia vstali a vstúpili do kurína s lampášom. A tu Rolf uzrel výjav, pri
  ktorom mu vlasy dupkom vstávali. Norka, veľký samec, uviazla prednou labou v
  pasci. Zmietala sa a prskala sliny, trhala hneď pascou, hneď zas zahrdúsenou
  sliepkou, a keď trošku ustala v týchto pohyboch, začala zas prenikavo pišťať.
  Zmocňovala sa jej zúfalá zvieracia nenávisť k pasci, škrípala ostrými bielymi
  zubami a hrýzla doráňanými, zakrvavenými čeľusťami ukrutný kov. Z úst jej
  kvapkala pena. Vyla a chniapala okolo seba priam šialene. A keď sa objavili jej
  nepriatelia, ľudia, obrátila k nim strašnú tvár, plnú nevýslovného strachu a
  nenávisti, zúrivosti a hrôzy. Oči jej zelenkasto blčali vo svite lampáša. Znovu
  vynaložila všetky sily, aby sa oslobodila. Vo vzduchu sa šíril jej pižmový
  zápach. Strašná zúrivosť bezmocného zvieraťa pôsobila desivo na Rolfovho ducha.
  Quonab vzal palicu a jediným úderom skončil tento hrozný výjav, no Rolf na to
  nemohol nikdy zabudnúť a nikdy potom dobrovoľne nepomáhal Indiánovi, keď lovil
  do pascí so strašnými oceľovými čeľusťami.

O týždeň
  neskoršie sa stratila druhá sliepka a dvere kurína ostali otvorené. Quonab
  starostlivo preskúmal prach vnútri i vonku a vyhlásil:

„Mýval.“

Je ozaj
  neobyčajné, aby mýval kradol v kuríne. Zvyčajne to býva nejaký jednotlivec so
  zvláštnymi chúťkami, a ak raz začne, iste sa vráti aj druhý raz. Indián
  usudzoval, že nasledujúcej noci sa mýval vráti, a tak pripravil pascu. Od
  závory dverí k najbližšiemu stromu natiahol povraz. Na tento povraz zavesil
  závažie, takže dvere sa samy zatvárali. Aby sa už nedali otvoriť, oprel o ne
  zdnuká – keďže sa dovnútra zatvárali – dlhé poleno. Potom ich pootvoril
  šindľovou doštičkou a umiestil ju tak, že mýval musel na ňu stúpiť, keď liezol
  dovnútra. A tým sa dvere za ním samočinne zachlopnú. Lovci mysleli, že v noci
  počujú, ako sa dvere pribuchnú, ale spali; nedozvedeli sa nič, až ráno. Vtedy
  zistili, že doštička spadla a dvere sú zavreté. A vnútri, schúlený v kúte,
  krčil sa zavalitý, starý bojovný mýval. Bolo divné, že sa ani nedotkol druhej
  sliepky. Len čo zbadal, že je uväznený, stratil odvahu.

Jeho kožu
  pribili v rohu kôlne a mäso zavesili v komore.

„To je kuna?“
  spýtala sa malá Annetta. A keď jej povedali, že nie, bola sklamaná a
  vysvetľovala, že starý Warren, obchodník, jej sľúbil za kuniu kožu belasé
  bavlnené šatôčky.

„Dám ti prvú,
  ktorú ulovím,“ potešoval ju Rolf.

Život u Van
  Trumpera bol celkom príjemný. Matka o týždeň zase chodila. Annetta sa starala o
  dieťa ako o všetky predchádzajúce prírastky. Aj starý Hendrik postupne prekonal
  svoju nedôveru. Jednak si vážil, že mu tak neočakávane prišli na pomoc, a
  jednak bol dobrák od kosti a nedôvera mu zo srdca vyprchala. Oboch Indiánov si
  obľúbil, a najmä Rolfa, ktorý mu bol akosi veľmi sympatický. Holanďan bol
  trochu zmätený, že Rolf má hnedú kožu a belasé oči, ale usudzoval, že to bude
  asi miešanec.

August uplynul
  chlapcovi veľmi radostne, ale Quonab začínal byť nepokojný.

Vedel pracovať
  vytrvalo ako beloch nanajvýš týždeň. Jeho plemeno nevedelo nikdy pochopiť, aký
  zmysel, má trpezlivé, nepretržité lopotenie po celý život.

Raz uprostred
  augusta vyjadril svoj nepokoj otázkou:

„Koľko peňazí
  máme teraz, Nibowaka?“

Rolf počítal:
  pol mesiaca za Quonaba 15 dolárov; za seba 10 dolárov; za nájdenie kráv 2
  doláre – spolu 27 dolárov. To nestačilo.

O tri dni
  neskôr počítal zase Quonab. A na druhý deň riekol:

„Potrebujeme
  sa dva mesiace voľne plaviť po vode, aby sme našli dobrý kraj a postavili si
  tam zrub.“

Tu Rolf urobil
  múdru vec: šiel k tučnému Hendrikovi a všetko mu rozpovedal. Potrebujú kanoe a
  výstroj a musia si nájsť lovište, nezasahujúce do miest už zabraných, lebo
  zákon lesov je prísny. Za jeho prekročenie sa niekedy ani trest smrti
  nepovažuje za dosť veľký. Poškodená stránka je totiž oprávnená byť sudcom,
  žalobcom a zároveň aj vykonávateľom rozsudku.

Čo sa týka
  miesta, Van Trumper im nemohol ani v najmenšom pomôcť. Hľadať lovište na
  Vermontskej strane bolo by zbytočné, a tak isto aj pri Georgeovom alebo Champlainovom
  jazere. Na sever ísť tiež nestálo za to, lebo tam prišli Francúzi a to sú smelí
  lovci. Ostáva ešte kraj Hamilton, najsľubnejší, ale ťažko prístupný, vzdialený
  od všetkých vodných spojov a bez ciest. Preto je tak málo známy, lebo je
  neprístupný.

Vyhliadka
  celkom dobrá; no šťastný Hendrik bol veľmi nemilo prekvapený, že by mal tak
  naraz prísť o nových pomocníkov. Napokon im dal takýto návrh: Ak chcú ostať
  uňho až do prvého septembra a pripraviť všetko na zimu, dá im okrem dohovorenej
  mzdy kanoe, sekeru, šesť pascí na norky, pascu na líšky, visiacu teraz v kôlni,
  a odvezie ich na svojom voze cez nesplavné päťmíľové pereje medzi Georgeovým
  jazerom a riekou Schroon. Po tejto rieke sa môžu dostať až k miestu, kde do nej
  vteká horný Hudson. Potom sa budú plaviť po Hudsone hore prúdom vyše šesťdesiat
  kilometrov. Veľa ráz budú musieť kanoe prenášať cez dravé pereje. Tak sa
  dostanú k bahnitej rieke, ktorá priteká od juhozápadu. Budú sa po nej plaviť
  proti toku asi šestnásť kilometrov a dostanú sa k Jesupovmu jazeru, ktoré je
  vyše troch kilometrov široké a dvadsať kilometrov dlhé. V tomto kraji je
  hojnosť zveriny, ale je ťažko prístupný, a tak po smrti lovca Jesupa ostal
  opustený.

Na takýto
  návrh bola iba jedna odpoveď – ostali.

Keď mal Quonab
  voľnú chvíľu, odniesol kanoe do kôlne, strhol niektoré ťažké pruhy kôry a
  plátna a niekoľko príliš hrubých priečok a ponaprával rebrá. Keď kanoe uschlo a
  bolo vysmolené, vážilo asi štyridsaťpäť kilogramov. Quonabovi sa teda podarilo
  značne znížiť jeho váhu, lebo keď bol prvý deň na farme a plával v tomto kanoe
  po jazere, vážilo o dvadsať kilogramov viacej.

Prišiel
  september.

Skoro ráno
  odišiel Quonab sám k jazeru. Tam si sadol na vrcholec kopčeka, zadíval sa k
  východu slnka a začal spievať „pieseň nového svitania“. Lenže teraz nie s
  bubnom, keďže nijaký nemal; bil do taktu palicou o palicu.

A keď východ
  slnka zalial zem žiarou, spieval zas „Pieseň lovca“:

Otče, veď
  naše kroky,

sprevádzaj
  nás na dobré lovište!

Potom spieval
  ďalej a pritom tancoval s tvárou obrátenou k oblohe. Oči mal privreté, nohy
  ledva dvíhal, ale rytmicky nimi pohyboval. Tak so spevom obišiel tri razy do
  kruhu a tancoval v posvätnom rytme. Tak azda aj kráľ Dávid tancoval okolo Archy
  úmluvy v deň svojho návratu domov. Quonabova tvár priam žiarila.

Iba jediný
  druh ľudí neviem správne odhadnúť; totiž chlapíkov, ktorí len sedia a nič
  nevravia.

Z výrokov
  Si Sylvanna

Osadník menom
  Hulett mal kompu, ktorú si susedia vypožičiavali, keď chceli previezť cez
  jazero záprah. Toho rána, keď obaja priatelia mali odísť, bol na kompe
  Holanďanov záprah s vozom a kanoe. Skookum zaujal miesto na prednej časti
  kompy. Rolf cítil, že lúčenie bude ťažké. Dobrá stará Holanďanka si úplne
  získala jeho srdce a deti mu boli ako bratia a sestry.

„Len príďte
  opäť, chlapče!“ vravela mu. „Príďte nás skoro navštíviť!“

Aj ho
  pobozkala. On zas pobozkal Annettu a tiež troch menších súrodencov.

Potom
  odstrčili kompu dlhými tyčami, až sa dostali na hlbokú vodu. Tu začali
  veslovať. Od východu fúkal vetrík. Natiahli teda vozovú plachtu, aby ich to
  trochu poháňalo. A o dve hodiny kompa pristála pri západnom brehu jazera, kde
  stál obchod a odkiaľ išla cesta na sever.

Keď sa
  priblížili ku dverám obchodu, uvideli tu akéhosi chlapa divého výzoru. Opieral
  sa o stenu, ruky vo vreckách. Na príchodzích hľadel nenávistné. Oči mu priam
  horeli pohŕdaním a nepriateľstvom. Ako šli povedľa neho, vypľúval tabakovú
  šťavu na psa a im pod nohy.

Majiteľ
  obchodu, starý Warren, nemal síce Indiánov rád, no bol dobrým priateľom
  Hendrikovým a veľmi sa zaujímal o nákup kožušín, nuž sa lovcom dostalo dobrého
  prijatia.

Teraz mali
  obaja Indiáni dostať svoju mzdu v tovare. Všetko sa pripíše na účet Hendrikovi.
  Indiáni si vybrali: pšeničnú a ovsenú múku, údené mäso, zemiaky,

čaj, tabak,
  cukor, soľ, pušný prach, náboje, šatstvo, plátno, nebožiec, klince, nože,
  šidlá, ihly, nite, ďalšiu sekeru, niekoľko plechových tanierov a panvicu.

„Na vašom
  mieste by som si vzal aj jeden okenný rám proti vetru,“ nahováral ich
  obchodník. „Za chladného počasia sa vám veľmi zíde!“

Zaviedol ich
  do prístavku, kde bolo zložených niekoľko hotových okenných rámov. A tak
  pridali ku svojej batožine aj túto neskladnú vec.

„Mohol by som
  vám predať peknú pušku,“ vravel obchodník ďalej a zvesil zo steny elegantnú
  malú pušku najnovšej značky. „Stojí iba dvadsaťpäť dolárov.“

Rolf pokrútil
  hlavou.

„Niečo spustím
  a zvyšok mi zaplatíte na jar v kožušinách.“

Rolf cítil
  silné pokušenie, ale už od detstva mal vrodený strach pred dlhmi. Riekol teda
  rozhodne:

„Nie.“

No koľko ráz
  to neskoršie oľutoval! Zvyšok zaplatili v hotovosti.

Keď balili
  nakúpený tovar, začuli za dverami hrozný brechot. O chvíľočku sa dokríval dnu
  Skookum. Kňučal, akoby ho bol niekto zbil.

Quonab bol
  ihneď vonku.

„To vy ste
  dokopali môjho psa?“

Len čo surový
  povaľač pozrel Indiánovi do očí, ihneď zmenil výraz tváre.

„Kdeže! Ani
  som sa ho nedotkol! Poranil sa sám tamto na tých hrabliach!“

Bola to zrejmá
  lož, ale nebolo možno mu to dokázať, a tak Quonab radšej vošiel opäť dovnútra.

Surový
  cudzinec sa zjavil za ním vo dverách a riekol drsne:

„Tak čo,
  Warren, nepredáte mi tú pušku? Myslím, že moje slovo platí práve toľko čo slovo
  tohto mládenčeka.“

„Nepredám,“
  povedal mu Warren. „Opakujem znovu, že vám ju nepredám.“

„Tak si choďte
  do čerta a už nikdy neuvidíte ani za mizerný cent kožušín, ktoré som vlani
  nalovil.“

„Veď ani na ne
  nečakám,“ odbil ho obchodník. „Už som sa presvedčil, akú cenu má vaše slovo…“

A cudzinec
  odišiel ako zmoknutá kura.

„Kto to bol?“
  spýtal sa Hendrik.

„Viem o ňom
  iba toľko, že sa volá Jack Hoag. Tak trochu lovec, ale najmä veľký tlčhuba.
  Vlani ma napálil. Takto u mňa nič nezíska. Nie je odtiaľto. Hovoria, že
  pochádza spoza západných hôr.“

Od Warrena
  získali obaja priatelia nové poznatky o kraji a predovšetkým dôležitú
  informáciu, že pri ústí Jesupovej rieky stojí vyschnutá jedľa s orlím hniezdom.

„Od tohto
  miesta sa držte hlavného prúdu,“ poúčal ich a dodal: „Na jar nezabudnite, že
  kupujem kožušiny!“

Cesta vedľa
  Päťmíľových perejí im ubiehala veľmi pomaly. Trvalo im celé dve hodiny, kým ju
  prešli. Napokon predsa len dorazili k rieke Schroon.

Tam sa s nimi
  Holanďan rozlúčil.

„Do videnia,“
  vravel im. „Príďte nás dakedy navštíviť!“

Aj Skookum
  pozdravil farmára posledným zavrčaním a Rolf i Quonab osameli v divočine.

Pretože slnko
  už zapadlo, pustili sa pripravovať tábor na nočný odpočinok. Múdry zálesák si
  pripraví lôžko a útulok pokiaľ možno za svetla. Zatiaľ čo Rolf zapaľoval oheň a
  vešal nad ním kotol, Quonab vyhľadal rovné, suché miesto medzi dvoma stromami,
  pokryl ho čečinou, aby sa tam dobre ležalo, a postavil nízky stan. Urobil to
  veľmi jednoducho. Na palicu, vodorovne upevnenú medzi oboma stromami, prehodil
  vigvamovú plachtu; jej konce pripichol zelenými kolíkmi, vystrúhanými zvlášť na
  ten účel, takže boli chránení pred každým nečasom.

Večerali
  dusené bravčové mäso so zemiakmi, čaj a sucháre s javorovým sirupom. Po večeri
  sa Indián oddal fajčeniu. Vzal prútik červenej vŕby, ktorý zdvihol po ceste, a
  orezal ho v jednom smere tak, že krútiace sa stružliny nechal trčať na samom
  konci. Keď utvoril rozježený chochol, držal ho nad ohňom tak dlho, až sa
  stružliny upražili do hneda. Potom ich rozdrobil v dlani s trochou tabaku,
  napchal si tou zmesou fajku a čoskoro ho obklopoval drevito voňajúci dym; tí,
  čo nevedia, odkiaľ je alebo ako vzniká tabak tejto vône, nazvali ho „indiánskou
  vôňou“.

Rolf nefajčil.
  Sľúbil matke, že až dorastie, nebude fajčiť. Na matku si tak náhle spomenul pri
  voňavých vetvách balzamovej jedle, ktorými si vystlali lôžka. Quonab nazýval
  tento strom „čo-ko-tung“ alebo „pľuzgierovitý strom“. Rolfova matka mala
  podhlavničku, čo priniesla zo severu – hovorili jej podhlavnička zo severnej
  jedle, lebo bola vypchatá jedľovým ihličím, aké v Connecticute nerástlo. Rolf dlhý
  čas tisol nos do čečiny, ako keď dojča tlačí noštek do podhlavničky. Vdychoval
  tú rozkošnú vôňu, ktorá mu utkvela na celý život v pamäti a pripomínala mu
  všetko, čo mu bolo v detstve drahé a milé. Nikdy sa nestratí tá tajomná sila.
  Áno, vplyv vône je trvalý.

Tak sa Rolfovi
  vrátil jeho čarovný strom.

Balzamová
  jedľa bola preňho stromom posvätnej pamiatky. Jej vôňa mu z mysle nikdy, nikdy
  nevyvanie!

A tak spal tej
  noci obklopený jej tajomným vplyvom.

Vydať sa
  druhého dňa na cestu po vode nebolo také jednoduché. Toľko vecí bolo treba dať
  do poriadku! Náklad bolo treba rozdeliť na dve časti, bolo treba zmeniť aj
  pôvodné rozmiestnenie v kanoe, aby tie chúlostivejšie veci boli chránené, keby
  sa dovnútra dostala voda. Ťažké predmety ako sekery a hrnce priviazali buď ku
  kanoe, alebo k batožine, ktorá by plávala po vode, keby sa kanoe náhodou
  poškodilo. Na niektorých miestach museli kanoe vymazať živicou.

Až po troch
  hodinách usilovnej roboty sa mohli dať na plavbu po rieke Schroon.

Bola to prvá
  Rolfova cesta po vode. Po Pipestavskom jazierku síce plával v kanoe, ale iba od
  brehu k brehu. Teraz však to bola ozajstná plavba! Obdivoval citlivosť ľahkého
  člna, jeho jemnú rovnováhu a rýchlosť, s akou reagoval na každý dotyk vesla.
  Obdivoval aj spôsob, akým sa kanoe vyhýbalo úskaliam, a žasol nad nepríjemným,
  väčšmi domnelým než ozajstným vyklenutím rebier, keď dno narazilo na ponorený
  kmeň stromu. To všetko bol preňho nový svet. Quonab ho naučil, že do kanoe smie
  vstúpiť iba vtedy, keď je úplne na vode; že v ňom nikdy nesmie vstávať a
  pohybovať sa v ňom môže iba tak, že sa pridržiava okrajov; nikdy nesmie robiť
  prudké pohyby. Rolf prišiel i na to, že oveľa ľahšie sa dá veslovať, keď má pod
  sebou dva metre vody než iba štvrť metra.

Za hodinu
  preplávali osem kilometrov a dostali sa na rieku Hudson, kde sa pre nich
  začínala ozajstná lopota: veslovať proti prúdu. Občas museli odvaliť nabok
  prekážajúci balvan, až sa napokon dostali zase na hlbokú vodu a cesta veselo
  pokračovala.

Čoskoro sa
  dostali k nesplavným perejam a Rolf po prvý raz okúsil radosti prenášania
  nákladu. Len čo sa objavila prudko víriaca voda perejí, Quonab starostlivo
  pozoroval breh, lebo prvá otázka teraz bola: „Kde pristáť?“ A druhá: „Ako
  ďaleko budeme prenášať?“ Na každej dôležitej americkej rieke možno pri perejach
  nájsť známky, že tu cestovatelia prenášali člny a náklady. No ani jeden
  kanoista neprenáša svoj čln, kým si čo najstarostlivejšie neuváži, kde pristáť.
  A výber miesta je výsledkom jeho pozorného skúmania. V každom prípade však
  zanechá po sebe akú-takú stopu a človek, plaviaci sa po ňom, obzerá sa po tejto
  stope, aby si ušetril čas a námahu.

„Uf!“ bolo
  jediné slovo, ktoré Rolf počul od svojho druha, keď kanoe zamierilo k plochému
  skalisku v tichej zátočine pred perejami. Keď vystúpil na breh, našli tu zvyšky
  starého táborového ohňa. Poludnie bolo neďaleko, a tak sa Rolf schytil
  pripravovať obed. Zatiaľ Quonab vzal na chrbát ľahký náklad a šiel preskúmať
  cestu. Nebolo ju dobre vidieť, lebo najmenej dva roky ju nik nepoužíval. No v
  takom prípade sa treba riadiť podľa určitých pravidiel. Cesta sa totiž vinie
  vždy celkom popri vode, ak tam len niet nejakých neschodných prekážok. Je to
  obyčajne najkratší prechod, ktorý na prvý pohľad vidieť. Quonab ustavične
  pozoroval rieku, lebo hlavnou vecou bola splavná voda. Keď prešiel asi sto
  metrov, bol za perejami na takom mieste, kde sa opäť dalo plaviť na vode.

Quonab sa
  vrátil k Rolfovi, a obaja sa najprv najedli. Indián si ešte zabafkal a potom sa
  pustil do roboty. Každý sa ujal časti nákladu a preniesol ju povedľa perejí.
  Potom preniesli aj kanoe a opäť ho spustili na vedu.

Keď bol náklad
  zase naložený, pokračovali v ceste. No o pol hodiny uzreli novú plytčinu a za
  ňou nové pereje, nie síce prudké, ale také plytké, že nebolo možné kanoe cez ne
  prepraviť, aj keby sa obaja brodili vodou. Tu si Quonab pomohol spôsobom, ktorý
  Francúzi nazývajú „polovičné pristátie“. Odniesol polovicu nákladu na breh,
  potom sa obaja brodili vodou, každý pri jednom konci kanoe, a posúvali ho proti
  prúdu; za perejami náklad opäť naložili. Na kuse bola rieka splavná, ale potom
  nasledovala zase príliš prudká voda, asi meter hlboká; hrčala medzi brehmi,
  husto porastenými jelšami. Indián pristál, odrezal dve ľahké silné palice, aby
  sa pomocou nich mohli odrážať dopredu od nehlbokého dna. Jeden si sadol na
  prednú časť kanoe, druhý na zadnú, a tak sa meter za metrom predierali proti
  dravému prúdu, až sa dostali na pokojnejšiu vodu.

A predsa
  museli použiť ešte iný pomocný prostriedok, aby dostali kanoe proti prúdu.
  Došli k pruhu nezvlnenej, hlbokej, veľmi prudkej vody, skoro ako perej; plávať
  po nej by bolo priam rozkošou, pravda, dolu tokom. Od poslednej pereje sa
  líšila tým, že jej brehy neboli porastené jelšami, ale boli bez stromov,
  piesočnaté. Quonab vytiahol zo svojho batoha dlhú silnú šnúru. Jeden jej koniec
  priviazal asi v druhej tretine kanoe, a druhý k širokému remeňu z jelenej kože,
  ktorý si opásal okolo hrude. A tak Rolf sedel na zadnej časti a kormidloval a
  Quonab vliekol loď po brehu. Netrvalo dlho a previezli člnok bezpečne cez prudkú
  vodu.

Takýmto
  spôsobom sa deň po dni predieraľ proti divokej rieke a veru niektorého dňa po
  dvanásť hodinovej lopote postúpili iba o osem kilometrov. Perejí, plytčín,
  prekladania a strmých prúdov bolo viac než dosť. A keď prešli osemdesiat
  kilometrov, ktoré ich delili od ústia Jesupovej rieky, veru chápali veľmi
  dobre, prečo do tej krajiny málokto zablúdi.

Z Rolfa sa
  zatiaľ stal skvelý kanoista, a keď navečer piateho dňa uzreli ohromné orlie
  hniezdo na uschnutej jedli, stojacej na okraji dlhého močariská, obaja cítili,
  že sa dostali do kraja, ktorý hľadali, a boli veľmi šťastní.

Nesmieme sa
  domnievať, že naši priatelia nevideli pozdĺž rieky nijaké divé zvieratá, hoci
  sme sa o tom doteraz ešte nezmienili. Ľudia, čo ticho sedia v kanoe, majú na to
  najviac príležitostí. Už hneď na mieste, kde prvý raz táborili, bolo plno stôp
  vysokej zveri. A keď sa ráno pustili hore po Hudsone, Rolf uzrel svojho prvého
  jeleňa. Práve prechádzali bystrým prúdom, keď Quonab mierne zaklopal na bok
  člna, čo znamenalo: „Pozri!“, a ukázal pritom na breh. Tam – asi vo
  vzdialenosti päťdesiatich metrov – stál jeleň a hľadel na nich. Stál meravo ako
  kráľ, ako červená socha, lebo bol ešte v červenom šate. Quonab zo štyri razy
  silne zabral veslom a pohnal kanoe vpred; potom siahol po puške. Ale jeleň sa
  rýchlo obrátil a ušiel. Len parohy sa mu ešte naposledy mihli ako biela vlajka.
  Rolf sedel ako zmeravený. Tak náhle, tak ľahúčko, tak bleskurýchle zmizol jeleň
  v lese! Rolf sa chvel zvláštnym vzrušením.

Často večer
  uzreli vo vodných víroch ondatry a raz sa pred nimi zaligotalo čosi čierne,
  lesklé, akoby sa to prevaľovala obrovská pijavica, plávajúca dolu tokom. Quonab
  zašeptal:

„Vydra!“

Prichystal si
  pušku, ale vydra sa ponorila pod vodu a už sa viac neukázala.

Raz keď
  táborili, prebudil ich v najhlbšej noci akýsi škrabot. Keď vstali, hneď
  zistili, že to dikobraz si chce zubami naškrabať z panvice hodne soli, ktorú na
  nej zavoňal. Skookum, priviazaný ku stromu, márne sa vzpínal proti votrelcovi a
  márne sa ponúkal, že ho príkladne potrestá. Táborníci sa zbavili ostnatého
  návštevníka až potom, keď panvicu zavesili na také miesto, kam nedosiahol.

Raz začuli
  ostré, krátke zabrechanie líšky a potom zo tri razy počuli mäkký, nežný,
  stonavý hlas sivého vlka, ktorý neďaleko lovil. Aj divého vtáctva bolo čoraz
  viac. Neraz si pochutili najmä na kačke, ktorú či už Rolf, alebo Quonab takmer
  pri každom táborení zastrelil.

Na druhý deň plavby
  uzreli tri jelene a tretieho rána Quonab vyšiel s nabitou puškou do lesa. Rolf
  chcel ísť za ním, ale Indián iba pokrútil hlavou a riekol:

„Pol hodiny
  nezakladaj oheň!“

O dvadsať
  minút počul Rolf výstrel z pušky a onedlho sa vracal aj Indián. Niesol odrezané
  jelenie stehno. Keď opúšťali táborište, zastavili sa asi o pol druha kilometra
  vyššie na rieke, aby pribrali k ostatným zásobám zvyšky jeleňa. Potom videli
  ešte sedem ďalších, ale už nestrieľali ani po jednom. Rolf však horel túžbou
  skúsiť svoju poľovnícku šikovnosť. Naskytlo sa mu veľa príležitostí, nuž sa
  rozhodol, že niektorú musí využiť. Keď raz niesli kanoe horou, on, či skôr
  Skookum, objavil hromadu lesných prepelíc. Sedeli na stromoch nad ich hlavami.
  Rolf a Skookum zastali. Prepelice hľadeli najmä na psa a za ten čas sa Rolfovi
  podarilo päť z nich zraziť tupými šípmi. Bola z nich výborná pečienka. No
  Rolfove myšlienky sa stále vracali k jeleňom. Túžil vyjsť si sám na lov a
  jedného zabiť.

A čoskoro sa
  ozaj zúčastnil lovu, ale iného, nie na jeleňa. Keď raz skoro ráno plávali
  zákrutou rieky, uzreli čierneho medveďa a dve mláďatá, ako snorili po
  štrkovitom brehu a hľadali dačo pod zuby, akiste raky.

Quonab nevidel
  medveďa od detstva, keď s otcom lovieval v dubových lesoch pri Myanos, a teda
  nie div, že bol teraz celkom vzrušený. Prestal veslovať a upozornil Rolfa, aby
  tiež tak urobil; prúd odnášal kanoe nazad, až boli z dohľadu; potom vystúpili
  na breh.

Quonab rýchlo
  uviazal čln a vzal pušku. Rolf si zase zobral lovecké šípy. So Skookumom,
  ktorého držali uviazaného na šnúre, vošli do lesa. Čo najrýchlejšie a čo
  najtichšie bežali k medveďom; dávali si pozor, aby ich zvieratá nespozorovali.
  Vietor fúkal proti lovcom, inak by veru nijako neboli mohli pristáť tak blízko.
  Teraz bola medvedia rodinka priamo naproti nim. Potrebovali už len šťastie pri
  výstrele.

Obaja lovci sa
  plazili čo najopatrnejšie ešte ďalej. Húštiny im stále zakrývali medvede,
  hľadajúce raky, hoci boli od nich už len na dvadsaťpäť metrov. Keď sa prikradli
  ešte bližšie, stará medvedica sa zrazu vztýčila a podozrievavo vetrila. Vietor
  sa trochu obrátil a doniesol k nej neomylný zápach. Ihneď výstražné zakofkala:

„Koff! Koff
  Koff Koff!“

A už aj
  bežala, ako len najrýchlejšie vládala.

Keď lovci
  videli, že sú prezradení, vyrazili z húštín a čo najhlasnejšie kričali. Dúfali,
  že sa medvede naľakajú kriku a vylezú na stromy. Stará medvedica bežala ani
  kôň, lebo mala tesne za pätami Skookuma. Mláďatá zostali pozadu a stratili ju z
  očú. Vyľakané krikom uchýlili sa na najbližší strom a uvelebili sa na jeho
  konároch.

Rolf už počul
  všeličo rozprávať o medveďoch.

‚Teraz sa
  stará medvedica vráti a pustí sa do boja,‘ myslel si.

„Vráti sa?“
  spýtal sa nervózne.

Indián sa
  usmial.

„Nie. Ešte
  uteká. Čierny medveď je vždy zbabelý; ak môže ujsť, nikdy nebojuje“

Mláďatá na
  strome boli samozrejme vydané na milosť a nemilosť lovcov. No lovci im
  neskrivili ani len chĺpok na hlave.

„Nepotrebujeme
  už mäso a ani by sme ho nemohli so sebou toľko vliecť,“ riekol Rolf. A dodal: „Nájdu
  svoju matku?“

„Áno. Ešte
  dnes večer zlezú zo stromu a s veľkým revom budú chodiť po hore. Ona bude
  pobiehať iste neďaleko a v noci sa všetci stretnú.“

Tak sa skončil
  ich prvý lov na medvede. Ani raz nevystrelili, nezranili ani jediného medveďa,
  neprešli ani kilometer a nestratili ani hodinu. A predsa sa im to všetko zdalo
  oveľa zaujímavejšie než rozčuľujúce lovy na medvede, ktoré Rolf a Quonab vedno
  podnikli o niečo neskôr.




19 Stopa na brehu

Jesupova rieka,
  vytekajúca z močaristého územia, mala pokojný tok a kanoe mohlo na nej dobre
  plávať. Prekážali im iba popadané stromy. Niektoré z nich boli vyrúbané ešte
  pred rokmi a dokazovali, že sa tadeto uberal nejaký lovec. Raz však boli
  nepríjemne prekvapení: na brehu uvideli čerstvo vyrúbaný strom. No ich zármutok
  sa ihneď zmenil na radosť, lebo zistili, že to bola práca bobrova.

Toho dňa
  prešli šestnásť kilometrov. Večer sa utáborili na brehu Jesupovho jazera, hrdí
  a šťastní; boli si vedomí, že sú zákonitými majiteľmi celého tohto kraja. V
  noci počuli opätovné vytie vlkov; zdalo sa im, že vlci musia byť niekde na
  druhom konci jazera.

Ráno sa vydali
  skúmať stopy a mali šťastie: netrvalo dlho a uzreli päť jeleňov a početné
  stopy, vedúce na všetky strany. Bol to priam raj zveriny a našli tu i stopy
  norky, asi dvoch vydier, pumy a lasice s mláďaťom. Boli radostne vzrušení, keď
  videli tieto známky bohatej koristi, ktorá ich v budúcnosti čaká. Postupovali
  stále ďalej a radovali sa z nových objavov, keď tu zrazu naďabili na čosi, čo
  zmenilo ich radosť na žiaľ: našli stopu človeka! Čerstvý odtlačok čižmy z
  kravskej kože. Bolo to na zbláznenie! To predsa znamená, že pred nimi tu už bol
  iný lovec a má prednostné právo na bohaté údolie, právo, ktoré mu dával
  nepísaný zákon. Sledovali stopu pol druha kilometra. Ťahala sa pozdĺž brehu a
  bolo na nej vidieť, že chodec išiel chvíľami dlhým krokom a chvíľami bežal,
  držiac sa západného brehu jazera. Potom našli miesto, kde si neznámy sadol a
  rozbil niekoľko lastúr; a opäť bežal ďalej. No na mieste, kde sedel, nebolo
  stopy po puške ani po žiadnej inej zbrani. A prečo vlastne mal čižmy? Lovci ich
  zriedkakedy nosili!

Indián s
  Rolfom sledovali stopu dobré tri kilometre. Miestami našli neklamné známky, že
  neznámy utekal. Potom sa náramne sklamaní vrátili. Na prvý pohľad to bol pre
  nich zdrvujúci úder. Mali tri možnosti: nájsť si územie niekde ďalej na severe,
  alebo predpokladať, že jedna strana jazera patrí im, alebo vyskúmať, kto a čo
  je vlastne onen cudzinec. Rozhodli sa pre to posledné. Spustili na vodu kanoe,
  naložili ho a vydali sa hľadať lovcov zrub. Naisto dúfali, že zrub bude stáť
  niekde na brehu jazera.

Sledovali breh
  dobrých osem kilometrov a vyplašili niekoľko kusov vysokej zveri a niekoľko
  kŕdľov divých kačíc. A keď pristáli pri brehu, zistili, že osudná stopa smeruje
  ešte ďalej na juh. Okolo poludnia dosiahli južný koniec západného výtoku z
  jazera a pri pozornejšom skúmaní brehu zistili tu stopu znovu. Opúšťala jazero
  a viedla na juh. Obrátili sa teda na šíre jazero a popoludní sa dostali k jeho
  južnému cípu. No nikde nevideli ani len stopy po nejakom zrube, hoci si pozorne
  obzerali už takmer celý deň oba brehy jazera. Cestujúci cudzinec bol
  tajomstvom, no iste nebýval v týchto končinách, a tak im nič neprekážalo, aby
  sa tu usadili.

Kde však? Kraj
  sa zdal všade rovnako bohatý na zverinu a vhodný. No lovci sa zvyčajne utáboria
  niekde pri výtoku jazera, tam je to najlepšie. Keď totiž príde búrka, veľké
  vlny neohrozujú kanoe a netreba ho vyťahovať na breh. Okrem toho cez tie miesta
  zvyčajne prechádza zver, ktorá sa rada vyhýba jazeru. A keď prídu lovci, iste
  zbadajú váš zrub skôr, než vystúpia do novej jazernej oblasti.

Ktorú stranu
  výtoku si mali zvoliť? Quonab sa rozhodol pre západnú. Chcel vidieť
  vychádzajúce slnko, a okrem toho neďaleko vody sa vypínal kopec so skalnatým
  temenom. Quonab naň ukázal a preriekol iba jediné slovo:

„Tam.“

A tak na
  západnom brehu prielivu, ktorým jazero vteká do rieky, začali upravovať pôdu
  pre svoj nový domov.




20 Zálesácky zrub

To je
  bystrý chlapík, ktorý vie, čo nezvládne.

Z výrokov
  Si Sylvanna

Myslím, že
  každý zálesák, keď staval prvý zrub, si povedal:

‚Och, stačí mi
  celkom maličký útulok. Hlavná vec, že má strechu a že je aspoň taký veľký, aby
  som v ňom mohol ležať.‘

A prv ako
  prišla jar, každý zálesák zistil, že veľmi chybil, keď si neurobil zrub dosť
  veľký, aby v ňom mohol ako-tak bývať a uskladniť všetky svoje veci. Quonab a
  Rolf boli v tej veci nováčkovia a dopustili sa toho istého omylu. Rozmerali
  svoj zrub príliš malý: tri krát tri a pol metra miesto tri a pol krát šesť
  metrov. A steny iba meter osemdesiat vysoké miesto dva a pol metra. Obaja boli
  skúsení tesári. Smrekov bolo hodne a zrub stál. O niekoľko dní steny už stáli.
  Dôležitou vecou bola strecha. Z čoho má byť? Pokryť ju žliabkami z lipového
  dreva, naštiepaným šindľom alebo hlinou? Hlinená strecha, ktorú možno
  najrýchlejšie urobiť, je dobrá tak v zime, lebo je najteplejšia, ako aj v lete,
  lebo vtedy zasa udržuje chlad. No má trojakú nevýhodu: za trvalého daždivého
  počasia presakuje ňou voda; za suchého počasia vypadáva z nej prach a smetie; a
  napokon do tretice: je taká ťažká, že zvyčajne rozláme krovy aj hrady, ak ju
  len nepodoprú novými stĺpmi, ktoré potom v zrube veľmi prekážajú. No jej výhody
  sú také závažné, že naši stavitelia neváhali urobiť si hlinenú strechu.

Keď boli steny
  z brván vysoké už meter a pol, vyrezali do nich otvory pre dvere a okno.

V jednom kúte
  zamýšľali vystavať z hliny a kameňa krb. Nie však z kameňa, aký bol pri jazere,
  hoci ho Rolf už chcel priniesť, ale z kameňa prineseného z hory. A prečo?
  Quonab riekol, že kameň od jazera je kameňom vodných duchov a ne –

chce žiť pri
  ohni, pretože by sa rozpukal. No kameň z hôr je kameňom slnečného a ohnivého
  ducha a v ohni sa vie udržať.

Skutočnosť je
  taká, že jazerný kameň puká, ak ho hodne zahrejeme, no kameň horský nepuká.

Plán krbu bol
  jednoduchý. Rolf bol prítomný pri stavbe nejedného krbu. Hlavná vec je, aby
  komín bol dosť široký a aby jeho najužšie miesto bolo tesne nad ohňom.

Krov postavili
  zanedlho. Potom narezali smrekové latky, také dlhé, aby dosiahli od hrebeňa
  strechy až k odkvapu, a dostatočné množstvo, aby nimi mohli pokryť strechu. Na
  neďalekej lúčke natrhali trávy, ktorou potom latky husto pokryli. A napokon na
  to všetko nacápali hliny až na hrúbku pätnástich centimetrov. Lopaty, ktorými
  túto hlinu vyhrabávali, zmajstrovali si sami z dreva pomocou sekery. Tak si
  zhotovili strechu, ktorá sa im ozaj výborne osvedčila.

Miesta, kde boli
  štrbiny medzi brvnami príliš široké, poupchávali triesočkami; kde boli užšie,
  vtĺkali mach. Dvere zhotovili z osekaných dosák. Podlahu nepotrebovali. A už
  keď boli v najtuhšej robote, prišli na to, že veru zrub bude trochu malý. Nuž
  ale čo robiť – po týždennej lopote? Zrub prenikavo voňal drevom a machom. Rolf
  mal z neho takú radosť ako zo žiadneho iného obydlia na celom svete.

Quonab
  starostlivo prichystal všetko na založenie ohňa, zapálil si do fajky a
  zaspieval „Pieseň domácich duchov“, ktorým sa niekde vraví aj „bôžikovia
  domáceho krbu“. Potom obišiel okolo zrubu a postupne všetkým štyrom vetrom
  ponúkol svoju fajku. Nato vošiel do zrubu, zapálil od fajky oheň v krbe, hodil
  doň trochu tabaku a jelenej srsti – a tým sa posviacanie domu skončilo.

No aj naďalej
  spali v stane, ktorý stále používali, pretože Quonab nemal rád zatvorené
  miestnosti a Rolf si zo dňa na deň väčšmi osvojoval jeho návyky.

Nechceli
  stratiť ani jediný z krásnych dní, a preto vytrvalo pracovali iba na zrube a
  nevybrali sa ani raz na lov za krásnymi kusmi vysokej zveri, ktoré občas vídali
  pri jazere. A napokon ostali bez čerstvého mäsa. Rolfovi sa naskytla
  príležitosť, po ktorej toľko túžil.

„Quonab, chcel
  by som si vyjsť sám na lov. Požičaj mi pušku!“

„Áno! Pôjdeš!
  Dnes večer bude dobrý lov.“

A tak len čo
  slnko zašlo za obzor, Rolf sa vybral sám na lov, lebo za dennej horúčavy vysoká
  zver odpočíva v húštinách. Vedel už, že má ísť proti vetru, a postupoval čo
  najtichšie. Fúkal tichý juhozápadný vetrík. Rolf teda zamieril po brehu jazera
  na juhovýchod. Všelijakých šľapají a známok po zverine bolo tu toľko, že nebolo
  možné sledovať určitú stopu. Rolf mal v úmysle postupovať ticho vpred a
  dôverovať vlastnému šťastiu.

A veru nemusel
  dlho čakať. Poza malú lesnú čistinku, smerom na západ, spozoroval v húštinách
  ľahký pohyb. Bol na pochybách, či zviera, v tomto prípade iste „vysoká“, ostalo
  na mieste, alebo ušlo.

„Nikdy
  nestrieľaj, kým si si nie istý výsledkom,“ bola jedna z Quonabových rád. Preto
  Rolf chcel najprv vedieť, čo sa to tam pohýbalo. A tak len ticho stál a
  vyčkával. Prešla minúta; prešla i druhá a po nej mnoho ďalších. Stál tu už
  hodnú chvíľu, ale v húštinách sa nič nehýbalo.

Už sa začal
  domnievať, že sa azda mýlil. No poľovnícka opatrnosť mu radila, aby sa
  presvedčil, čo to bolo. Niekoľko ráz skúmal vietor. Najprv tým spôsobom, že si
  naslinil prst: ukázalo sa, že fúka od juhozápadu. Potom zas vyhodil do výšky
  chumáč suchej trávy, ktorá mu riekla: „Áno, fúka od juhozápadu, ale na čistinke
  zahýba trochu na juh.“ Podľa toho zistil, že sa môže celkom bezpečne priblížiť
  k severnej strane húštiny. Pozrel na kohútik pušky a začal pomaly a obozretne
  kráčať vpred. Volil si takú cestu, kade mohol ísť nepozorovane a čo možno najtichšie.
  Išiel pomaly, krok za krokom. Položil nohu na zem až vtedy, keď dobre preskúmal
  pôdu pred sebou. Pri každom kroku sa zastavil, aby sa rozhliadol a načúval. K
  tajomnej húštine bolo iba dvesto metrov, ale Rolf potreboval celú štvrťhodinu,
  aby prešiel túto vzdialenosť. Niekoľko ráz sa vyľakal, keď pred ním vyletela
  pinka alebo zaďobal ďateľ do stromu. Srdce sa mu rozbúchalo; zdalo sa mu, že
  jeho klepot počuť aj okolo neho. Ale opatrne pokračoval v ceste, až sa napokon
  dostal k húštine, ktorá v ňom vzbudila také rozochvenie a toľké nádeje.

Zastal a hádam
  minútu tíško čakal.

Opäť skúmal
  vietor a obchádzal húštinu pomaly na západ.

Dlho sa v
  napätí zakrádal ďalej a ďalej, až narazil na stopu urasteného jeleňa. Srdce sa
  mu znova rozbúchalo. V hrdle mu krv tepala tak prudko, až sa mu zdalo, že sa
  udusí. Usúdil, že bude najlepšie, keď sa pustí po čerstvej stope, i náhlil sa
  tíško vpred s puškou pripravenou na výstrel. Sojka vykríkla svoje „jé, jé“ tak
  hlasno, že ho to až prekvapilo. Zdalo sa, že sojka má radosť, keď Rolf tak
  premáha svoje rozčúlenie. Urobil ešte niekoľko opatrných krokov dopredu, keď tu
  zrazu začul za sebou zreteľné piskľavé zasyknutie. Ihneď sa obrátil a ocitol sa
  zoči-voči veľkému nádhernému jeleňovi modrastej srsti. Sotva tridsať metrov
  pred ním stálo zviera, ktoré tak dlho stopoval. A poskytovalo mu skvelý terč!
  Hľadeli na seba niekoľko sekúnd, obaja neschopní pohybu. Napokon Rolf pomaly
  zdvihol pušku k plecu. Jeleň sa naňho jednostaj iba díval. Puška bola
  namierená, ale ako protivne sa kývala a triasla! A čím pevnejšie ju Rolf chcel
  držať, tým väčšmi sa chvela, až sa napokon jej chvenie prenieslo na celé jeho
  telo; prsia sa mu triasli, ako dýchal, nohy i ruky sa mu chveli, a keď konečne
  zviera naklonilo hlavu nabok, aby lepšie videlo, a súčasne zdvihlo chvost,
  chlapec už nemohol ovládnuť rozčúlenie a stisol kohútik.

Bác!

A jeleň zmizol
  jediným skokom v húštine!

Neborák Rolf!
  Ako hrozne sa cítil! Voľky-nevoľky musel sám sebou pohŕdať. Len na tridsať
  krokov pred ním stál krásny jeleň v plnom dennom svetle a on úplne chybil. Áno,
  guľka sa zaryla do stromu celý meter nad jeleňovou hlavou.

„Som na nič! A
  nikdy zo mňa nebude poľovník!“ bedákal Rolf a pomaly sa vracal rozžialený do
  tábora.

Quonab naň spýtavo
  pozrel, lebo začul výstrel. No rozžialený, skormútený chlapec na jeho spýtavý
  pohľad iba pokrútil hlavou a zlostne zavesil pušku na klinec.

Quonab zvesil
  pušku, vyčistil ju, znovu ju nabil a obrátil sa k chlapcovi so slovami:

„Nibowaka, ty
  si rozžialený. Uf! A vieš, prečo si netrafil? Mal si dobrú príležitosť, ale
  dostal si jeleniu horúčku. To sa stáva po prvý raz každému. Zajtra pôjdeš znovu
  a dostaneš svoju zver.“

Rolf
  neodpovedal.

„Chceš, aby
  som šiel s tebou?“ spýtal sa Quonab.

Rolf bol razom
  rozhodnutý, lebo jeho hrdosť bola dotknutá.

„Nie; ráno
  pôjdem zase.“

Zrána za rosy
  bol opäť na poľovačke. Vládlo úplné bezvetrie, ale bolo pravdepodobné, že sa
  zdvihne juhozápadný vietor. Rolf postupoval takmer po svojej včerajšej stope.
  Zistil, že je oveľa ľahšie zakrádať sa lesom, keď je všetko skropené rosou, a
  preto postupoval rýchlo. Prešiel po nešťastnej čistinke, povšimol si dieru v
  strome.

Tu
  zaškrekotala sojka. To často býva znamením, že sa deje niečo význačného, a
  skúsený poľovník si to vždy uvedomí.

Rolf na nejakú
  chvíľu zastal, načúval a obzeral sa. Zdalo sa mu, že počuje akýsi šelest. Potom
  sa opäť ozvala sojka, ale čoskoro odletela a jej škriekanie zaniklo v diaľke.
  Rolf sa niekoľko minút obozretne zakrádal ďalej. Objavila sa iná čistinka. Rolf
  si ju prezeral zo svojho úkrytu. A tu zbadal, ako sa v diaľke čosi pri zemi
  zablyslo. Srdce mu poskočilo. Pozorne si prezeral to miesto a opäť zazrel
  svetelný záblesk. Konečne rozpoznal laňku, ležiacu vo vysokej tráve. To sa jej
  ligotalo ucho, keď ním zakývala, aby odohnala muchu.

Rolf ešte
  naposledy pozrel na pušku, vypäl hruď, pripravil sa na výstrel a potom krátko,
  ostro zahvízdol. Laň okamžite vyskočila na nohy. Tu sa objavila iná, menšia
  lanka, a napokon aj mladý jeleň. Pozeral spolu s matkou smerom k poľovníkovi.

Rolf prilícil
  pušku, ale muška na nej mu opäť začala akosi tancovať. Sklonil zbraň a zlostne
  si povedal:

„Tentoraz sa
  nebudem triasť!“

Zvieratá sa
  trochu ponaťahovali a pomaly zamierili k jazeru. Zmizli všetky okrem jeleňa.
  Rolf znovu zahvizdol a mladý paroháč sa premenil na sochu. Rolf sa ovládol,
  prilícil pušku, pevne namieril a strelil. Jeleň prudko vyskočil a zmizol. Rolf
  sa znovu zarmútil, ale nabil pušku a pustil sa rýchlo vpred.

Na mieste, kde
  jeleň pri výstrele vyskočil, bola jeho stopa hlboko vtlačená do zeme, ale nikde
  nebolo vidieť krv. Rolf sledoval stupaje a asi o tri metre ďalej našiel nový
  odtlačok kopýtok, ale teraz zafarbený krvou. Potom nasledoval ďalší skok; a
  skoky sa pomaly krátili, až asi sto metrov ďalej – čosi ležalo, akési sivé
  klbko. Bol to jeleň, mŕtvy, strelený rovno do srdca.

Rolf vyrazil z
  hrdla dlhý radostný bojový pokrik a naraz len začul odpoveď, a to celkom
  zblízka. Z húštiny vystúpil – Quonab.

„Dostal som
  ho!“ zvolal Rolf.

Indián sa
  usmial:

„Vedel som, že
  ho dostaneš, a preto som šiel za tebou. Včera večer som ťa nechal ísť samého,
  lebo som vedel, že budeš mať trému.“

Kožu z tela
  stiahli len z hlavy a nôh nie. Quonab opatrne odrezal pás väzivovej blany,
  ktorá kryje svalstvo, počínajúc vzadu na holennej kosti až k pleciam. Z tohto
  väzivového pása bude výborná dratva. Potom vyrezal dva pozdĺžne kusy mäsa,
  uložené po oboch stranách chrbtice, a ešte dva menšie niže chrbtice. Tieto štyri
  kusy so srdcom a pečeňou zabalil do kože. Vnútornosti, hlavu, krk a nohy
  ponechal líškam, ale panvovú kosť zavesil na strom a priviazal k nej tri
  farebné stužky, aby sa Veľký duch potešil z daru a dožičil im aj v budúcnosti
  dobrý lov.

Potom sa
  obrátil k jelenej hlave a riekol:

„Braček,
  odpusť nám, že sme ťa zabili. Ale pozri, uctili sme ťa červenými stužkami.“

Dali sa na
  cestu k táboru, nesúc najlepšie časti úlovku.

Mäso zabalili
  do vreca, aby bolo chránené pred muchami. Kožu Indián zakopal do teplého bahna
  v močiari, a keď po troch dňoch začala púšťať chlpy, čisto ju oškrabal.
  Medzitým si už bol prihotovil pevnú obruč z jaseňového dreva, a keď na ňu napäl
  zelenkastú surovú kožu, mal nový indiánsky bubon. Celé tri dni koža vysychala a
  vydávala pritom zvláštne praskavé zvuky; to preto, že schnúca koža sa napínala.

Quonab skúšal
  kožu toho večera, ako sedel pri ohni; a pritom si pospevoval:

Ho da ho – he da he…

Druhého dňa
  pred východom slnka vyšiel na blízky kopec a sadol si na balvan, obrátený na
  východ. I vzýval boha dňa modlitbou, ktorú odvtedy, čo opustili veľkú skalu pri
  Asamuku, ešte nezaspieval:

Otče, vdaky
  ti vzdávame;

našli sme
  dobré lovište.

Vo vigvame
  máme mäso.




22 Línia pascí

Teraz, keď už
  mali na zimu zrub a zatiaľ i dosť potravy, museli sa zaoberať myšlienkou, ako a
  kde nastavať pasce pre blížiace sa zimné obdobie. Bolo to síce trochu
  predčasne, ale museli vyznačiť v hore lovecké chodníčky všetkými smermi pre
  prípad, že by prišiel nejaký iný zálesák. V postranných údoliach rieky bolo
  možno nájsť väčšinu kožušinových zvierat, napríklad: bobra, vydru, norku,
  ondatru a mývala. Mnohé zvieratá vyhľadávajú tieto miesta nie azda preto, že by
  žili vo vode, ale preto, že tu nachádzajú dobré skrýše a hlavne svoju korisť,
  ktorá tu žije; možno tu vidieť rysa, líšku, kunu; všetky tieto zvieratá sa
  živia zajacmi a myšami. Preto sa línia pascí obyčajne stavia pozdĺž údolia a
  tam, kde sa údolie rozdeľuje, dávajú sa pasce pozdĺž oboch jeho ramien.

Ku koncu
  septembra vydali sa Rolf a Quonab na cestu povedľa bystriny, ktorá ústila do
  jazera neďaleko ich zrubu. Asi vo vzdialenosti pol kilometra uložili prvú pascu
  na kuny. Trvalo im to hodinu. Ale pascu nenatiahli. Bolo to pod veľkým stromom
  na úpätí kopca, okolo ktorého sa bystrina zatáčala. Tento strom poznačili zárezmi
  z troch strán. O dvesto metrov ďalej našli iné dobré miesto a tiež tu uložili
  pascu. Na jednom mieste viedla cez kopec úzka stopa, zrejme po vydrách.

„Dobré miesto
  pre oceľovú pascu,“ poznamenal Quonab.

Zavše
  vyplašili nejakú zver. Na bahnistom mieste, kde jelení chodník viedol cez
  vyschnuté riečište, našli medzi početnými malými odtlačkami kopýt stopy vlkov,
  medveďov a tiež pumy, ktorú volajú aj „horským levom“. Malý Skookum oňuchával
  stopy s veľkým strachom. Podľa naježeného chrbta bolo vidieť, že je veľmi
  vzrušený.

Po piatich
  hodinách došli k inej bystrine, ktorá ústila do prvej, a neďaleko ich sútoku
  našli stromček, ktorý bol vo výške asi dvoch metrov zvláštnym spôsobom
  doškriabaný.

„Strom
  medveďov,“ riekol Quonab Rolfovi a hneď sa dal vysvetľovať, čo tým myslí.

Medvede, no
  vlastne nielen medvede, ale väčšina zvierat si zvyčajne poznačia územie, ktoré
  pokladajú za svoje. Obyčajne si ho poznačia vlastnými zápachmi na rozličných
  miestach, alebo niekedy aj viditeľnými značkami. Tak bobor zamaže strom, ktorý
  chce označkovať, blatom, vlk ho poškriabe zadnou labou a medveď mu rozkmáše
  kôru zubami i pazúrmi. Pretože to robí znovu a znovu, len čo sa dostane k onomu
  stromu, sú tie značky stále čerstvé, kým len drží revír vo svojom vlastníctve.
  No najväčšmi to robia medvede v lete, keď sa pária, lebo vtedy všetky blúdia
  horou a hľadajú si vhodné životné družky. Každý, ktorý príde k označkovanému
  stromu, nechá tam aj svoj znak, takže novo prichodiaci medveď, pretože má
  skvelý ňuch, ihneď môže povedať, akého pohlavia medveď tu naposledy bol, a
  podľa stopy môže zistiť, ktorým smerom sa pustil.

Teda strom bol
  akoby denníkovým zápisníkom medveďov. Ale onedlho ukázal Quonab Rolfovi na
  jednom strome miesto ošľahané a páchnúce; bolo na ňom prilepených niekoľko
  kuních chlpov. Toto bude teda označkovaný strom kún a dobre by bolo uložiť tu
  pascu.

Na otvorenej
  lesnej čistine našli veľký biely balvan a na ňom líščí trus.

Indián
  vysvetľoval:

„Každá líška,
  ktorá tadeto prechádza, príde k balvanu a oňuchá ho, aby zistila, kto z jej
  plemena je v tomto kraji, a je to teda dobré miesto pre pascu na líšky. Pravda,
  pasca musí byť oceľová, lebo žiadna líška by nevošla do dreveného klepca.“

A Rolf
  neskoršie zistil, že zvyk značkovať predmety majú takmer všetky zvieratá, ba aj
  myši a piskory. My tie značky síce zriedkakedy zbadáme, pretože naše zmysly sú
  tupé a pozornosť nevycvičená; no milovník prírody a lovec vždy vie, kde sa môže
  dozvedieť o štvornohých obyvateľoch kraja, a potom môže povedať, či v kraji
  žije ten, alebo onen druh.




23 Bobrie jazero

Keď na
  poludnie odpočívali, boli vzdialení asi šestnásť kilometrov od domova a
  nastavili už pätnásť drevených klepcov na kuny. Teraz im práca šla oveľa
  rýchlejšie, lebo získali zručnosť.

Popoludní
  pokračovali v ceste, ale bystrina sa zmenila na malú riečku. Ocitli sa v šírej
  rovine, na niektorých miestach viac, na iných menej močaristej. Rolf a Quonab
  sledovali hlavný prúd kľukatej riečky, ktorá sa tu roztekala do mnohých
  jarčekov, a stále dávali veľký pozor na stopy kožušinovej zveri. Niekoľko ráz
  museli riečku prebrodiť. Konečne sa Quonab zastavil, uprene sa zahľadel na
  vodu, ktorá už nebola krištáľovo čistá, ale zakalená bahnom, ukázal na vlnky a
  oči mu zažiarili; obrátil hlavu smerom proti prúdu a preriekol čarovné slovo: „Bobry!“

Kliesnili si
  cestu asi sto metrov na západ jelšovým močiarom, až konečne neďaleko uvideli
  nepravidelné jazierko, ktoré sa rozkladalo medzi vŕbovými húštinami a strácalo
  sa v hustom močaristom poraste. Išli ďalej po brehu, až sa dostali K bobrej
  hrádzi, dlhému zakrivenému valu, vybudovanému z vŕbových konárov a bahna.

Hore ním
  pretekalo asi desať jarčekov; dolu sa jarčeky spájali a vytvárali riečku,
  povedľa ktorej sem lovci prišli.

Okolo jazierka
  krúžili celé kŕdle čiernych vtákov s červenými krídlami. Lovci uvideli aj
  množstvo divých kačiek a na uschnutom strome, ktorému stúpajúca voda narušila
  životné podmienky, stála veľká belasá volavka. Okolo nej bolo vidieť mnoho
  rozličných menších zvierat. Uprostred jazierka vystupovala z vody akási veľká
  homoľa akoby hromada tenkých konárikov. To bolo obydlie bobrov. A o kus ďalej
  čneli z vody tri podobné hromady. Bobry síce nebolo vidieť nikde, ale čerstvo
  ohlodané vetvy, plávajúce kusy dreva, zbavené kôry, a dlhá, silná hrádza,
  udržiavaná v starostlivom poriadku, stačili skúsenému Quonabovmu oku, aby razom
  poznal, že natrafili na veľkú bobriu kolóniu, ktorú už dávno nikto nevyrušoval.

Bobria
  kožušina patrila k najcennejším. Bobra možno veľmi ľahko chytiť do pasce. Preto
  obaja lovci, keď našli bobrie jazierko, cítili podobnú radosť, ako keď niekto
  nájde vrece zlata. Chodili okolo jazierka po krivolakých brehoch a Quonab
  ukazoval na miesta, kde bobry vyliezajú z vody. Boli tam akoby malé domky,
  vystavené z bahna a kamenia, s otvormi na bokoch, odkiaľ sa dalo vojsť priamo
  do hlbiny. Na brehu bolo kde-tu vidieť aj veľké mraveniská, ku ktorým viedli od
  jazierka vyšliapané cestičky. Quonab vysvetľoval, že po týchto cestičkách
  prichádzajú bobry za slnečných dní a líhajú si na mraveniská, aby im tu mravce
  povyberali z kožúškov všetok hryzavý hmyz. Na malej vyvýšenine, ktorá vybiehala
  do tichej vody, našli kusisko uhneteného bahna neobyčajne prenikavého pachu.
  Indián vysvetľoval, že to je poznávací znak bobrov, niečo podobného ako
  označkovaný strom medveďov.

Hoci sa im
  jazierko videlo malé, prešli takmer pol kilometra, kým sa dostali k jeho
  hornému koncu, kde našli novú hrádzu a nad ňou ďalšie jazierko. Jeho hladina
  bola trochu vyššie a bol v ňom iba jediný bobrí dom. Potom našli ešte ďalšie
  jazierka. Dohromady dvanásť hrádzí s dvanástimi jazierkami, no iba v prvých
  dvoch boli bobrie príbytky.

Ale aj tak
  bolo zrejmé, že všetky tieto jazierka patria veľkej bobrej kolónii, ako to
  dokazovali čerstvo pováľané stromy, ležiace skoro na každej strane.

„Ugh! Dobre!
  Hádam ulovíme aj päťdesiat bobrov,“ jasal Indián.

Obaja vedeli,
  že sa dostali do „zasľúbenej zeme“.

Rolf by bol
  rád strávil zvyšok dňa pri jazierkach a vyčkával, či neuvidí bobra, ale Quonab
  ho zavrátil:

„Postavili sme
  iba dvadsať pascí a musíme ich postaviť sto päťdesiat.“

Zamierili teda
  do javorovej mladiny, rastúcej na suchom návrší, západne od jazierok; tam
  poznačili sekerou veľký strom a uložili podeň pascu. Potom sa pustili po
  vŕškoch najschodnejšou cestou na východ. Chceli sa tade dostať k blízkej
  riečke, čo sa vlieva do ich jazera.




24 Dikobraz

Skookum bol
  dobre vycvičený pes. Keby mu to boli nakázali, bol by ostal v tábore, no
  neváhal nasledovať alebo viesť svojho pána, ak cítil, že ľudská múdrosť
  nedokáže toľko, čo bystrý postreh a jeho psia skúsenosť.

Ale v tomto
  novom živote jeho predchádzajúca skúsenosť veru neraz zlyhala.

Teraz bežal
  Skookum pred lovcami. Kdesi na listnatej pôde začul akési šuchotanie, nuž sa
  hnal ta. O chvíľu jeho ostrý, hnevlivý brechot prezrádzal, že naďabil na
  nejakého nepriateľského tvora. Zrazu však brechot prešiel do skučania, napoly
  zlostného a napoly úzkostného. Lovci sa poponáhľali vpred. A tu uzreli, ako
  pochabý Skookum doráža na veľkého dikobraza, ktorý si vopchal hlavu pod kmeň
  padnutého stromu a natŕčal mu iba zadnú časť tela, pokrytú ostňami. Pritom
  stále švihal chvostom, takže psovi sa vbodávali do ňucháča nové a nové ostne a
  zostávali tam trčať. Skookum bol smelý bojovník, ale teraz mu už bolo na
  zošalenie. Veď každým pohybom mu len pribúdalo bolestí.

Quonab vzal
  hrubú palicu a vyduril dikobraza z úkrytu. Rolf si myslel, že teraz, keď má
  dikobraz hlavu vonku, ľahko ho bude zabiť, ale pichľavý živočích, keď zbadal
  nového a mocnejšieho nepriateľa, nestrácal čas a rýchlo odtrielil k
  najbližšiemu smreku. Tam sa vydriapal do bezpečia hore medzi konáre.

Teraz lovci
  zavolali psa. Bol veru poľutovaniahodný. Najprv jednou, potom druhou labou si
  omaciaval ňucháč; ustavične musel dávať pozor, aby neprehltol niektorý z
  ostňov, ktorými sa mu jazyk len tak ježil. Občas si hlavu trel o zem alebo o
  predné laby, pritom žmurkal očami a bolestne stonal. Asi štyridsať malých
  jedovatých dýk vytiahol mu Quonab z trasúcich sa nôh, z hlavy i z ňucháča, no
  najhoršie to šlo s ostňami, ktoré väzeli v perách a v jazyku. Boli hlboko
  zabodnuté do mäkkého, poddajného mäsa. Jeden za druhým mu ich vyťahoval
  červenokožec silnými prstami a pes trochu skuvíňal, no keď mu ich ťahal z
  jazyka, tu priamo zavýjal. Rolf ho sotva udržal. Kto by azda nebol vedel, čo sa
  stalo, zaiste by si bol myslel, že títo dvaja držia psa preto, aby ho úmyselne
  mučili tým najkrutejším spôsobom.

Ale ani jeden
  osteň sa nezabodol tak hlboko, že by sa nedal vytiahnuť. Pomaly boli už všetky
  vonku a pes bol šťastný.

Tu si Rolf
  spomenul, že by sa mali pomstiť ostnatému zvieratku, ktoré sa pričupilo ku
  konáru na neďalekom strome.

Bolo škoda
  plytvať nábojmi, a tak bol Rolf odhodlaný vyliezť hore, keď Quonab riekol:

„Nie, nie,
  nechoď tam! Raz som videl bieleho muža driapať sa za kahkom; kahk čakal, až bol
  chlap blízko, potom sa zrazu obrátil a šibol chvostom. Chlap si zakryl tvár
  rukou, aby sa ako-tak ochránil. Zo päťdesiat ostňov sa mu zarylo do ruky. Keď
  videl, že bude ťažko uchrániť si tvár, pokúsil sa zliezť dolu. No kahk sa
  poponáhľal za ním a opäť ho šibol chvostom. Chlap sa pustil a druzgol na zem.
  Zlámal si nohu a pol roka mal opuchnuté plece, ostne sú veľmi jedovaté. A
  napokon od toho aj zomrel. –“

„Tak ho aspoň
  zrazím dolu,“ zastrájal sa Rolf a vzal sekeru.

„Nie,“
  zastavil ho Quonab. „Môj otec vždy hovorieval, že kahka nesmiem zabiť, iba
  vtedy, ak ho obetujem Manituovi a ostne použijem na domáce práce. Zabiť kahka
  znamená zlé čaro.“

Nechali teda
  dikobraza na mieste, ktoré si vedel tak dobre chrániť.

A čo Skookum?
  Zmúdrel? Beda, veru nie! O hodinu sa stretol s iným dikobrazom; uvedomil si iba
  nenávisť k tomuto zvieraťu, nič iné, a opakoval ten istý hlúpy výčin. Bolo to
  veru smutné. Opäť potreboval bolestnú pomoc, bez ktorej by bol iste zahynul. Až
  večer však cítil ozajstný následok svojej nerozvážnosti. Druhého rána by nikto
  nebol veril, že tvor s hlavou opuchnutou ako nákyp, smutne kráčajúci za
  lovcami, je bystrý psík, čo deň predtým tak veselo pobiehal horou. Mnoho dní
  trvalo, kým sa úplne zotavil. Ba istý čas bol jeho život na vážkach; a predsa
  do posledných svojich dní si nikdy jasne neuvedomil, že je bláznovstvom tak
  zúrivo útočiť na tvora, bojujúceho chvostom.

„Tak to býva
  vždy,“ vysvetľoval Indián. „Rys, puma, vlk, líška, orol, všetci, ktorí útočia
  na kahka, musia zomrieť. Raz môj otec videl medveďa, ktorému jeho ostne
  spôsobili smrť. Chcel uhryznúť kahka; no pritom sa mu do úst napichali ostne,
  ktoré nijako nemohol vypľuť. Ostne sa zabodávali hlbšie a hlbšie a čeľuste mu
  úplne opuchli, takže nemohol ani len papuľu otvoriť, aby sa mohol nažrať. Nuž a
  tak i zdochol od hladu. Naši ľudia ho našli pri jazere pod vodopádom. Bolo tam
  veľa rýb. Medveď ich asi zabíjal labou, ale nejedol ich a zomrel so široko
  otvorenou papuľou a s hojnosťou potravy okolo seba.

No jestvuje
  tvor, ktorý vládze zabiť kahka. To je ojeeg, veľká skalná kuna. Má veľmi
  pôsobivé čaro; kahk jej nemôže ublížiť. Kuna ho obráti na chrbát a rozpára mu
  brucho. Vždy mu tak urobí. Nevieme prečo, ale môj otec vravieval, že je to pre
  túto príhodu; keď raz plával po rieke Nana Bojou s kahkom a ojeegou na pni,
  kahk bol bezočivý a chcel byť na najvyššom mieste, ale ojeeg bola úctivá k Nana
  Bojou a pohryzla kahka, aby mu dala ponaučenie. A kahk šibol za to svoju družku
  chvostom. Manitou jej však vytiahol ostne a riekol: ‚Odteraz to bude vždy
  takto: ojeeg premôže kahka a ostne kahkove jej nikdy neublížia.‘“




25 Vydria šmýkačka

Bolo už
  neskoro a lovci sa utáborili vysoko v chladných horách. Skookum stonal zo
  spánku tak hlasno, že ich niekoľko ráz prebudil. Nad ránom počuli zavýjať
  vlkov. Aj výr húkal a jeho hlas sa nápadne podobal vlčiemu. A v skutočnosti
  ozaj niet veľkého rozdielu, keď začne krátko zavýjať vlčica alebo ťahavo húkať
  výr.

Rolf načúval v
  polospánku tieto temné zvuky a zrazu začul trepot krídel, ktorý sa zastavil
  práve nad ním. Nato nasledoval štebot, ktorý mu bol akýsi povedomý. Sadol si a
  zbadal Skookuma, ako smutne zdvíha opuchnutú hlavu, aby si prezrel rad akýchsi
  vtákov s čiernymi škvrnami na hrdle. Boli to akiste jariabčeky. Usadili sa na
  konári práve nad nimi. No neborák pes bol príliš chorý a nemohol prejavovať
  nejakú horlivú činnosť. Neboli to obyčajné lesné jariabčeky, ale príbuzný druh,
  Rolfovi úplne neznámy. Ako tak chlapec pozoroval vtákov, sediacich pokojne na
  konári, zbadal zrazu, že Quonab ticho vstáva, uberá sa k blízkej vŕbe a
  odrezuje z nej štíhly, asi tri metre dlhý prút. Na jeho koniec pripevnil šnúrku
  v podobe úzkej slučky. Potom sa obozretne priblížil pod sediacich vtákov,
  natiahol ruku a nastrčil jednému jariabčekovi slučku na hlavu. Prudkým trhnutím
  slučku zatiahol a strhol zmietajúceho sa vtáka na zem. Ostatní sa zatiaľ
  rozpiskotali od prekvapenia, ale nesnažili sa odletieť.

Quonab silným
  úderom ukončil bolesti lapeného jariabčeka. Potom znovu natiahol ruku a strhol
  ďalšieho vtáka. Dohromady tak ulovil tri jariabčeky. Až tu si ostatné
  uvedomili, že sa ocitli v blízkosti nejakého nebezpečenstva, a odleteli.

Rolf si sadol
  a od úžasu vyvaľoval oči. Quonab položil jariabčeky neďaleko ohňa a začal
  chystať raňajky.

„Sú to hlúpe
  vtáky,“ vysvetľoval. „Skoro vždy ich môžeš dostať takýmto spôsobom, a najmä ak
  máš so sebou psa, aby ti pomohol. No obyčajné jariabčeky nie sú také hlúpe, iba
  tento druh.“

Rolf ošklbal
  vtáky a ako zvyčajne, vnútornosti hodil Skookumovi. Neborák pes! Veru bol naňho
  smutný pohľad! Žalostne vyvaľoval oči a ledvaže mohol pohnúť opuchnutými
  čeľusťami. Ani sa len nedotkol potravy, na ktorú by sa bol inokedy pažravo
  vrhol. Nejedol, lebo nemohol otvoriť pysk.

Pri tábore
  postavili lovci veľkú oceľovú pascu. Potom pokračovali v ceste a robili záseky
  do stromov, všade tam, kde nastavili drevený klepec. Asi po dvoch kilometroch
  došli k rozsiahlemu močiaru, porastenému tamariškami. Ako ho obchádzali,
  narazili na malú hlbokú riečku. Zaviedla ich k priehlbni, ktorej príkra stena
  bola obrátená na východ. Všade nachádzali zverinu, no na výjav, aký sa naskytol
  ich očiam, keď sa obozretne prepletali húštinami do vysokej bukovej mladiny,
  naozaj neboli prichystaní.

Z trávy zrazu
  vyskočil jeleň a zvedavo na nich vygúlil oči. Potom vyskakovali ďalšie jelene a
  lane, až sa ich objavilo dohromady dvanásť. Zľava ich ešte niekoľko vyskočilo,
  ale napravo sa iba krovie pohybovalo a prezrádzalo, že aj tam musia byť jelene,
  hoci ich nevidieť. Zrazu zvieratá pozdvihli biele chvostíky a ladne utekali po
  stráni obrátenej na sever. Mohlo ich byť dovedna asi tridsať, ale ich biele
  mihajúce sa chvostíky robili dojem, že celá hora je plná „vysokej“ zveri. Zdalo
  sa, že sú tu celé stovky jeleňov. Pohľad na beh týchto krásnych zvierat naplnil
  našich lovcov hrdou radosťou nad tým, že patria do ich lovišťa. Teraz boli
  presvedčení viac než kedy predtým, že došli do zeme hojnosti.

Čím ďalej
  kráčali pozdĺž riečky, tým väčšmi jej tok mohutnel. Vtekalo do nej mnoho
  jarčekov a niekoľko väčších potokov. Našli aj niekoľko stôp po bobroch, no
  všetko to boli staršie stopy. Na každého pol kilometra nastavili jeden klepec.

Riečka
  začínala prúdiť rýchlejšie, až ich zaviedla do dlhého úzkeho údolia, uzavretého
  príkrymi hlinitými stenami. Uprostred údolia bolo mnoho jazierok. Nachádzali
  stále nové a nové stopy po vydrách, a keď potichu obchádzali zátočinu veľkého potoka,
  ktorý sa vlieval do jedného z jazierok, začuli tlmený špľachot vody a po ňom
  druhý a hneď aj tretí.

Prvou
  myšlienkou lovcov bolo uviazať Skookuma, ale jediný pohľad ich uistil, že je to
  zbytočné. Potichu zložili vaky na zem a neborák pes sa poslušne uvelebil vedľa
  nich. Potom sa obozretne ako skúsení lovci plazili vpred proti východnému
  vetríku. Najprv mysleli na bobry, ale už dávno nenašli po nich stopy a okrem
  toho nevideli nikde nejaké bobrie jazero. Špľachot vody, ktorý začuli už
  niekoľko ráz po sebe, ozval sa teraz celkom blízko. Mohol to byť medveď,
  chniapajúci labou po rybách, alebo nebodaj človek, poháňajúci veslom kanoe. To
  by bolo pre nich ozaj nepríjemné prekvapenie.

No špľachot
  vody sa opakoval v nepravidelných prestávkach, teda človek to asi nebude.

Teraz sa
  zdalo, že špľachot vychádza z riečky, popri ktorej šli, a to nejakých tridsať
  metrov pred nimi.

Zakrádali sa
  čo naj opatrnejšie po brehu hlinenej priehlbne a na jej príkrom svahu uzreli
  výjav, aký neuvidí človek hocikedy. Bolo tam šesť vydier: dve staré a štyri
  mláďatá, a všetky boli zabraté do roztopašnej hry – kĺzali sa po hlinenom svahu
  ako po šmýkačke do zátočiny.

Čľups –
  zošmykla sa do vody najväčšia vydra, pravdepodobne otec rodiny. Vzápätí sa
  zjavil nad vodou a vyškriabal sa po schodnejšej pôde hore na svah.

Žblnk, žblnk,
  žblnk, skĺzli sa tri mláďatá za otcom.

Čľups, žblnk,
  skĺzla sa matka skoro súčasne s najmenším mláďaťom.

Čľups,
  zošmykol sa otec po svahu; vlhká vydria kožušina robila šmýkačku stále hladšou,
  klzkejšou.

Žblnk, čľups,
  žblnk – žblnk, čľups, žblnk. Veselo sa kĺzali do vody a o chvíľu sa už aj
  driapali hore jeden za druhým, lebo každý chcel byť prvý, aby užil čo najviac
  zábavy.

Ladné pohyby,
  bujará veselosť a radosť zvierat, to všetko bolo pre lovcov nesmierne zaujímavé.
  S hlbokým potešením hľadeli na zábavu vydrej rodiny. Nie div, veď každý lovec
  je zároveň aj milovník prírody. Pravda, Quonab a Rolf mali zálusk na lesklé
  vydrie kožušteky, ale teraz bol len september a vydry ešte nemali dosť hustú
  srsť.

Žblnk, čľups,
  žblnk, pokračovala roztopašná rodina v zábave.

Šmýkačka bola
  stále hladšia a vydry sa zdali byť neúnavné.

A vtom sa
  ozvalo pridusené zabrechanie. Skookum zabudol na všetku naučenú opatrnosť a
  vybehol z krovín.

Staré vydry
  hneď vystríhali mláďatá krátkymi hvizdami, podobnými vtáčiemu piskotu.

Čľups, čľups,
  čľups – všetky zmizli pod vodou. No vzápätí sa znovu zjavili a plávali s
  hlavami nad vodou, lebo neboli príliš vyľakané.

To už bolo
  priveľa na Quonabove nervy. Namieril svoju kresadlovú pušku na starého samca;
  klap! bác! Puška vystrelila, no samec sa ponoril, sotva že začul sklapnúť
  kohútik, a šťastne unikol.

Lovci sa
  rozbehli i so Skookumom dolu svahom, aby napadli vydry v zátočine, ktorá nebola
  rozsiahla, ani príliš hlboká.

No vydry si
  uvedomili nebezpečenstvo. Všetky vyrazili zo zátočiny a upaľovali kamenistou
  riečkou; staré pritom prenikavo a výstražne piskotali.

Zvieratá
  zabiehali pod padnuté stromy a chrastie, zaliezali pod korene a brehy. Lovci sa
  hnali za nimi, ozbrojení palicami. A s nimi ako divý trielil aj Skookum.

Vydry, ako sa
  zdalo, dobre poznali cestu; získali pred lovcami veľký náskok, len pred psom
  nie. Ten aj zabudol na to, v akom zúboženom stave je, a práve doháňal jednu z
  mladých vydier. Tu matka zrazu zasyčala a zavrčala, v mihu sa obrátila a
  zaútočila. Skookum mal šťastie, že odpykal svoju nerozvážnosť iba ľahkým
  poranením, lebo vydra býva nebezpečným útočníkom. Teraz chňapla po ňom, aj ho
  uhryzla, ale nie hlboko. No neborák pes sa ihneď rozbehol so žalostným
  zavýjaním k batožine, od ktorej nemal odchádzať.

Lovci sa teraz
  dostali na lesnú čistinku, kde Quonab mohol pobehnúť kus napred po brehu a
  napadnúť vydry, ženúce sa riečnym korytom. Rolf ich prenasledoval zozadu a
  pokúšal sa zasiahnuť niektorú palicou, ale nedarilo sa mu to.

O niekoľko
  sekúnd dobehla celá vydria rodina ku Quonabovi. Teraz bola celkom obkľúčená:
  vpredu i vzadu bol nepriateľ. No niet zúrivejšieho bojovníka nad vydru, ktorá
  bráni svoje mláďatá. Obe staré smelo podnikli spoločný zúrivý útok na Indiána.
  Prekvapený Quonab udrel síce palicou, ale netrafil; súčasne uskočil nabok, aby
  unikol ich čeľustiam. Vydria rodina nestrácala čas a prebehla povedľa neho.
  Mladé, povzbudzované ustavičným piskotom matky, vliezli pod hromadu pováľaných
  stromov a odtiaľ prebehli do vŕbového močariska, ktoré sa tu rozprestieralo na
  mieste starého bobrieho jazera, a zmizli v mlčanlivej divočine.




26 Späť do zrubu

Z druhého
  konca dlhého močiara vytekala rieka už oveľa širšia. Zálesáci dokončili svoju
  prácu. Kým prišla noc, postavili päťdesiatu, už poslednú pascu a táborili opäť
  bez prístrešia.

Nasledujúceho
  dňa bolo Skookumovi oveľa horšie, takže sa obávali o jeho život. Od žalostného
  zápasu s dikobrazmi nič nejedol. Ba aj piť mohol iba ťažko. Rolf uvaril za
  hrniec polievky. Pretože bolo chladno, neborák pes po polhodinovej námahe
  dokázal preglgnúť trochu tejto teplej tekutiny.

Teraz sa
  vracali domov; z temena hory uzreli v diaľke jazero, hoci bolo aspoň osem kilometrov
  ďaleko. Zišli k potoku a pozorovali stopy zveri na bahnitých miestach. Potok
  tiekol k rozsiahlym húštinám a tam sa spájal s iným potokom, tečúcim od juhu,
  takže oba tvorili rieku. A od toho miesta akoby bol kraj plný zveri. Všade na
  zemi bolo vidieť stopy jeleňov a každých päť minút jedného alebo dvoch aj
  videli. Tienisté dubové lesy sa striedali s hustými cédrovými močariskami, v
  akých rady prezimovávajú jelene. Keď prešli po týchto močariskách zo tri
  kilometre, Indián riekol:

„Dobre. Teraz
  vieme, kam sa máme v zime vybrať, až budeme potrebovať mäso.“

V širokom
  bahnistom brode naďabili na množstvo zaujímavých stôp väčšinou „vysokej“ zveri,
  ale videli tu aj šľapaje pumy, rysa, vlka, vydry a norky.

Popoludní sa
  dostali k jazeru. Rieka, tu už značne široká, ústila do jazera asi šesť
  kilometrov južne od ich tábora.

Pri jej ústí
  nastavili drevený klepec a potom sa uberali ďalej pozdĺž brehu jazera a na
  každom pol kilometri nastavili oceľovú pascu.

Keď sa dostali
  neďaleko miesta, kde padol prvý Rolfov jeleň, zašli sa tam podívať. Sivé sojky
  povytŕhali poriadne kusy mäsa. Z veľkých zvierat sa ho nedotklo ani jedno, a
  predsa našli v okolí stopy vlkov i líšok.

„Ugh!“
  prehovoril Quonab. „Zaňuchali ho a prichádzajú občas sem, no vedia, že tu bol
  človek. Nemajú príliš veľký hlad, preto sa držia iba opodiaľ. To je výborné
  miesto na pasce.“

Uložili tu dve
  pasce tak, aby zvyšky jeleňa ležali uprostred. Potom umiestili na okolí ešte
  niekoľko pascí a prišli domov, práve keď sa stmievalo a začínalo dôkladne
  pršať.

„Dobre je,“
  vravel Quonab. „Pasce máme rozložené. Až bude studené počasie, nemohli by sme
  tú prácu urobiť, lebo by nám omrzli prsty a pôda bude taká stvrdnutá, že nebude
  možné zaraziť do nej kolík. Teraz nám už nezáleží na tom, aké bude počasie. No
  potrebujeme nejaké čaro, nejaké veľmi pôsobivé čaro.“

Druhého dňa
  ráno odišiel s udicou a bodcom. Čoskoro sa vrátil s úlovkom: so šťukou.
  Rozrezal ju na kúsky, naplnil nimi fľašu, zazátkoval ju a priviazal na slnečnú
  stranu zrubu.

„To bude čaro!“
  pochvaľoval si. „Každého medveďa to musí pritiahnuť.“




27 Skookum je chorý

Návrat domov
  býva vždy radostný; no keď ráno obchádzali zrub, spozorovali niekoľko
  maličkostí, ktoré jasne svedčili o tom, že nie je všetko v poriadku. Quonabovo
  lôžko bolo rozhádzané a veslá, ktoré boli predtým opreté o zrub, ležali teraz
  na zemi. Vak so zverinou, zavesený vysoko na stene, bol otvorený a – prázdny.
  Quonab si zovrubne poprezeral stopy a vyhlásil:

„To bol akiste
  starý čierny medveď. Šantil okolo zrubu a poprevracal, na čo len prišiel. No
  zverinu dosiahnuť nemohol. To mohla urobiť len kuna.“

„To máme
  poučenie pre budúcnosť,“ vravel Rolf. „Vystavme za zrubom zásobáreň.“ A dodal: „Musí
  byť dobre uzavretá a chladná.“

„Na to máme
  čas až v zime,“ povedal Indián. „Teraz, kým je ešte pekné počasie, mali by sme
  naklásť ešte jeden rad pascí.“

„Nie,“
  odporoval chlapec. „Skookum nemôže teraz toľko behať. Nemôžeme ho nechať doma
  bez opatery. A za tri dni zásobáreň vystavíme.“

Neborákovi
  psovi bolo stále horšie. Nemohol žrať ani piť, a preto Quonab privolil, že
  ostanú doma.

Skookumovi
  najprv vykúpali hlavu v takej horúcej vode, akú len vydržal. Pomohlo mu to
  natoľko, že mohol preglgnúť trochu polievky, ktorú mu vliali do pysku. Na
  výslní mu ustlali mäkké lôžko a prichytili sa budovať skladište.

Za tri dni
  bolo hotové, iba škáry bolo treba poupchávať. Mrazivé septembrové noci boli
  predzvesťou „bielych mesiacov“, ktoré mali čoskoro prísť. Jedného dňa, keď
  Quonab prerážal ľad v plechovom vedre, zahľadel sa na nízko stojace slnko a
  riekol:

„Lístie už
  takmer opadalo; čoskoro príde sneh a my musíme postaviť ešte jeden rad pascí.“

Náhle sa
  zarazil a uprene sa zahľadel ponad jazero. Rolf sledoval jeho pohľad a uvidel
  tri kusy „vysokej“ zveri: dva mladé jelene a laň. Oba jelene ľahko klusali,
  preskakovali malé prekážky a držali sa stále za laňou. Pretože bežali pozdĺž
  brehu jazera, blížili sa ku zrubu.

Rolf pozrel na
  Quonaba. Ten prikývol. Chlapec teda vkĺzol do zrubu, zvesil z klinca pušku a
  rýchlo sa zakrádal k brehu; pravda, dával si pozor, aby ho zvieratá nezbadali.
  Jelene ešte spolu nebojovali, nebola na to ešte sezóna, ale parohy mali už
  hladko otlčené, šije naliate, a ako klusali za laňou, nebezpečne do seba
  dobiedzali. Zamierili k brodu, ktorý asi dobre poznali, a vrhli sa do vody.
  Takmer ani nebolo vidieť, že by plávali. Keď vyliezli na breh, Rolf počkal, až
  sa ocitli na voľnom priestranstve. Potom prenikavo zahvízdol. Hvizd pôsobil ani
  čarovné slovo, lebo tri utekajúce zvieratá sa razom premenili na kamenné sochy.
  Rolf namieril na menšieho jeleňa. A keď sa rozptýlilo mračno dymu, väčší jeleň
  s laňou upaľovali preč, no menší jeleň sa váľal po zemi a kopal nohami do
  vzduchu.

„Našli sme
  dobré lovište,“ pochvaľoval si Quonab. „Zver prichádza priamo k nám do tábora.“

O chvíľu visel
  tučný úlovok v novej zásobární.

Vnútornosti
  pohádzali vonku na kopu a zavalili ich kamením a čečinou.

„To ich
  uchráni pred havranmi a sojkami,“ vysvetľoval Quonab. „V zime sem prídu líšky a
  môžeme dostať ich kožuchy.“

Teraz sa
  museli rozhodnúť, čo budú robiť ráno. Skookumovi sa už trocha poľahčilo, ale
  ešte stále bol vážne chorý, a preto Rolf navrhol:

„Quonab, vezmi
  pušku a sekeru a postav novú líniu pascí. Ja ostanem doma, porobím v zrube
  prípravy na zimu a dozriem na psa.“

Ako sa
  dohovorili, tak aj urobili. Indián odchádzal tentoraz z tábora sám a zamieril k
  východnému brehu jazera. Tam sa dal sledovať tok inej riečky, aby staval pasce,
  a vrátil sa o štyri dni do zrubu.




28 Sám v divočine

Hneď zrána
  Rolf vykúpal Skookuma v takej horúcej vode, akú len mohol zniesť, a neskoršie
  ho nakŕmil polievkou. Po kúpeli pes kňučal, a po polievke spokojne krútil
  chvostom; na prvý pohľad bolo vidieť, že mu je lepšie.

Rolf začal
  machom zapchávať štrbiny v skladišti – v ich novom zrube. Trvalo mu to celý
  deň, a ešte nebol so všetkým hotový. Neprestajne myslel na zimu. V Connecticute
  starostliví osadníci obkladajú svoje chaty na zimu kusmi trávnika. Vedel, že tu
  v Adirondacks je omnoho, omnoho chladnejšie, nuž sa rozhodol, že oba zruby
  obloží zemou čo najdôkladnejšie. V prvom rade by však potreboval dobrú lopatu.
  A za dva dni zahrabal zrub i s prístavkom až po okná do čerstvej čistej hliny.

Keď nanosil do
  obývacieho zrubu hromadu suchého dreva, aby mal zásobu pre daždivé počasie,
  videl, že chyžka je malá.

Teraz už boli
  najťažšie práce hotové a Rolf mal dosť času, aby premýšľal.

Keď človek po
  prvý raz osamie v divočine, nikdy nezabudne na prvé dojmy z týchto chvíľ.
  Zmocní sa ho radostné povedomie, že na nikom nezávisí, že je voľný! Zbohom
  všetky myšlienky na civilizovaný svet! Aký to návrat k primitívnosti! Ako blaží
  prítomnosť lesného tvorstva! A človek opäť dôveruje životu a chápe a ctí si aj
  tichú neúprosnosť osudu. Aké nádherné je byť svojím vlastným pánom na pravej
  slobode! Takýmito citmi sa plnila Rolfova hruď, keď prišla prvá noc, a bol
  celkom šťastný – áno, sám si to priznal – v spoločnosti bezmocného psíka, ktorý
  si ľahol vedľa neho.

No boli to
  dojmy, aké sú v ľudskom živote dosť zriedkavé. A po štyroch dňoch a nociach
  stratili tieto city úplne svoju silu.

Poľovnícke
  príslovie, že „najzriedkavejšia zver ti príde na dosah, keď nemáš pušky“, sa aj
  teraz vyplnilo. Jedinú ich pušku si Quonab vzal so sebou. A v druhú noc, prv
  než si Rolf ľahol spať (teraz už spával v zrube), šiel sa podívať na hviezdy,
  keď tu zbadal, že čosi veľkého sa plazí medzi ním a ligotavým jazerom:
  zastavilo sa to, hľadelo to naňho a potom to ticho zmizlo kamsi povedľa brehu.
  Niet sa čo diviť, že tej noci mal Rolf dvere na zrube zatvorené. A
  nasledujúceho dňa, keď si prezeral stopy v piesku, zreteľne z nich vyčítal, že
  nočným návštevníkom nebol ani rys, ani líška, ale zákerná puma.

Na tretie
  ráno, keď vyšiel za tichého jesenného úsvitu zo zrubu, začul zafŕkanie. Pozrel
  smerom ku smrekovému lesu a stŕpol úžasom, lebo pred ním stál ani dajaká čudná
  socha veľký los; vyzeral takmer smiešne so svojimi somárskymi ušami a
  predpotopnými parohmi.

Rolf nebol
  zbabelý, ale pri pohľade na túto obludu, stojacu tak blízko neho, zježili sa mu
  vlasy na hlave. Bez pušky sa cítil taký bezmocný! Vošiel do zrubu, zvesil luk a
  šípy a zavzdychal si:

„Ech, toto je
  dobré len na jariabčeky a veveričky! Keby som tak mal pušku!“

Vybehol von. Los
  tam ešte stál. Chlapec sa na niekoľko krokov vyrútil s krikom proti nemu. Ale
  los len stál a hľadel. Rolf bol nanajvýš rozčúlený. Spomenul si, akú tajomnú
  moc nad zverou má oheň. Rozdúchal plamene na ohnisku. Hustý dym zakrúžil v
  tichom povetrí, vinul sa pri zemi a potom sa kudlil nahor, až ho napokon vietor
  odvial k losovi. Zviera vtiahlo do seba dym veľkými nozdrami a zrazu sa ho
  zmocnila hrôza. Obrátilo sa a uháňalo čo najrýchlejšie k neďalekému močarisku a
  už sa viac neukázalo.

Za tieto štyri
  dni prišlo ku zrubu päť jeleňov, ani čo by dobre vedeli, že toto mladé ľudské
  stvorenie je neškodné, že nemá čaro, ktoré zabíja na diaľku.

Ako len Rolf
  túžil po puške! Ako živo si spomínal na príhodu v obchode! Len minulý mesiac to
  bolo. Obchodník mu ponúkal krásnu pušku za dvadsať dolárov a mohol ju zaplatiť
  až na jar kožušinami. Ako ľutuje, že si ju vtedy nevzal! Prečo si len vtedy
  neuvedomil, že by to bola preňho výhoda! Rozhodol sa teraz, že musí mať svoju
  vlastnú pušku, len čo sa naskytne príležitosť, a pousiluje sa, aby tá
  príležitosť prišla čo najskôr.

No v tých
  dňoch mal Rolf aj lovecké šťastie. Zviera, ktoré roztrhlo vak so zverinou,
  zdržovalo sa stále v okolí tábora. Dalo sa to ľahko zistiť podľa toho, že
  zverina umiestená v skladišti pod povalou, kde steny neboli úplne dostavané,
  bola poobhrýzaná. Rolf, pamätajúc na Quonabove rady, postavil dve pasce na
  kuny, jednu na streche blízko otvoru, kadiaľ zviera vchádzalo, a druhú na
  tráme, po ktorom muselo liezť, aby sa dostalo k mäsu. Maskovanie pasce a prípravné
  práce sú celkom jednoduché. Na pascu sa nahádže trochu trávy a pred ňou i za
  ňou v určitej vzdialenosti sa položí kôpka tŕnistých vetvičiek. Zviera bude
  kôpku preskakovať a skočí priamo do pasce.

Hoci málokomu
  sa podarí vidieť kunu, niet pochybnosti, že prichádza hlavne vo dne. V noci
  ostala pasca nedotknutá. Keď Rolf ráno vyšiel zo zrubu, aby priniesol vody z
  jazera, uzrel na vode dlhý tmavý rad divých kačíc. Sadol si, že ich bude
  pozorovať, keď tu zrazu počul akési zvuky na strome za zrubom. Ponášalo sa to
  na škrabot, aký pôsobí veverička, keď lezie na strom. A potom Rolf uvidel
  zviera, ktoré ozaj vyzeralo ako veľká tmavá veverica. Vyliezlo na strom, ale na
  zem sa skĺzlo už po inom strome, čo stál vedia; potom šiblo rýchlo ani blesk
  pomedzi kmene stromov pod húštie. Znovu vybehlo a zastalo ani skamenelé.
  Hľadelo na nejaký podozrivý predmet pred sebou. A naraz – ako hnedý záblesk –
  skočilo na neďaleký peň, spoza ktorého okamžite vyleteli dve prepelice.

Kuna
  samozrejme nemohla letieť za nimi. Zošmykla sa z pňa vrtko ani had. Každý jej
  pohyb bol ladný, neúnavný a rezký. Vlnitými skokmi sa mihala pomedzi kmene
  stromov. Naraz zastala ako primrazená; uprene sa zahľadela do tŕstia. Tromi
  čulými skokmi sa ocitla pri ňom, šibla doň a vybehla s myšou v papuli. Podišla
  trochu nabok – opäť skok! – a ďalšia myš prestala pišťať. A potom zas jedna.
  Tri zabila. Potom tento hnedý postrach mihol stranou, keď uzrel kŕdeľ divých
  kačiek, ktoré mu leteli nad hlavou. Kuna zmizla v hustej vrbine a znovu sa
  objavila ako úhor, ktorý sa krúti v bahne. Potom vyskočila na vysoký peň, v
  ktorom bolo vidieť ďatlie diery. Do najväčšej z nich vkĺzla tak rýchlo, že Rolf
  sotva postrehol, kedy zmizla. No o niekoľko sekúnd ju videl opäť vonku. V
  papuľke držala vevericu s rozbitou lebkou. Vtom jej veverica vypadla. Skočila
  za ňou, zaskučala a opäť ju chňapla. Nato ju divoko zatriasla, roztrhala a
  odhodila.

Teraz sa
  vlnovite plazila po zemi a svietila žltou hruďou ako žltým štítom. Opäť
  zastala: ako vztýčený ukazováčik, nesmierne elegantne, ale – ako zlomyseľne!
  Zrazu švihla hadím krkom stranou a kobria hlávka ňuchala a vetrila vo vzduchu.

Potom kuna
  postúpila o niekoľko krokov dopredu. Skúmala vietor i pôdu. Krk mala napätý a
  chvost sa jej chvel. Podľa toho bolo zrejmé, že niečo ju nanajvýš zaujalo.
  Skočila do húštiny, ale snežný zajac vybehol z druhej strany, aby si zachránil
  život.

Hop! hop! hop!
  – každým skokom tri metre a rýchlejšie, než to oko mohlo sledovať, bola kuna
  zajkovi za pätami. Obe zvieratá sa kmitli húštinou. To už boli preteky! Zajac
  je síce rýchlejší, ale preteky by bol prehral, lebo strach by bol ochromil jeho
  sily. No mal šťastie. Dostal sa na chodník, ktorým chodili jelene cez rieku.
  Keď už bol pri vode, nemohol sa obrátiť. Ostávala mu iba jediná cesta: skočil
  do rieky a plával, aby sa zachránil.

A kuna? Do
  vody sa jej nechcelo. Nemá rada vodu. A okrem toho nebola hladná. Nelákalo ju
  plávanie, vodné Športy jej nie sú po chuti. Natiahla si údy a odpočívala. Zajko
  sa zachránil v lese.

Hnedá smrť –
  kuna – vracala sa teraz pomedzi kmene stromov ako okrídlený had. Pritískala sa
  k zemi ani strašidelný tieň. Smerovala ku zrubu, ako to Rolf očakával. Keď sa
  uberala povedľa veveričkinho tela, ešte viac ju roztrhala; potom sa vnorila do
  krovia a zjavila sa na odľahlom mieste a tak skoro, že pozorovateľ by si
  myslel: „To je akiste druhá kuna.“ Vyšvihla sa na roh skladišťa, akoby tam ani
  neliezla, a zamierila ku známemu otvoru.

Rolf sedel a
  hľadel na tohto krásneho démona, elegantne kráčajúceho po trávnikovej streche.
  Niekoľko odmeraných skokov a kuna sa vrhla k veľkej štrbine pod strechou – po
  svoj ortieľ smrti.

Raz, dva, tri –
  preskočila kôpku tŕnistých vetvičiek a vhupla prednými nohami rovno do ukrytej
  pasce. Sklapnutie, divý škrek – a tá, čo lapala veveričky, sama bola teraz
  lapená. Stalo sa to rýchlo ani blesk, že by to oči ani neboli stihli sledovať.

Rolf sa teraz
  poponáhľal do skladišťa. Malý démon v pasci prskal od jedu a nenávisti. Hrýzol
  železo a ceril zuby na prichádzajúceho človeka.

Výjav bolo
  treba skončiť – čím skôr, tým lepšie. To, čo urobila kuna veverici a myši, to,
  čo urobil Quonab norke – urobil teraz Rolf kune – a lesy znova zmĺkli.




29 Snežnice

„To je pre
  Annettu,“ riekol si Rolf, keď vešal napnutú kuniu kožu, aby vyschla. Nezabudol
  na to, čo jej bol sľúbil.

„‚Ji! Ji! Ji“
  ozvali sa tri výkriky, práve také, ako počul toho dňa, keď sa po prvý raz
  stretol s Quonabom. A skutočne – na jazere zbadal blížiace sa kanoe svojho
  priateľa.

„Našli sme
  dobré lovište!“ jasal Indián, keď Rolf priťahoval kanoe k brehu.‘ Skookum, už
  takmer úplne uzdravený, krútil celou zadnou polovicou tela od radosti, že sa
  vracia pán domu. Prvé, čo upútalo chlapcov zrak, bola nádherná bobria kožušina,
  napnutá na vŕbovom oblúku.

„Hohó!“ zvolal
  naradovaný.

„Ugh! Našiel
  som ďalšie bobrie jazero!“

„Dobre, dobre,“
  pochvaľoval Rolf, keď hľadel na prvú bobriu kožušinu, ktorú v lesoch videl.

„No mám čosi
  ešte lepšie,“ usmial sa Quonab a ukázal Rolfovi dve pižmové vrecúška, aké
  nájdeme u každého bobra. Pižmová vôňa priam neodolateľne a čarovne pôsobí na
  všetky divé zvieratá. Prečo, to nik nevie. Ľuďom vonia pižmo len slabo, ale
  zato dokáže zvýšiť a uchovať vôňu látok, ku ktorým ho primiešame. Ani jeden
  lovec nepovažuje svoje vnadidlo za dokonalé, kým k nemu nepridá trochu
  tajomného pižma.

Lovci zmiešajú
  rybí tuk, zahnívajúce mäso a výkaly a nechajú to stáť na slnku; dostanú ohavne
  páchnúcu látku. No a k tomu ešte pridajú na prášok roztlčené pižmo a látka
  páchne potom priam pekelne! Nás napína na vracanie, ale zato našich srstnatých
  bratov očarúva. Je pre nich ako najľúbeznejšia hudba, neľútostná ako osud,
  zradná ako bludička, silná a opojná ako absint. Táto látka je najpodlejším
  úskokom všetkých lovcov kožušín, lebo neodolateľne vábi zviera a zbavuje ho
  všetkej obozretnosti. Pretože je práve tak smrteľne istá ako nepochopiteľná,
  mnohé štáty ju vyhlásili za bosoráctvo a čary a trestali jej používanie ako
  zločin.

No za
  Quonabových čias nemali podobné sentimentality vplyv na žiadneho zálesáka.

Pomaly boli
  obaja priatelia hotoví s prípravami na úspešnú loveckú sezónu. Na svojej
  poslednej túre porozkladal Quonab tridsať drevených klepcov a šesťdesiat ich
  rozostavili, keď boli vonku spolu a okrem toho i veľa oceľových pascí. Nuž dal
  sa čakať dobrý lov.

Blížil sa už
  november. Kožušiny sú už dobré, prečo teda nezačali? Pretože nebolo práve
  najvhodnejšie počasie. Musia prísť treskúce mrazy, lebo inak kožušina zvierat,
  chytených do klepcov, sa zničí skôr, než lovec na ňu príde. Mali už narúbanú
  peknú kopu dreva. Zrub aj skladište poriadne poupchávali, ohradili kolíkmi a
  obohnali na zimu násypom. Nebolo ešte vhodné zhromažďovať veľké zásoby zveriny,
  ale niečo predsa len mohli robiť. V najbližšom čase budú potrebovať snežnice; a
  čím viac práce na nich urobia za teplého počasia, tým lepšie.

Na zhotovenie
  rámov sa používa breza a jaseň. Breza sa tak ľahko nerozštiepi, ale je zas
  ťažké spracovať ju. Bielych jaseňov bolo všade na okolí dosť, a tak čoskoro
  osekali jaseňový kmeň dlhý asi tri metre a rozštiepali ho na dlhé latky. Quonab
  samozrejme pri tejto práci viedol a Rolf ho vo všetkom napodobňoval. Každý si
  vzal latku a hobľoval ju tak dlho, až bola tri centimetre široká a vysoká dva.
  Poznačili si presný stred a dvadsať centimetrov na obe strany zhobľovali latku
  na hrúbku jedného centimetra. Na spevnenie oblúkov bolo treba dve priečky,
  jednu dvadsať a druhú dvadsaťpäť centimetrov dlhú. Tieto priečky sa zastrčia do
  otvorov, len spoly navŕtaných v ráme. Vo veľkom hrnci sa už zohrievala voda.
  Latku v strede ohli a oba jej konce spojili a zviazali povrazom. Potom ju
  vložili do hrnca s horúcou vodou. Ani nie za hodinu para natoľko zmäkčila
  drevo, že ho bolo možné ohýbať podľa ľubovôle. Obe strany rámu ohli do peknej
  formy tak, aby priečky presne zapadli do otvorov. Aby priečky držali, predbežne
  ich popriväzovali motúzmi. Tak isto urobili aj s druhým rámom a potom ich oba
  položili na rovnú zem tak, že predný ohyb bol nadvihnutý štyri centimetre nad
  zemou a koniec bol ľahko vytočený dohora.

Nechali rámy
  vyschnúť a Indián sa zatiaľ prichytil pripravovať potrebné remience. Vzal
  surovú jeleniu kožu, posýpal ju vlhkým popolom z tvrdého dreva a uložil do
  bahna. Po týždni bolo možno srsť ľahko zoškrabať. Keď Quonab kožu očistil a
  zbavil všetkej nečistoty a tuku, bola mäkká, biela a veľmi poddajná. Nato začal
  z kože vyrezávať dlhý remenec. Začal pri okraji a v neprerušených špirálach
  postupoval až doprostriedka. Takto získal veľmi dlhý remienok, ktorý bol skoro
  všade rovnomerne široký asi pol centimetra. Potom vzal druhú jeleniu kožu,
  menšiu a jemnejšiu. Nabrúsil si nôž a vyrezal z nej omnoho tenší pásik, asi o
  polovicu tenší ako prvý. Tak získal remience na vypletenie snežníc, jemnejší
  pre prednú a zadnú časť, silnejší pre stred, na ktorý sa došľapuje. Skúsená
  indiánska squaw by sa bola smiala snežniciam, ktoré toho dňa zhotovili, ale
  boli silné a dali sa používať.

Pravda, úspech
  so snežnicami ich pobádal k ďalšej práci. Radi by si boli zhotovili sánky. A
  podarilo sa im aj to.

Prichystali si
  štyri tenké jaseňové dosky, široké dvanásť centimetrov a dlhé tri metre. Konce
  vytočili dohora – to boli sanice. Na ne upevnili priečky a popriväzovali ich
  remiencami zo surovej jelenice, a dvoje sánok bolo hotových.




30 Ako sa lapajú líšky

Tak je to s
  múdrosťou: človek nie je jej zdrojom, ale iba nádržou, ktorá vydáva len to, čo
  sa v nej nazbiera.

Z výrokov
  Si Sylvanna

Quonab nechcel
  opustiť svoje lôžko v stane, a tak Rolf a Skookum tiež ostali spať v stane, aby
  boli pohromade. Pes už bol opäť vo svojej koži. V noci zopár ráz vyskočil a
  dačo naháňal. Ráno podľa stôp zistili, že to naháňal líšky. Prilákala ich
  čerstvá zdochlina losa alebo hádam boli zvedavé na zrub, lovcov a psa. Po
  piesočnatom pobreží mohli v prípade nebezpečenstva ľahko skákať a utekať.

Líšky ich už
  niekoľko nocí prebúdzali a Skookuma len zbytočne dráždili. Raz ráno si Rolf
  povedal:

‚Líška má
  teraz peknú kožušinu; prečo by som nemohol mať vo svojich zásobách aj líščiu
  kožušinu?‘

Mimovoľne mu
  oči zablúdili na kuniu kožušinu a zmocnil sa ho pocit hrdosti.

„Ugh, dobre,
  pôjdeme na líšky, aspoň sa niečomu naučíš,“ povedal mu Quonab.

Vyšli; líščie
  pasce mali iba dve. Rolf si všimol, kade líšky najviac behali a kde sa
  najväčšmi hrali. Vybral si dve líščie cestičky. Na každú z nich nastavil jednu
  pascu, ktorú starostlivo zamaskoval, ako to nedávno urobil s pascou na kunu.
  Potom odlomil cédrový konár a poodrezoval z neho malé vetvičky. Na každú stranu
  pasce položil kôpku týchto tŕnistých halúzok. Domnieval sa, že líšky, až pôjdu
  zvyčajnou cestičkou, preskočia kôpku a spadnú rovno do pasce. Aby si bol
  výsledkom istý, položil na každú pascu kúsok mäsa a okrem toho položil medzi ne
  na kameň ešte jeden veľký kus mäsa.

Potom
  rozhádzal po cestičkách okolo pascí a vnadidla čerstvú hlinu, aby mohol skúmať
  odtlačky líščích nôh.

Tej noci líšky
  prišli, ako zistil podľa stôp na brehu, ale ani jedna nezašla až k pasciam.
  Skúmal stopy; pomaly sa z nich dozvedel všetko. Líšky prišli ako obyčajne a
  šantili. Ihneď objavili vnadidlo a pasce – nie div, veď mali bystré ňucháčiky! –
  no zistili zároveň aj to, že pasce sú akési čudné kovové veci a že podozrivo
  voňajú. A okolo bol príliš silný pach ľudských rúk, nôh a tela. Líšky zistili,
  že ozaj niet prečo približovať sa k nebezpečným veciam, iba ak pre tie kúštičky
  mäsa, ktoré sú beztak tvrdé a studené. A veď či nie je oveľa chutnejšie mäkučké
  myšie mäsko, ktoré možno dostať na každej lúčine? A okrem toho líšky boli
  nažraté, hladom netrpeli. Prečo by sa mali odvážiť do nebezpečenstva? Slovom,
  líšky nemali najmenšej chuti priblížiť sa k pasciam. Ani jedna stopa nebola
  nablízku a podľa tých, čo boli ďalej, ľahko sa dalo zistiť, že líšky z tých
  miest ufujazdili čo najrýchlejšie.

„Ugh! Tak to
  býva vždy!“ vysvetľoval Quonab. „Chceš to skúsiť ešte raz?“

„Áno, chcem,“
  odvetil Rolf, lebo mu prišlo na um, že zabudol pasce a svoje topánky zbaviť
  ľudského pachu.

Založil oheň z
  cédrového dreva, zadymil ním pasce i retiazky a všetko ostatné. Potom vzal kus
  surovej zveriny, trel ju o svoje kožené rukavice a tiež o podošvy topánok.
  Čudoval sa sám sebe, že na to všetko zabudol. Nie div, že márne očakával
  úspech! Pod pasce položil jemný mäkučký mach, cédrové konáriky odstránil a
  všetko dôkladne pozasýpal jemnou suchou prsťou. Maskovanie bolo ozaj dokonalé:
  ľudské oko by nebolo poznalo, že na tomto mieste je nastavená pasca. Zdalo sa,
  že úspech je zaistený.

„Líška sa
  nespolieha iba na zrak,“ to bolo všetko, čo Indián povedal. Myslel si, že je
  zbytočné dačo vysvetľovať, najlepšie, keď sa učeň sám presvedčí o svojom
  neúspechu.

Ráno bol Rolf
  skoro na nohách. Horel zvedavosťou, čo sa stalo s pascami. Nič. Jedna líška sa
  priblížila k miestu až na tri metre, ale zdalo sa, že sa iba prišla pobaviť nad
  detinskosťou celého toho sklápacieho zariadenia.

Ostatné líšky
  sa k tomu miestu vôbec nepriblížili, ani čo by tam stál na stráži človek s
  kyjom.

Rolf odišiel
  od pascí sklamaný a nanajvýš podráždený. No po niekoľkých krokoch začul zrazu
  Skookuma hrozne kňučať. Obrátil sa a videl, že neborák psík sa chytil za nohu
  do prvej pasce. Spôsobilo mu to viac strachu než bolesti, ale zavýjal príšerne.

Lovci sa
  rýchlo poponáhľali vyslobodiť ho. Hneď mu bolo zase dobre, lebo pasce nemali
  zuby, ale iba hladké čeľuste.

Je kruté, aby
  sa zviera, lapené v pasci, dlho šklbalo a hladovalo; tomu môže každý zálesák
  predísť, ak často obchádza líniu svojich pascí.

Quonab sa dal
  poúčať svojho žiaka:

„Pasce si
  nastavil dobre, ale nie na líšky. Mohol sa lapiť mýval, norka, kuna alebo – pes
  – no nie líška alebo vlk. Sú príliš prefíkané. To ešte uvidíš!“

Indián
  vytiahol pár kožených rukavíc a zadymil ich nad ohňom. Podobne urobil aj s
  pascou a cédrovými vetvičkami. Podošvy mokasínov natrel si surovým mäsom.

Vybral si na
  brehu malú zátočinu. Aby na piesku neostalo ani stopy, privliekol sem dlhý kmeň
  stromu a uložil ho tesne vedia vody. Potom s hrubou palicou v ruke obozretne
  kráčal po kmeni. Na konci zastal a zapichol palicu do vody asi meter dvadsať od
  brehu. Potom ju hore rozštiepil a do rozštepu napchal trochu mäkkého machu. Na
  to nalial niekoľko kvapiek „pižmovej voňavky“.

To bolo
  vnadidlo, ktoré sem malo prilákať líšku.

Quonab potom
  vzal pascu, položil na ňu kus smoly a zapálil živicový konár.

V plameni sa
  smola roztopila, takže Quonab mohol na pascu prilepiť plochý kamienok – žabicu.

Robil to
  preto, aby pascu zamaskoval.

Potom si
  vyhľadal na brehu asi päťkilový kameň, upevnil naň retiazku od pasce a položil
  ho do plytkej vody asi uprostred medzi zapichnutou palicou a brehom. Napokon
  položil na tento kameň pascu, ale tak, aby celá okrem žabice bola pod vodou.

Líška, zlákaná
  „vôňou“, skočí najprv na žabicu a chytí sa do pasce.

Napokon sa
  Quonab po kmeni vrátil na breh a ihneď odtiahol preč. Teraz neostala v
  blízkosti pasce žiadna stopa ani ľudský pach.

Maskovanie
  bolo dokonalé, no líšky sa nasledujúcej noci predsa len k pasci nepriblížili.
  Boli opatrné. V ich zákonníku stojí: „Neznáma vec je vždy nebezpečná.“

Rolf sa chcel
  ráno Quonabovi posmievať. Ale Indián sa nedal.

„Ech,“ usmial
  sa. „Dobrý lovec pri žiadnej pasci nečaká výsledok hneď v prvú noc.“

No nemuseli
  čakať až do druhého rána. O polnoci sa Skookum vyrútil s veľkým brechotom zo
  stanu. Išli za ním a uzreli líšku, ktorá sa metala z boka na bok, aby mohla
  ujsť, no márne – nohu mala v pasci a pascu držala reťaz s kameňom.

Quonab sa nad
  zvieraťom zľutoval a rýchlo ho zabil.

Zviazali
  mŕtvej líške zadné nohy a zavesili ju za ne na kolík v skladišti. Ráno jasali
  nad jej nádhernou kožušinou, ktorú budú môcť pridať k ostatným loveckým
  trofejam.




31 Krajina v bielom závoji

Tej noci bol
  nový mesiac. Vo dne sa prihnal silný vietor. Predpoludním odleteli divé kačky z
  jazera. Po oblohe tiahli mnohé šíky gágajúcich divých husí. Vietor bol čoraz
  studenší a na malých kalužiach sa objavil ľad. Trochu začal padať i sneh, ale
  čoskoro prestal. Obloha sa trochu vyjasnila, vietor utíchol a mráz prituhol.

Druhého dňa na
  úsvite, keď lovci vstali, poriadne ich oziabalo. Všetky kaluže a močariská
  okrem veľkého jazera zamrzli. Lovci si uvedomili, že konečne prišla dlhá zima.
  Nastávalo obdobie lovu a chytania zveri do pascí. Quonab sa ihneď odobral na
  temeno kopca, založil tam ohník a zaspieval „Lovcovu modlitbu“. Pritom hádzal
  do plameňa srsť líšky a kuny, trochu bobrieho pižma a tabaku. Potom sa vrátil,
  aby prichystal všetko potrebné na cestu, prikrývky, bobrie pasce, zbrane,
  potravu na dva dni a okrem toho i „pižmové čaro“ a niekoľko rýb ako vnadidlo.

Nebolo ťažké
  nastrkať do klepcov vnadidlo a nastaviť ich. Napokon do posledného klepca
  Indián uložil trochu machu, postriekaného „voňavkou“, a zvyškom machu si
  poutieral mokasíny.

„Fuj!“
  Odpľúval si Rolf.

„Po takej
  stope sa kuny ťahajú aj celé mesiace,“ vysvetľoval Indián.

Ako sa zdalo,
  Skookum bol toho istého zmýšľania čo Rolf a nepovedal „fuj!“ zaiste len preto,
  že nevedel hovoriť.

Čoskoro pes
  vyňuchal kŕdeľ prepelíc. Rolf zrazil tri z nich tupými šípmi. Telá vtákov
  uschovali pre neskoršiu hostinu, ale zvyšok s vnútornosťami im poslúžil veľmi
  dobre ako vnadidlo pre všetky pasce, rozložené až k bobriemu jazeru, kam
  dorazili na pravé poludnie. Rybník bol síce pokrytý ľadom, no ľad bol ešte
  tenký a človeka by nebol uniesol. Ľahko však našli miesta, kde bobry vyliezali
  na breh.

Pri každom
  takom mieste nastavili oceľovú bobriu pascu; zakryli ju suchou trávou a kúsok
  od nej umiestili do rozštiepeného konárika chumáč machu, postriekaný „voňavým
  čarom“. Retiazka, pripevnená k pasci, mala na konci kovový krúžok. Tento krúžok
  navliekli na dlhú tenkú latku, ktorú zapichli do bahna na dno jazera. Urobili
  to tak, že latka sa nakláňala k brehu. To je starý osvedčený úskok. Bobor ide
  za „vôňou“ a naraz len sa dostane nohou do pasce. Uvedomí si hroziace
  nebezpečenstvo a inštinktívne sa ponorí pod vodu. No krúžok sa kĺže po latke až
  ku dnu, kde má latka zárez. Do toho krúžok zapadne a už sa ani nepohne. Bobor
  sa musí utopiť.

Za hodinu
  nastavili šesť pascí na bobry. Potom pátrali ešte po nejakých prepeliciach a o
  chvíľu počuli hrozný brechot. Skookum opäť dorážal do dikobraza. Mali hodne
  roboty, kým ho od pichľavého zvieraťa akosi odtiahli.

Zastrelili
  niekoľko prepelíc, ponastavovali mnoho pascí, a keďže nastávala noc, utáborili
  sa.

Nad ránom
  začal padať sneh. Keď vstali, bolo ho už tridsať centimetrov vysoko. Nikde na
  svete nie je príroda pod príkrovom prvého snehu taká krásna ako v Kanade. Zdá
  sa, akoby sa na to pripravovala už od jesene. Zelené lístie opadá, aby bolo
  vidieť hrozná červených bobúľ. Jazerné trstiny hustnú, nadobúdajú zlatistú
  farbu a ohýbajú chlpaté hlávky pod strieborným bremenom. Nízke vŕšky a rady
  jedlíc tvoria krásny obraz; no chýba mu ešte osvetlenie a rám. Potrebuje belosť
  severského snehu. A keď sneh napadá, krajina je ako mladucha v bielučkom
  závoji, ako bujná paripa so strieborným čabrakom, ako velebná scenéria bielych
  obláčikov ožiarená zapadajúcim slnkom. Ako skvosty porozžíhajú sa v celej
  krajine ligotavé kryštáliky. Bez snehu by všetka tá krása krajiny ozaj nebola
  úplná.

Obaja lovci
  boli dojatí.

„Či to nie je
  krásne?“ vykĺzlo Rolfovi z úst.

Indián mlčal,
  len sa díval a díval.

A ešte jednu
  zvláštnosť mal sneh: mohol rozprávať lovcom najrozličnejšie príhody, ktoré sa
  tu nedávno stali. A lovci zas mali dojem, že cez noc sa ich niekto dotkol
  čarovným prútikom a dal im schopnosť stopovacieho psa, ktorý vie čítať každú,
  hoci aj mnoho hodín starú stopu divej zveri. A každý deň sa mohli dozvedieť
  viac a viac z tohto velikánskeho snehového zápisníka. Koľko sa v ňom tajilo
  príhod podobných rozprávkam! Tadeto uháňal parohatý jeleň. Ktovie, kam sa to
  náhlil v snehovej chumelici! Tam sa zase plazila močariskom kmotrička-lištička
  a nedôverčivo si obzerala nastavenú pascu. Nuž a táto široká stopa s mnohými
  veľkými stupajami pochádzala od jedného Skookumovho nepriateľa, od rytiera s
  pichľavým pancierom. Tamtá ľahučká stopa bola stopou kuny. Ľaľa, preskočila
  húštinu ani bystrý pes a tuto narazila na lovcovu stopu, „ľúbezne voňajúcu“
  pižmovým prípravkom. A teraz uháňa priamo k pasci!

„Je tam,
  sláva!“ zvolal Rolf, keď zbadal pod padnutým kmeňom stromu krásnu kunu temnej,
  skoro čiernej srsti s jagavou zlatistou hruďou.

Vracali sa k
  bobriemu jazeru. Druhá pasca bola sklapnutá, ale prázdna. V tretej bola iba
  mŕtva veverica. Nebola na nič, mohli ju použiť len ako vnadidlo na pascu, do
  ktorej sa chytila. No v nasledujúcej pasci bola kuna a v ďalšej biela lasica.
  Ostatné pasce boli nedotknuté. No keď došli k bobriemu jazeru, predsa len mali
  tri cenné kožušiny. Boli nadšení svojím šťastím. No ešte nevedeli, aký
  znamenitý lov ich čaká. Pri jazere mali nastavených šesť pascí a do každej sa chytil
  – bobor! Jedna taká bobria kožušina mohla mať cenu päť dolárov. Lovci sa cítili
  bohatými. Tento lov bol dôkazom, že bobry v jazere ešte nikto neprenasledoval.
  Lovci mohli oprávnene rátať, že ulovia najmenej päťdesiat bobrích kožušín.

Znovu
  nastavili pasce. Potom si rozdelili náklad a vyhľadali odľahlé miesto na
  táborenie, lebo nie je dobre zakladať oheň blízko bobrieho jazera. Ulovené
  bobry vážili dobrých sedemdesiat kíl a okrem toho mali ešte dve kuny a bielu
  lasicu, nuž s týmto nákladom nemohli sa odsťahovať príliš ďaleko. Utáborili sa
  asi tri štvrte kilometra od jazera v teplej kotline. Rozložili oheň a úlovky
  odrali z kože. Telá zavesili na stromy, neskoršie ich budú ešte potrebovať, a
  kožušiny a tučné chvosty si vzali so sebou.

Toho dňa
  prešli veľký kus cesty. Uložili vnadidlo do každej pasce a vrátili sa domov až
  neskoro v noci.




32 Pod jeleními parohmi

V civilizovanom
  svete je november mesiacom smútku, zúfalstva a mnohých samovrážd. No v divočine
  sa november volá „bláznivý mesiac“. Veru, vtedy je vidieť v prírode všelijaké
  bláznovstvá, ale hádam ani jedno nie je také veľké ako ruja bielochvostých
  paroháčov, ktorá sa prejaví ako choroba. Jeleňom opuchnú šije a vystrájajú, ani
  čo by ich pochytila horúčka. Samce medzi sebou dlho a tvrdo šijne bojujú,
  nedbajú ani o jedlo. Celé dni a noci brúsia po lesoch a hľadajú soka, na ktorom
  by si vyliali zlosť.

Ich parohy od
  jari dorastali a teraz sú už pevné, ostré, ťažké a obalené lykom; slovom, sú už
  dokonalé. A načo im ich príroda dala? Hádam na to, aby pichali, ranili a
  zabíjali? Hoci sa to zdá čudné, tieto jelenie zbrane, vyzerajúce tak útočne,
  slúžia iba na ochranu. Keď jeleň zápasí so sokom, používa ich len ako štít, nie
  ako bodce. A dlhé, ťažké boje medzi jeleňmi sú v prenesenom zmysle iba kopance
  a buchnáty; takmer nikdy sa neskončia osudne. Aj väčšie zranenie zriedkavo býva
  smrteľné. No horšie je, keď sa dvom jeleňom zakliesnia parohy a obe zvieratá sú
  potom neodlučiteľné a beznádejne sputnané, takže musia zahynúť hladom. Len
  zriedkavo možno nájsť zdochliny jeleňov, ktoré padli v boji so sokom. No zato
  oveľa častejšie možno nájsť mŕtve jelene so zakliesnenými parohami.

V kraji, ktorý
  Rolf a Quonab zabrali, bolo mnoho jeleňov. Polovica samcov najmenej raz – dva
  razy denne spolu zápasila, a to po celý november. To znamená, že za ten mesiac
  sa vybojovalo v okruhu šestnástich kilometrov okolo zrubu najmenej tisíc
  jeleních súbojov. Niet sa teda čo diviť, že Rolf mnohé z týchto sú bojov videl
  na vlastné oči a veľa ráz počul z diaľky praskot jeleních parohov.

Rolf a Quonab
  žili teraz v zrube. Za tichých mrazivých večerov, prv než sa odobrali spať,
  radi sa šli dívať na hviezdy. Rolf sa často započúval do hlasov temnoty. Neraz
  zachytil hučanie výra alebo dlhé, mäkké zavýjanie vlka a veľa ráz počul praskot
  parohov, ktorý nasvedčoval, že ďaleko v hore bojujú dva samce, aby si boli na
  čistom: „Kto z nás je silnejší?“

Raz ráno počul
  Rolf praskot parohov na tom istom mieste čo aj v noci. Po raňajkách sa ta
  vybral. Keď sa opatrne priblížil k neveľkej lúčke, uzrel dva jelene, ktoré mali
  hlavy spojené parohmi a pomaly, zoslabnuto sa mykali sem a ta. Jazyky mali
  vyplazené. Zdalo sa, že sú úplne vyčerpané. Udupaný sneh dookola jasne dokazoval,
  že bojovali celé hodiny a že sú to tie isté, ktoré Rolf počul v noci. Ešte i
  teraz zápasili. Zelený svit v očiach týchto ušľachtilých zvierat prezrádzal, že
  sú rozzúrené. Rolf sa nebál a podišiel celkom blízko k nim. Keď ho zbadali,
  ľahko pohli hlavami, ale pokračovali v zápase, hoci boli celkom vysilené.
  Napokon si museli nabrať dychu; oddelili sa, zdvihli hlavy, zafŕkali a hnali sa
  preč od nebezpečného nepriateľa – človeka. Asi po päťdesiatich metroch zastali,
  znovu vrazili do seba parohy, ale iba váhavo, akoby rozmýšľali, či majú opäť
  začať súboj, či bežať ďalej, alebo či zaútočiť na človeka.

Na šťastie
  rozhodli sa pre útek a Rolf sa vrátil do zrubu.

Keď Quonab
  vypočul Rolfovo rozprávanie, povedal mu:

Ľahko ťa mohli
  aj zabiť! Každý jeleň je teraz ako šialenec. Neraz zaútočí aj na človeka. Brata
  môjho otca zabil jeleň v „bláznivom mesiaci“. Jeho telo našli roztrhané na
  kusy. Liezol už na strom, ale jeleň ho prebodol. Podľa stôp v snehu bolo možno
  zistiť, že ho napichol na parohy a vláčil horou, až sa vyčerpal. Otcov brat
  nemal vtedy pri sebe pušku. Jeleň sa naňho vrhol celkom nečakane. To bolo
  všetko, čo sme vedeli. Veru, radšej by som sa chcel stretnúť s medveďom než s
  jeleňom!

Indián
  neplytval slovami, ale povedal všetko, čo bolo treba. Keď potom Rolf začul z
  diaľky zvuky jelenieho zápasu, s hrôzou si spomenul, ako Quonabov príbuzný
  beznádejne bojoval v snehu s jeleňom. Odvtedy mával v „bláznivom mesiaci“ vždy
  určitý rešpekt pred rozzúrenými paroháčmi.

O dva týždne
  neskoršie, práve keď sa vracal z obchôdzky pozdĺž jednej línie pascí, začul v
  hore pod sebou akési čudné zvuky. Boli hlboké, temné, skoro poloľudské. Ak
  počujeme v zasneženej hore neobyčajné, strašidelné zvuky, zvyčajne pochádzajú
  od havrana alebo sojky; ak sú hlboké, najskôr od havrana.

„Kvok, kvok,
  ha, ha, ha. . hriú, hŕŕŕ, hop, hoj,“ tak strašidelne to znelo, a keď sa Rolf čo
  najtichšie priblížil, zazrel medzi nízkymi borovicami zatrepotať sa tmavé
  krídla.

„Ho, ho, ho…
  jach… hiú… ú…ú… ú…“ bolo počuť démonický smiech vtákov smrti. Hneď na to uzrel
  ich Rolf zo desať, ako preletúvali z konára na konár alebo zlietali na zem.
  Jeden z nich sa spustil na akúsi hnedú masu pod stromom; masa sa trochu pohla.
  Havran do nej zobol, ale keď sa masa opäť pohla, odletel na najbližší konár.

„Krá… krá… krá…“
  zaškriekal. „Kŕŕ… hú… jú… hú… ŕŕŕ… ŕŕŕ… ŕŕŕ…“ pridávali sa ostatné havrany.

Rolf nemal pri
  sebe iné zbrane iba luk, vreckový nôž a sekerku. Vzal sekerku do ruky a ticho
  kráčal vpred; poplašené havrany húkali „hú, hú“ a odleteli na vyššie konáre,
  kde boli v bezpečí. Tam sa rozoskuhrali ako mátohy, ktorým sa podaril pekný
  strašidelný kúsok.

Chlapec
  pokročil bližšie a tu uvidel obraz, nad ktorým sa zhrozil a priam zmeravel.
  Veľký mocný jeleň – kedysi aspoň bol mocný – kľačal tu na zemi a celý sa
  triasol. Občas sa zdvihol na zadné nohy a kŕčovito šklbal mohutným hnedým telom
  iného jeleňa, svojho súpera, ktorý ležal mŕtvy na zemi. Mal zlomený väz, ale
  jeho veľké silné parohy sa zakliesnili do parohov žijúceho jeleňa tak pevne,
  ani čo by boli dovedna zrastené. Keď žijúci jeleň napäl všetky sily, horko-ťažko
  mohol vliecť telo svojho súpera za sebou, ba sotva vládal hlavou pohnúť. Stopy
  na snehu ukazovali, že kedysi mal silu odvliecť zdochlinu na niekoľko krokov.
  Ba dokonca mohol obhrýzť aj niektoré vetvičky a bobuľky. Ale to už bolo dávno,
  ešte keď bol mocnejší. Ako dávno? Hádam niekoľko dní, hádam už týždeň zomieral
  tento nešťastný jeleň, očakávajúc smrť, ktorá neprichádzala. Boky mu spľasli, a
  hoci mu suchý vyplazený jazyk visel tridsať centimetrov nad snehom, predsa ho
  nemohol dosiahnuť. Kŕčovito mykal očiskami, ktoré sa už pomaly zaťahovali
  kalným nepriehľadným závojom smrti; no teraz, keď jeleň uzrel prichádzať nového
  nepriateľa, prešľahol mu zrenicami matný zelenkastý svit bojachtivosti.

Havrany
  vyďobali zdochnutému jeleňovi oči a v chrbte mu vytrhali dieru. Púšťali sa už
  aj do žijúceho, ale ten si mohol brániť oči prednými nohami. No jeho stav už
  ozaj nemohol byť biednejší. Bol to najstrašnejší výjav, aký Rolf kedy v
  divočine uzrel. Ba za celého svojho života nevidel nič takého hrozného. Cítil
  sústrasť s úbohým zvieraťom. Zabudol, že je to tvor určený na to, aby ho lovili
  pre potravu. Díval sa naň len ako na neškodné, krásne zviera, ktoré sa dostalo
  do hroznej tiesne, ako na druha v nešťastí. Povedal si, že mu pomôže. So
  sekerkou v ruke ticho sa priblížil spredu, vybral si vypuklú dolnú časť parohov
  mŕtveho jeleňa a prudko sekol sekerkou.

Účinok na
  živého jeleňa bol prekvapujúci. Vzpružilo ho to k usilovnej činnosti, ktorá
  dokazovala, že má ešte ďaleko k smrti. Trhal sa a ťahal zdochnutého jeleňa a s
  ním i svojho osloboditeľa dozadu.

Tu si Rolf
  spomenul na slová, ktoré mu kedysi povedal Quonab: „Silné čaro máš vo svojich
  ústach!“ Začal teda hovoriť zvieraťu priateľské, chlácholivé slová. Potom
  pristúpil bližšie a prichytil si rukou parohy zdochnutého jeleňa, ktoré chcel
  preseknúť. Živé zviera jednostaj tíšil slovami a pritom ťal sekerkou zo
  všetkých síl, až sa mu napokon podarilo parohy prerúbať. Veľa ráz sa musel
  zahnať, lebo parohy v tom čase bývajú veľmi pevné a tvrdé, napokon sa mu predsa
  len podarilo, čo chcel. Ešte jedno seknutie – a mocný jeleň bol slobodný. Hej,
  a čo urobil?

Ach, nevravte
  to ľuďom, ktorí sú priateľmi divých zvierat. Zamlčte to pred tými, ktorí slepo
  veria, že po dobrom skutku sa vždy musia dočkať vďaky! S neočakávanou energiou,
  zúrivo a priam s diabolským úmyslom vrhol sa nevďačník na svojho osloboditeľa a
  zo všetkých síl sa rozohnal proti nemu.

Rolf, úplne
  prekvapený, sotvaže stihol zachytiť jeleňove parohy a ochrániť si pred nimi
  brucho. Jeleň podnikol ozaj zúrivý útok. Och, ktorý diabol mu dal takú silu?

Rolf spadol na
  zem. Vedel, že zápasí o život s týmito zradnými, prekliatymi parohmi. Kričal
  tak, ako ešte nikdy v živote:

„Quonab,
  Quonab! Pomôž mi, pomôž mi!“

No vtom sa
  naňho zvalila hrozná ťarcha. Rozdivočené zviera mu tlačilo hruď a Rolfovou
  jedinou záchranou bolo, že jelenie parohy mali široké rozpätie, takže sa jeho
  telo medzi ne vmestilo. No ťarcha, ktorá mu drvila hruď, odoberala mu silu a
  vyrážala dych.

Odporné
  havrany na strome akoby sa rehotali.

„Hou, hou,“
  hučali.

Jeleňove okále
  sa znovu ligotali smaragdovým svitom vražednej nenávisti. Skúšal útok hneď z
  jednej, hneď z druhej strany so všetkou zúrivosťou.

Nemohlo to
  dlho trvať. Chlapcovi rýchle ubúdalo síl. Zviera mu drvilo hrudník.

„Bože, pomôž
  mi!“ zaúpel, keď parohatý nepriateľ začal sem a ta šklbať hlavou, aby si
  uvoľnil vražedné parohy.

Zviera bolo
  takmer voľné, keď sa havrany hlasito rozškrečali. Dačo ich vyrušilo.

Z hory sa
  vyrútil nový bojovník. Menší jeleň? Nie. Kto teda? Rolf nevedel nič, čo a ako
  sa stalo, ale v tej chvíli začul divé zavytie.

To Skookum
  zdrapol jeleňa za zadnú nohu. Trhal ňou a mykal sem i ta, ale nemal dosť sily,
  aby mohutné zviera zvalil. No zato zubiská mal ostré a srdce udatné; zahryzol
  sa jeleňovi do tela na inom, citlivejšom mieste. Jeleň, beztak už vyčerpaný,
  vztýčil sa na zadné nohy a naraz len klesol. Prv než by bol znovu vstal,
  Skookum mu skočil na ňucháč a zavesil sa mu naň ako pijavica. Jeleň vládal ešte
  trochu pohodiť svojou mohutnou šijou a ťahať psa vpred, ale striasť ho už
  nevládal.

Rolf využil
  vhodnú chvíľu. Vstal, a hoci sa mu nohy triasli, uchopil sekeru a jediným
  hrozným seknutím zrazil jeleňa. Potom našiel na snehu nôž, ktorý mu bol
  vypadol, a vrazil ho jeleňovi do srdca, takže na mieste vykrvácal.

Nato chlapec
  klesol na zem a už o sebe nevedel.

V takom stave
  ho našiel Quonab, keď prišiel k nemu.




33 Pieseň chvály

Keď Rolf
  prišiel k sebe, ležal pri ohni a nad ním stál Quonab s vážnym výrazom v očiach.
  Len čo chlapec zdvihol viečka, Indián sa naňho usmial mäkkým, láskavým úsmevom.

Potom mu
  priniesol čaj a Rolf sa natoľko zotavil, že si mohol sadnúť a porozprávať, čo
  sa mu prihodilo.

„Je v ňom zlý
  Manitu,“ riekol Quonab a pozrel na mŕtveho jeleňa. „Nesmieme ho jesť. Iste si
  robil medicínu, aby si privolal Skookuma!“

„Áno, robil
  som medicínu svojím krikom,“ odvetil Rolf. „Jačal som a vrešťal, až naraz pes
  pribehol.“

„Bol si ďaleko
  od zrubu,“ povedal Quonab. „Nemohol som ťa počuť. Cos Cob, môj otec,
  hovorieval, že keď niekto volá o pomoc, zároveň vysiela medicínu, ktorá doletí
  ďalej než volanie. Hádam je to tak, neviem, ale môj otec bol veľmi múdry.“

„Vari Skookum
  prišiel opäť za tebou, Quonab?“

„Nie. Keď si
  od nás odišiel, bol niekoľko hodín so mnou, ale prejavoval nepokoj a skuvíňal.
  Potom zrazu odbehol a po dlhšom čase som ho počul brechať. Vycítil som z jeho
  hlasu, že sa niečo prihodilo. Šiel som teda za brechotom, a tak som sa dostal
  sem.“

„Akiste sledoval
  moju stopu pozdĺž pascí.“

O hodinu sa
  vydali ku zrubu. Havrany im krákali na rozlúčku. Quonab vzal osudné jelenie
  parohy, ktoré Rolf odsekol; zavesil ich na malý stromček spolu s trochou tabaku
  a červenou stužkou, aby odohnal zlého ducha, ktorý bol iste dakde nablízku.
  Parohy tam viseli po mnoho rokov, až stromček vyrástol v mohutný strom.

Skookum
  naposledy oňuchal porazeného nepriateľa, dal jeho telu zvyčajným spôsobom
  najavo svoje psie opovrhovanie a zamieril k domovu.

Nie toho dňa,
  ani nasledujúceho, ale až potom, keď bol pokojný večer a slnko zapadalo v
  červenej žiari, odobral sa Quonab na svoju obľúbenú skalu, aby tam vzdával úctu
  Manituovi. Založil ohník a čoskoro tenká stužka dymu tiahla sa k červeným
  oblakom ani olovené vlákno. Indián potom hodil do ohňa štipku tabaku, pozdvihol
  tvár i ruky k červenej záplave svetla a spieval novú pieseň: Zlý duch
    nastavil pascu na môjho syna, ale Manitu ho zachránil; v podobe Skookuma
      ho zachránil.




34 Nádoby z brezovej kôry

Rolf bol
  týždeň chorý a pripútaný na lôžko; aj Skookum sa nedobre cítil. Quonabovi síce
  zdravie slúžilo dobre, ale neraz bol celé dni chladný, mrzutý a mlčanlivý.
  Potom zas akoby nežný vánok zavial v jeho duši, mrazivá ľadová kôra v srdci sa
  roztopila a zalial ho príval spomienok a detského nadšenia.

Práve pred
  príhodou s jeleňom vládla v zrube neradostná nálada, chlad a zdržanlivosť. A to
  pre maličkosť. Keď prišiel mráz a voda v jazere zamrzla, chcel si Quonab umyť
  ruky v dieži, v ktorej zarábal cesto na chlieb. Všetky nádoby, potrebné na
  varenie, udržiaval Rolf vo veľkej čistote. Mal o čistote rýdzo belošské
  predstavy. Nuž nie div, že zabudol napokon aj na úctu voči staršiemu a
  skúsenejšiemu Indiánovi a trochu sa s ním pohašteril. To bolo tiež trochu na
  príčine, že si Rolf toho dňa vyšiel sám zo zrubu. Keď mal teraz kedy o tom
  premýšľať, prišiel na to, že by bolo najlepšie, keby mali na umývanie zvláštnu
  misu. Ale kde ju vziať? Plech bol vtedy vzácny a drahý. Bolo zvykom
  zaobstarávať si všetky životné potreby priamo v lese. A Rolf konal vždy podľa
  tohto starého zvyku a skúsenosti, vždy si vedel poradiť. Tak aj teraz. Veľmi
  často vídal v domácnosti koryto na pranie a neraz ho i sám zhotovoval; ba
  zhotovoval aj válov pre ošípané, žľab pre sliepky a podobné veci. Pustil sa
  teda so svojou sekerkou do roboty; chcel urobiť z lipového dreva misu na
  umývanie. Keby mal vhodné nástroje, urobil by ju veľmi peknú, no keďže má iba
  sekerku, nádoba bude ťažká a hrubo opracovaná. Vodu udrží, ale nebude možno ju
  ponoriť do diery vysekanej v ľade, takže musia mať zvláštnu misku na nalievanie
  vody.

Keď Quonab
  videl výsledok Rolfovej námahy, riekol:

„V dome môjho
  otca sme mávali nádoby z brezovej kôry. Vieš čo? Urobím z brezovej kôry misu na
  umývanie.“

Vzal zo
  skladišťa veľký svitok brezovej kôry, ktorú olúpali za teplého počasia (v zime
  je ťažko ju zaobstarať). Mali ju prichystanú pre prípad, že by chceli robiť
  kanoe. Quonab vybral najlepšiu časť kôry, vyrezal z nej štvorec o štvrťmetrovej
  strane a hodil ho do veľkého hrnca s horúcou vodou. Zároveň tam namočil zväzok
  wattapu, čiže dlhých vláknitých koreňov bielej jedle, ktoré taktiež
  nazhromaždili ešte pred príchodom mrazov pre prípad, že by na jar bolo treba
  opravovať kanoe.

Zatiaľ čo sa
  kôra močila v horúcej vode, narezal hromadu brezových triesočiek, širokých asi
  centimeter a hrubých asi štvrť centimetra. Triesočky vhodil tiež do horúcej
  vody. Potom si zhotovil zo tri spínadlá, asi také, ako bývajú kolíky na
  bielizeň; rozštiepil drievka, ktoré mali na konci hrčku.

Potom vzal
  mäkké a ohybné jedľové korienky; vybral z nich poväčšine také, ktoré mali v
  priemere asi štvrť centimetra, a oškriabal z nich kôru. Tak získal mäkký hladký
  biely povrázok, dlhý asi tri metre.

Kôru potom
  rozprestrel a zložil do tvaru nádoby. Za ten čas, čo nádobu zošíval, rohy
  pricvikol spínadlami. Kraje zastrihoval tak, že ich nechal rovné tam, kde
  vlákna išli naprieč; no tam, kde išli pozdĺžne, teda rovnobežne s okrajmi,
  musel strihať oblúkovite (aby sa vlákna nestrapili).

Potom vzal
  Quonab veľké šidlo a navŕtal ním do kôry potrebné dierky, aby mohol k okrajom
  prišiť ohybné vŕbové prútiky. Tak bola brezová nádoba konečne hotová.

Napokon teda
  mali nádobu na umývame a príčina nesvárov bola odstránená. Rolfa to tešilo a
  videl, že bude treba zhotoviť z brezovej kôry ešte aj iné nádoby rozličnej
  veľkosti – na potraviny a zásoby. Táto práca sa mu práve teraz dobre hodila,
  keď odpočíval a zotavoval sa.

Rolf si
  zhotovil aj škatuľu na rybársku šnúru a háčiky. Práve si s netajenou záľubou
  obzeral svoj výtvor, keď sa mu za chrbtom ozval Quonab:

„V dome môjho
  otca takéto škatule vždy okrášlili farebnými pichliačmi.“

„Máš pravdu,“
  súhlasil Rolfa spomenul si na výrobky z brezovej kôry, ktoré Indiáni predávali.
  „Teraz by som potreboval dikobraza.“

„Skookum by ti
  hádam nejakého našiel,“ povedal Indián so smiechom.

„Dovolíš mi
  zabiť prvého kahka, ktorého nájdem?“

„Áno, ak si
  vezmeš pichliače a fúzy spáliš.“

„Prečo musím
  spáliť fúzy?“

„Môj otec
  vravieval, že sa to má tak robiť. Dym stúpa rovno hore. Manitu sa tak dozvie,
  že sme zabili, ale upozorňujeme ho, že sme zabili pre potrebu, a ďakujeme mu.“

O niekoľko dní
  Rolf naozaj našiel dikobraza a zabil ho. Odral z neho kožu i s pichliačmi a
  zavesil ju v skladišti. Pichliače s bielymi stonkami a ostrými bodcami na
  koncoch sa znamenite hodia na okrášľovanie rozličných výrobkov, no sú iba
  biele, treba ich zafarbiť.

„Ako ich
  zafarbíme, Quonab?“

„V lete je
  dosť farbív. V zime ich zoženieš ťažšie. No niektoré môžeme mať hneď.“

Vyšli von ku kanadskej
  jedli a narezali ju, až sa dostali k vnútornej ružovej kôre. Keď ju povaria s
  pichliačmi, zafarbia sa pekne na ružovo. Narezali si aj jelšovej kôry, ktorá
  farbí na oranžovo, a orechovej kôry, ktorá zase farbí krásne na hnedo. Dubové
  triesočky, varené v hrnci s kúskami železa, farbia na čierno.

„Keby si chcel
  ešte i červenú a zelenú farbu,“ poúčal Rolfa Indián, „musel by si čakať do
  leta. Na červeno farbia len bobule kríka, ktorý voláme blitum. Mis-caw-wá, žltá
  farba, je zase zo žltého koreňa.“

Pichliače sa
  upevňujú na výrobky celkom jednoducho. Šidlom sa narobia v kôre dierky pre
  každý hrot; hrubé konce pichliačov vzadu sa zakryjú pásikom kôry, našitým cez
  ne. Kým prišla zima, Rolf zhotovil krásnu škatuľu z brezovej kôry, veko aj
  steny okrášlil dikobrazovými pichliačmi a schoval do nej kuniu kožušinu. Táto
  kožušina bola určená pre Annettu, aby si za ňu kúpila nové šaty, o ktorých
  snívala, krásne a elegantné z obyčajnej bavlnenej látky po deväťdesiat
  centimov.

No ešte mali
  jednu príčinu hašterenia. Kedykoľvek sa Quonabovi nechcelo umývať nádoby,
  jednoducho ich položil na zem a nechal ich Skookumovi vylízať. Toto účelné
  zariadenie Quonabovi veľmi vyhovovalo a Skookuma nesmierne tešilo. Nádoby boli
  raz-dva pekné, ligotavé a čistučké. A predsa mal Rolf proti tomu námietky!

Indián sa však
  ohradzoval:

„Nuž a či vari
  Skookum neje to isté čo my? Ostatne nemôžeš nič hovoriť, keď dám nádoby vylízať
  Skookumovi tak, aby si to ty nevidel.“

Kedykoľvek
  Rolf stihol, umyl nádoby vždy znovu. No často sa stalo, že mu nezvýšil čas, a
  to ho veľmi rozčuľovalo. No uvedomoval si, že človek, ktorý stratil rozvahu,
  stratil pol boja. Keď videl, že jeho vysvetľovanie o čistote vôbec neúčinkuje,
  hľadal výpomoc nejakým indiánskym spôsobom.

Jedného dňa,
  keď sedeli pri večernom ohni, zaviedol reč na svoju matku. Chválil ju, aká bola
  múdra a ako sa vyznala vo všelijakých čaroch. Vraj všelijaké tajné sily jej
  chceli škodiť, ale ona sa vedela pred nimi ochrániť. „Ak jej pes oblizol ruku,
  to bolo pre ňu vždy zlým znamením. Ba dokonca aj pred smrťou prišiel k nej vo
  sne pes, a to až tri razy!“

Rolf sa trochu
  odmlčal a po chvíli dodal:

„Ja sa tiež
  trochu vyznám v čaroch ako moja matka.“

O dva dni
  neskoršie Rolf videl, ako Quonab dáva za zrubom vylízať Skookumovi panvicu, na
  ktorej smažievali jelenie sadlo. Indián si iste nemyslel, že Rolf je nablízku.
  Domnieval sa, že sa o tom chlapec nedozvie.

Tej noci Rolf
  po polnoci vstal, zapálil živicový konár, aby mal fakľu, a namaľoval si
  dreveným uhlím okolo očú tmavé kruhy. Vyzeral ozaj strašidelne. Potom začal
  bubnovať na Quonabov bubon a pritom spieval:

Zlý duch,
  odpáľ, v čerty chod!

Psia tvár,
  ty mi neuškoď!

Quonab si od
  úžasu sadol. Rolf však ani len hlavou nepohol, ale ďalej škriekal, bubnoval a
  díval sa hore do voľného priestoru.

O niekoľko
  minút Skookum zaškriabal na dvere zrubu a začal skuvíňať. Rolf vzal nôž,
  odrezal psovi zo šije chumáč chlpov, spálil ich nad svojou fakľou a spieval
  ďalej veľmi vážne:

Zlý duch,
  odpáľ, v čerty chod!

Psia tvár,
  ty mi neuškoď!

Konečne sa
  obrátil a tváril sa, akoby až teraz spozoroval, že sa Quonab naňho díva.

„Vo sne
  prišiel ku mne pes,“ vysvetľoval Indiánovi. „Pozdalo sa mi, že líže za zrubom z
  panvice jelení tuk. Smial sa, lebo vedel, že je to pre mňa zlé znamenie.
  Pokúšam sa zahnať toto zlé čaro, aby mi neuškodilo. Neviem, či sa mi to podarí.
  Som trochu čarodejník ako moja matka. Bola veľmi múdra, ale na toto zomrela.“

Quonab teraz
  vstal, odrezal zo Skookuma ďalší chumáč srsti, pridal k nemu štipku tabaku a
  hodil to do plameňa. Za odporného smradu, ktorý čoskoro vychádzal zo škvrčiacej
  srsti a tabaku, spieval svoju najúčinnejšiu pieseň, aby zničil zlé čaro.

Rolf sa
  potajme usmial a sladko usínal, lebo vedel, že boj vyhral. Jeho priateľ už
  nikdy, nikdy nepovýši Skookuma na vysokú hodnosť lízača hrncov, umývača mís a
  leštiča nádob.




35 Chytanie zajacov do osídel

Sneh,
  hromadiaci sa okolo zrubu, pokryli na okraji húštín mnohými stopami snežné čiže
  biele zajace. Niekedy ich lovci aj zazreli, ale nevenovali im pozornosť. A
  prečo by si aj mali všímať zajace, keď majú hojnosť „vysokej“ zveri?

„Chcel by si
  chytať zajace?“ spýtal sa Quonab jedného dňa, keď sa Rolf cítil už lepšie.

„Mohol by som
  niektorého zastreliť lukom,“ odvetil chlapec, „ale neviem, načo by som to
  robil, keď máme dosť inej zveriny.“

„Ľudia z môjho
  kmeňa vždy lovili zajace. Niekedy nebolo možné nájsť žiadne zviera, a tak sa
  museli uspokojiť so zajacom. Často bolo príliš nebezpečné ísť loviť na
  nepriateľské územie, nuž strieľali teda tupými šípmi zajace a živili sa nimi. A
  neraz ostali v tábore len ženy a detí, ktoré nemali iné čo jesť ani čím
  strieľať, nuž teda jedli zajace.“

„Uvidíš, že
  jedného dostanem,“ povedal Rolf a vyšiel zo zrubu s lukom a šípmi. Našiel mnoho
  snežných zajacov, ale všetky poutekali do húštín. Opäť a opäť skúšal šťastie,
  ale potvorské konáriky a chrastie vždy odrazili alebo zadržali vystrelený šíp.
  Až o hodinu sa mu podarilo zastreliť chlpatého zajka.

„My to
  robievame inakšie,“ riekol Quonab a už aj zamieril do húšťav. Vybral si miesto,
  kde bolo mnoho zajačích stôp, nasekal hromadu chrastia a uplietol z neho
  plôtik, v ktorom však nechal šesť dier. Ku každej diere nastavil slučku zo
  silného remienka. Slučka bola priviazaná na dlhú ohnutú palicu s vidlicou. Bolo
  to tak zariadené, že palica sa uvoľnila, len čo sa myklo slučkou, a vymrštila
  sa vysoko do vzduchu aj s lapeným zvieraťom.

Keď druhého
  dňa ráno obaja obchádzali osídla, našli v štyroch slučkách snežné zajace, ktoré
  viseli v povetrí za krk. Quonab ich po jednom vymotával zo zadrhnutej slučky.
  Naraz len na zadnej nohe ktoréhosi zo zajkov nahmatal malú guľku. Pozorne mu
  rozrezal kožu a vytiahol z nej akýsi čudný predmet veľkosti žaluďa. Bol z mäsa
  a na povrchu porastený chĺpkami. Quonab sa na to chvíľu díval a potom sa
  obrátil k Rolfovi.

„Ugh!“ povedal
  vážnym hlasom. „Našli sme dobré lovište. Toto je zajačik-bosoráčik, malý
  čarodejný zajko. Teraz máme mocnú medicínu, uvidíš!“

Prikročil ku
  dvom prázdnym osídlam a potrel ich mäsom čarodejného zajaca. Keď sa o hodinu
  vrátil, našli v jednej slučke pekného snežného zajaca.

„Tak to býva
  vždy,“ vysvetľoval Indián. „Teraz lapíme zajace po každý raz. Môj otec mal
  kedysi paroháčika-bosoráčika, malého čarodejného jeleňa, a preto vždy ulovil
  jelene. Ale raz len zbadal, že jeho vydarený synáčik Quonab mu ukradol mocnú
  medicínu. Veru, bol to prešibaný synáčik! A potom zabil každého jeleň a, ktorý
  sa mu dostal na dostrel.“

„Do paroma, čo
  je to?“ zvolal Rolf, lebo začul v konároch ľahký šelest a akési tlmené škriabanie.
  Skookum bystro vyskočil.

„Haú, haú,
  haú!“ ozýval sa zlostný Skookumov brechot. Kto môže povedať, že zvieratá nemajú
  vlastnú reč? Na prepelice, sediace na strome, štekával obyčajne veselo: „hav,
  hav, hav“. Keď prenasledoval jeleňa, nedbal na žiadne zákazy a brechával dlho a
  radostne: „hou, hou, hou“. Tieto radostné zvuky sa veľmi zreteľne líšili od
  hnevlivého brechotu „haú, haú, haú“, čo oznamovalo medveďa. Svoju nenávisť k
  dikobrazovi vyjadroval temným: „vŕŕŕ-hau, vŕŕŕ-hau.“

Ale teraz
  brechal „haú, haú“, akoby na strome ňuchal medveďa.

„Niečo je na
  strome,“ riekol Indián.

Pustili sa
  teda za psom. A naozaj – čosi bolo na strome. Keď prišli až pod jeho korunu,
  Rolfovi sa zdalo, že tam sedí celý zverinec. V poslednej slučke, ktorú v týchto
  miestach nastavili, visel mladý, asi jednoročný rys. Pravdaže, už bol
  zadrhnutý. Na susednom strome, okolo ktorého Skookum zúrivo obiehal, sedela
  stará rysica. V rázsoche nad ňou čupelo druhé mláďa a ešte vyššie nad ním
  tretie. Stará i obe mláďatá s nevýslovnou hrôzou hľadeli dolu na brechajúceho
  psa. Rysica chvíľami zasyčala, ale neodvážila sa zísť zo stromu.

Rys má veľmi
  dobrú kožušinu a možno ho pomerne ľahko uloviť. Indián zostrelil starú rysicu
  jediným výstrelom. Potom čo najrýchlejšie nabil starú pušku znovu a strelil, a
  potom ešte raz nabil a strelil a obe mláďatá hodil do vaku, ku starej. Vymotal
  aj rysa, ktorý sa zadrhol v osídle, a veselo sa vracal s Rolfom do zrubu.

Quonabove oči
  žiarili neobyčajným svitom.

„Ugh! Ugh! Môj
  otec vždy hovorieval, že je to veľká medicína. Teraz si videl, že nás
  nesklamala.“




36 S bobrími pascami sa niečo stalo

Vždy raz do
  týždňa obišli línie svojich pascí. Zásoba kožušín im pekne rástla. Doteraz ulovili
  už dvadsaťpäť bobrov. Rátali s tým, že po každý raz, ako sa vyberú k bobriemu
  jazeru, prinesú si dva-tri bobry. No v decembri ich čakalo nepríjemné
  prekvapenie. Keď prišli na svojej obchôdzke k bobrím pasciam, našli ich všetky –
  prázdne. Podľa stôp sa dalo zistiť, že nejaký človek im ukradol úlovok. Aj
  sledovali nezreteľné stopy jeho snežníc, no šlo to ťažko, lebo ich napoly
  zafúkal vietor a zasypal sneh, takže ďalej ich už vôbec nebolo vidieť.

Zlodej však
  ešte neobjavil všetky línie pascí, lebo lov kún a noriek bol ešte stále
  výnosný.

Ale to všetko
  bol iba začiatok.

Zákon lovcov
  kožušín v divočine je veľmi podobný všetkým primitívnym zákonom. Kto príde
  prvý, má prednostné právo, ak si ho len dokáže udržať. Ak príde nejaký
  votrelec, musí zápasiť, ako len najlepšie vie. Prednostné právo ho
  ospravedlňuje vo všetkom, čo len môže urobiť, aby dosiahol úspech. No zákon
  ospravedlňuje aj toho druhého vo všetkom, čo ten dokáže, okrem vraždy. To
  znamená, že obhajca práva môže do votrelca strieľať a aj ho zabiť. No útočník
  zabiť nesmie.

Ale Quonab bol
  Indián a Rolfa tiež pokladali za Indiána. Táto okolnosť mohla v Adirondackse
  obrátiť verejnú mienku proti nim. A bolo celkom možné, že sok ich považoval za
  votrelcov na svojom území; pravda, keď im vykradol pasce a nechal ich na
  mieste, to skôr svedčilo o tom, že sa nechce s lovcami stretnúť a že je to teda
  pytliak, vedomý si svojho činu.

Prišiel od
  západu, hádam z kraja od rieky; podľa ťažkých krokov sa dalo usúdiť, že to bol
  mocný človek. Iste sa vyznal v pasciach, keď ich vedel vykrádať, ale bol to
  leňoch, keď sám pasce nestaval. Ako sa zdalo, hlavným jeho cieľom bolo
  kradnutie.

No netrvalo
  dlho a prišiel aj na ich kunie pasce. Rozhorčenie našich lovcov rástlo. Vášne
  primitíva vždy ľahko v človeku vzplanú, a najmä v divočine.

Rolf a Quonab
  tušili, že pre nich nastáva boj.




37 Pekan čiže skalná kuna

Niekoľko ráz
  zbadali v snehu veľkú stopu; podobala sa stope kuny, ale bola omnoho väčšia.

„To je pekan,“
  povedal Indián, „veľká skalná kuna. Je veľmi smelá a mocná a púšťa sa s gurážou
  do každého boja. Keď bol môj otec chlapcom, vystrelil na pekana šíp. Nevedel,
  čo to je. Domnieval sa, že je to veľká čierna kuna. Pekan bol síce ranený, ale
  zato skočil zo stromu otcovi priamo na hruď. Bol by ho zahrdúsil a roztrhal,
  keby otec nebol mal so sebou psa. No pekan sa pustil aj do psa a hádam by ho
  bol aj zabil, ale náhodou bol nablízku dedo. Keď spoločne pekana zabili, dedo
  prinútil môjho otca, aby zjedol pekanovo srdce, že potom bude taký ako pekan. A
  naozaj; otec síce nikdy nevyhľadával boj, ale keď ho niekto napadol, obrátil sa
  a smelo bojoval. A tak je to správne: vyhľadávaj mier, ale keď treba bojovať,
  bojuj udatne! Také srdce mal môj otec a také mám aj ja.“

Potom Quonab
  pozrel smerom na západ a pokračoval výhražným hlasom:

„Ten zlodej
  kožušín to raz pozná. Nevyhľadávali sme boj s ním, ale jedného dňa ho zabijem.“

Veľká stopa sa
  ťahala vo veľkých vzdialenostiach do nízkeho hustého lesa, kde sa strácala. Ale
  naďabili na ňu opäť.

Prechádzali
  práve cez horský hrebeň, porastený kanadskými jedľami, keď narazili na novú
  stopu. Bola to dlhá hlboká brázda, asi štvrť metra široká, a po jej stranách
  bolo vidieť odtlačky nôh takej veľkosti, ako zanecháva aj pekan.

„Kahk,“
  povedal Quonab a Skookum tiež povedal „kahk“, ale trochu inakším spôsobom:
  zlostne zavrčal a naježil chrbát, pravdepodobne pod dojmom smutných spomienok.
  Ako sa však zdalo, vôbec si nevzal staré lekcie k srdcu. Rolf mu teda pripevnil
  k obojku dlhý remenec a až potom sa pustili sledovať hlbokú stopu.

Neprešli veľa,
  keď sa k stope pripojila iná – stopa pekana. A čoskoro nato začuli kdesi v hore
  pred sebou škrabanie, akoby veľké zviera liezlo na strom, a zopár ráz sa ozvalo
  bojovné zavrčanie.

Preudatného
  Skookuma rýchlo priviazali k stromu a zakrádali sa vpred, prichystaní na
  všetko, keď tu sa im zrazu naskytlo neobyčajné divadlo.

Bolo to
  ozajstné divadlo, hoci účinkujúce zvieratá prejavovali veľmi málo hereckej
  pohyblivosti.

Lovci uzreli najprv
  čosi podobné ohromnej čiernej kune alebo krátkonohej líške; stála v bezpečnej
  vzdialenosti od padnutého stromu, pod ktorým sa krčil veľký dikobraz, ukazujúci
  len chvost a pichľavý chrbát. Obe zvieratá boli ticho. Ale pekan o chvíľu
  zavrčal a urobil divoký výpad. Dikobraz buď počul zvuky, alebo nejako inakšie
  vytušil, odkiaľ nepriateľ naňho zaútočil, lebo okamžite obrátil chvost tým
  smerom a prudko ním šibol. No pekan sa držal mimo dosahu nebezpečných
  pichliačov. Podnikol útok z druhej strany, ale s rovnakým výsledkom. Potom ešte
  mnoho ráz opakoval svoje výpady, akoby chcel dikobraza unaviť, alebo akoby
  chcel, aby dikobrazovi povyletovali všetky pichliače.

Niekedy
  útočník vyskočil na padnutý kmeň a dráždil dikobraza, aby šibal chvostom smerom
  nahor. Početné pichliače, trčiace v mäkkej kôre, dokazovali, že túto taktiku
  uplatňoval už dlhší čas.

Vtom obaja
  lovci podľa stôp zbadali, že podobný zápas už vybojovali pod iným padnutým
  kmeňom. Dikobrazove stupaje, vedúce k tomuto druhému kmeňu, boli postriekané krvou.
  Nevedeli si predstaviť, ako sa pekanovi podarilo dikobraza vyhnať z úkrytu, ale
  čoskoro to mali uvidieť.

Pekan tak dlho
  predstieral útok, že toho khak mal dosť. Potom prešibaný pekanisko podnikol
  nový manéver. Začal hrabať na opačnej strane kmeňa, ktorý chránil rypáčik
  ježatého zvieraťa. Celkom nečakane sa zaryl do snehu z lístia. Pásik zeme,
  ktorý zaberal ležiaci kmeň, mohol byť široký asi decimeter. Pekan sa prehrabal
  touto vzdialenosťou a zrazu zdrapil neboráka dikobraza za mäkký, nechránený
  rypák. Dikobraz sa rozkvičal a rozpišťal, ani čo by ho na nože brali, cúval a
  šibal obávaným chvostom. S akým výsledkom? S neveľkým: do kmeňa sa
  pozapichovalo mnoho ďalších pichliačov. Dikobraz stále cúval a krútil sa zo
  všetkých síl, ale pekanisko bol mocnejší. Silnými pazúrmi rozšíril dieru pod
  kmeňom, a keď sa jeho unavená a vyčerpaná obeť prestala metať, podnikol nový
  útok a zdrapil dikobraza za mäkký krk. No nezahryzol sa tak hlboko, aby mu
  mohol prehryznúť hrtan. Zato ho však držal pevne. Kahk sa niekoľko minút zúfalo
  bránil, šľahal chvostom, a tým sa zbavoval ochranných pichliačov. Červený
  pramienok krvi, vytekajúci z pohryzeného miesta, nasvedčoval, že mu ubúda síl.
  Potvora pekanisko, chránené kmeňom, nemusel nič robiť, len pevne držať a
  pokojne vyčkávať.

Kahk sa pomaly
  prestával vzpierať a krútiť; pekan čoskoro ukončil svoj neslávny zápas. Bol už
  netrpezlivý, vyhrabal sa z diery a vyskočil na kmeň. Ňucháč mal veru poriadne
  doškriabaný. Šikovným pohybom laby sa zadrapil dikobrazovi do predného stehna a
  potom prudko šklbol. Dikobraz už aj ležal na chrbte a prv než sa mohol
  spamätať, zaťal mu pekan zubiská medzi rebrá a trhal mu mäso z tela. Chvost,
  ktorý už bol od ustavičného šľahania vyčerpaný a zbavený takmer všetkých
  pichliačov, mu už nemohol ublížiť. Z hlbokých rán vytekala červená krv a
  dikobraz dodýchaval. Pekan zaboril pažravú papuľu do horúcej dikobrazovej krvi
  a tlmene si pritom pomrnkával na znak spokojnosti; mykal sem i ta
  nepremožiteľným zvieraťom, ktoré on premohol. Už asi po dvadsiate lízal zakrvavenú
  dikobrazovu hruď, keď vtom tresla Quonabova puška a pekanovi bolo umožnené
  opakovať slávny zápas s kahkom vo večných lovištiach.

„Hav, hav,
  hav!“ prihnal sa Skookum a vliekol za sebou koniec Rolfovho remenca, ktorý
  prehryzol, lebo sa stoj čo stoj chcel zúčastniť na zápase. Bolo veľké šťastie,
  že dikobraz ležal na chrbte, inak by sa Skookum bol musel podrobiť zdĺhavému
  liečeniu.

Rolf teraz po
  prvý raz videl pekana. Prezeral si ho, ako si prezeráme každé zviera alebo i
  človeka, o ktorom sme počuli samé chváloreči, takže v nás jeho meno vzbudzuje
  polobájne predstavy. To je teda ten postrach lesov! Neobyčajná čierna mačka,
  ktorá sa nebojí nikoho na svete. To je jediné zviera, ktoré dokáže premôcť
  nezraniteľného kahka.

Ihneď
  rozložili oheň. Zatiaľ čo Rolf pojedol divinu a zapíjal ju čajom, Quonab
  odieral pekana z kože. Potom mu vyrezal srdce a pečeň. Keď oboje uvaril, dal
  srdce Rolfovi a povedal mu:

„Tu máš
  pekanie srdce.“

Potom hodil
  Skookumovi pečeň so slovami:

„Toto ti
  pomôže vystrábiť sa, ak by si bol zase taký hlupák a zaútočil na kahka. Nuž a
  veru je viac než isté, že tým hlupákom budeš!“

V pekanovej
  koži na krku a vo chvoste našli zabodnutých niekoľko dikobrazích pichliačov.
  Podaktoré boli nové, iné pravdepodobne pochádzali z podobných minulých bojov, ale
  ani jeden z nich šelme vážnejšie neublížil. Nikde nebolo známky po nabehline
  alebo otrave.

„Tak to býva
  vždy,“ preriekol Quonab. „Pichliače mu nemôžu ublížiť.“

Potom sa
  obrátil k dikobrazovi, ktorému práve sťahoval kožu, a poznamenal:

„Vidíš, vidíš,
  kahk! Urobil si veľkú chybu, keď si nenechal Nana Bojoua na suchom pníku!“




38 Strieborná líška

Keď sa jedného
  dňa vracali do zrubu, Quonab zrazu zastal a kamsi ukázal prstom. Na vzdialenom
  brehu bolo vidieť pohybovať sa na snehu akýsi predmet.

„Je to líška,
  a myslím, že strieborná líška, veď je taká tmavá. Iste žije dakde tu v okolí.“

„Prečo?“

„Niekoľko ráz
  som zbadal veľmi staré líščie stupaje, a líšky nechodia tade, kde žijú. Ba aj v
  zime sa zdržujú blízko vlastného lovišťa.“

„Má vraj cenu
  desiatich kún,“ poznamenal Rolf.

„Ugh, vraj
  päťdesiatich.“

„Nemohli by
  sme ju nejako dostať?“

„Pokúsime sa.
  Ale vodnú pascu v zime použiť nemôžeme, treba skúsiť dačo iného.“

A Quonab si
  vymyslel najlepší plán, aký sa v snehu dal použiť. Odkladal si popol z ohňa
  (bol by tiež postačil suchý piesok), vybral si v lese južne od jazera šesť
  krovím nezarastených miest a na každom urobil z popola ležovisko. Do každého
  ležoviska nalial niekoľko kvapiek „čarodejnej vône“. Potom vo vzdialenosti
  päťdesiatich metrov od každého ležoviska na severnej alebo západnej strane
  (podľa toho, odkiaľ fúkal vietor) zavesil na niektorý smrčok zopár pier,
  prepeličie krídlo alebo chvost s červenou bavlnkou. Dva týždne sem vôbec
  nezašiel.

Keď sa konečne
  vrátil na tie miesta, aby popozeral, ako sa osvedčila prvá časť plánu, ľahko si
  vedel domyslieť – čiastočne podľa predošlých skúseností a čiastočne podľa stôp
  na snehu – čo sa tu asi zbehlo.

Nezadlho
  potom, ako obaja zálesáci odišli, zablúdila ta líška; na kuse sledovala ich
  stopu a potom zachytila nozdrami nebezpečnú lákavú vôňu prvého ležoviska. Nešla
  bližšie k nemu, a keď zbadala trepotajúce sa perá, zľakla sa a ufujazdila.

Druhé
  ležovisko navštívila zase kuna. Rozhrabala popol. K tretiemu sa prikradol vlk a
  obchádzal ho v bezpečnej vzdialenosti.

Štvrtému
  ležovisku sa líšky niekoľko ráz vyhli, ale prichádzali vždy znovu a znovu, až
  podľahli pokušeniu preskúmať nebezpečnú vôňu. A napokon sa v nej vyváľali,
  pričom boli takmer bez seba od rozkoše.

Plán sa teda
  až doteraz osvedčil.

Ďalšou jeho
  časťou bolo navštíviť šesť silných líščích pascí, každú dôkladne zadymenú, a
  reťazou ich pouvažovať k osemkilovému klátu.

Quonab si
  natiahol rukavice, ktoré bol potrel zvieracou krvou, a priblížil sa obozretne k
  prvému ležovisku. Nastavil tu pascu a položil pod ňu chumáč chlpov snežného
  zajaca. Potom všetko pozahŕňal popolom a rozprskol dokola niekoľko kvapiek „vône“.
  Na to ešte nasypal snehu, na smrečkoch znova ponaprával trepotajúce sa pierka,
  ktoré mali odviesť pozornosť líšok, a ostatné prenechal počasiu. Treba vyčkať,
  až vyvanie aj najmenšia stopa po ľudskom pachu.

Takto to
  urobil Quonab vo všetkých ležoviskách.

Rolf bol veľmi
  zvedavý a hneď nasledujúceho dňa chcel ísť na tie miesta pozrieť. Ale Indián ho
  zadržal:

„Ech,
  podaromnici by si tam šiel. Ani jedna pasca nesklapne hneď v prvej noci. Zápach
  človeka je príliš silný.“

Druhého dňa
  padal sneh. A tretieho dňa Quonab povedal:

„No teraz vari
  už môžeme ísť k pasciam.“

Prvá bola nedotknutá,
  ale na desať krokov od nej boli zreteľné líščie šľapaje.

Druhá pasca
  bola – preč! Quonab zvolal s prekvapením:

„Jeleň!“

Naozaj – v
  snehu to bolo zreteľne napísané. Jeleň – a musel to byť veľký kus – sa túlal po
  okolí. Bystrým ňucháčom čoskoro zvetril silnú lákavú vôňu neďaleko. Šiel teda
  bez najmenšieho podozrenia, vetril a hrabal kopýtkami, aby našiel tú
  neobyčajnú, vzrušujúcu „vôňu“. A naraz len „cvak!“ a skočil hneď tri metre do
  diaľky i s tou diabolskou „vôňou“, ktorá sa mu zakvačila do nohy a teraz na nej
  visela. Cup! Cup! cup! bežal vyľakaný jeleň a vtom hup! zapadol do sypkého
  záveja. Tu sa klát, o ktorý bola pasca pripevnená, zachytil medzi kmeňmi. Jeleň
  mal šťastie, že má tvrdé a hladké kopýtka. Železné čeľuste pasce sa po nich
  skĺzli a ostali ležať na mieste. Zatiaľ jeleň sám bežal do diaľky ani
  vystrelený.

V tretej pasci
  našli krásnu kunu. Bola už mŕtva, sklapnuté čeľuste ju na mieste zabili.
  Posledná pasca bola fuč, ale stupaje a stopy v snehu zreteľne rozprávali, čo sa
  tu prihodilo. Lapila sa líška a uháňala preč, vlečúc za sebou pascu i klát.
  Nemuseli však ísť ďaleko. Našli ju v kroví, kde uviazla.

Rolf chystal
  obed, zatiaľ čo Quonab sťahoval líšku z kože. Naraz len zarezal Indián opatrne
  hodne hlboko do líščieho tela a vytiahol žlčový mechúr. Jeho obsahom postriekal
  všetky pasce, pričom hovoril, že je to dobré „čaro“. S týmto názorom súhlasil
  aj Skookum.

Neraz uvideli
  stopu striebornej líšky, ale nikdy nie blízko pasce. Tá strieborná potvorka
  bola príliš prešibaná, nedala sa zlákať „čarodejnou vôňou“, hoci ju veľmi
  dráždila. Pravda, lovci chytili tri červené líšky, ale dalo im to hodne práce.
  Ba nevyplatila sa im ani námaha, ktorú na to museli vynaložiť. Strieborná líška
  si dávala pozor na svoju drahocennú kožušinku. Stačil najmenší znak, že je
  nablízku človek – a prefíkaná líštička strojnásobila svoju dvojnásobnú
  opatrnosť. Nikdy by ju neboli uzreli zblízka, keby sa nebola prihodila
  prekvapujúca udalosť, ktorá dosvedčovala, že život v zime je na horách ozaj
  krušný.




39 Skookumovo pokorenie

Keby bol
  nejaký žurnalista zašiel ku Skookumovi po interview, bol by od neho dostal
  pravdepodobne takéto vyhlásenie:

„Som priam
  znamenitý pes. Dokážem vyňuchať lesné jariabčeky na strome. S dikobrazmi som
  nepriateľom na život a na smrť. S ostatnými psami sa viem veľmi dobre poruvať.
  Vlastne, ak mám pravdu povedať, ešte nikdy ma nik nepremohol. Ale mojou
  najznamenitejšou vlastnosťou je práve podivuhodná rýchlosť; v tom smere som
  postrachom pre všetkých.“

Áno, na svoj
  beh bol nesmierne hrdý. Líšky, ktoré za zimných nocí obchádzali zrub, neraz mu
  poskytli príležitosť, aby ukázal, čo vie. Veľa ráz len-len že nedolapil
  niektorú z nich. Pravda, Skookum nemal ani tušenia, že sa s ním tie prešibané
  líštičky-kmotričky len zahrávajú. Mal z toho náramnú radosť, keď ich mohol
  naháňať.

Sebavedomý pes
  nikdy neprišiel na to, že si líštičky z neho robia dobrý deň. Preto si nikdy
  nedal ujsť príležitosť, keď sa mohol za niektorou z nich pustiť. Na jeseň lovci
  nikdy nevideli tieto štvanice, lebo sa konali zvyčajne v noci. No v zime líšky
  rady lovia aj za dňa, a tak lovci mali príležitosť vidieť nejeden taký hon.

Na bielom
  podklade snehu bolo všetko veľmi dobre vidieť.

Bolo to
  jedného dňa, práve pred západom slnka, keď sa od zamrznutého jazera ozvalo
  slabé líščie zabrechanie.

To sa týka
  mňa, pomyslel si podľa všetkého Skookum, lebo vyskočil so zlostným zavrčaním. A
  už sa aj rozbehol k jazeru. Lovci sa naňho dívali z okna zrubu. A tu zrazu
  zbadali v diaľke sedieť na snehu svoju starú – veľkú striebornú líšku.

Quonab siahol
  po puške a Rolf sa snažil zavolať Skookuma nazad. No už bolo neskoro. Skookum
  nepočúval nikoho, videl pred sebou len nádhernú striebornú líšku a hnal sa za
  ňou ako divý. Lovcom teda neostávalo nič iné, len ho sledovať očami a prípadne
  mu tlieskať k úspechu.

Líška sedela
  pokojne na snehu, ani čo by sa chcela psovi posmievať. Nechala ho prísť až na
  dvadsať metrov. A tu ligotavé tmavé zviera ľahúčko vyskočilo a dalo sa do behu.
  Chvost sa mu napäl ani prút. Skookum, istý si svojím úspechom, uháňal za líškou
  asi vo vzdialenosti šiestich metrov. Len niekoľko skokov a bude držať milú
  líštičku za gágor! Ale div divúci – tých niekoľko skokov nemohol akosi urobiť.
  Nech sa akokoľvek namáhal, vzdialenosť medzi ním a líškou sa nezmenšovala. Zo
  začiatku sa hnali k brehu, ale líška zrazu ostro zahla späť na ľad. Skookum sa
  domnieval, že to urobila z vyčerpanosti; netrúfa si pred ním dobehnúť na breh.
  Zdvojnásobil teda svoje úsilie. Ale všetko márne. Darmo čo sa upachtil. Už
  ledva dýchal. Sneh bol nepríjemne hlboký, najmä pre psa, ktorý bol oveľa ťažší
  než líška. Skookum mimovoľne povolil v behu. Líška ešte kus pobehla a potom sa
  smelo usadila na sneh.

To bolo na psa
  už primnoho. Jedovato zabrechal a nedbal ani, že mu to úplne vyrazilo dych. A
  hneď sa zasa pustil za korisťou. Štvanica teraz pokračovala pozdĺž brehu
  jazera. No pes bol už taký unavený, že si musel sadnúť.

A tu
  strieborná líška popošla k nemu a – zabrechala!

To už bolo na
  zbláznenie! Skookumovi sa búrila všetka krv! Rozbehol sa, aby buď zvíťazil,
  alebo padol od vyčerpania. S napätím všetkých síl dostal sa až na päť metrov k
  nádhernému striebristému chvostu. A tu sa s ním zrazu zakrútil svet! Veľká
  tmavá líška vynaložila posledné úsilie a zamierila úžasnou rýchlosťou k blízkym
  lesom. Neborák Skookum ostal ďaleko za ňou.

Prečo
  prefíkaná líška tak zrazu ufujazdila?

Príčina bola
  jednoduchá. Quonab, ktorý márne čakal pri okne zrubu na príležitosť, aby
  zastrelil líšku a pritom nezasiahol psa, vyšiel von a ukryl sa v húštine pri
  jazere. No líštička mala veľmi bystrý ňucháč. Zavetrila človeka a hneď
  pochopila, že ďalej už nemôže upachteného psa vodiť za nos, lebo by jej to
  prišlo draho. Ufujazdila teda do lesa. A zmizla v ňom práve vo chvíli, keď
  vystrelená guľka rozprášila za ňou sneh.

Veru neborák
  Skookum sa vracal domov smutný, presmutný. Jazyk mu visel z papule na tridsať
  centimetrov. Chvost mal stiahnutý medzi nohy. Uši mal sklopené. Slovom vyzeral
  nanajvýš skormútene. Ktovie, čo by bol teraz povedal žurnalistovi, keby ho
  prišiel poprosiť o interview. Hádam toto:

„Nuž…
  neskončilo sa to tak dobre ako obyčajne…“

Alebo:

„Nevideli ste,
  ako som ju prehnal?“

Tej zimy
  videli striebornú líšku ešte zo štyri razy. Ba jedného dňa sa dokonca odvážila
  vyskočiť z vysokého záveja na strechu zásobárne a odtiaľ na strechu zrubu, kde
  si pomaškrtila na niekoľkých snežných zajacoch, uschovaných tam pre pasce. No
  všetky pokusy dostať ju do pasce alebo ju zastreliť boli márne. Nebyť jednej
  príhody, bola by sa ich známosť so striebornou líškou skončila práve tak
  nenápadne, ako sa aj začala.

Toho roku
  napadlo veľmi mnoho snehu. Vysoko napadaný sneh je najväčšie nešťastie, aké
  môže postihnúť lesnú zver. Potrava je tak hlboko, že sa k nej nemožno dostať, a
  okrem toho sneh prekáža pohybom. Zver nemôže ísť ďaleko za potravou, nemôže ani
  rýchlo bežať, aby unikla nepriateľom. Vysoký sneh znamená teda pre lesnú zver
  útrapy, hlad a smrť. Po snehu sa dalo chodiť len pomocou dvoch prostriedkov:
  chodúľov a snežníc, pričom druhý z nich je ďaleko lepší. Kariby a losy majú
  chodúle; zajace, pumy a rysy nosia snežnice. Keď napadne vyše metra snehu,
  stane sa rys kráľom všetkých menších zvierat, hoci ani z väčších nemá veľa
  strachu. No a človek na snežniciach je pánom nad väčšinou divých zvierat.

Skookum nebol
  nijako vystrojený pre vysoký sneh, a tak musel väčšinou ostávať doma. Pravdaže,
  strieborná líška využila vhodnú príležitosť a požrala mu všetky snežné zajace
  priam nad hlavou, pričom vôbec nedbala na jeho zúrenie.

Okrem toho po
  celú zimu vykrádala vnadidlo z klepcov a pascí. A vždy unikla všetkým
  nástrahám; možno bola natoľko obozretná, alebo hádam mala šťastie.

Obaja lovci
  boli tri dni preč zo zrubu. Keď sa vracali, naraz len zbadali na bielej
  jazernej pláni dve zvieratá, ako sa naháňajú a zápasia spolu.

Skookum a
  líška, bola ich prvá myšlienka. No keď vošli do zrubu, Skookum ich privítal
  osobne.

Quonab pozorne
  sledoval pohybujúce sa škvrny a riekol:

„Jedno zo
  zvierat nemá chvost. Myslím, že je to píšu (rys) a líška.“

Rolf
  pripravoval obed. Občas vyzrel z obloka a po každý raz uvidel dve naháňajúce sa
  škvrny. Keď sa naobedovali, riekol:

„Prikradnime
  sa k nim. Hádam si budeme môcť vystreliť.“

Navliekli si
  snežnice a nepozorovane sa prikrádali horou k zápasiacim zvieratám.

Dostali sa k
  nim asi na sto krokov. Tam na snehu stáli proti sebe zoči-voči ohromný rys a
  ich stará priateľka – tmavá a lesklá strieborná líška. Líška sa zúfalo bránila;
  vycerovala rad krásnych zubov, ale zapadala ustavične do snehu a márne sa
  snažila uniknúť. Bola už ťažko poranená. Bola vydaná na milosť a nemilosť
  rysovi, ktorý bol síce ťažší, ale zato mal na nohách široké a dokonalé snežnice,
  takže sa mohol zvŕtať sem a ta na sypkom snehu, zatiaľ čo líška doň hlboko
  zapadala. Rys bol unavený a stál v nemej hrôze pred radom belostných zubov,
  ktoré zacvakali ako čeľuste oceľovej pasce po každý raz, keď sa k nim
  priblížil. Pravda, rys sa chystal zabiť svojho tmavého nepriateľa, ale dával si
  pozor, aby sa mu pritom nič nestalo. Znovu a znovu sa obchádzali. Vyčerpaná
  líška sa už ledva vliekla v zradnom, nespoľahlivom snehu. Keby sa len mohla
  dostať na okraj hory a nájsť si tam nejaký kútik, ktorý by jej kryl chrbát! Tam
  by už vyčkala vhodnú príležitosť, aby mohla ujsť a zachrániť si život. No
  kedykoľvek sa obrátila smerom k hore, potvora rysisko sa postavil smelo proti
  nej, veď bol vyzbrojený nielen zubiskami a pazúrmi, ale i znamenitými
  snežnicami.

Každý, kto by
  sa bol díval na tento nerovný zápas, bol by sympatizoval s krásnou striebornou
  líškou. Rolf aspoň bol za to, aby jej pomohli ujsť, keď tu rys naposledy
  zaútočil. Líška sa pokúšala dostať späť do hory, no vbehla pod zaviatu húštinu
  a tam zaviazla. Prv než sa mohla spamätať, rysie zubiská sa jej zahryzli do
  krku a ostré pazúre sa jej vbodli do tela.

V prírode je
  dovolené zabíjať pre potravu. Zaiste aj teraz sa bude milý čitateľ domnievať,
  že rys zabil líšku preto, aby si mohol napchať bachor. Bolo to ozaj tak? Vôbec
  nie. Zatriasol ňou, spokojne jej olízal hruď a laby a napokon strčil do
  nehybného tela ňucháčom. Potom sa pomaly uberal preč pozdĺž brehu jazera.

Quonab
  priložil k ústam chrbát ruky a zvláštnym spôsobom zajačal ako zajac, lapený do
  pasce. Rys sa zarazil, obrátil sa a zamieril presne ta, odkiaľ vyšiel
  mnohosľubný zvuk. Priblížil sa k lovcom na nejakých dvadsať krokov. Zrazu
  zahučala kresadlová puška a rys sa už aj váľal na chrbte v snehu.

Krásna
  kožušina striebornej líšky bola iba málo poškodená a mala takmer rovnakú cenu
  ako všetky kožušiny, ktoré doteraz ulovili dohromady. Rysova kožušina mala cenu
  ako kožušina dobrej kuny. Teraz si mohli dobre poprezerať stopy. Zistili z
  nich, že líška striehla v húštine na zajačky, keď tu ju náhle napadol rys.
  Najprv obiehala okolo húštin a predĺžila si tak o nejaký čas život, lebo sneh
  bol od zajacov trochu ušliapaný. No keď prešla hodina, líška sa už cítila
  unavená od ustavičného behania okolo húštin. Chcela sa zachrániť tým, že ujde z
  rysovho lovišťa. Odbehla teda na šíre jazero. Ale tam bol sneh sypký, nemohla
  po ňom dobre bežať. Rys ju preto ľahko dohonil.

Urobila teda
  osudný omyl. Bola silná a udatná. Zápasila takmer celú ďalšiu hodinu, ale potom
  ju mocnejší a ťažší rys premohol. Nebolo tu preňho nijakého ospravedlnenia.
  Bola to zrejmá tyranská vražda. No v tomto prípade nasledoval vzápätí zaslúžený
  trest.

V jednom zo
  sto prípadov sa celkom oplatí, keď sa človek trochu spochabie, ale nedá sa
  nikdy vopred povedať, v ktorom.

Z výrokov
  Si Sylvanna

Obísť všetky
  pasce, rozložené na západnej línii, si vyžadovalo obyčajne dva dni.

V polovici
  cesty vystavili preto na príhodnom mieste nevzhľadnú chatu. Keď jedného dňa
  opäť do nej vstúpili, zistili, že tam ktosi bol a žuval tabak. Oni dvaja ten
  ošklivý zvyk nemali. Quonabova tvár bola stále zachmúrenejšia, lebo nachádzali
  vždy ďalšie a ďalšie stopy, že tu bol akýsi cudzinec. No najhoršie malo prísť
  až na koniec.

Niektorí lovci
  svoje pasce poznačia, niektorým sa však do toho nechce. Rolf poznačil všetky
  pasce. Do prvej vyškrabal jeden krížik, do druhej dva, a tak ďalej. Ako sa
  ukázalo, robil veľmi múdro.

Obchádzali
  práve na západ bobrie jazierko a tu zistili, že všetkých šesť pascí zmizlo. Na
  niektorých miestach nebolo po zlodejovi stôp. Inde zas stopy zreteľne
  ukazovali, že ich ukradol človek, ktorý sa motal okolo brehov jazierka. Ba na
  jednej ostrej vetvičke visela tenká belasá nitka z košele.

„Vystopujem ho
  a zabijem!“ zastrájal sa Indián.

Rolf mu
  odporoval.

A tu Indián
  náhle vzbĺkol hnevom.

„Ty vieš
  dobre, že je to beloch,“ vyčítal Rolfovi. „Keby to bol červenokožec, nebol by
  si k nemu taký zhovievavý!“

„Západne od
  jazera leží rozsiahle územie. Možno, že tam bol už pred nami.“

„Vieš predsa
  dobre, že tam nebol. Mal by si zjesť mnoho pekaních sŕdc. Ja som sa snažil o
  mier, no teraz bojujem.“

Prehodil si
  vak na chrbát, zobral pušku a jeho snežnice už aj zasvišťali po snehu.

Skookum sedel
  vedia Rolfa, ale o chvíľu vstal, aby pokračoval v ceste. Pobehol niekoľko
  krokov po Quonabovej stope. No Rolf sa ani teraz nehýbal. Priam ho ochromila
  táto nečakaná roztržka s Quonabom. Vzoprel sa svojmu indiánskemu priateľovi,
  vzbúril sa proti nemu. A vzbura je horšia než vojna.

Skookum sa
  obzrel a potom bežal ďalej. No Rolf sa stále nehýbal.

Quonabova
  postava sa pomaly strácala v diaľke. Aj pes sa za ním mihal už len ako malá
  bodka.

Rolfovou
  mysľou preleteli ako blesk všetky príhody posledného roka. Ako veľkodušne sa ho
  Indián ujal! A potom tá nešťastná príhoda s jeleňom! Ako nežne sa vtedy Indián
  oňho staral! Rolf sa zachvel. A tu zbadal Skookuma, ako beží po vlastnej stope
  nazad.

O chvíľu bol
  už pes pri Rolfovi. Položil mu k nohám jednu Quonabovu rukavicu, Indián ju
  nepochybne stratil. Pes ju našiel a mechanicky ju zaniesol tomu zo svojich
  pánov, ktorý mu bol bližšie. Bez tejto rukavice by Quonabovi omrzla ruka.

Rolf vstal a
  ponáhľal sa po stope. Začal hlasne volať, až napokon dostal odpoveď. O niekoľko
  minút Indiána dohonil.

Quonab sedel
  na vyvrátenom strome a čakal. Rolf mu bez slova podal rukavicu a Indián len
  čosi zamrmlal.

Po chvíli Rolf
  riekol:

„Poďme ďalej!“
  a pustil sa po nezreteľnej zlodejovej stope.

Za dve hodiny
  kráčali mlčky. Dostali sa až ku skalnatému návršiu a začali stúpať hore. Medzi
  holými, vetriskom ošľahanými útesmi všetky stopy zmizli, ale Indián šiel stále
  vpred, až prešli hrebeň. Poobzerali sa po okolitých horách a napokon stopu opäť
  našli. Zlodejove snežnice boli na každej strane o dva prsty širšie a o celú
  dlaň dlhšie než Quonabove. Okrem toho rám na zlodejovej pravej snežnici bol
  prasknutý a remence na nej boli viac ráz opravované. Podľa obrazca, ktorý
  zanechávala v snehu pravá snežnica, ľahko zistil, že je to tá istá stopa, ktorú
  hľadajú. Smerovala stále na západ.

Keď ich
  prikvačila noc, utáborili sa v snežnej jame. Boli zvyknutí táboriť v snehu.
  Zaránky pokračovali v ceste, ale vietor a sneh zaviali všetky stopy.

Kam sa teraz
  obrátiť? Rolf iba rozmýšľal, ale nepovedal ani slova.

Aj Quonab bol zrejme
  v rozpakoch.

Napokon sa
  Rolf predsa len odvážil prehovoriť:

„Zaiste býva
  pri nejakej riečke – tamtým smerom – a sotva to bude ďalej než na deň cesty.
  Stopa nám síce zmizla, ale možno naďabíme na čerstvú. Veď ju spoznáme, až na ňu
  prídeme!“

Indiánova tvár
  sa opäť rozžiarila priateľským výrazom.

„Ty si
  Nibowaka!“

Prešli asi
  kilometer a tu narazili na čerstvé stopy – tie isté, ktoré tak dobre poznali.
  Aj Skookum dával najavo, že ich poznáva: krútil chvostom a zlovestne ceril
  zuby.

Za niekoľko
  minút ich stopy priviedli ku zrubu.

Stiahli si
  snežnice a zavesili ich na strom. Quonab otvoril bez zaklopania dvere a vošiel
  i s Rolfom dnu.

Ocitli sa zoči-voči
  vycivenému otrhanému belochovi, v ktorom všetci traja, nevynímajúc ani
  Skookuma, spoznali Hoaga, toho chlapa, čo sa s ním stretli u obchodníka.

Chlapík rýchlo
  siahol za puškou, ale Quonab naňho bleskurýchlo namieril svoju kresadlovú pušku
  a rozkázal mu tónom, ktorý už vopred vylučoval akékoľvek odvrávanie.

„Sadnite si!“

Hoag sa
  zachmúril, sadol si a zahundral:

„V poriadku,
  ale vedzte, že o chvíľu tu budú moji druhovia!“

Rolf sa
  naľakal, no Quonab a Skookum nie.

„Vyporiadali
  sme sa s vašimi druhmi hore v lesoch,“ zasmial sa mu do očú Indián, ktorý
  vyvrátil jednu lož druhou.

Skookum
  zavrčal a chňapol po nepriateľovej nohe. Hoag urobil nohou rýchly pohyb.

„Toho psa ste
  už raz kopli“, zahrmel naňho Indián. „Ak ho kopnete ešte raz, bude to vaša
  posledná lotrovina!“

„Čo ma je po
  vašom psovi, ja sa oňho nestarám!“ odsekol Hoag. „A vôbec – akým právom sa
  odvažujete takto násilnícky so mnou zaobchádzať? Mali by ste myslieť na to, že
  aj v tomto kraji vládne zákon!“

„Práve preto
  sme sem prišli, aby sme konali podľa zákona!“ zahriakol ho Quonab. „Ukradli ste
  nám pasce, vy bandita, vy zlodej! Prišli sme ich hľadať! A okrem toho sme vám
  prišli povedať toto: Až vás dolapíme pri našich pasciach, budú mať havrany čo
  žrať! Myslíte, že nepoznáme snežnice, ktorých stopy sme našli pri našich
  pasciach?“

Indián pritom
  ukázal na pár veľkých snežníc s dlhými násadcami. Na pravej boli remence
  opravované.

„A pozrite na
  toto belasé vlákno,“ pokračoval Quonab a vytiahol z vrecka niť, ktorá sa bola
  zachytila na vetvičke.

„Áno, tie
  snežnice patria Billovi Hawkinsovi, ktorý tu bude čo nevidieť!“

Indián sa len
  posmešne zaškeril. Potom sa obrátil k Rolfovi a riekol:

„Poobzeraj sa
  po našich pasciach!“

Rolf prezrel
  všetko v zrube i vonku a taktiež aj v susednom prístavku. Našiel niekoľko
  pascí, ale ani k jednej sa nemohol priznať, ani na jednej nebola jeho značka.

„Hľadaj radšej
  blchy v kožuchu starej squaw,“ zaškľabil sa Hoag, no hneď sa zarazil, lebo na svoje prekvapenie zistil, že Rolf nie je Indián, ale beloch.

Všetko
  hľadanie bolo márne. Alebo Hoag pasce neukradol alebo ich niekde dobre schoval.
  Dve pasce, ktoré našli, boli na chytanie medveďov.

Hoag začal
  surovo nadávať, no Quonab ho zahriakol vyhrážkou, že naňho nahucká Skookuma. No
  lotor sa aj naďalej tváril tak nepriateľsky, že museli urobiť potrebné
  bezpečnostné opatrenia. Indián vzal Hoagovu pušku a vypálil ju predo dvermi;
  vôbec sa nebál, že to azda začujú Hoagovi druhovia, lebo vedel, že ich niet.
  Náhle si však vec rozmyslel. Nesmie tomu lotrovi nechať pušku tu, lebo by si ju
  stihol znovu nabiť.

„Ugh!“ riekol.
  „Nájdete pušku pol míle odtiaľto po našej stope. Ale ďalej nechoďte! A nech už
  nikdy neuvidíme stopy vašich snežníc v našich lovištiach za horským hrebeňom!
  Havrany tam majú pekelný hlad!“

Zavolali
  Skookuma, vzali so sebou Hoagovu pušku a odišli. Vo vzdialenosti pol míle pušku
  zavesili na nízky strom a zamierili do svojich lovíšť.

„Prečo teraz
  nachádzame v snehu tak málo stôp vysokej zveri?“

„Pretože sa
  zver uchýlila do chránených doliniek,“ odvetil Indián. „V hlbokom snehu sa jej
  ťažko chodí.“

„Nuž veru
  čoskoro si budeme musieť znova zaobstarať nejakú divinu,“ povzdychol si Rolf.
  Bola to, bohužiaľ, pravda. Na začiatku zimy, keď bolo dosť zveriny, mohli si
  urobiť zásoby mäsa, ale nemali preň miesto. Teraz sa musia uspokojiť s tým, čo
  ulovia, a samozrejme, divina už nie je taká chutná ani taká výživná.

O niekoľko dní
  stáli obaja na vysokom kopci. Bolo jasne vidieť do diaľky, a tu zbadali
  niekoľko havranov, ako krúžia nad jedným miestom.

„Možno že tam
  leží mŕtva zver,“ poznamenal Quonab. „A možno že je tam útulok vysokej zveri.“

To miesto
  ležalo za močariskom, husto porasteným cédrami. Dookola boli hory, kde minulý
  rok videli veľa vysokej zveri. Keď teraz vkročili do hustého podrastu, neboli
  teda vôbec prekvapení, že našli mnoho stôp vysokej zveri.

Pod slovami „útulok
  vysokej zveri“ myslí sa obyčajne miesto, kde sa vysoká zver po celú zimu
  zdržuje a ušliapava si sneh tak, aby mohla voľne behať po jeho zatvrdnutom
  povrchu. Vysoká zver si v zime vyhľadáva také miesta, kde je dostatok potravy a
  veľa vhodných úkrytov. Zver si na takých miestach ušliape sneh, len čo napadá.
  Jednostaj prebieha sem i tam a vytvorí celú sieť ciest a chodníčkov. A táto
  sieť sa čoraz väčšmi rozširuje, lebo zver je nútená chodiť ďalej a ďalej za
  potravou. Pravda, často sa stane, že zver odíde z miesta, kde sa bola uchýlila.
  No zakaždým sa vracia späť, lebo cúvne pred hrozivou prekážkou naviateho
  sypkého snehu, v ktorom sa nemôže pohybovať.

Len čo lovci
  naďabili na vyšliapané cestičky, vyzuli si snežnice a ľahko kráčali po stopách
  zveri. Občas videli prebehnúť neďaleko niekoľko zvierat, čo ich len utvrdilo v
  presvedčení, že húštiny sú akiste plné zveriny. Šli za krákaním havranov a
  zistili, že títo draví vtáci hodujú nie na jednom zvierati, ale dokonca na
  troch veľkých laniach, len nedávno usmrtených.

Quonab
  napochytro preskúmal stopy a riekol:

„Puma!“

Áno – puma
  vyňuchala zimný útulok vysokej zveri. Potvora, žila tu ako myš v mäsiarovej
  komore. Kedykoľvek sa jej len zachcelo, pochutnala si na krehkom mäsíčku. Pre
  pumu to bolo nanajvýš príjemné, no pre vysokú zver zas nanajvýš krušné, lebo
  táto šelma často zabíja z číreho vrtochu.

Puma nezožrala
  hádam ani polovicu zo zvierat, ktoré zadrhla, a kŕmila tak aspoň dvadsať
  havranov a možno i líšok, kún a rysov.

Prv ako by sa
  pustili do lovu, chcel Quonab najprv preliezť húštinami, či azda niekde
  nezbadajú pumu. Skookuma pustili z remeňa a vyzvali ho, aby ukázal, čo vie.
  Vyrazil dopredu hrdo ani generál, ktorý vie, že ho nasleduje chrabrá a poslušná
  armáda. Ako sa dalo súdiť podľa lomozu v húštinách, vysoká zver naľakane
  utekala pred udatným Skookumom. No tu zrazu pes narazil na pach, ktorý ho
  nesmierne rozrušil, tak sa aspoň dalo usudzovať podľa jeho brechotu, v ktorom
  akoby sa chvel aj tón strachu. Napokon brechot zanikol v skalnatej časti hôr,
  ďaleko na západe. Nech už Skookum sledoval akéhokoľvek nepriateľa, našiel ho,
  lebo štekanie sa zastavilo na jednom mieste.

Lovci šli
  rýchlo za Skookumovým hlasom. Našli psa, ako zúrivo breše pod hustým cédrom.
  Prvou ich myšlienkou bolo, že sa tam skrýva dikobraz. No keď prišli bližšie,
  uzreli ohromnú pumu, sediacu nebojácne na zemi; nebodaj rozhutovala, či má
  vyliezť na strom, alebo ostať na zemi. Psa si veľmi nevšímala, iba čo pysky
  ohrnula a zlostne zavrčala, keď sa k nej Skookum priblížil.

No keď prišli
  lovci, situácia sa zmenila. Puma zdvihla hlavu a vo chvíľočke vyskočila na
  vysoký strom. Tam sa uvelebila na rozvetvenom konári, zatiaľ čo odvážny Skookum
  vyskakoval na kmeň a hrozivým brechotom oznamoval nepriateľovi, že vylezie hore
  a rozdriape ho na kúsky.

Lovci mali
  nesmiernu radosť, že našli pumu. Veď tu sa im naskytuje príležitosť zachrániť
  zver, ktorú puma ohrozuje. Obchádzali strom a hľadali vhodné miesto, odkiaľ by
  mohli naisto vystreliť. No také miesto nemohli nájsť. Zdalo sa, akoby zrastené
  vetvy chceli chrániť krvilačnú šelmu. Lovcom z každého miesta prekážal hrubý
  konár.

Keď Quonab už
  hodnú chvíľu nadarmo obchádzal strom, riekol napokon Rolfovi.

„Hoď niečo do
  nej, nech sa pohne z miesta!“

Rolf vedel
  dobre hádzať kameňmi, no tentoraz nemohol ani jediný nájsť. Neďaleko však bol
  zamrznutý prameň; sneh, ležiaci okolo neho, dal sa dobre uhniesť do tvrdej
  gule. Rolf hodil guľu tak zručne, že zasiahol pumu rovno do ňucháča. Zviera sa
  zľaklo a zoskočilo zo stromu priamo na zem.

Skookum sa
  hneď naň vrhol, ale neborák utŕžil od pumy taký úder labou na ucho, že mu v ňom
  zahučalo, ani čo by z dela vystrelil. A puma už aj trielila preč! No odvážny
  Skookum sa hnal za ňou a brechal a zavýjal ani besný.

Puma skôr
  rozdráždená než vyľakaná vyskočila na nízky strom. Skookum okolo neho bezmocne
  vyskakoval a tancoval. Lovci sa teraz približovali čo najopatrnejšie. Snažili
  sa nerobiť pokiaľ možno nijaký lomoz. Pritom si dávali pozor, aby ich puma
  nezbadala. No šelma i tak bola úplne zaujatá pozorovaním udivujúco drzého
  psiska. Quonabovi sa teda podarilo ticho priblížiť. Oprel si pušku o strom a
  vypálil. Keď sa dym rozptýlil, uzreli pumu ležať na zemi hore bruchom a
  trepotať nohami vo vzduchu. Skookum ju odvážne ťahal za chvost.

Zdalo sa, že
  Skookumove oči vravia:

„Vidíš, vidíš,
  potvora, predsa som ťa dostal!“

Puma v zimnom
  útulku zveri znamená to isté, čo vlk v ovčinci. Pravdepodobne by bola cez zimu
  podrhla všetku zver, hoci jej tam bolo desať ráz viacej, než mohla zožrať.
  Lovci boli nesmierne šťastní, že ju zastrelili a zachránili tak zver. Okrem
  toho jej kožušina bola znamenitou poľovníckou trofejou, ktorej sa v budúcnosti
  malo dostať neočakávanej pocty.




43 Nedeľa v horách

Rolf svätil
  nedeľu a Quonab do istej miery tiež. A vôbec bolo zaujímavé, že červenokožec
  prejavoval viacej znášanlivosti k náboženským zvyklostiam belocha než Rolf k
  Indiánovým.

Rolf považoval
  za neškodný nezmysel, keď Quonab spieval svoje piesne k slnku alebo keď
  spaľoval trošku tabaku či zvieracie chlpy. Quonab mal dať svojim obradom iné
  meno: piesne mal nazvať hymnami a dym mal nazvať kadidlom; potom by bol Rolf
  pozeral na všetko s väčšou úctou. Rolfovi nebolo po vôli, keď videl, že sa Quonab
  v nedeľu chytá pušky alebo sekery. Indián si po čase uvedomil, že tým vytvára
  pre Rolfa zlé čaro, „zlú medicínu“, a tak s tým prestal.

No zato Rolf
  sa ešte nenaučil vážiť si červené vlákna, ktoré Indián vešal na lebky vysokej
  zveri, hoci chápal, že sa ich nesmie dotknúť, ak nemá byť v tábore narušená
  priateľská zhoda.

Nedeľa sa pre
  nich stala dňom odpočinku. Quonab si z nej urobil „deň piesní a spomienok“.

Jedného
  nedeľného večera sedeli v zrube pri ohni a tešili sa z príjemného tepla. Zatiaľ
  do dverí a do okien útočila zimná víchrica. Bielonohá myška, jedna z tých, čo
  žili v zrube, skúšala, nakoľko sa môže priblížiť ku Skookumovmu ňufáku, aby ju
  nelapil. Rolf so záujmom pozoroval myšku. Quonab ležal na hromade jeleních
  koží, v ústach mal fajku, hlavu opretú o lavicu a ruky založené pod hlavou. V
  izbietke vládlo ovzdušie spokojnosti a priateľstva. Večerné šero pomaly
  začínalo hustnúť po kútoch, keď Rolf prerušil mlčanie.

„Bol si
  niekedy ženatý, Quonab?“

„Ugh, áno,“
  prisvedčil Indián.

„Kde?“

„V Myanos.“

Rolf sa
  neodvážil dávať mu ďalšie otázky. Dúfal, že Indián podľahne tajomnému vplyvu
  večera. Rolf vedel, že jediným slovkom by mohol otvoriť prísne strežené dvierka
  Quonabovho srdca – alebo ich navždy zamknúť. Premýšľal teda o vhodnom slove.
  Skookum doteraz ešte spal. Obaja, chlapec aj Indián, pozorovali bystré pohyby
  myšky. Naraz len sa priblížila k dlhému brezovému prútu, opretému o stenu. Nad
  prútom visel Indiánov bubon. Rolf zatúžil po tom, aby Indián zvesil bubon, aby
  sa rozospieval a otvoril mu celé svoje srdce. No chlapec sa neodvážil bubon ani
  len spomenúť, lebo sa bál, že by dosiahol práve opačný účinok. A tu sa myška
  ocitla priamo za prútom. Rolf si všimol, že keby prút padol, udrel by do šnúry
  na sušenie šatstva. Šnúra sa zase dotýkala bubna na stene; iste by ho zhodila.
  Rolf sa zahnal rukou po myške a akoby náhodou zavadil aj do prúta. Prút dopadol
  na šnúru a šnúra zhodila bubon na zem. Chlapec sa zohol, aby ho zavesil na
  pôvodné miesto. Vtom Quonab čosi zamrmlal. Rolf sa obrátil a videl, že Indián naťahuje
  ruku za bubnom. Keby mu ho bol chlapec núkal sám, iste by ho bol odmietol.
  Teraz ho však nežne zobral do rúk, klopkal naň, ohrial ho nad ohňom a potom
  zaspieval pieseň o Wabanaki. Spieval veľmi jemne a tíško, ale Rolf ho počul,
  lebo sedel celkom blízko neho. A od tejto chvíle mal chlapec celkom iný názor
  na indiánsku hudbu. Pevcova tvár sa čoraz väčšmi vyjasňovala, keď spieval
  podivuhodne príjemným hrdelným hlasom o „Kaluspapovom boji s čarodejníkmi“. A
  duch jeho ľudu, utajený v lahodnej melodičnosti piesne, zračil sa mu i v
  očiach.

Potom Quonab
  spieval ľúbostnú pieseň „Čln lásky“:

Žiarili
  hviezdy a ľúbezný vetrík vial, v člne som s milou plával v dial.

Potom zanôtil
  indiánsku uspávanku: „Medvedík huňatý, nikdy ťa nechytí.“ Keď Quonab skončil,
  zadíval sa zadumane do ohňa. Po dlhej prestávke sa Rolf odvážil povedať:

„Mojej matke
  by sa tvoje piesne celkom iste páčili.“

Nech už Indián
  jeho slová vnímal, alebo nie, isté je, že sa ho dotkla ich teplá neha. Zrazu
  len začal odpovedať na otázku, ktorú mu Rolf položil pred hodinou: „Volala sa
  Gamowini, lebo spievala sladko ako slávik na Asamuku. Priviedol som si ju z jej
  otcovského domu v Saugatucku. Bývali sme v Myanos. Vedela robiť krásne košíky a
  mokasíny. Ja som chytal ryby a staval pasce. Na obživu nám to stačilo. Prišlo
  dieťa, chlapec. Mal krásne veľké očká; nazvali sme ho Wí-wis, Sovíča, a boli
  sme veľmi šťastní. Keď Gamowini spievala dieťaťu, zdalo sa mi, že svet je plný
  slnka. Jedného dňa, keď Wí-wis vedel už chodiť, nechala ho pri mne a odišla do
  Stamfordu predať niekoľko košíkov. V prístave kotvila veľká loď. Akýsi muž z
  lode jej povedal, že námorníci by si od nej radi kúpili nejaké košíky.

Nebála sa. Ale
  na lodi ju zajali ako ujdenú otrokyňu a ukryli ju, až kým loď neodplávala.

Keď sa
  nevracala, vzal som Wí-wisa na ramená a pobral som sa do Stamfordu. Čoskoro som
  sa vyzvedel všetko. No ľudia mi povedali, že nepoznajú meno onej lode a
  nevedia, odkiaľ priplávala, ani kam mala namierené. O celú príhodu
  neprejavovali veľa záujmu. Srdce mi vzkypelo hnevom. Chcel som sa pustiť do
  boja. Rozhodol som sa pobiť všetkých mužov v prístave, no bolo ich na mňa
  priveľa. Zviazali ma a uvrhli do žalára na tri mesiace. Keď som vyšiel z
  väzenia, Wí-wis bol mŕtvy. Nikto sa oňho nestaral. Ani o svojej Gamowini som
  nikdy viac nepočul. Odišiel som žiť pod skalu, aby som viac neuzrel nás prvý
  domov. Neviem; možno že doteraz žije. Ale myslím, že by zomrela, keby sa
  dozvedela o smrti milovaného synčeka.“

Indián sa
  odmlčal a naraz prudko vstal. Tvár mal prísne stiahnutú. Vykročil von do noci a
  do zimnej víchrice.

Rolf ostal so
  Skookumom sám.

Aký smutný,
  nevýslovne smutný pripadal mu celý život jeho priateľa. Rolf mal na svoju
  mladosť až príliš vyspelý rozum. Keď o tom všetkom uvažoval, nemohol zaplašiť
  otázky:

‚Bolo by sa to
  všetko prihodilo, keby Quonab a Gamowini boli belochmi? Boli by aj vtedy ľudia
  prejavovali k jeho nešťastiu takú ľahostajnosť?‘

Beda, Rolf
  vedel, že nie. Bol presvedčený, že všetko by sa bolo inakšie skončilo, a
  nemohol potlačiť myšlienky, ktoré sa mu mimovoľne drali do mysle:

‚Na čiu hlavu
  padne pomsta za všetky tieto zločiny?‘

Indián sa
  vrátil až o dve hodiny. Vstúpil do dverí bez jediného slovka. Nebolo mu zima,
  hoci bol akiste veľmi ďaleko. Rolf si začal chystať lôžko.

Indián sa
  zohol a zdvihol zo zaprášenej zeme ihlu. Mlčky ju podal Rolfovi. Chlapec
  povedal iba „hm“ a vložil ihlu do skrinky z brezovej kôry.




44 Stratí sa balík kožušín

Keď sa Quonab
  a Rolf vrátili z nepriateľovho tábora, vykrádanie pascí na dlhý čas prestalo.
  Ale krádeže sa začali opäť v marci, keď sa striedal odmäk s mrazmi a na snehu
  sa vytvorila tvrdá kôra, takže snežnice sa stali zbytočnými a bolo možné chodiť
  po lese a pritom nezanechávať za sebou stopy.

Než prišli k
  bobriemu jazeru, našli v pasciach jednu skalnú kunu a niekoľko kún obyčajných.
  Teraz už nestavali pasce na bobry, a k jazeru prichádzali len preto, aby
  videli, koľko bobrov ostalo nažive a čo robia.

Obzerali si
  jazero, skrytí za hrubým stromom. Quonab mal pušku prichystanú na výstrel a
  Rolf zas držal vzpierajúceho sa Skookuma. A vtom sa zrazu zjavila známa ploská
  hlava. Z vody sa vynoril veľký bobor, oboplával jazero, obozretne vetril na
  všetky strany, obzeral sa a potom potichu vyliezol na breh. Zamieril k topoľu,
  ktorý bol už zo všetkých strán ohlodaný. Bobor bol na dostrel a Quonab už aj
  prilícil pušku, keď mu zrazu Rolf stisol plece a ukázal iným smerom. Horou sa
  potichu zakráda obrovský rys. Doteraz nezaňuchal pred sebou nijaké živé bytosti,
  až v poslednej chvíli zbadal bobra, ktorý sa chystal zvaliť strom.

Bobor ako
  kožušinové zviera má väčšiu cenu než rys, ale väčšina lovcov sa zaujíma o
  rozličné príhody zo života zvierat, a tak aj Quonab a Rolf čakali, čo sa bude
  diať.

Rys sa
  pritisol k zemi a ihneď sa skryl, len čo videl, že má pred sebou korisť. A
  potom sa začal zakrádať bližšie. Lovci ho len na chvíľu zazreli, ako sa opatrne
  plazí po stvrdnutom snehovom záveji. Skrýval sa za padnuté kmene, do priehlbín,
  za stromy a kríky, až sa jeho zježené fúzy objavili päť metrov od pracujúceho
  bobra.

To všetko
  pôsobilo priam telesnú trýzeň Skookumovi, ktorý síce nič nevidel, ale zato obe
  zvieratá zaňuchal a naťahoval krk. Ale bobor začul nepatrný šelest, spôsobený
  netrpezlivým psom. Prestal pracovať, obrátil sa a bežal k jazeru. Rys vyskočil
  z úkrytu, zdrapol bobra za chrbát a pevne ho držal. No bobor vážil aspoň
  dvakrát toľko čo rys, breh jazera bol príkry a šmykľavý, a tak sa obe zápasiace
  zvieratá kĺzali čoraz bližšie k vode. Keď sa ocitli na samom jej okraji, bobor
  sa zrazu prudko šklbol a skotúľal sa do vody aj s rysom, pevne zahryznutým do
  jeho kože. Obaja zmizli hneď pod vodou. Lovci bežali na breh v nádeji, že
  zvieratá vyplávajú na hladinu a budú ich môcť zastreliť. Ale nevyplávali.
  Napokon bolo zrejmé, že sa dostali pod ľad. Bobor mal vo vode rozhodnú prevahu.

Po piatich
  minútach bolo už isté, že rys je mŕtvy. Quonab odrezal vysoký stromček a na
  konci ho zastrúhal na háčik. Štúral touto palicou pod ľadom a napokon nahmatal
  čosi mäkkého. Vysekali nad tým miestom dieru do ľadu a vytiahli – telo
  utopeného rysa. Bobor pravdaže unikol, ale akiste sa tiež necítil najlepšie.

Zatiaľ čo
  Quonab sťahoval kožu z rysa, Rolf obozretne obchádzal jazero a o chvíľu
  pribehol nazad so zaujímavou správou.

Bobor vyliezol
  z vody na inom mieste! Kráčal asi dvadsať metrov ku kope hliny, ktorú
  označkoval svojím pižmom, a prešiel popri niekoľkých bukoch. Mieril k veľkému
  topoľu, ktorého kôru najradšej jedáva. Začal ohlodávať strom s neobyčajnou
  zručnosťou, ale nejako sa splietol vo svojich výpočtoch, nestihol včas uskočiť,
  a padajúci strom sa zrútil rovno naňho a privalil ho.

Lovci bez
  ťažkostí odvalili padnutý strom a vytiahli dodrúzganého bobra. Odchádzali potom
  od bobrieho jazera bohatší, než na začiatku očakávali.

Navečer
  druhého dňa, keď došli k chate, vystavanej v polovici cesty k pasciam, mali vo
  vaku najlepší úlovok, aký získali odvtedy, čo ulovili šesť bobrov.

Svitlo jasné,
  osviežujúce ráno. Pri raňajkách uzreli v diaľke na severe ohromný kŕdeľ
  havranov, krúžiaci nad končinami, v ktorých Rolf a Quonab ešte nikdy neboli.
  Množstvo vtákov lietalo v širokých kruhoch nad jedným miestom a občas
  pretiahnuto, prenikavo zaškrečalo. Chvíľami sa niektorý z havranov zniesol k
  zemi a úplne zmizol z dohľadu.

„Prečo tak
  čudne lietajú?“ spýtal sa Rolf.

Dávajú tak
  ostatným havranom správu, že je tam niečo pod zub. Títo vtáci majú výborný
  zrak. Uzrú signál svojich druhov na pätnásť kilometrov a zlietnu sa na to
  miesto. Otec mi vravieval, že havrany z okruhu tridsiatich kilometrov sa
  zhromaždia na miesto, kam dáme nejakú zdochlinu.

„Myslím, že by
  sme ta mali ísť pozrieť. Hádam tam bude zase nejaká puma.“

Indián
  prikývol. Zanechali teda balík kožušín aj so snežnicami na bezpečnom mieste a
  vydali sa po zamrznutom snehu. Museli prejsť zo päť kilometrov, než sa dostali
  na miesto, nad ktorým havrany krúžili. A tu sa zrazu ukázalo, že je to zimný
  útulok vysokej zveri v cédrovom podraste.

Skookum ihneď
  dostal guráž. Rozbehol sa do hory a víťazne sa rozbrechal. No rýchlo sa zase
  vrátil. Zúfalo zavýjal: „jou! jou! jou!“, lebo za pätami sa mu hnali dvaja
  silní vlci.

Quonab čakal,
  až sa priblížili asi na tridsať metrov. Keď vlci uzreli ľudí, zarazili sa a už
  aj uháňali nazad. Quonab vystrelil. Jeden z vlkov krátko zabrechal. Potom obaja
  skočili do krovia a zmizli im z očí.

Lovci pozorne
  skúmali snehový povrch. Naďabili na akési stopy po krvi. V zimnom útulku našli
  aspoň dvadsať kusov vysokej zveri, zadrhnutej vlkmi, ale všetky tu museli ležať
  už dávnejšie. Lovci zazreli aj niekoľko jeleňov, ale vlka ani jedného. A nie
  div, veď tvrdá snehová pokrývka umožnila útek pred lovcami nielen vysokej
  zveri, ale i vlkom.

Quonab a Rolf
  sa tu potom ešte zdržali nejaký čas, lebo prehľadávali rozsiahlu rovinku,
  porastenú vŕbovými kríkmi. Až popoludní sa vrátili do chaty, vystavanej v
  polovici loveckej cestičky. Všetko našli tak, ako to boli zanechali, okrem
  balíka kožušín, ktorý úplne zmizol.

Pravda, na
  zamrznutom snehu nemohli ostať nijaké spoľahlivé stopy. Najprv mali podozrenie
  na svojho starého nepriateľa, no keď hľadali stopy, našli kúsok lasičej kožky,
  o pol kilometra ďalej ležal jej roztrhaný zvyšok a na inom mieste našli zas
  kúsky ondatrej kože. Všetko nasvedčovalo, že je to dielo rosomáka, najväčšieho
  nepriateľa lovcov kožušín, ktorý je síce veľmi zriedkavý, ale predsa len sa
  mohol v blízkych horách vyskytnúť. Áno, našli dokonca aj stopu po rosomáčích
  zuboch a opäť kus ondatrej kože. Teraz už bolo nad slnko jasnejšie, kto bol tým
  zlodejom.

„Roztrhal zo
  všetkých koží len tie najlacnejšie,“ poznamenal zrazu Rolf.

A tu obaja
  lovci na seba významne pozreli. Nepriateľ zničil len najlacnejšie kože! Prečo
  by rosomák robil také rozdiely? Neomylné stopy po rosomákovi vlastne ani
  nenašli. Zatvrdnutý sneh neprezrádzal takmer nič. Nebolo najmenšej pochybnosti
  o tom, že roztrhané kože a stopa po rosomáčích zuboch boli len klamnou
  nástrahou. Všetko to bolo dielom nejakého podlého človeka, najskôr Hoaga.

Pravdepodobne
  ich ráno zazrel, keď odchádzali, a teraz mal už pred nimi iste značný náskok a
  bol ďaleko.

„Ugh, nechajme
  ho niekoľko dní tak,“ radil Quonab. „Keď si už bude myslieť, že mu nehrozí
  nebezpečenstvo, vyberiem sa za ním a vyporiadam sa s ním!“

Tentoraz bol
  Indián naozaj rozhodnutý všetko skoncovať.

Človek,
  ktorý prosí o zmilovanie, a nikdy ani prstom nepohne, aby si sám pomohol, ten
  má pre spoločnosť asi takú cenu ako zvrchník pre topiaceho sa človeka.

Z výrokov
  Si Sylvanna

Nestále
  počasie ich prinútilo pozmeniť plán. Pre nepriateľa to znamenalo oddialenie
  jeho záhuby. Celé dva týždne bol odmäk a silne pršalo. Ľad na jazere bol na
  tridsať centimetrov pokrytý vodou. Na rieke sa valil po Tade už celý vodný prúd
  a stále väčšmi ohlodával ľadovú vrstvu. Všade ležal rozmočený sneh, ktorý
  znemožňoval chôdzu a bol predzvesťou prichádzajúcej jari.

Každú noc síce
  trochu mrzlo, ale slniečko bolo zo dňa na deň teplejšie a na všetkých slnečných
  stranách sa ukazovali pruhy holej zeme.

Jedného dňa,
  keď zase trochu prituhlo, vydali sa lovci na zvyčajnú obchôdzku po pasciach.
  Uvedomovali si, že idú posledný raz, že ich lovecká sezóna sa končí. Klepce a
  pasce budú teraz celého pol roka ležať nečinne.

Uberali sa
  zvyčajnou cestou; niesli si aj snežnice, ktoré však len zriedka použili. Zrazu
  naďabili na veľkú stopu. Quonab na ňu prvý ukázal.

„Medveď?“
  spýtal sa Rolf.

Indián
  prikývol a zamrmlal:

„Hej.“

Bolo to ozaj
  tak, medvede sa znova ukázali, lebo sa už prebrali zo zimného spánku. Boli
  teraz pekné, tlsté a kožuch mali ešte veľmi dobrý, lebo až o mesiac mali začať
  pĺznuť. Teraz býva najvýhodnejší čas na lov medveďov, či už pascami, alebo
  pomocou psov.

Skookum bol
  zrejme presvedčený, že by stačilo, aby sa lovci vydali na lov medveďov s ním.
  No ani najlepší pes by nestačil uštvať medveďa. Na to musia byť najmenej traja
  alebo štyria psi, aby medveďa znepokojovali odzadu a prinútili ho obrátiť sa a
  zápasiť. Jeden pes zmôže iba toľko, že medveď pridá do kroku. Lovci nemali so
  sebou pasce, a keďže vedeli, že jarný medveď sa vydáva na ďaleké cesty, ani sa
  nepokúsili sledovať ho.

V klepcoch
  uviazli dve kuny, ale jedna z nich sa v teplom počasí už rozkladala.

Napokon
  zistili, že ich nepriate! mal vlastnú loveckú líniu a užíval na nej čiastočne
  ich klepce. Nebolo to ani tak dávno, čo obchádzal ich pasce a iste si odniesol
  nejednu korisť.

Stopu, hoci
  bola asi dva dni stará, bolo možno sledovať celkom zreteľne na snehu i na holej
  zemi.

Quonab si
  prezrel spúšť pušky. Jeho tvár dostala prísny výzor. Vykročili napred.

„Čo chceš
  robiť, Quonab? Azda len nebudeš strieľať?“

„Nebudem, ak
  toho lotra nedostanem na mušku,“ a v Indiánových očiach vzbĺkli nebezpečné
  ohníky. Rolf pochopil, že bude lepšie mlčať a pokojne kráčať za Quonabom.

Prešli asi päť
  kilometrov, ale našli iba tri kunie pasce. Boli dôkazom, že ich nepriateľ,
  ktorý túto líniu pascí staval, bol veľmi lenivý. Naraz len naďabili na
  trojuholník utvorený z brván; v prostriedku bolo vnadidlo. Skúsené oko hneď
  postrehlo, že v jednom rohu je ukrytá veľká medvedia pasca.

Len tak-tak,
  že zadržali Skookuma, aby sa nevrhol na vnadidlo priamo do rozzevenej pasce.

Prešli znovu
  asi päť kilometrov a pomaly sa presvedčili, že ich nepriateľ je síce nedbalý
  lovec, ale zato znamenitý chodec a veľmi dobre pozná krajinu.

Na sklonku dňa
  došli ku svojej chate na loveckej cestičke. Tu sa utáborili na noc. Raz, keď
  Rolf vyšiel pred chatu, aby pozrel na oblohu, začul v diaľke zavŕzgať strom.
  Zarazilo ho to, lebo vládlo úplné bezvetrie. Aj Skookum si to všimol. No
  zavŕzgame sa viac neopakovalo.

Ráno
  nasledujúceho dňa sa vydali na ďalšiu cestu.

V hore stále
  počuť množstvo čudných zvukov: stromy vŕzgajú, sojka všelijako škrekoce,
  havrany čudno krákajú a občas sa ozvú aj drobní vtáci, jariabčeky alebo sovy.
  Štvornožce sú obyčajne oveľa tichšie, ale hrdzavá veverička vždy čosi vystrája
  a robí lomoz.

Tieto hlasy
  hory dolietajú ďaleko, veľmi ďaleko.

Hádam za celý
  deň nebolo jednej chvíľky, aby k sluchu čujného psa nedolietalo zvláštne lesné
  štebotanie, šuchotanie, praskotanie a vŕzganie alebo piskot neviditeľných
  vtákov. Keďže tieto zvuky, naznačujúce, že sa v okolí čosi deje, prichádzali
  veľmi často, pes si na ne navykol a už ich nevnímal. To však neznamená, že by
  mu niečo bolo ušlo. Ustavičný šuchot, ktorý spôsobovali kroky oboch lovcov,
  prehlušoval, ako sa zdalo, všetky okolité zvuky, no na Skookuma nemal veľký
  vplyv. Keď sa však opäť ozvalo zavŕzganie vzdialeného stromu, vniklo do jeho
  mozgu a velilo, aby zdvihol ňucháč, zarazil sa a vetril.

Aj lovci sa
  zastavili. Všetci obozretní zálesáci tak robia, keď im pes dá najavo, že niečo
  nie je v poriadku.

Quonab a Rolf
  čakali. O niekoľko minút sa znovu ozvalo zavŕzganie. Tentoraz to znelo tak,
  akoby sa vetva stromu trela o susedný kmeň.

Skookum tlmene
  zavrčal a rozbehol sa vpred.

„Vráť sa, ty
  hlúpy!“ volal naňho Rolf.

Ale Skookum
  bol tvrdohlavý. Kus bežal, potom zastal, sklonil hlavu a oňuchával čosi na
  snehu. Indián to zdvihol. Bola to vrecková skrutka, akú nosí so sebou každý
  lovec medveďov, aby ňou rozťahoval mohutné čeľuste pascí, lebo bez nej by sa to
  nikomu nepodarilo.

Quonab zdvihol
  skrutku a riekol:

„Ugh! Hoag si
  teraz akiste nevie rady!“

Nebolo
  pochybností o tom, že skrutka patrí ich nepriateľovi.

No nečakali,
  že ho uzrú tak skoro. Skookum bežal ďalej po brehu neveľkého potôčika. Potôčik
  sa zakrútil do úzkej dolinky. Pes zrazu zrýchlil beh a dal sa do zúrivého
  brechania. Lovci sa poponáhľali za ním a tu uzreli svojho nepriateľa Hoaga.
  Bezmocne ležal na snehu, lebo uviazol rukou i nohou v pasci, ktorú sám
  nastavil. Indián sa divoko uškrnul. Rolfa sa zmocnila hrôza. Dívali sa na nehybné
  telo a tu sa z hrdla polomŕtveho muža vydral tichý ston.

„Žije! Rýchlo!“
  zvolal Rolf.

Indián sa
  neponáhľal, hoci podišiel bližšie. Prisahal tomuto človeku pomstu. Prečo by sa
  mu teraz mal náhliť na pomoc?

Strašné
  čeľuste oceľovej pasce zovreli lovcovi jedno koleno a pravú ruku. Predovšetkým
  bolo treba ho vyslobodiť. Ale ako? Nijaký človek na svete nemá toľko sily, aby
  vládal roztvoriť čeľuste medvedej pasce.

Ale veď majú
  skrutku!

„Quonab, pomôž
  mu! Preboha, pod sem!“ volal zúfalo Rolf, ktorý zabúdal na svoju nenávisť a
  videl pred sebou len zmučeného, zomierajúceho človeka.

Indián sa
  chvíľu díval, potom pribehol k pasci a priložil k nej skrutku. Podarilo sa mu
  natiahnuť prvé pero, ale čo ostatné? No pomohli si aj tu. Ovinuli okolo
  stiahnutého pera dlhý remeň z jelenice, ktorý vždy nosili so sebou. Potom
  skrutku odmontovali, stiahli ňou druhé pero a čeľuste hroznej pasce sa
  roztvorili. Indián z nich vytiahol dochrámané údy lovca, ktorý bol síce voľný,
  ale tak blízko smrti, že mu hádam už ani nebolo pomoci.

Rolf mu
  vyzliekol kabát. Indián založil oheň. O pol hodiny liali horúci čaj do úst
  svojmu úhlavnému nepriateľovi. Hoagovi sa vydral z hrdla opäť dlhý pritlmený
  ston.

Počasie bolo
  už dosť mierne. Zajatec nebol zamrznutý, ale skôr vysilený od bolesti. Teplo,
  horúci čaj a jemné trenie ho čoskoro priviedli aspoň trochu k životu.

Najprv
  mysleli, že umiera, ale za hodinu sa natoľko zotavil, že mohol hovoriť. A tak
  sa z jeho trhaných nesúvislých viet dozvedeli, čo sa mu vlastne prihodilo.

„Och… joj…
  včera… vlastne… nnie… pred dvoma či tttromi dň ami… joj… joj… sám už ne-neviem;
  obchádzal som svo-je pas-ce… niesol som veľkú medve-diu pascu. Nemal som
  šťastie… ach, jaj… áno, chcel by som ešte dúšok… nemáte trochu whisky… nemáte?
  Veru… v pasciach nebolo nič… joj, joj… ach… vnadidlo zožrali vtáci a čeľuste bo-boli…
  ach… jaj… boli prázdne. A tak som začal pasce prikry… jaj… prikrývať… cédrovými
  konármi… Nahol som sa nad pascu, keď tu sa mi šmykla noha… na ľade… áno, všade
  dookola bol samý ľad… a… joj… joj… stratil som rovnováhu… a dostal som sa nohou
  do pasce… ach, bože… hrozne trpím… jaj… jaj… zachytila mi koleno a ruku.“

Hlas mu
  slabol, až úplne stíchol. Zdalo sa, že Hoag omdlieva.

Quonab vstal,
  aby ho trochu nadvihol. Potom pozrel na Rolfa a pokrútil hlavou, akoby chcel
  povedať, že je po všetkom. No úbožiak mal tuhý život ako ozajstný zálesák, a
  tak opäť trochu ožil, hoci bol zmorený smrteľnou únavou a bolesťou. Znovu sa mu
  dali napiť horúceho čaju a potom začal šepkať:

„Jednu ruku
  som mal voľnú… a… a… mohol som sa oslobodiť… jaj… jaj… ale nemal som pri sebe
  skrutku… niekde som ju stratil… jaj… jaj… óch! Potom som kričal… neviem… azda
  ma niekto začul… akosi sa mi uľahčilo… a keď som tak reval… jaj… jaj… ach!
  Počúvajte… odožeňte toho psa… neviem… azda aj týždeň som tak le-ležal… asi som
  omdlel… jaj… ach… jáj! Kričal som… keď som mohol…“

Nastalo dlhé
  mlčanie. Rolf ho prerušil prvý:

„Myslím, že
  som vás počul minulej noci, keď sme sem prišli. A pes vás tiež začul. Chcete,
  aby som vám preložil nohu?“

„Jaj… jaj… jaj…
  áno… tak je to lepšie… ale… chlapče… ty si beloch… pravda? Neublížil som ti…
  ani tomu Indiánovi… však nie? Jaj… jaj… och… och… Neublížite ani vy… mne, však?“

„Nie, nemusíte
  mať strach. Zostaneme pri vás.“

Hoag potom
  čosi nezrozumiteľného zamrnčal. Zatvoril oči. Po dlhšej chvíli sa divoko
  rozhliadol okolo seba a znovu začal:

„Počujte…
  správal som sa k vám nepekne… ale neopúšťajte ma… nenechávajte ma!“

Po lícach mu
  tiekli slzy a žalostne kvílil.

„Všetko to
  zase napravím… uvidíte… ty si beloch… či nie je tak?“

Quonab vstal a
  šiel po drevo. Hoag šeptal:

„Bojím sa ho…
  aby mi niečo neurobil… veď som len úbohý starý chlap. Ak toto prežijem… jaj…
  jaj… jaj… nebudem už nikdy chodiť. Iste bude zo mňa mrzák.“

Dlho trvalo,
  než mohol vravieť ďalej.

„Počuj,
  chlapče,“ pokračoval, „čo je dnes… piatok… tak som tam bol dva dni… myslel som…
  že to bol celý týždeň… Keď prišiel ku mne váš pes… myslel som, že je to vlk…
  Ach… ani som sa veľmi nebál… jaj… jaj… jaj… Počúvaj, neopustíte ma… aj keď som
  sa k vám tak podlo správal? Mal som… také nešťastie…“

Znovu upadol
  do bezvedomia, ale zrazu sa mu z hrdla vydral dlhý divoký ston, ten istý, ktorý
  Rolf začul aj minulej noci a považoval ho za vŕzganie stromu.

Pes zavrčal.
  Quonab a Rolf stŕpli. Úbožiakovi sa oči obracali stĺpkom. Upadal znovu do mdlôb.

Quonab
  pohliadol na východ, kývol rukou zdola nahor, aby naznačil vychádzajúce slnko,
  potom pozrel na úbožiaka a pokrútil hlavou. Rolf z toho vyrozumel, že Hoag už
  nikdy neuzrie vychádzajúce slnko.

No mýlil sa.

Zálesák mal
  ozaj tuhý život. Celú noc zápasil so smrťou. No na úsvite sa už dalo
  predpokladať, že vyhral; smrť bola na ústupe. A keď slnko vystúpilo vysoko na
  oblohu, nešťastníkovi rýchlo pribudlo síl. Nehrozilo mu už žiadne bezprostredné
  nebezpečenstvo.

Rolf sa
  obrátil ku Quonabovi:

„Kam ho dopravíme?
  Myslím, že najlepšie bude, keď zabehneš domov po sane a dovezieme ho do nášho
  zrubu.“

Ale dochrámaný
  muž ich počúval.

„Prosím vás,
  nevezte ma tam… Ach, ja by som… chcel ísť domov. Myslím, že mi doma bude
  najlepšie. Moji ľudia táboria na Losej rieke… Z toho miesta by som nikdy živý
  neodišiel.“

Pod slovami „z
  toho miesta“ myslel jazero a zároveň bojazlivo pozrel na kamennú Indiánovu
  tvár.

„Máte vo
  svojom zrube sane?“ spýtal sa Rolf.

„Áno… sú na
  pôjde… dosť dobré… počuj…“ a uprel na Rolfa prosebné oči, „nech ide po ne on
  sám… neopúšťaj ma… lebo ma zabije…“ a rozplakal sa bojazlivo ani malé decko.

A tak sa
  Quonab vydal sám na cestu po úbočí hory. Jeho urastená postava sa čoraz viac
  rozplývala v diaľke… už bola len ako tenká čiarka a potom ako malá miznúca
  bodka.

Za dve hodiny
  došiel Indián k lovcovmu zrubu a ihneď si začal bezohľadne prezerať jeho
  vnútrajšok. Na pôjde našiel sane, ktoré boli ešte v dobrom stave a dali sa
  použiť.

Na trámoch
  viseli kožušiny, ale nebolo ich veľa, veď lov kožušín je lopotná práca. Keď si
  Quonab zblízka prezeral kožušiny, nijako nebol prekvapený, že našiel medzi nimi
  aj rysiu kožušinu, ktorú kedysi stratil a ktorú ľahko spoznal podľa toho, že
  nebola prestrelená a že aj po usušení bola srsť ešte v chuchvalčekoch. V inom
  zväzku kožušín našiel zasa kožu bobra, ktorého sám ulovil; kožušina mala na
  chrbte temný pruh.

Mal silné
  podozrenie, že aj väčšina kuních kožušín pochádza z jeho pascí, ale nebol si
  tým istý.

Priviazal
  Hoagove prikrývky na sane a ponáhľal sa späť na miesto nehody.

Skookumovi sa
  akiste Hoag nepáčil, nechcel pri ňom ostať a radšej odprevádzal Quonaba.

Dochrámaný
  lotor sa nenútene rozprával s Rolfom, ale keď prišiel Indián, ihneď zamĺkol.

Vydali sa na
  cestu; raneného ťahali za sebou na saniach. Na mnohých miestach už nebolo
  snehu, a tak postupovali dopredu len veľmi pomaly a s ťažkosťami. Na šťastie
  však išli dolu vŕškom a po štvrťhodinovej námahe sa napokon dostali k lovcovmu
  zrubu.

Uložili
  raneného na jeho lôžko. Rolf sa pustil do prípravy večere, zatiaľ čo Quonab
  rúbal drevo.

Na večeru
  mali, ako obyčajne, čaj, slaninu a posúch. Všetci traja sa najedli a cítili sa
  úplne osviežení. Hoag prišiel takmer úplne k sebe. Hovoril veľa, takmer veselo,
  zatiaľ čo Quonab sedel mlčky a zadumane hľadel do ohňa. Pri jeho nohách sa
  krčil Skookum.

Po dlhom
  mlčaní sa Indián obrátil, pozrel zostra na Hoaga, ukázal koncom fajky na zväzky
  kožušín a povedal:

„Koľko z nich
  je našich?“

Hoag sa
  zarazil, potom sa zamračil a riekol:

„Neviem, čo
  tým myslíte. Je mi ozaj zle. Ak ma bezpečne dopravíte k Levím vodopádom, môžete
  si vziať všetko, čo tu je.“

A rozplakal
  sa.

Rolf významne
  zažmurkal na Quonaba, potom sa obrátil k ranenému a riekol:

„Buďte bez
  starosti! Dopravíme vás tam celkom iste. Máte dobré kanoe?“

„Dosť dobré.
  Iba ho treba trochu opraviť.“

V noci sa
  niekoľko ráz prebudili, keď nemocný pýtal vodu. Zrána navidomoči pookrial.

Začali sa
  radiť o budúcnosti, čo a ako zariadiť.

Hoag využil
  prvú príležitosť, keď Indián vyšiel zo zrubu, a pošepkal Rolfovi:

„Nemohol by si
  ho poslať preč? Bol by som rád len s tebou.“

Rolf mu na to
  neodpovedal.

„Počuj,
  chlapče,“ hovoril Hoag ďalej, „ako sa voláš?“

„Rolf
  Kittering.“

„Počuj, Rolf,
  počkaj tu týždeň alebo desať dní, až odpláva loď. Potom už budem schopný
  plavby. Na ceste ku Levím vodopádom je len niekoľko nesplavných miest, kde
  treba kanoe prenášať.“

Hoag sa zrazu
  odmlčal, lebo vošiel Quonab. Až po dlhej chvíli, keď Indián opäť vyšiel zo
  zrubu, Hoag pokračoval:

„Losia rieka
  je splavná pre kanoe. Preplávame ju po celej dĺžke asi za päť dní. Moji ľudia
  bývajú pri Levích vodopádoch.“

Nepovedal, že
  jeho ľudia – to je jeho žena a chlapec, ktorých zanedbával, ale na ktorých sa
  teraz spoliehal, že sa budú oňho starať.

Rolf bol v
  rozpakoch.

„Počuj, dám ti
  všetky kožušiny, keď mi pomôžeš dostať sa odtiaľto.“

Rolf pozrel
  naňho úkosom, akoby chcel povedať:

‚Myslíš naše
  kožušiny?‘

Rozhovor opäť
  prerušil Quonabov príchod.

Po nejakej
  chvíli Rolf vyšiel zo zrubu aj s Indiánom. Dlho sa rozprávali, a keď sa Rolf
  vrátil, ranený muž začal znovu:

„Zostaň pri
  mne a odvez ma odtiaľto. Dám ti svoju pušku.“ A po dlhej prestávke dodal: „Pridám
  ti k tomu aj kanoe a všetky pasce.“

„Zostanem pri
  vás,“ riekol Rolf, „a o štrnásť dní vás dopravíme ku Levím vodopádom. Myslím,
  že už budete schopný ísť s nami.“

„Dám ti všetky
  tieto kožušiny,“ a oplan ukázal opäť na kože, ktoré ukradol. „Buď si istý, že
  ti dám aj svoju pušku, keď mi odtiaľto pomôžeš.“

Boli teda
  dohovorení. No Quonab sa ešte mal vrátiť do ich zrubu. Ale ako to urobiť? Má
  Quonab zaniesť do ich zrubu kožušiny, ktoré majú so sebou, alebo má sem
  priniesť celú zásobu kožušín, aby ich mohol pri Levích vodopádoch predať?

Rolf o tom
  horlivo premýšľal. Poznal mnoho zlých ľudí, a veru Hoag tiež patril medzi nich.
  Ísť k Hoagovým ľuďom s balíkom kožušín, ktoré Hoag mohol vyhlásiť za svoj
  majetok, bolo veru nebezpečné, a preto Rolf riekol:

„Quonab, ty sa
  vrátiš asi o desať dní. Vezmeme ku Levím vodopádom trochu kožušín, aby sme si
  za ne mohli nakúpiť zásoby. Ostatné dobre uschovaj, aby sme ich neskoršie mohli
  predať Warrenovi. Ten sa k nám zachová statočne, no ľudí pri Levích vodopádoch
  nepoznáme.“

A tak z
  kožušín, ktoré našli u Hoaga, vybrali kožušinu rysa, bobra a tucet kún, ktoré
  určili na výmenu za tovar. Ostatné Quonab zviazal do balíka, ktorý si
  prehodil cez plece, a pustil sa pomaly po úbočí hory. Za pätami mu poskakoval
  Skookum. Onedlho obaja zmizli v hore.

Desať dní sa
  akosi pomaly míňalo. Hoag sa striedavo vypytoval a plakal, bedákal alebo
  odporne zíval a snažil sa získať si Rolfovu priazeň ustavičnými rečami o
  kožušinách, puške a kanoe.

Rolf bol rád,
  keď mohol za pekného počasia vyjsť zo zrubu. Jedného dňa si vzal Hoagovu pušku
  a kráčal asi dva kilometre proti prúdu neveľkej riečky, až došiel k rozsiahlemu
  bobriemu jazeru. Obchádzal ho a zrazu naďabil na utopeného bobra, chyteného do
  pasce, ktorú ihneď spoznal, lebo bola na nej vyrytá jeho značka. Potom našiel i
  ďalšiu pascu, v ktorej väzela bobria noha, a o kus ďalej bola tretia pasca, až
  ich mal napokon dohromady šesť. Vzal bobra i s pascami a vracal sa s nimi k
  zrubu, kde ho Hoag ihneď zaplavil prívalom žalôb:

„Prečo si ma
  tu nechal samého? Veď ti chcem všetko dobre zaplatiť. Nežiadam od teba predsa
  nijakú milosť.“

A Hoagovo bedákanie
  nemalo konca-kraja.

„Pozrite, čo
  som ulovil,“ prerušil ho Rolf a ukázal na bobra. „A pozrite, čo som našiel,“
  doložil a ukázal mu pasce. „Je to divné, však?“ pokračoval. „Mali sme šesť
  pascí práve takých, ako sú tieto, a označkoval som ich presne tak, ako sú aj
  tieto. Nuž a všetky zmizli a stopy zlodejových snežníc viedli sem k vám. Veď tu
  nemáte nejakého nepoctivého suseda, všakže nie?“

Hoag hľadel
  zamračene a v rozpakoch pred seba. Potom zrazu zahundral:

„Stavím sa, že
  to má na svedomí Bill Hawkins.“

V zrube
  nastalo trápne mlčanie.

Ak ide o
  vale vlastné správanie sa, nechajte radšej hovoriť a usudzovať svojich
  priateľov. Človek si v takom prípade nevie sám poradiť, ako si umierajúci lekár
  nevie predpísať správny liek.

Z výrokov
  Si Sylvanna

Príchod jari v
  horách je azda najkrajšia a najmilšia udalosť, akú si len možno predstaviť.
  Pravda, niekedy prichádzajú aj lejaky, ktoré rozvodnia malé bystriny, a povodne
  odplavia všetok ľad a sneh, ale obyčajne sa zima stráca z týchto horských
  krajov len pomaly a postupne. Iba zriedkavo prídu náhle prívaly vôd, ktoré za
  niekoľko hodín prelomia a odplavia všetok ľad. Najčastejšie sa tak deje na území
  pri veľkých riekach, po ktorých ľady potom odplávajú. Ale na horách sa roztápa
  sneh pomaly a tak isto i ľad, ktorý mizne iba postupne a voda ho neodplaví. Jar
  na horách – to sú nalievajúce sa púčky, predlžujúce sa jahňady, gagot divých
  husí, krákanie vrán, prilietajúcich z nížin, aby sa so svojimi väčšími bratmi
  havranmi rozdelili o zvyšky zimných lovov.

Zjavia sa
  mnohí drobní vtáci, tiahnuci z juhu, a zanôtia jarné piesne; rozospievajú sa aj
  pinky a prehlušia všetky menej nadané speváčky.

Len čo zima o
  krok ustúpi, donúti ju jar čoskoro na bezhlavý útek. Za tých desať dní, čo bol
  Quonab preč, nastali v okolitej prírode prenikavé zmeny. Dokonávajúca zima
  úplne ustúpila pred usmievavou jarou, snehové záveje zmizli a len na tienistých
  miestach hôr sa udržali fľaky snehu.

Bolo jasné
  ráno, keď Rolf začul vonku pred dverami volať Quonaba:

„Hou!“

A o niekoľko
  sekúnd tancoval a poskakoval okolo Rolfa i Skookum. Rolf bol celý natešený, no
  Hoag sa veru ani trochu netešil, ba naopak. Doteraz sa natoľko zotavil, že mohol
  o palici krívať po izbe, všade nachádzať chyby a tri razy denne sa dobre
  najesť. Ale od chvíle, ako sa zjavil Indián, uchýlil sa na svoje lôžko, zmĺkol
  a prejavoval nepokoj. Behom hodiny ponúkol Rolfovi aspoň desať ráz svoje
  kožušiny, pušku, kanoe a pasce pod podmienkou, že ho odplaví k jeho rodine.

Všetci boli
  veru radi, keď sa ešte toho istého dňa vydali na cestu k Levím vodopádom.

Plávali po
  Malej losej rieke k Malému losiemu jazeru, potom k Veľkej losej rieke a po jej
  južnom prítoku ďalej. Rieky boli rozvodnené, a tak im usporili mnoho námahy s
  prenášaním nákladu na nesplavných miestach. Okrem toho Hoag nemohol chodiť a po
  štyroch sa plaziť nechcel. Zakaždým, keď ho museli prenášať cez pereje,
  poriadne sa spotili. Za tri dni preplávali deväťdesiat kilometrov a večer
  tretieho dňa dorazili do malej horskej osady pri Levích vodopádoch.

Tu sa však
  Hoag naraz zmenil. Dával hromadu rozkazov v situáciách, v ktorých by bol ešte
  včera ponížene prosil. Osopil sa na nich, aby vraj s kanoe ľahko pristáli a
  nenarazili prudko na breh. Povaľačov, stojacich pri vodnej píle, pozdravil s
  vrelou srdečnosťou, ktorú však oni neopätovali. Iba čo zafufnali pomedzi zuby: „Ach,
  to si ty, Jack? Už si sa vrátil?“ Jeden z povaľačov sa dal nahovoriť a odniesol
  s Indiánom Hoaga do jeho chatrče. Áno, bola tam jeho rodina, ale ako sa zdalo,
  jeho príchodu sa netešili. Hoag čosi pošepkal chlapcovi a ten sa hneď odobral
  zamračený k rieke. Vrátil sa i s puškou, ktorá vlastne už patrila Rolfovi, a
  bol by vzal aj zväzok kožušín, nebyť Skookuma, ktorý skočil na zlodeja a
  odohnal ho od kanoe.

A tu Hoag
  ukázal svoju pravú povahu.

„Tie kožušiny
  a kanoe patria mne!“ povedal jednému z povaľačov od píly. Potom sa obrátil ku
  Quonabovi a Rolfovi, ktorí mu zachránili život, a zreval:

„A vy dvaja
  indiánski lotri, berte sa v čerty, lebo na vás zavolám šerifa!“

Hnev, ktorý v
  sebe dlho udúšal, prepukol teraz v hanebných nadávkach a odporných slovách.

„Hovorí ako
  pravý beloch,“ poznamenal Quonab chladne.

Rolf sa
  nezmohol ani na slovo. Tak statočne sa namáhal pre svojho blížneho, a ten sa mu
  takto odpláca! Preletelo mu mysľou, že takto podlo by sa nezachoval hádam ani
  strýko Mike.

Hoag popustil
  uzdu jazyku a vo svojom kumpánovi Billovi Hawkinsovi našiel ochotného
  poslucháča. Tento lotor sa náramne rozľútostil pri rozprávaní o domnelých
  krivdách, spáchaných na Hoagovi, a ihneď bežal po šerifa, aby zatkol a uväznil
  oboch „zlodejov“ a aby Hoag dostal naspäť kanoe a kožušiny.

Starý Silas
  Sylvanne, majiteľ píly a prvý priekopník, prvý obyvateľ tohto kraja, bol zároveň
  šerifom. Bol to vysoký, chudý chlap, jednostaj zamračený, telesne a trochu i
  duševne podobný Abrahámovi Lincolnovi. Počúval dojímavé rozprávanie o hroznom
  zločine, lúpeži a násiliach, ktorých sa na bezbrannom Hoagovi dopustili dvaja
  upíri v ľudskej podobe. Zo začiatku bol rozhnevaný, ale postupne mal z tejto
  divokej historky čoraz väčšiu zábavu.

„Nemôžem vydať
  zatykač, zakiaľ nevypočujem i druhú stranu,“ riekol a zavolal k sebe Rolfa a
  Quonaba. Starý priekopník pozrel na oboch skúmavým pohľadom. Potom sa spýtal
  Rolfa:

„Si Indián?“

„Nie, pane.“

„Azda
  miešanec?“

„Nie, pane.“

„Tak nám
  povedz, čo vieš o celej záležitosti!“ A šerif uprel prenikavé oči na chlapcovu
  tvár.

Rolf prostými
  slovami vyrozprával všetko, čo sa prihodilo od chvíle, ako sa zoznámili s Hoagom
  pri Warrenovom obchode, až po príchod k Levím vodopádom. Skutočná udalosť, ak
  ju niekto úprimne vyrozpráva, nemôže vzbudiť ani tieň nedôvery, a preto
  ozajstný príbeh, ktorý chlapec tak prosto rozpovedal bystrému a láskavému
  starému lovcovi, obchodníkovi, majiteľovi píly a šerifovi, mohol mať iba jeden
  účinok.

„Synu,“
  povedal šerif pomaly a vľúdne, „viem, že si mi hovoril iba pravdu. Verím
  každému tvojmu slovu. My všetci vieme, že Hoag je najpodlejší lotor a najväčší
  luhár na celej rieke. Vždy bol podvodníkom a aj ním ostane. Sľúbil ti, že ti dá
  kanoe a pušku, ale nijako inakšie sa nezaviazal, a tak ho nemôžeme nútiť, ak
  svoj sľub nechce dodržať. Čo sa týka tej krádeže v horách, máš na to svedka,
  svojho priateľa, a konali ste celkom správne, keď ste si ponechali kožušiny aj
  pasce. A veľmi dobre ste teraz urobili, že ste nechali Hoagove kožušiny doma,
  lebo inak by sa bol chcel s vami deliť. Nechajte si ich a ste vyrovnaní.
  Zoženiem vám už nejaké kanoe, aby ste sa dostali z toho veselého hniezda, a čo
  sa týka Hoaga, nemusíte si robiť starosti; ten už nebude nikdy cestovať.“

Človek s
  balíkom drahocenných kožušín je vždy váženým hosťom v ktorejkoľvek pohraničnej
  osade. Šerif bol aj obchodníkom, a tak mu predali kožušiny a nakúpili uňho
  zásoby.

Trvalo im
  skoro celý deň, než vymazali nové kanoe živicou a umiestili v ňom nakúpené
  zásoby. Starý Sylvanne bol pri jednaní mierny a pokojný a občas robil veselé
  poznámky, ktoré azda mohli vzbudzovať dojem, že je vetroplach, a nie vážny
  obchodník. Napokon sa však každý presvedčil, že starý Sylvanne je až príliš
  rozumný obchodník, a všetci jeho konkurenti mali pred ním nesmierny rešpekt.

Keď obchod
  dojednali, šerif riekol:

„Teraz vám dám
  každému niečo na pamiatku.“ A vytiahol z vrecka pár dvočepeľových nožíkov, ktoré
  boli vtedy veľkou vzácnosťou. Pre Rolfa a Quonaba to bol hotový poklad. A keby
  aj boli vedeli, že za jedinú kuniu kožušinu by si ich mohli nakúpiť celú
  hromadu, nebolo by to nijako zmenšilo ich detinskú radosť a príjemné
  prekvapenie.

„Zajedzte si
  so mnou, chlapci, veď na cestu sa môžete vydať až ráno.“

Zostali teda
  na večeru v šerifovej početnej rodine, ktorá sa z roka na rok rozrastala. Celé
  tri hodiny sedeli na verande zhlobenej z hrubých dosák a hľadeli na rieku.
  Starý Si Sylvanne, ktorému sa Rolf akiste zapáčil, zabával ich dlhými
  zaujímavými rečami „o ľuďoch a veciach“. Rolf ešte nikdy nepočul také zaujímavé
  výroky. Vtedy ho len zabávali. No neskôr, keď si uvedomil, aký majú naňho
  vplyv, ako pevne zakotvili v jeho pamäti, prišiel na to, že veselé reči Si
  Sylvanna boli skutočnou životnou múdrosťou. Niektoré jeho výroky by v tlači
  iste nevyzneli pekne; ale drsné slová, zvláštny žargón, neotesané vety boli
  akoby dubovým vedrom, v ktorom sa perlila vzácna krištáľová voda.

„Hneď ako som
  vás videl s tým lotrom, preblesklo mi mysľou, že vás chce dostať do kaše. Pre
  Jacka Hoaga sú nevhodné dve miesta na svete: po prvé to, kde ho vôbec nepoznajú
  a posudzujú ho len podľa jeho výzoru, a po druhé to, kde ho poznajú skrz-naskrz
  takmer dvadsať rokov ako my tu. Šikovný oplan si môže nasadiť na rok alebo dva
  masku; no keď ho kdesi poznajú už dvadsať rokov a stretávali sa s ním v zime i
  viete, tam sa veru taký chlapík vyfarbí ozaj dôkladne a nič neutají.

Nie že by som
  ho azda chcel nejako prísne posudzovať! Veď neviem, čo za čert sa zavŕtal do
  jeho duše a urobil z neho takého podliaka. Ozaj v tom musí byť čert, inak si
  neviem vysvetliť všetky tie jeho nezmyselné výčiny. Mojou zásadou je: Konaj
  opatrne a pomaly, ak nechceš na meno blížneho udrieť zlú pečať! Moja matka vždy
  hovorievala, že človek nikdy nemá vravieť o druhom zlé veci, kým sám sebe
  neodpovie na tieto tri otázky: Je to pravda? Je to ľudské? Je potrebné o tom
  hovoriť? Veru, čím som starší, tým som opatrnejší vo svojich úsudkoch o
  druhých. Keď som bol vo vašich rokoch, spustil som ihneď ako oceľová pasca.
  Verte mi, nikto sa tak prchko nespráva ako šestnásťročný mládenec alebo dievča.

Ver mi,
  chlapče, obyčajne vtedy, keď všetko vyzerá najčernejšie, šťastie je celkom
  blízko a upomína ťa, aby si sa držal, aby si zostal pokojný, rozvážny a aby si
  si zachoval dobré srdce. Uvidíš, že je to tak. Počúvni ma: Vždy sa niečo stane,
  čo rozuzlí všetky trampoty. Vždy jestvuje nejaké východisko a chrabré srdce ho
  nájde.

Nikdy nie si
  porazený, chlapče, kým si to len sám nemyslíš; a ak si to nebudeš myslieť,
  nikdy nemôžeš podľahnúť.

Tak isto je to
  aj s chorobami: Videl som v živote už veľa chorých, ale či chcem, či nechcem,
  musím veriť, že nieto iných chorých, len tých, ktorí si myslia, že sú chorí.

Čím som
  starší, tým väčšmi sa upevňuje moje presvedčenie, že všetko záleží na
  vnútorných veciach a zovňajšie rozhodujú iba málo.

Teda stojí za
  to zamyslieť sa nad tým všetkým: ak hráš hru pre jej vnútornú stránku, vyhráš
  nad všetkými hráčmi, ktorí idú len za zovňajškom. Keď si ty urobil láskavosť
  Hoagovi – možno, že si si na to priamo ani nepomyslel – sústreďoval si len
  dobro, ktoré sa nahromadilo kdesi pred tebou, na tvojej životnej dráhe, aby ti
  bolo naporúdzi, keď ho budeš potrebovať. A ten lotor si doslovne sám dochrámal
  nohu tým, že ti ublížil. Nie som nijaký pobožnôstkársky kresťan, ale myslím si,
  že sa vyplatí – z celkom obchodného hľadiska – podať susedovi pomocnú ruku; nie
  že by som čakal vďaku. Tá nevydrží ani tak dlho ako snehová guľa v pekelnej
  horúčave – nie, za tým nebažím, ale všimol som si jednu vec: nik na svete ťa
  nebude tak nenávidieť ako človek, ktorý vie, že sa k tebe podlo zachoval. A na
  druhej strane niet človeka, ktorý by za teba bojoval ochotnejšie ako ten, ktorý
  ti raz dajakou hlúpou zhodou okolností pomohol, aj keď to napríklad urobil
  navzdory niekomu inému. Pri takýchto myšlienkach sa vždy musím rozpamätať na
  McCartyho mladého buldoga; zachránil omylom mačatá, ktoré sa topili v rieke, a
  odvtedy sa vždy zastával mačiek, hoci sa tak pripravil o najväčšiu radosť svojho
  života: totiž o to, že ich viac nemohol hrdúsiť. Tak isto sme raz odnaučili
  mačku žrať veverice, keď sme jej dali kojiť mladé veveričky.

Vravím vám, že
  ľudia na vidieku majú v sebe dosť súcitu aj srdečnosti, ale akosi to všetko
  ostáva v nich utajené, kým podlosť a lotrovstvo sa šíri a páli ako pekelný
  požiar. A len dobro pomáha človeku, aby dlho vydržal v životnom boji, lebo len
  dobrá stránka ľudského ducha má trvácnu hodnotu; človek, ktorý ju bráni,
  dokázal svoje dobré právo na život. Ale ako si sa vlastne zoznámil s tým
  Indiánom, Rolf?“

„Chcete, aby
  som vám to rozprával podrobne alebo nakrátko?“ odvetil Rolf.

„Najsamprv
  nakrátko,“ a Silas Sylvanne sa huncútsky uškrnul.

Rolf mu
  stručne rozpovedal celý príbeh.

„Je to celkom
  pekné,“ vravel majiteľ píly.

„A teraz mi to
  vyrozprávaj.“

Keď potom Rolf
  skončil, šerif povedal:

„Vidím, Rolf,
  že si už skúsil všetko, čo vytvára z chlapca muža, a urobil som si už úsudok aj
  predstavu o tom, ako sa ti bude v živote vodiť. Ty nezostaneš v tých horách
  navždy. Až sa ich nabažíš a zatúžiš po zmene, oznám mi to.“

Na druhý deň
  zavčas rána veslovali naši dvaja lovci v kanoe proti prúdu Losej rieky. Viezli
  si zásobu potravín a trochu peňazí v hotovosti.

„Do videnia,
  chlapče, do videnia! Príď opäť k nám, nájdeš vo mne dobrého priateľa; nezabudni
  na to, že kupujem kožušiny,“ volal za nimi starý Sylvanne. A keď zahli za ohyb
  rieky, Rolf sa obrátil v kanoe a vravel Quonabovi:

„Vidíš, že
  jesto ešte aj zopár dobrých belochov.“ Ale na Indiánovej kamennej tvári sa
  nepohol ani sval; neodpovedal, ako keby vôbec nebol počul.




48 Rolf sa učí stopovať

Na spiatočnej
  ceste museli namáhavo veslovať proti prúdu, ale inak sa neprihodilo nič
  neobyčajného. Ozajstný zálesák si vštepí do pamäti každú cestu, aj keď ju
  prejde iba raz. Náklad nemali ťažký, prenášaním cez pereje sa nezdržovali,
  cestu si nezmýlili a teda už o dva dni boli naspäť pri Hoagovom zrube.

Poprezerali si
  ho.

Najprv vzali
  všetky cenné veci. Bolo ich málo, lebo kožušiny a prikrývky už boli preč,
  zostalo tu iba zopár pascí a nádob. Náklad si rozdelili do dvoch vakov. Keďže
  mali teraz cestovať po suchu, schovali kanoe v húštine asi pol kilometra od
  rieky. Práve sa už chystali prehodiť si vaky cez plecia – Quonab si už
  zapaľoval svoju nevyhnutnú fajočku, keď Rolf povedal:

„Počuj,
  Quonab, ten chlap, ktorého sme videli pri Levích vodopádoch, vravel, že je
  Hoagovým spoločníkom. Mohol by sem prísť a dačo tu vyparatiť, ak mu to
  neprekazíme. Radšej ju zapáľme,“ a ukázal na chatu.

„Áno!“ odvetil
  Quonab.

Nazbierali
  raždia, kopy brezovej kôry, nahrnuli to k jednej stene zrubu a na to ešte
  nahádzali dreva, prichystaného na kúrenie. Quonab ocieľkou vykresal iskru,
  brezová kôra sa zapálila, suché drevo začalo tlieť a čoskoro sa valili zo
  dverí, z okien i z komína mohutné kúdoly dymu. Skookum, ktorý stál opodiaľ,
  celý natešený brechal.

Lovci si
  prehodili cez plece vaky a začali vystupovať po namáhavej ceste. O hodinu
  prišli na vysoký skalnatý hrebeň. Tam sa zastavili, aby si odpočinuli. Hlboko
  pod nimi sa valili čierne mračná dymu.

Tej noci
  táborili v lese a na druhý deň sa opäť zvítali so svojím zrubom, s jazerom a so
  starým domovom. Na ceste videli zopár ráz stopy vysokej zveri. Dávno sa už
  nenajedli dobrého mäsa; Rolf teda navrhol, aby sa vydali na poľovačku.

Veľa vysokej
  zveri v zime hynie; niektorá zmrzne, inú roztrhajú šelmy alebo vystrieľajú
  poľovníci, a v apríli veru treba dobre stopovať, aby človek natrafil na pekný
  kus. Iste nie je nič ťažkého vystopovať jeleňa v snehu. Ani v mäkkej pôde to
  nie je ťažké, ak stopu vysokej zveri nekrižuje dajaká iná stopa. No stopovať na
  tvrdej, skalnatej pôde, plnej popadaného lístia, a nezmýliť si pravú stopu,
  ktorá sa často križuje s inými – to je ozajstné umenie. Rolf mal lepší zrak ako
  Quonab, ale tu veru je skúsenosť cennejšia ako zrak, a tak Quonab viedol.

Našli čerstvú
  stopu veľkého jeleňa, lebo ani jeden poľovník nezastreli v tomto čase laň. Že
  je to stopa jeleňa, to zistili podľa veľkosti a podľa okrúhleho odtlačku kopýtok.

O chvíľu sa
  ozval Rolf:

„Počuj,
  Quonab, veľmi rád by som sa naučil dobre stopovať. Nechaj ma stopovať samého a
  oprav ma, keď urobím chybu.“

Neprešli ani
  sto krokov a Quonab už aj čosi zamrmlal a pokrútil hlavou. Rolf na neho
  prekvapene pozrel: veď bol na dobrej a čerstvej stope!

Ale Quonab
  povedal iba:

„Laň!“

Hej, Rolf sa
  prizrel lepšie a videl, že stopy sú o niečo užšie, trochu bližšie k sebe a o
  niečo ostrejšie ako tie, po ktorých šli až doteraz.

Rolf sa vracal
  po stope a konečne zistil, kde odbočila pôvodná stopa jeleňa.

Chvíľu išlo
  všetko hladko. Quonab a Skookum kráčali mlčky za Rolfom, ktorý rýchlo vybadal,
  že jeleň má na ľavom zadnom kopýtku zvláštny hrbolček. Konečne natrafili na
  trus – alebo, ako tomu lovci vravia, na „znamenie“. Bol na jednej kôpke. To
  znamenalo, že jeleň stál – teda nebol vyplašený. Trus bol ešte teplý a jeleň
  mal teda iba niekoľkominútový náskok. Teraz už museli postupovať opatrnejšie,
  veď na tom záležal celý výsledok poľovačky. Vedeli iba toľko, že majú jeleňa na
  dostrel; ak ho však chcú dostať, musia ho zazrieť prv, ako zbadá on ich.

Skookuma
  priviazali na dlhý remeň, Rolf sa odplazil kúsok napred, opatrne postupoval
  krok za krokom a starostlivo skúmal pôdu, prv než na ňu stúpil. Raz či dva razy
  vyhodil do vzduchu za hrsť suchej trávy: skúmal, či sa neobrátil vietor. Tak
  prišli až na okraj malej lúčky. Rolf sa rozhliadol, ale na lúčku nevyšiel.
  Potom zakýval rukou a ukázal pred seba. Quonab vedel, že jeleň prešiel cez
  lúčku a on sám že ju musí obísť. No zastavil sa ešte na chvíľu a obzeral si
  okolitý les. A tu zazrel, že medzi vetvičkami sa ľahúčko pohlo čosi popolavé.
  To upútalo jeho pozornosť a o chvíľa mohol nejasne rozoznať obrysy jelenej
  hlavy, parohov a šije. Bol vzdialený na celých sto metrov, ale poľovnícka
  múdrosť prikazuje: „Využi príležitosť, kedykoľvek sa ti naskytne!“ Rolf pozrel
  na mušku, pevne prilícil, zamieril a strelil; jeleň sa zvalil kamsi za spadnutý
  kmeň. Skookum zaskučal a vysoko vyskočil, celý bez seba od túžby vidieť, čo sa
  stalo. Rolf potlačil chuť rozbehnúť sa vpred, nabil pušku a až potom sa
  poberali všetci traja na miesto, kde mal zver ležať. Priblížili sa asi na
  päťdesiat metrov, keď jeleň vyskočil a zmizol v húštine. Vo vzdialenosti asi
  sedemdesiatich metrov sa zastavil. Rolf opäť vystrelil. Jeleň sa zvalil, no
  znova vyskočil a utiekol.

Zašli na
  obidve miesta, no nikde nenašli krv. Pokrútili hlavami a toho dňa sa vzdali
  poľovačky, lebo na les sa už začali spúšťať nočné tiene. Nedbali ani na
  ochotného Skookuma, ktorý by sa bol najradšej pustil ihneď do veci a razom s
  ňou skoncoval a vrátil sa do chaty.

„Čo na to
  vravíš, Quonab?“

Indián
  pokrútil hlavou a povedal:

„Prvý raz si
  ho azda strelil do hlavy a omráčil si ho – no druhý výstrel, ech, neviem…“

„Ja viem iba
  toľko, že som ho zranil a že ho ráno dostanem.“

Pred východom
  slnka vstal, aby splnil svoje rozhodnutie. No nadarmo hľadal stopy krvi: ani na
  jednom mieste nič nenašiel. Červenú farbu síce na listoch alebo v prachu ťažko
  nájsť; sú však dve miesta, na ktoré sa poľovník vždy môže spoľahnúť: kamene a
  zvalené stromy. Rolf šiel po jelenej stope, ktorá bola už teraz veľmi nejasná,
  až konečne našiel na otvorenom mieste na odštiepenej vetvičke kvapku krvi. Tu
  sa však stopa pripojila k inej stope, po ktorej šlo niekoľko zvierat, takže
  bolo ozaj ťažko uhádnuť, ktorá je tá pravá. No Rolf sa ponáhľal ďalej ku kmeňu,
  ktorý ležal krížom cez stopu, a opäť na ňom našiel kvapku krvi. Táto kvapka mu
  povedala všetko, čo chcel vedieť.

Teraz mohol
  asi na kilometri sledovať celkom zreteľnú stopu. Z času na čas uvidel akúsi
  zvláštnu brázdu, ktorá mu bola záhadou. Niekedy videl v brázde krv, no inak nič
  nenasvedčovalo, že jeleň je zranený. Quonab, ktorý zanechal Rolfa aj Skookuma,
  vyliezol na skalu, aby sa z nej rozhliadol, či niekde nezbadá jeleňa, lebo
  zranená vysoká zver obyčajne uteká dolu kopcom.

Po ďalšom
  kilometri cesty sa stopy rozdvojili. Obe stopy však patrili jeleňom a Rolf sa
  nevedel rozhodnúť, ktorá z nich je pravá. Dlho šiel po každej z nich a
  pozoroval starostlivo každú maličkosť, no nevedel povedať, ktorú stopu zanechal
  zranený jeleň. Teraz však prišiel na rad Skookum. Nikdy nesmel prenasledovať
  vysokú zver a vedel, že je to zábava, za ktorú musí vždy pykať, no
  napriek tomu pritlačil ňucháč k stope, ktorá sa ťahala dolu stráňou, potom
  pozrel na Rolfa, akoby mu chcel povedať: „Ty úbohý tvor, nuž či nerozoznáš
  čerstvú stopu, keď ju ovoniaš? Tu je, aha – tadiaľto utekal.“

Rolf naňho
  vyvalil oči a potom si riekol:

„Veru, ten ju
  iste našiel!“

A dal sa po
  stope, ktorá viedla dolu stráňou. Čoskoro naďabil na kúsok zodretého lyka a
  opodiaľ ležal celkom čerstvý jelení paroh, porastený lykom, zakrvavený a
  rozštiepený.

Teraz mali už
  ľahšiu prácu, lebo to bola jediná stopa a viedla ich stále dolu vŕškom.

Onedlho sa
  zjavil aj Quonab. Jeleňa ešte nevidel, no nad húštinou dolu pri rieke sa
  zletovali sojky a havrany. Poľovníci zanechali stopu a šli k tomu miestu. Keď
  už boli celkom blízko, opäť našli stopu a znova videli tie čudné brázdy.

Každý poľovník
  vie, že keď sojky obletujú nejakú húštinu, znamená to, že sa v nej ukrýva
  nejaká zver, pravdepodobne vysoká. Vošli teda veľmi opatrne do húštiny. No
  nezbadali nič, až naraz sa z najhustejšej spleti ozval lomoz a vyskočil stadiaľ
  jeleň. To však už bolo na Skookuma priveľa. Vyrazil ako hladný vlk, zahryzol sa
  jeleňovi do zadnej nohy a ten sa zvalil hore nohami. Prv než mohol vstať, dobre
  namierený výstrel skončil jeho utrpenie a teraz zistili, ako sa veci majú. Prvá
  Rolfova guľka zasiahla jeden paroh pri samom koreni, prerazila ho až po lyko na
  druhej strane a jeleňa omráčila. Druhá guľka prestrelila zadnú nohu. Na tých
  miestach, kde stopa bola rozrytá brázdou, snažil sa jeleň postaviť na
  dokaličenú nohu a raz dokonca spadol – stratil pritom prestrelený paroh, ktorý
  visel len na kúsku kože.

To bola prvá
  Rolfova skúška v stopovaní. Ukázala mu, aké je to ľahké a ako rýchlo sa naučí
  najväčším tajomstvám lesnej múdrosti.




49 Rolf zablúdi v horách

Každý človek,
  ktorý žije v hlbokých horách, niekedy zablúdi. Áno, aj najslávnejší zálesák
  Daniel Boone neraz poblúdil. A či sa už takáto vec skončí ako veselá epizóda
  alebo ako strašná tragédia, to záleží len na človeku, ktorý zablúdil. Je to
  vlastne pre každého lovca a stopára najtvrdšia skúška. Je to skúšobný kameň
  jeho vedomostí, jeho rozvahy, sily a v prvom rade smelosti. No a – tak ako
  všetky skúšky – aj táto príde vždy bez akéhokoľvek predchádzajúceho
  upozornenia.

Prileteli
  nespočetné kŕdle divých holubov. V prvých májových dňoch sa zjavili priam v miliónoch;
  buď kráčali v radoch po zemi a zhľadávali potravu, alebo preletovali nad lesmi
  a jednostaj škrekotali. Tie, čo boli v zadných kŕdľoch, leteli najďalej, až sa
  dostali celkom napred. Ako potravu zbierali predovšetkým semená hrabov, maličké
  oriešky, ktoré sa znášali na zem na krídelkách ako malé klobúčiky. A keď sa
  taký kŕdeľ holubov niečoho zľakol, ihneď sa vzniesol do výšky a pleskot krídel
  zahučal tak mohutne, ako keď príboj bije o pobrežie.

Najviac
  holubov sa zlietalo na nížinu, rozprestierajúcu sa južne od jazera, pretože tam
  rástlo najviac hrabov. A tak Rolf vzal luk a šípy, preplával v kanoe jazero a
  vydal sa plný nádeje na zdanlivo ľahkú poľovačku.

Je
  podivuhodné, že zver priam vycíti, ako ďaleko donesie naša zbraň, a zdá sa, že
  si neraz celkom presne vymeria vzdialenosť, na ktorú sa k nám môže smelo
  priblížiť. A tak sa neraz stáva, že vystrelíš do celého mračna holubov a
  nespadne z nich ani jediný! Rolf sa púšťal stále hlbšie a hlbšie do lesa a
  nestrácal z očí kŕdeľ, ktorý raz zobal čosi v tráve, hneď zas sa vzniesol do
  vzduchu, ale nijako sa mu nedarilo aspoň podísť k nemu na dostrel. Koľko tupých
  šípov už povystreľoval do vzdialeného kŕdľa – a všetko márne! Tak sa lopotil zo
  dve hodiny. Konečne predsa poranil jedného holuba; ten spadol, ale potom sa
  striasol a vzlietol. Zranený holub síce nedoletel ďaleko, no len čo k nemu Rolf
  pribehol, opäť odletel o kúsok ďalej a tam si zase sadol. Bola to „hra na
  naháňačku“ a až po dobrej pol hodine sa Rolf zastavil, namieril na holuba a
  zastrelil ho.

Vtom začul
  Rolf divné kvílenie a nariekanie, ktoré prichádzalo odkiaľsi z lesa. Dlhý čas
  sa driapal húštinami a plazil sa v tráve, až nakoniec prišiel na to, čo mohol
  zistiť aj bez dlhého hľadania, že ten škrekot narobila nezbedná sojka.

Napokon
  prišiel k neveľkej priehlbinke, v ktorej veselo žblnkal pramienok. Luk a šípy
  položil na suchý peň a spustil sa k vode, aby sa napil.

Keď sa opäť
  vydriapal hore, ocitol sa zoči-voči lani a tlstučkému jeleňovi jednoročiakovi;
  stáli bez strachu asi na dvadsať krokov od neho. Hľadeli na Rolfa nekonečne
  krotko. Rolf v duchu už videl mladého jeleňa vo svojom vaku, a preto sa ihneď
  vrátil po luk a šípy. Zvieratá odbehli o kus ďalej, a tak sa dostali z
  dostrelu, ale svoju pálčivú zvedavosť potlačiť nevedeli. Kedykoľvek Rolf
  zastal, popošli k nemu o dva-tri kroky; keď sa však priblížil k nim, odskackali
  ďalej. Zastreliť lukom vysokú zver, to je pre zálesáka príležitosť dokázať
  svoju obratnosť. Rolf ju tiež chcel dokázať a neúnavne sa plazil vpred – za
  korisťou, ktorá pred ním až doteraz vždy unikala.

No ani táto
  hra netrvala dlho; sotva prešli do druhého údolia, laň sa zľakla kŕdľa divých
  holubov, ktoré sa tu len tak mihali vo vzduchu, a zmizla v húšťave i s jeleňom.

Čoskoro Rolf
  pocítil hlad. Šikovne ošklbal zastreleného holuba, potom ocieľkou a práchnom,
  ktoré si nikdy nezabudol v tábore, rozdúchal oheň, holuba opatrne opiekol na
  ražni, a keď sa dobre najedol, kráčal smelo ďalej.

Nebo bolo
  pochmúrne, po slnku nebolo ani stopy, ale Rolf vedel dobre, že už musí byť
  neskoro, a odrazu sa mu zachcelo byť v tábore.

Kraj, ktorý ho
  obklopoval, bol mu celkom neznámy a podľa slnka sa orientovať nemohol;
  rozpamätal sa však zhruba na to, odkiaľ prišiel, a ponáhľal sa preto ta, kde
  zanechal kanoe. Išiel však už celé dve hodiny a veľmi sa divil, že nevidí cez
  stromy trblietavú hladinu jazera. Pridal do kroku. Ubehla ďalšia hodina, no po
  jazere ani stopy.

Zdalo sa mu,
  že zašiel príliš na sever, pustil sa teda iným smerom; ponáhľal sa, čo mu len
  nohy stačili, a keď sa dalo, aj utekal. Ale jazera nebolo ani po ďalšej hodine.

Ako bleskom
  omráčený si Rolf uvedomil, že zablúdil. Vyliezol na strom a rozhliadol sa aspoň
  trochu po okolí. Napravo videl neveľký pahorok. Zamieril teda k nemu. Prišiel
  do malej kotliny. Tu sa potešil dvom košatým lipám, lebo sa na ne dobre
  pamätal, a to mu dodalo opäť sebaistoty.

Neďaleko líp
  našiel pramienok, podobný ako vajce vajcu prameňu, ktorý opustil pred hodinou.
  Zastal a začal piť, uvidel však stopy vysokej zveri a ľudskú stopu. Dobre si
  ich prezrel. Nebolo pochybností; je to istotne jeho vlastná stopa, ale teraz
  bola, ako sa mu zdalo, na južnej strane miesto na severnej. Uprel zrak na
  zatiahnuté nebo: dúfal, že uzrie aspoň nejaký náznak, kde by mohlo byť slnko,
  ale nevidel nič. Ponáhľal sa teda k pahorku v nádeji, že z neho uvidí ďalej.
  Kráčal čoraz rýchlejšie. Asi o pol hodiny les trochu zredol a zjavilo sa
  neveľké údolie.

Rolf sa
  poponáhľal dolu a zastal zarazene pri tom istom prameni, od ktorého pred
  chvíľou odišiel na sever.

Tento objav ho
  priam omráčil ako nečakaný úder, lebo teraz vedel naisto; zablúdil v húštinách
  a chodil stále do kruhu.

Prameň okolo
  neho tancoval – raz bol na juhu, potom sa mu zjavil na severe. Chcel sa pustiť
  inštinktívne na severozápad. Skúmal každý strom, aby si pomohol. Severná strana
  má byť vždy pokrytá machom. Veď hej, bolo by to tak, keby všetky stromy rovnako
  rástli, rovnako boli vystavené dažďom a vetrom, ale žiaľ, to sa nikdy nestáva!
  Stromy sa preplietajú a skláňajú krížom-krážom, a keby človek mal podľa machu
  usúdiť, ktorá strana je severná a ktorá južná, mohol by si vybrať podľa
  ľubovôle… Rolf sa zahľadel na najvyššie vrcholky kanadských jedlí. Podľa starej
  tradície majú ukazovať vždy na východ; teraz však vyčnievali na všetky možné
  strany.

Rolf nebol
  bojko, ale vedomie, že je ďaleko od tábora a že by nikto nepočul, keby volal o
  pomoc, ho ochromilo. Srdce mu ako neviditeľné pazúry zvierala stále väčšia
  úzkosť. Nikto ho nevystopuje pri tomto zakliatom prameni, zem je pokrytá
  mäkučkým kobercom čerstvo napadnutého lístia. V hlave mu začalo hučať ako v
  kotle.

Zrazu mu však
  prebleskla mysľou dobrá rada, ktorú mu raz dal jeho priateľ Quonab: „Ak
  zablúdiš, nestrácaj hlavu! Nezomrieš od hladu, ani nezmrzneš. Ak ťa niečo
  premôže, tak iba strach. Buď udatný za každých okolností a uvidíš, všetko sa
  opäť dobre skončí.“

A Rolf sa
  nedal do bezhlavého úteku, ale sadol si a pokojne o všetkom porozmýšľal.

„Teda,“ vravel
  si, „šiel som stále na juhovýchod od kanoe.“ Potom sa však zarazil; ako blesk z
  jasného neba prišlo mu na um, že po celý deň slnko ani nezazrel. Šiel teda
  naozaj na juhovýchod? Takáto myšlienka by vyviedla z rovnováhy aj dospelého
  muža; Rolf si však povedal: „Nič to zato, nesmiem strácať hlavu, všetko sa zasa
  napraví. Zajtra ráno sa obloha iste vyjasní.“

Ako tak
  posedával a hĺbal, maličká veverička, hrdzavá a strapatá, spustila sa na
  najnižší konár; odvažovala sa čoraz bližšie a bližšie k Rolfovi, ako keby sa mu
  posmievala.

Rolf napäl luk
  a o chvíľu už aj zahvižďal tupý šíp vo vzduchu a vzápätí dopadol na zem aj s
  úbohou veveričkou: bude to celkom dobrá pochúťka. Rolf ju pekne spratal do vaku
  s príjemným vedomím, že už má večeru.

Začalo sa
  zmrákať, a to veľmi rýchle, musel si teda prichystať nocľah.

Nazbieral kopu
  suchého raždia, kým ešte bolo vidno, a odvliekol ho do chránenej kotliny. Potom
  si vystaval striešku proti vetru a lôžko z vetví balzamovej jedle. Pomocou
  ocieľky, kremienka, práchna a brezovej kôry zapálil veselý ohník; či sa môže
  chlapcovi, ktorý zablúdil v lese, zažiadať väčšieho pohodlia?

A tak Rolf,
  keď si pochutil na veveričke, upečenej vo vlastnej koži, pokojne zaspal. Noc
  prešla celkom znesiteľne a bez mimoriadnych zážitkov, zobúdzal sa však každú
  chvíľu, lebo mu bolo zima, neprestajne sa mrvil a kedy-tedy musel priložiť na
  oheň.

Len čo ranná
  zora rozohnala tmu, začul náramný lomoz a o niekoľko minút bol les plný divých
  holubov.

Rolf sa mohol
  teraz živiť iba tým, čo mu poskytovala táto krajina; schytil teda rýchle luk a
  vzal šípy. Šťastie sa naň usmialo; na prvý raz zostrelil tučného holubieho
  samca. Hneď potom zranil ďalšieho a utekal do húštiny, kde sa vták bezmocne
  trepotal.

Holub pred ním
  chvíľu poletoval, chvíľu skackal, takže ho nemohol chytiť, až sa pri tom
  naháňaní pošmykol a zrútil sa do hlbokej jamy. Ľavá noha sa mu pritom akosi
  skrútila pod telo a myslel, že sa mu zlomila, lebo ho strašne bolela. Ale keď
  ju natiahol, videl, že nie je zlomená, iba členok má vykĺbený. Bol teraz vo
  veľmi vážnej situácii, veď nebol schopný chôdze na poranenej nohe.

Na šťastie
  zostrelený holub tiež už nevládal ďalej. Vzal ho teda – teraz už mal dvoch – a
  dovliekol sa s veľkými bolesťami k ohňu; no nijako sa nemohol striasť chmúrnych
  myšlienok o svojom nešťastí.

„Za jedinú vec
  na svete sa môže muž hanbiť – za strach! Vždy sa nájde nejaké východisko.“
  Tieto dve rady burcovali mu rozum a srdce; tú prvú mu dal Quonab a druhú starý
  Sylvanne. Áno, vždy bolo možné nájsť cestu z nešťastia, udatné srdce vždy nájde
  východisko.

Rolf obidvoch
  vtákov očistil a upiekol. Jedného zjedol na raňajky; druhého si schoval na
  obed; vtedy ešte nevedel, že tu bude aj obedovať. Ako tak posedával, z času na
  čas videl ponad stromy preletieť kŕdle divých kačíc, ktoré tiahli na sever. Keď
  sa potom obloha vyjasnila, vyšlo slnko na tej strane, o ktorej bol Rolf
  presvedčený, že je to západ.

Teraz už
  vedel, kam leteli kačky. Nebolo pochybností: tiahli na juhovýchod, k
  Indiánskemu jazeru, a Rolf, keby mohol chodiť, bol by išiel tiež tým smerom,
  ale noha ho bolela čím ďalej tým viac. Silne mu zapuchla a iste prejde veľa
  dní, ak len nie týždňov, kým sa dochrámaný členok zahojí. Premáhal sa zo
  všetkých síl, aby sa nerozplakal nad svojím nešťastím.

Opäť sa mu v
  mysli vynorila zamračená, a predsa dobrácka tvár starého Si Sylvanna so
  sivobelasými očami, a v duchu počul aj jeho hlas: „Keď si už myslíš, že prišlo
  to najhoršie, vydrž, nestrácaj rozvahu, celkom istotne sa niečo stane, čo
  všetko zase napraví. Vždy musí byť nejaké východisko a odvážne srdce ho nájde.“

Čo však má on
  robiť? Zahynie od hladu a zimy prv, než ho Quonab nájde. Strach mu opäť zovrel
  srdce. Keby len mohol nejako oznámiť priateľovi, v akom je nebezpečenstve. Dva-tri
  razy aj zaujúkal, akoby veril, že v nehybnom vzduchu poletí jeho hlas ďalej,
  ale hora mlčala a mlčala.

Zrazu sa
  rozpamätal, že mu raz Quonab rozprával o tom, ako zablúdil v lese, keď ešte bol
  malý chlapec. Blúdil celé tri dni. Hoci nemal viac ako desať rokov, rozdúchal
  oheň, narobil veľa dymu, a tak sa dovolal pomoci. Hej, to bolo indiánske
  znamenie: dva stĺpy dymu značia: „Zablúdil som, stihlo ma dvojnásobné
  nešťastie.“

Pookrial novou
  nádejou. Odplazil sa na kus od svojho táboriska, zapálil oheň a nahádzal naň
  hnijúce korene a zelené listy.

Potom sa Rolf
  so zaťatými zubami odvliekol asi o sto metrov ďalej a rozdúchal druhý oheň. A
  teraz už nemohol nič iné robiť, iba trpezlivo čakať.

Tučný
  neopatrný holub, ktorý náhodou opustil svoj kŕdeľ, sadol si na nízku vetvu nad
  jeho táboriskom. Rolf vytiahol tupý šíp a o chvíľu už aj držal holuba v ruke:
  to bude zase pochúťka!

Pri pitvaní si
  všimol, že holub má hrvoľ napchatý lepkavými semienkami. Vedel, že tieto semienka
  majú výbornú chuť, a vložil ich teda do vypitvaného holubieho brušká; bude to
  prvotriedna plnka.

Prešla hodina,
  Rolf musel odísť rozdúchať druhý oheň, lebo skoro vyhasol. Mimovoľne schytil
  odlomený konár a podoprel sa oň; naraz mu prišlo na um, že Hoag chodil kedysi o
  dvoch barlách. „Hó!“ vydralo sa mu z hrdla, „to je východisko – to je záchrana!“

Veľmi
  starostlivo hľadal vhodné barly. Na stromoch bolo síce dosť súcich haluzí, ale
  všetky boli príliš vysoko. Len po dlhom hľadaní našiel haluz, ktorú mohol
  odrezať nožom. Fidlikal už najmenej hodinu, keď vtom začul zvuk, ktorý mu
  rozbúril krv.

Z diaľky zo
  severu sa ozvalo slabunké, ale celkom zreteľné:

„Je-hú-ú!“

Rolf pustil
  nôž z ruky a nevedomky načúval s otvorenými ústami, lebo tým sa uvoľňuje tlak
  na ušný bubienok a človek lepšie počuje. Opäť sa ozvalo:

„Je-hú-ú!“

Teraz už
  nebolo najmenšej pochybnosti, nebol to nijaký klam, a Rolf zvolal z plného
  hrdla:

„Je-hú-ú, je-hú-ú!“

O desať minút
  sa ozvalo prenikavé „hav! hav!“ a z lesa sa vyrútil Skookum. Začal okolo Rolfa
  šantiť a brechať, akoby všetko chápal. Quonab prišiel až o niekoľko minút.

„Tu si,
  chlapče?“ povedal so spokojným úsmevom a vzal Rolfa za ruku. „Ugh! To bolo
  dobre,“ a kývol hlavou k dymiacemu ohňu. „Vedel som, že ťa stihlo nešťastie.“

„Áno, stihlo,“
  a Rolf ukázal pohľadom na opuchnutú nohu.

Indián vzal
  chlapca do náručia a zaniesol ho na malú čistinku, kde sa dalo pohodlne
  odpočívať. Potom vytiahol z vlastného vaku chlieb a čaj a pripravil pokrm pre
  oboch. Jedli, popíjali a pritom sa zhovárali.

„Veľmi má
  trápilo, keď si včera neprišiel, lebo si nemal so sebou jedlo ani prikrývku.
  Oka som v noci nezažmúril. Len čo sa rozodnilo, vyšiel som na kopec, kde sa
  modlievam, a pozeral som na juhovýchod, kam si odplával v kanoe. Nevidel som
  nič. Vyšiel som teda na vyšší kopec, z ktorého som videl na severovýchod, a ako
  sa tak pozerám, zazrel som dva stĺpy dymu. Teraz som už vedel, že môj
  chlapec žije a zablúdil.“

„Chceš azda
  povedať, že som na severovýchod od tábora?“

„Veru hej, asi
  sedem kilometrov. Nemohol som sa veľmi ponáhľať, lebo som musel najprv ísť po
  kanoe a len potom som šiel sem.“

„Ako to myslíš
  s tým kanoe?“ spýtal sa prekvapene Rolf.

„Si len
  kilometer od Rosomáčej rieky,“ znela odpoveď. „Onedlho si už doma.“

Zdalo sa to
  neuveriteľné, ale bolo to tak. Indián ešte okresal sekerkou pár primitívnych
  barlí a vydali sa na cestu.

O dvadsať
  minút ich už nieslo kanoe a o hodinu boli opäť doma.

A Rolf sa už
  ani trochu nedivil. Vo chvíli najčernejšieho zúfalstva sa ukázalo východisko.
  Bolo to také prosté, také prirodzené, také jasné! Isté je, že pokým bude žiť,
  nikdy nezabudne na slová: „Vždy jestvuje nejaké východisko a smelé srdce ho
  vždy nájde.“

Keby si bol
  Rolf vytkol nohu u matky, natierala by mu osinetý a opuchnutý členok husím
  sadlom. Felčiar zo Stamfordu by mu ju trel starostlivo pripravenou, tajuplnou
  masťou. Jeho priateľ Indián húdol potichučky akúsi spevavú modlitbu a mastil mu
  nohu jelením lojom. Teda každý z nich konal inak, a predsa všetky tieto spôsoby
  boli dobré, lebo vzbudzovali v nemocnom dôveru, že sa v jeho prospech konajú
  veľké veci, a okrem toho každý z nich napomáhal prírodnému liečivému pochodu
  trením boľavého miesta.

Tri razy za
  deň trel Quonab osinetý členok. Loj chránil kožu pred odrením a Rolf mohol už
  po týždni odhodiť barly.

Prešiel skoro
  celý máj, blížil sa už jún; bol teda koniec jari.

Od nepamäti
  vždy z jari hnal zálesáka akýsi pud či vari zvyk sťahovať sa. A verný tomuto
  zvyku či pudu, zálesák sa presťahoval inde, alebo aspoň od základu zmenil svoj
  život. Väčšina zálesákov z pohoria Adirondack, ktorí v zime lovili kožušinovú
  zver, hľadali si na jar prácu ako drevorubači.

Tí, čo už mali
  rodinu a stály domov, začali sadiť zemiaky a pliesť rybárske siete. Rolf a
  Quonab neboli však ani na jedno z týchto remesiel; a okrem toho tajomný pud ich
  stále poháňal preč. Rozhodli sa navštíviť Warrenov obchod a odniesť tam ulovené
  kožušiny.

Quonab túžil
  za tabakom a potreboval zmenu.

Rolf túžil za
  puškou, žiadalo sa mu opäť vidieť Van Trumperovcov – a tiež potreboval zmenu. A
  tak prvého júna už aj sedeli spolu v koženom kanoe, Quonab vzadu pri kormidle,
  Skookum vytrvale havkal v prednej časti kanoe, a tak všetci radostne plávali k
  Warrenovej osade, ktorá sa skladala z jedného obchodu a troch ošarpaných
  chatrčí.

Prúd rieky bol
  na jar rýchly; vďaka tomu, že vyčistili tok od haluzia a krovín ešte v
  septembri, keď sa tadeto plavili, mohli bez prestávky preplávať po Rosomáčej
  rieke. Večer už táborili na Hudsone, štyridsať kilometrov ďaleko od domova.

Dlhé šnúry
  divých holubov, ktoré sa sťahovali na sever, boli tu najzjavnejšími známkami
  života. No dikobraz, ktorý sa objavil na brehu, a ešte väčšmi medveď, plávajúci
  vo vode, vyvolali u Skookuma čoskoro také plamenné nadšenie a taký mocný prejav
  ctižiadosti, že bolo treba jeho horúce city skrotiť.

Po troch dňoch
  cesty pristáli večer pri Warrenovom obchode. Dostalo sa im srdečného
  privítania. Obchodník, len čo ich zbadal, zanechal skupinku povaľačov a
  ponáhľal sa im v ústrety.

„Vitaj,
  chlapče! Či si len vyrástol!“

A bola to veru
  pravda. Ani Rolf, ani Quonab si to doteraz neuvedomili, hoci už boli rovnako
  vysokí.

„Nuž a čo
  úlovok, aký bol?“

„Oho… to už
  hej!“ skríkol, keď mu každý z nich hodil na pult po jednom zväzku kožušín.

„No, to hej…
  to už hej; ale to musíme zapiť!“

Bol veľmi
  sklamaný, keď obaja odmietli. Jeho sklamanie bolo opodstatnené, vedel totiž
  celkom naisto, že keď si nevypijú, budú žiadať za kožušiny oveľa viac. Premohol
  však mrzutosť a pokračoval:

„Myslím, že
  dnes vám predám pušku, akú nenájdete v celom kraji!“

Podľa výzoru
  Rolfovej tváre vedel, že udrel na pravú strunu.

Teraz začali
  určovať ceny jednotlivých kožušín.

Pravda, jednal
  sa iba bystrý chlapec a prefíkaný obchodník. Indián stál pokorne v kúte, ale
  zato sa snažil pomáhať Rolfovi častým šomraním a významnými pohľadmi.

„Tak teda,“
  vravel Warren a rozkladal kunie kožušiny jednu vedľa druhej „tridsať kún –
  trošku vyblednutých – každá po tri doláre päťdesiat – no aby som bol veľkodušný,
  povedzme štyri doláre.“

Rolf pozrel na
  Quonaba, ktorý spoza obchodníkovho chrbta pokrútil hlavou, zdvihol pravú ruku
  dlaňou nahor a prudko ju dvihol do výšky.

Rolf ihneď
  pochopil, čo to značí, a povedal:

„Nie veru,
  nemyslím, že by boli vyblednuté. Ručím za to, že všetky majú peknú prirodzenú
  farbu.“

Quonab
  roztiahol všetkých päť prstov a Rolf hovoril ďalej:

„Ak tieto kože
  nemajú cenu každá päť dolárov, tak nie sú hodné ani deravý groš.“

„Fíha!“
  zasyčal obchodník, „zabúdaš na to, chlapče, že kožušinový tovar je vec veľmi
  chúlostivá; pieseň, myši, mole, trhové ceny – to všetko môže obchodníka
  priviesť na mizinu. Nuž ale, že si to ty – nech je teda po päť dolárov za
  každú! Ach, táto čierna líška je celkom pekná; tá je hodna štyridsať dolárov.“

„To si myslím,“
  povedal Rolf, ale Quonab urobil taký pohyb, akoby odhadzoval akési neskutočné
  zrniečko piesku, čo znamenalo jednoznačne: „odmietni!“

Dohadovali sa
  teda o hodnote líščej kožušiny a Rolf vravel:

„Akože, veď
  viem dobre, že za kožušinu čiernej líšky platia dvesto dolárov!“

„Kde?“

„Ech, nuž dolu
  v Stamforde.“

„Hej, to je
  však pri New Yorku!“

„Dobre, ale či
  vy nezasielate svoje kožušiny do New Yorku?“

„Pravdaže
  zasielam, ale čo ma to stojí, než sa tam dostanú! Nuž ale,“ zavzdychal Warren, „ak
  chceš urobiť dobrý obchod, vyjdem ti na polovicu v ústrety, dám ti za ňu sto
  dolárov.“

„Dajte sto
  dvadsať a hneď si kúpim pušku!“

„Fíha,“
  zahvízdol obchodník, „kde si len nabral toľko obchodného ducha?“

„Akéhože
  ducha? Starý Si Sylvanne mi ponúkol túto cenu, ak mu prinesiem kožušinu.“

To
  zaúčinkovalo, lebo obchodník si uvedomil, že má konkurenta. Konečne sa teda
  dohodli. Rolf a Quonab utŕžili za kožušiny tristo dolárov – okrem líšky.

Za líščiu
  kožušinu boli by dostali všetky nutné potraviny a rozličné drobné veci. Rolf
  však myslel na niečo iné.

Vybral si
  zopár balíčkov cukríkov, kus pestrofarebnej kalikovej látky a pekné mašličky;
  obchodník uhádol jeho myšlienky.

„Ako vidím,
  ideš na návštevu. Ku komu? Pravda, k Van Trumperovcom.“

Rolf prikývol;
  obchodník mu môže dobre poradiť. Nekúpil Annette šaty, lebo sa chcel tešiť
  spolu s ňou, keď si ich bude sama vyberať, zato však nakúpil blýskavé ihlice a
  prstienky po desiatich centoch a pestré stužtičky, ktorých veselé farby si
  istotne podmania srdiečko dievčatka, uväzneného v šírych severských lesoch.

Rolf hrdo
  zvieral svoju novú pušku a v peňaženke si niesol poukaz na tristo dolárov.
  Cítil sa byť osobnosťou.

Keď vychádzali
  s Quonabom z obchodu, Warren sa ešte spýtal:

„Jacka Hoaga
  ste už nestretli, všakže?“

„Ba veru
  stretli!“ A Rolf mu stručne rozpovedal, čo zažil s tým oplanom.

„To je celý
  Jack, to je celý on; dobre mu tak. Veď bol z neho ozaj dobrý vták. Ale počujte:
  aby vám nezišlo na um odniesť svoje kožušiny k Levím vodopádom! Tam sú
  prefíkaní, na všetko súci oplani. A potom, veď ja vám môžem platiť vždy lepšie
  ako tam, lebo som o sto šesťdesiat kilometrov bližšie k New Yorku.“

Na toto
  poučenie už nikdy nezabudli: čím bližšie k New Yorku, tým výhodnejšie ceny.
  Sedemdesiatpäť dolárov u Levích vodopádov, sto dvadsať dolárov u Warrena,
  dvesto dolárov v New Yorku. Dlho premýšľal Rolf o tejto skúsenosti a prinieslo
  mu to veľa úžitku.

„Nibowaka,“ –
  Quonab hovoril vždy „Nibowaka“, keď ho očarila Rolfova bystrosť – „čo bude s
  kanoe a s nákladom?“

„Myslím, že
  najlepšie urobíme, keď necháme všetko tu. Veď nám Callan požičia kanoe.“

Prehodili si
  pušky cez plecia a brodili sa perejami až ku Callanovmu zrubu, kam dorazili asi
  o dve hodiny.

„Pravdaže,
  pravdaže, požičiam vám kanoe, ale najprv poďte dnu a trochu si zajedzte!“
  srdečne ich pozýval starý zálesák.

Ale Rolf chcel
  byť už čím skôr preč, a tak spustili kanoe na vodu a ich vesla sa onedlho
  zablýskali na jazere.

Čoskoro sa dostali
  k sídlisku Van Trumperovcov, ktoré zblízka vyzeralo ozaj utešene. Na poliach
  bola hojná úroda a okolo stodoly hrabala tučná hydina; deťúrence, ktoré behali
  okolo domu, priam kypeli zdravím a šťastím.

„Bože môj!
  Bože môj!“ vydralo sa z úst starého Hendrika, keď zastali na prahu maštale. V
  nasledujúcej chvíľke im už stískal ruky a srdečne sa usmieval na ich opálené,
  vetrom ošľahané tváre. „Vstúpte, chlapci, poďte ďalej! Hej… Marta, Rolf a
  Quonab k nám prišli! Bože môj! Bože môj! Teraz som naozaj šťastný.“

„Kdeže je
  Annetta?“ spýtal sa Rolf.

„Ach, chuderka
  Annetta, má trochu horúčku, ale nie silnú,“ a zaviedol Rolfa do tmavého kúta.
  Annetta tu ležala na nízkej postieľke chudučká, bledá a zmorená.

Ľahúčko sa
  usmiala, keď sa Rolf zohol a nežne ju pobozkal na líčko. „Nuž, Annetta, prišiel
  som sa podívať na teba. Chcem ťa vziať so sebou k Warrenovi, aby si si vybrala
  tie šaty, čo som ti sľúbil. Hľaďže, priniesol som ti aj svoju prvú kunu a
  urobil som ti túto škatuľku… a za tie ostne na nej sa poďakuj Skookumovi.“

„Nebožiatko,
  chorľavie už celú jar,“ a Marta odháňala zelenou halúzkou muchy a komáre, ktoré
  neprestajne poletovali okolo chorľavého dieťaťa.

„Čo jej je?“
  spýtal sa Rolf starostlivo.

„To nevieme,“
  odpovedali mu.

„Hádam môj
  priateľ by vám vedel niečo poradiť,“ a Rolf pozrel bokom na Indiána.

„Ach áno, áno!“
  ozval sa Van Trumper. „Nevravel som vám to stále? Je to tak. Neprestajne som sa
  modlil k bohu, aby mi zoslal pomoc s prvým človekom, ktorý sem príde. Som taký
  utrápený…“ a oči starého, dobráckeho Holanďana sa naplnili slzami vďaky.

Quonab si
  pokľakol vedľa malej trpiteľky. Ohmatal jej rúčky a zistil, že sú suché a
  horúce; všimol si, že jej dych je krátky a rýchly a že oči jej svietia; ani sa
  len nedotkla misy kaše, ktorú jej položili k posteli.

„Bahenná
  horúčka,“ povedal Indián. „Prinesiem dobrú medicínu.“ Nato odišiel spokojne do
  lesa. Keď sa vrátil, priniesol malú viazaničku hadinca a uvaril čaj. Annetta sa
  nechcela čaju ani dotknúť, ale matka ju prehovárala, aby si aspoň zopár ráz
  glgla z hrnčeka, ktorý jej Rolf držal pri ústach.

„Wah! To veru
  nie je dobré!“ povedal Quonab a obzrel sa po uzavretej, muchami celkom
  zamorenej miestnosti. „Musím jej urobiť posteľ.“ Prevrátil slamník; a tu sa
  objavili tri či štyri malé, hnedé, ploskaté zvieratká a pomaly unikali pred
  svetlom do bezpečnejšieho úkrytu. „Hej, usteliem jej postieľku!“

Zatiaľ sa už
  noc spustila na kraj a všetci sa odobrali spať. Rolf a Quonab šli do stodoly.
  Práve zavreli vráta a chceli si ľahnúť, keď sa na dvore rozškrečala hydina.
  Hneď sa rozbehli ku kurníku a zistili, že tu nešarapatí vydra ani mýval, ale že
  to Skookum vystrája svoje staré figliarstva. Len čo sa zjavil pán, už sa aj
  pratal so stiahnutým chvostom na svoje obvyklé miesto, kde ho ihneď uviazali.

Keď Quonab
  ráno vstával z lôžka, Rolf mu povedal: „Idem k Warrenovi po cukor.“ Cukor veľmi
  súrne potrebovali. Keď totiž Rolf začul slovo „bahenná horúčka“, spomenul si,
  že v Reddingu bola univerzálnym liekom proti tejto nemoci „Jezuitská kôra“
  (neskoršie známa ako chinín). Neraz videl, ako jeho matka dáva tento liek
  chorým; a pokiaľ sa vedel rozpamätať, robila to vždy s úspechom. Každý
  obchodník, či už na okraji lesov, alebo v lesoch – schováva si tento liek do
  zásoby. O dve hodiny odchádzal Rolf od Warrena s dvadsiatimi librami javorového
  cukru a s fľašou chinínového výťažku.

„Hovoríte, že
  jej muchy nedajú pokoj; prečo jej nekúpite kus tejto novej ochrannej
  záclonoviny?“ pripomenul ešte obchodník Rolfovi pri odchode a rozbalil na stole
  jemnú gázu proti moskytom, ktorú Rolf videl po prvý raz v živote. Nebola to zlá
  myšlienka a Rolf kúpil zo desať metrov tejto zaujímavej látky. Obnos pripísal
  obchodník na Rolfov účet a o dve hodiny sa Rolf už objavil pri dome Van
  Trumpera.

Quonab
  medzitým zhotovil na tônistej strane chalupy malú krytú poste! z jedľových
  vetvičiek a prikryl ju posteľnou plachtou. Opodiaľ tlela kopa cédrového dreva a
  jeho príjemná vôňa sa vinula k postieľke.

Pri hlave
  dievčatka čupel Indián a slepačím krídlom odháňal niekoľko dotieravých komárov.
  Dievčatko malo oči zavreté; pokojne spalo. Rolf tíško podišiel k postieľke a
  dotkol sa ruky dieťaťa. Bola chladná a vlhká. Potom vošiel so svojím nákupom do
  domu. Matka ho privítala so šťastným úsmevom: hej, Annetta sa má o niečo
  lepšie; odvtedy, čo ju vyniesli von, na dobrý vzduch, spala dobre. Matke nijako
  nešlo do hlavy, prečo Indián trval na tom, aby ju obklopili cédrovými
  vetvičkami. Načo ten cédrový dym? A načo, preboha, to čudné vyspevovanie? Áno…
  už sa to opäť začalo. Rolf vyšiel na dvor a všetko videl a počul… Indián tĺkol
  akousi paličkou, omotanou lykom, na plechový hrnček a húdol pritom akúsi
  pesničku. Slová, ktoré sa Rolf až neskoršie naučil, zneli takto:

Príď, ó
  Kaluskap, a zažeň bosorky, ktoré prišli trápiť toto milé dievčatko!

Annetta sa
  nehýbala, iba tíško a spokojne oddychovala v prvom blahodarnom a posilňujúcom
  spánku po toľkých dňoch.

„Nemali by sme
  ju zaniesť dnu?“ zašepkala ustarostená matka.

„Nie, nechajte
  Quonaba, nech robí podľa svojho,“ povedal Rolf a zamyslel sa, či by niektorý
  beloch sedel takto pri posteli dievčatka a odháňal mu muchy.

„Hlboké
  city sú človeku iba na príťaž; zavrhni ich a so srdcom z kameňa budeš
  užitočnejší ako so svojimi citmi.“

Z výrokov
  Si Sylvanna

„Quonab, idem
  si zapoľovať na kuroptvu.“

„Ugh, dobre.“

Rolf teda
  odišiel. Sprvu by bol už-už vypočul Skookumovo prosebné kňučanie, aby smel ísť
  s ním, ale potom mu prišlo na myseľ niečo lepšieho. Skookum mohol nanajvýš
  vypátrať samicu s mláďatami, a kto by zastrelil samicu v júni? Samca však
  nebolo ťažko nájsť aj bez psa. Na krajinu sa zniesol večerný pokoj a Rolf ešte
  neprešiel ani tri kilometre, keď odrazu začul vzdialené tokanie kuroptvy: „Tummp,
  tummp, tummp – rrr.“ Rýchlo, ale veľmi obozretne, sa poponáhľal v smere zvuku,
  a keď kohút prestal, čakal Rolf nepohnuto na ďalšie tokanie. Dlho takto stál,
  ale tokanie sa neozvalo. Kľakol si teda k prehnitému, machom zarastenému pňu a
  tĺkol doň dlaňou. Znelo to tak, ako keď samec toká. Lesť sa podarila – dostal
  odpoveď.

„Tump – tump –
  tump – rrrrr,“ začul čoskoro, ale už bojovnejšie, a onedlho sa ozvalo aj bojové
  trepotanie krídel a pomaly sa približovalo. Rolf nespúšťal z očí vtáčieho
  bubeníka, ktorý sa prechádzal v plnej paráde po práchnivejúcom kmeni asi na
  tridsať metrov od neho. Zacielil naňho – ale nie do hlavy, lebo nemal ešte novú
  pušku zastrieľanú, a namieril do tela.

Tresol výstrel
  a vták sa skotúľal z kmeňa. Rolfovo srdce naplnila čistá radosť; nahováral si,
  že sa teší preto, lebo tým úlovkom urobí radosť nemocnému dievčatku. No v
  skutočnosti sa tešil zo svojej šikovnosti a z novej pušky.

Nadišla už
  noc, keď sa vrátil a našiel holandskú rodinu veľmi rozčúlenú.

„Ten Indián tu
  hovorí, aby sme Annettu nechali v noci vonku. Akože – má spať pod holým nebom
  ako pes, ako černoch, ako tulák? Och… to nie je pekné, však nie?“

Neborák starý
  Hendrik bol veľmi rozrušený a zmätený.

„Hendrik,
  myslíte azda, že pánboh posiela v noci horší vzduch na zem ako vo dne?“

„Ach, nie.“

„Quonab vie
  dobre, čo robí.“

„Ach.“

„Nuž tak mu v
  tom nebráň. Jeden z nás bude spať pri dievčatku. Uvidíte, že jej bude celkom
  dobre,“ a Rolf si pritom spomenul na ohavný hmyz, ktorý vyliezol v izbe spod
  slamníka.

Rolf dôveroval
  Indiánovi ako lekárovi, ale ešte väčšmi dôveroval svojej matke. Bol pevne
  odhodlaný, že dá Annette chinín, ale nechcel sa pliesť Indiánovi do remesla.
  Dlho váhal, nakoniec však povedal:

„Schladilo sa;
  roztiahnem jej okolo postele tieto tenké záclony.“

„Ugh, dobre!“
  prisvedčil Quonab, „budem dávať na ňu pozor.“

„Daj jej čo
  najskôr liek!“ odpovedal Indián a Rolfovi to veru nebolo treba dvakrát hovoriť.
  Quonab sa už chystal odísť. „Prosím ťa,“ riekol mu Rolf, „zober tú kuroptvu a
  uvar z nej polievku. Dotýkal som sa jedovatej škumpy a nechcem chytať jedlo.“

„Ale veď to aj
  ja urobím. To predsa viem aj ja, nie?“ ozvala sa tučná mama Trumperová, ktorá
  práve ukladala svoje najmenšie do kolísky. A o chvíľočku už sa aj náhlila s
  kuroptvou do kuchyne.

‚Tak, už som
  zase v kaši,‘ pomyslel si Rolf, ale dôvtipný Yankee v ňom opäť zvíťazil.
  Ohmatal hrnček s odvarom hadinca. Bol takmer studený.

„Dávaš jej to
  teplé, alebo studené, Quonab?“

„Horúce.“

„Zanesiem to
  zohriať do kuchyne.“ A už aj odnášal hrnček. ‚Quonab by mi nedovolil dať jej
  chinín, urobím to tak, že jej ho dá on sám,‘ myslel si. V pološere pri peci
  nebolo ťažké priliať do odvaru trochu chinínového výťažku; keď už bol čaj
  horúci, vyniesol ho a Indián sám podal nemocnej vymeranú dávku.

Bolo už
  neskoro a chystali sa spať. Annetta začula, že Indián má vedia nej spať, a zvolala
  trošku nastrašené: „Mamička, mamička!“ Potom zašepkala matke do ucha: „Ja tu
  chcem radšej Rolfa.“

Rolf si
  rozprestrel prikrývku vedia jej postieľky a hneď zaspal. Raz alebo dvakrát sa
  zobudil a pozrel na Annettu. Pomrvila sa v spánku, ale nezobudila sa. Zatiahol
  lepšie sieť, aby moskyty nepodliezali popod ňu, a potom spal až do rána.

Bolo jasné, že
  dievčatku je už oveľa lepšie. Chcelo jesť, a to bolo prvým dobrým príznakom, a
  chutne pripravená kuroptva úplne zahnala predošlú nechuť k jedlu. Hadinec s
  chinínom urobili svoje a dieťa sa rýchlo uzdravovalo. Matka, pravda, chcela,
  aby sa dievčatko vrátilo do domu. Bolo to pre ňu práve také prirodzené, ako to,
  že posteľ bez drobných odporných zvieratiek nebodaj ani nie je posteľou.

Ale Rolf
  rozmýšľal inak. Vedel dobre, čo by na jeho mieste urobila matka. Zašiel ešte
  raz do Warrenovho obchodu a kúpil fľašku ostro zapáchajúcej tekutiny, ktorú
  vtedy nazývali „skalným olejom“ a ktorá nebola ničím iným ako dnešným surovým
  petrolejom. Dôkladne ním vyčistil celú posteľ a všetky okolité štrbiny a škáry,
  a keď aj nevykynožil, aspoň citeľne oslabil „mor, kráčajúci v temnote“.

Quonab
  usilovne pomáhal okolo domu a hostitelia si ho veľmi obľúbili. No keď prešiel
  týždeň, Quonab začal byť nepokojný.

„Máme teraz už
  dosť peňazí, Nibowaka, prečo sa stadiaľto nehýbeme?“

Keď sa ho
  Quonab toto pýtal, Rolf práve načieral vodu z hlbokej studne. Zamyslene
  postavil drevené vedro na jej okraj a zahľadel sa do hĺbky. „Neviem,“ povedal.
  Mal však povedať pravdu; nechcelo sa mu odtiaľto odísť, lebo sa v tomto teplom
  rodinnom kruhu cítil naozaj doma. Ovládla ho túžba žiť v spoločnosti – v tej
  spoločnosti, ktorá Quonaba odpudzovala a vyháňala do lesov.

„Počul som,“
  vravel Indián, „že môj ľud ešte doteraz žije v Kanade, za Rousovým výbežkom. Rád
  by som ho navštívil. Vrátim sa opäť v Červenom mesiaci (v auguste).“

Najali si malé
  kanoe a Quonab s brechajúcim Skookumom na predku člna sa jedného rána vydal na
  cestu dlhú stodvadsať kilometrov, veslujúc po tichých vodách Georgovho a
  Champlainovho jazera. Hladina jazera sa iskrila ako striebro a čln bol na nej
  čoskoro iba malou bodkou, ktorá sa strácala v diaľke. Potom bolo vidieť už len
  záblesky mihajúceho sa vesla a pomaly aj tie zastrel vzdialený výbežok.

Na druhý deň
  bolo Rolfovi ľúto, že nechal Quonaba odísť samého. Van Trumperovci predsa
  nebudú potrebovať pomoc po celý mesiac. A potom, nemohol si dovoliť platiť po
  celý ten čas za byt a stravu. Pravda, zopár dní by mohol pracovať za stravu,
  ale na dlhšie by to veru nevyhovovalo ani Van Trumperovcom, ani jemu.

Ale jednu vec
  chcel rozhodne vybaviť: kúpiť Annette nové šaty. Annetta už vyzdravela, a tak
  sa jedného rána vydali na kanoe do Warrenovho obchodu. Otec ani matka nemohli
  odísť z domu. Pravda, ani Annettu nechceli najprv pustiť, no čo mohli robiť?
  Dievčatko žiarilo od šťastia, srdiečko jej len tak poskakovalo od čistej
  detskej radosti a bolo celkom preplnené touto prvou veľkou udalosťou v jej
  živote.

Čosi viac než
  detinská radosť jej prebleslo tváričkou, niečo, čo by staršiemu neušlo; ale
  Rolf to nezbadal. Vždy, keď sa zasmiala, ľahúčko sa začervenala a jednostaj
  žartovne dobiedzala do svojho „veľkého brata“ a posmievala sa mu pre každú
  maličkosť.

„Tak hovor,
  rozprávaj mi ešte niečo o Robinsonovi Crusoovi!“ začala, len čo sa posadili na
  kanoe. Rolf jej teda rozpovedal starý príbeh, ktorý kedysi tak dychtivo čítal a
  ktorý Annetta posudzovala, akoby sa bol odohrával na farme pri Georgeovom
  jazere. „A kde mal ženu?“ spytovala sa. „Ako mohol mať hospodárstvo bez
  sliepok?“ Alebo: „Sušené hrozienka musia byť výborné; a veru ja by som radšej
  chovala svine ako kozy,“ atd.

Rolf sa celkom
  vžil do úlohy Robinsona, ale trochu sa zarazil, keď si pomyslel, že by mal
  Quonaba vlastne nazývať Piatkom.

Na západnej
  strane jazera chceli zavolať pani Callanovú, aby šla nakupovať spolu s nimi, a
  chceli si od nej požičať koňa a vozík. Ale pani Callanová nebola doma a
  nevideli tam ani vozík, nuž sa teda uspokojili iba s koníkom. Annetta si
  pohodlne sadla na koníka na poukladané prikrývky a Rolf s vážnym vystupovaním
  staršieho brata bežal po jej boku.

Keď po piatich
  kilometroch cesty prišli do Warrenovho obchodu, nervózna a vzrušená Annetta s
  rozžiarenými očkami položila na stôl svoju kuniu kožušinu. Dostala za ňu celých
  päť dolárov a teraz stála pred nesmierne vážnou úlohou: vybrať si na svoje prvé
  šaty z pravého, pestro potlačeného kalika. Rolf sa nevedel vynadívať; nie na
  pestré látky, ale na tú búrlivú, nevýslovnú radosť, plnú prudkých výbuchov
  dokonalého šťastia. Kdeže bola jeho radosť z novej pušky od prejavu dievčatka, ktoré
  si smelo vybrať na svoje prvé kalikové šaty.

„Krásne?“ Aké
  slová mohli vyjadriť tú pestrú nádheru? Žltá farba zrelých klasov sa miešala s
  množstvom zelených a purpurových hodiniek na belasom podklade.

Nie, neviete
  si to predstaviť, museli by ste vidieť Annettu v nových šatách, ak by ste
  chceli pochopiť jej šťastie. A radosť oboch sa ešte zväčšila, keď zistili, že
  im zostalo dosť peňazí na červený slnečník… Ba dokonca aj v obchodníkovi
  vzbudila táto slávnostná chvíľa akýsi teplý cit, takže zákazníkom pridal ešte
  niekoľko krásnych gombíkov z lesklej mosadze.

Warren mal
  popri svojom obchode aj jedáleň, v ktorej sa mohol – za peniaze

— každý do
  sýtosti najesť a napiť. Rolf a Annetta chceli byť dnes vo všetkom ako veľkí
  páni a posadili sa za veľký okrúhly stôl. Annetta bola pri krásnom obruse a
  bielych tanieroch trochu ostýchavá, ale každý k nej bol milý a láskavý.

Warren sa
  zhováral ponad stôl s akýmsi cudzincom a medzitým povedal:

„Hej, rád by
  som tento týždeň všetko zaslal dolu do Albany, len keby som mohol zohnať ešte
  niekoho do kanoe.“

Rolf ihneď
  zbystril sluch a spýtal sa Warrena:

„Čo zaplatíte
  za túto cestu?“

„Dvadsaťpäť
  dolárov a stravu.“

„Čo si myslíte
  o mne, hodil by som sa na to?“

„Dobre,“
  povedal Warren a dodal akoby len pre seba:

„Neviem, možno
  sa osvedčíš. Mohol by si ísť hneď zajtra ráno?“

„Môžem, na
  celý mesiac.“

„Tak dobre,
  sme dohodnutí.“

Rolf sa takto
  rozhodol pre vec, ktorá ovplyvnila celý jeho život.

Annetta
  medzitým pozerala veľkými očami na rozmanité neznáme dobroty a vravela: „Mohla
  by som dostať kúsok toho a toho?“ a ochutnala zo všetkého, čo sa jej zažiadalo.

Nebolo ešte
  poludnie, keď sa vydali na spiatočnú cestu. Annetta si pevne tisla k hrudi
  svoje poklady a jednostaj štebotala ako lastovička, a Rolf, kráčajúci vedľa
  nej, odpovedal jej na otázky, no myšlienka na zajtrajšiu cestu do neznáma ho
  trochu znepokojovala. Akési škrabnutie na hlave a káravý Annettin hlas ho
  vyrušili zo zadumania: „Ale, Rolf, ak nepovedieš koňa lepšie, dotrháš mi môj
  nový slnečník.“

Okolo druhej
  prišli ku Callanovcom a za hodinu preplávali jazero. Onedlho už Annetta
  rozbaľovala svoje poklady pred celou rodinou, ktorá sa nad tým všetkým zbehla s
  úprimným obdivom.

Ušiť šaty v
  tých časoch bolo maličkosťou a Marta sa sama ponúkala: „Len čo si ukradnem
  chvíľočku času, ušijem ti ich.“ Zatiaľ sa mohla Annetta do sýtosti kochať tou
  záplavou žltých, zelených, modrých a červených farieb látky, v ktorej sa mala
  onedlho ukázať pred svetom. A keď si už konečne musela ľahnúť spať, usínala so
  vzácnou tkaninou v náručí a pestrý slnečník mala roztvorený nad hlavičkou; bola
  unavená, ale nevýslovne šťastná.

V živote
  prehral ten, kto nie je kráľom v akomkoľvek malom kráľovstve.

Z výrokov
  Si Sylvanna

Keď Rolf skoro
  ráno odchádzal, deti ešte spali. Zahľadel sa na Annettu, ktorá tíško spala pod
  roztvoreným slnečníkom; látka na šaty sa zviezla na zem a mosadzné gombíky
  ležali roztrúsené po dlážke. Skočil do kanoe. Nad jazerom vládol mŕtvy pokoj a
  čln sa kĺzal po tichej hladine sťa vystrelený šíp. Neprešla ani polhodina, keď
  pristával u Callanovcov. O ďalšiu hodinu stál vo Warrenovom obchode, pripravený
  do práce. Keď vošiel dnu, silný a svieži, s rozpálenými lícami, v očiach s
  radosťou nad tým, že uvidí Albany, obchodník sa nemohol ubrániť mocnému
  dojatiu. V ušiach mu ešte zneli nedávne rozhovory s chlapcom, rozhovory s
  nadaným mladíkom, ktorý mal bystrý postreh a dobrý úsudok.

Dlho pozeral
  so záľubou na milého červenolíceho mladíka a potom riekol:

„Povedz, Rolf,
  si ty Indián?“

„Nie, pane.“

„Si miešanec?“

„Nie, som
  Američan; volám sa Kittering. Narodil som sa a vyrástol som v Reddingu, v štáte
  Connecticut.“

„A veru aj na
  to vyzeráš. Najprv som si o tebe myslel, že si Indián; bol si naozaj taký
  bronzový (Rolf sa musel potajomky usmiať, keď si pomyslel na orechové farbivo) –
  ale musím ti povedať, som rád, že si beloch.“

„Počujte,
  Bill, toto je Rolf, Rolf Kittering, ktorý s vami pôjde do Albany.“ Bill,
  tackavý chlap stredných rokov, s plochými nohami a rukami ako lopaty, s
  prenikavými sivými očami, s výzorom tuláka, pozrel na Rolfa ponad balík, ktorý
  práve preväzoval.

Warren potom
  zaviedol Rolfa bokom a vravel mu ticho:

„Posielam dolu
  všetky svoje kožušiny. Je to desať balíkov po šesťdesiatich librách, skoro celý
  môj majetok. Chcem to všetko zaslať priamo do Vandamovho skladu, teda
  neodchádzajte od tovaru ani vo dne, ani v noci. Vandamov sklad je neďaleko
  rieky. Hovorím ti to z dvoch dôvodov. Po prvé, rieka sa len tak hemží pirátmi a
  zbojníkmi. To by im prišlo práve vhod zmiznúť niekde s balíkom kožušín v cene
  päťsto dolárov. A potom – hoci Bill je na vode chlap, ako sa patrí, tvrdý a
  spoľahlivý ani oceľ – ale keď len zavonia pijatiku, niet väčšieho slabocha od
  neho. Len čo privonia k pálenke, už neodolá. A dobre som si všimol, že ty
  nepiješ. Tak teda nezastavujte sa v Troy, a keď prídete do Albany, choďte
  priamo k Vandamovi. Dám vám sprievodný list a on vám naň vydá tovar, ktorý
  priveziete späť. Vandam je mi takým spoločníkom, vieš… to, čo vám on rozkáže,
  platí tak, akoby som vám to ja povedal. Myslím, že by som mal ísť sám, ale
  práve teraz mi začínajú prichádzať kožušiny zo všetkých strán, a tak musím byť
  stále tu, a okrem toho, komu by som zveril sklad?“

„A čo, ak Bill
  bude chcieť silou-mocou pristáť v Troy?“

„Nebude. Je
  celkom slušný, kým nie je opitý. Už som mu dal sprievodný list.“

„Nemohli by
  ste ten list zveriť mne?“

„Žiaľ, Bili by
  sa tak urazil, že by mi ušiel.“

„Veď sa o tom
  nemusí dozvedieť. Dáte mi kópiu listu.“

„To hej, kópiu
  ti môžem dať.“

A tak, keď sa
  ich kanoe odrazilo od brehu, z Billovho vrchného vrecka nápadne vyčnieval
  sprievodný list, v ktorom boli dôležité správy. Rolf bol opatrnejší; kópiu
  listu, starostlivo zabalenú do nepremokavého plátna, si vložil do náprsného
  vrecka.

Bili bol na
  vode obdivuhodný. Bol to dobrácky, láskavý zálesák, oveľa silnejší, než sa na
  prvý pohľad zdalo. Poznal dobre cenu kožušín a vedel, ako by utrpeli vlhkosťou.
  Nikdy sa teda nespúšťal perejami, o ktorých vedel, že je cez ne ťažko preplávať.
  Pravda, dodržať túto zásadu nebolo ľahké. Znamenalo to veľa prenášania na
  chrbte, veľa úmornej práce.

Niekedy sa
  zamyslím nad tým, či si ľudia v civilizovanom svete uvedomujú, akú hroznú
  robotu dá prenášanie nákladu cez pereje. Skúste si len vziať na plece
  dvadsaťkilové vrece múky a neste ho asi pol kilometra po rovnej ceste za
  chladného počasia.

Ak nie ste
  zvyknutí nosiť bremeno, už v polovici cesty sa vám bude zdať vrece veľmi ťažké.
  Ale predstavte si, že máte namiesto múky vo vreci náklad, ktorý má ostré hrany;
  čoskoro vás budú svaly bolieť a páliť. Pripusťme však, že náklad bude dva razy
  taký ťažký. Námaha bude tiež dvojnásobná. A konečne si predstavme, že
  neponesieme náklad pol kilometra, ale celý kilometer, prípadne dva. A že ho
  ponesieme nie po rovnej ceste, ale cez močiare a skaliská, že nám budú v ceste
  prekážať zrútené kmene stromov a korene a že pritom nebude príjemne chladno,
  ale úmorná horúčava. Každé nechránené miesto na našom tele bude terčom pre celé
  mračná moskytov a nebudeme sa môcť po nich ani oháňať, lebo rukami musíme
  pridržiavať bremeno, a na šmykľavých, príkrych svahoch sa musíme zachytávať o
  konáre. Ak si toto ako-tak predstavíme, utvoríme si aspoň nejasný obraz o tom,
  čo znamená také prenášame. A perejí bolo veľa. Každá vyžadovala šesťnásobnú
  cestu s ťažkým a päťnásobnú s ľahkým nákladom pre každého muža. Teda nie div,
  že sa mnohí pustia cez rozbúrené, nebezpečné pereje, len aby sa nemuseli vliecť
  cez lesy, zamorené hmyzom.

Teda dobrým
  dôkazom Billovej statočnosti a vernosti bolo, že znova a znova obchádzal
  nebezpečné pereje, cez ktoré inokedy často preplával, ale teraz sa neodvážil,
  lebo chcel zachrániť drahocenné kožušiny, ktoré mu boli zverené.

Od Warrenovho
  obchodu bolo do Albany sto tridsať kilometrov, no mnohé prekážky, sústavné
  prenášanie a zastávky zdržovali Rolfa a Billa tak, že prešiel celý týždeň, kým
  preplávali popri osade pri Glenových vodopádoch, popri Eduardovej pevnosti a
  osade Schuylerville a prešli s ťažko naloženým kanoe na pokojnú rieku, ktorá
  tiekla za mestečkom Troy. Z brehu na nich volali všelijakí povaľači, ale Bill
  mal uši zapchaté pred všetkými pokušeniami. Plávali ďalej, šťastní pri
  pomyslení, že všetky ťažkosti majú za sebou. Prešli aj cez poslednú perej.
  Teraz sa pred nimi šírila len rozsiahla pokojná hladina.

Iba ten, kto
  za mladi aspoň letmo uzrel veľké mesto, po ktorom túžil dlhé roky, vie si
  predstaviť, čo cítil Rolf, keď zahli za mohutnú zákrutu rieky a jeho očiam sa
  zjavilo Albany. Albany, prvé miesto, ktoré zaznačili do mapy Spojených štátov.
  Albany, hlavné mesto celej ríše. Albany, gigantická metropola, v ktorej bývalo –
  takmer šesťtisíc ľudí… Albany, so svojím sídlom štátnej správy, utešené a
  majestátne, zrkadliace sa vo vode širokého Hudsona, ktorú pije stále smädné,
  nekonečné more.

Rolf, ktorý
  kedysi veľa čítal bibliu, predstavil si teraz, čo asi cítil svätý Pavol v onen
  historický deň, keď sa splnil sen jeho života, keď sa po prvý raz blížil k „večnému
  mestu“ – a konečne uzrel veže svetovládneho, pyšného, nádherného Ríma.

Dlhé doky boli
  preplnené zakotvenými loďami, hladinu oživovali mnohé člny a kanoe; za dokmi
  vyčnievali drevené, šindľom pokryté domy a nad nimi trónila vládna budova.

Rolf videl v živote
  už dosť lodí a ešte viac o nich počul, a tak nebolo divu, že spomedzi toľkých
  plavidiel zaujala jeho pozornosť nezvyčajná loď, ktorá vyzerala na prvý pohľad
  veľmi nemotorne, no najčudnejšie na nej boli dve ozrutné kolesá, ktoré teraz
  nehybne stáli na obidvoch stranách lode. Keď sa k lodi priblížili, mohol Rolf
  prečítať jej meno: „Clermont“. Bol to slávny Fultonov parník – prvý, ktorý
  doteraz spustili na vodu.

Bill, pravda,
  neprežíval také dojmy ako Rolf. Albany, Hudson, Clermont, to všetko mu bolo všedné,
  dávno známe. Zakormidloval ihneď k známym dokom.

Na brehu sa
  povaľovala všelijaká čeliadka. Povaľači, opierajúci sa o stĺpy, ktoré slúžili
  na priväzovanie lodí, volali na pristávajúce kanoe všelijaké posmešky a nadávky,
  ale keď sa väčšmi priblížilo, spoznali, kto v ňom sedí, a natešene volali: „Hou,
  Bill, tak čo, zas si prišól? Vitaj!“ a množstvo rúk veľmi ochotne pomáhalo
  vytiahnuť kanoe na breh.

„Ach, no, no…
  ste to naozaj vy!“ vravel strážca skladu kožušín: „No poďte núter, štrngneme
  si, šak už sme sa dávno nevideli.“

„Teraz
  nepijem,“ riekol Bill rozhodne. „Teraz nie, až kým nebudem voľný.“

„Ale, Bill, na
  pár krokov je Van Roostova krčma… akurát otvoril súdok starého…

„Hovorím vám,
  že nepijem!“

„No šak teda
  keď nie, tak nie, ja som len myslel, že si rád, keď nás vidíš!“

„A nie je to
  azda pravda?“

„Vitaj, Bill,“
  vystrčil sa z chuchvalca chlapov tučný Billov švagor. „Či som len rád, že ťa
  zase vidím! No a sestra, tá sa bude tešiť! Ej, ale na to si vypijeme!“

„Nie, Sam,
  teraz nepijem, až si svoje vybavím.“

„Ale čo si
  malý? Šak len jednu si dáš ,abys‘ mal jasno v hlave! Potom si vybavíš robotu a
  zas môžeš prísť.“

A Bill šiel,
  aby mal jasno v hlave.

„O dve minútky
  sa vrátim!“ a Rolf čakal na Billa niekoľko dní.

„Urobíš
  lepšie, ak pôjdeš s nama, mača,“ zakričal na Rolfa jeden člen hlučnej skupiny,
  ktorý vynikal medzi ostatnými červeným nosom. Ale Rolf len pokrútil hlavou.

„Pomôžem ti
  vyložiť na breh,“ ponúkal sa akýsi odporný, jednooký chlap.

„Nepotrebujem
  pomoc!“

„Čo, vari si
  to sám vyložíš?“

„Ak mi chcete
  pomôcť, prosím vás o iné; nájdite mi Petra Vandama a priveďte ho sem!“

„Zájdi si, dám
  ti zatáľ pozor na tovar.“

„Ďakujem,
  neodídem.“

„Tak teda choď
  do frasa, čo si myslíš, že som tvojím vybehávačom?“ A Rolf zostal sám.

Bol ešte
  zelenáčom v obchode, ale vedel si už predstaviť, akú moc malo slovo „kožušiny“
  a aký význam mal obchod s nimi. Kožušiny boli jediným cenným produktom divočín,
  ktoré sa tu rozprestierali ináč nevyužité. Mohol ich priniesť iba lovec. Z
  celého sveta sem chodili všakoví kupci ako do zlatých baní, ba za kožušinami
  bažili ešte viac ako za zlatom a drahokamami.

Každé dieťa
  vedelo, že balík s kožušinami, ktorý vážil sto libier, má cenu od sto do
  päťtisíc dolárov. Ten, kto mal takýto balík, bol kapitalistom. Lovec mal z
  týchto kožušín dobrý zisk; obchodník, ktorý od lovca nakupoval a dovážal tovar
  do blízkeho mesta, mal dvojnásobný zisk; no zisk sprostredkovateľa, ktorý býval
  v Albany, bol ohromný – a obchodník v New Yorku, ktorý kožušiny vyvážal do
  Londýna, zarábal závratné sumy.

Nemožno sa
  teda diviť, že nové územia v tejto krajine objavovali a preskúmali väčšmi kvôli
  lovu, než kvôli obrábaniu pôdy, ba dokonca väčšmi než kvôli zlatu… Za niekoľko
  kožušín sa tu spáchalo viacej zločinov a vrážd ako za všetky ostatné zárobkové
  možnosti dovedna. To všetko bolo pre Rolfa ešte nové, ale rýchlo sa podúčal a
  uvedomoval si význam Warrenových výstrah. Každá udalosť, ktorú prežil na tomto
  dlhom výlete, poúčala ho znova a znova.

Už sa celkom
  rozbrieždilo a v meste sa rozprúdil život, ale Billa nebolo nikde. Napokon
  popoludní, keď šla povedľa skupinka bosých faganov, Rolf sa ich spýtal:

„Kto z vás
  vie, kde je dom Petra Vandama?“

„Á, ten je
  tamto, ľaľa!“ ukazovali na veľký drevený dom, asi na sto metrov od doku.

„Poznáte ho?“

„…si myslím,
  to je môj ocko!“ odpovedal pehavý, opálený chlapec.

„Desať centov
  dostane ten, kto ho sem privedie. Povedzte mu, že som prišiel s nákladom od
  Warrena.“

Ako stádo
  mustangov, taký dupot a mračno prachu narobili drobné bosé nohy šarvancov,
  ktorí utekali opreteky k Vandamovmu domu. Nečudo, veď desiatnik bol vtedy ešte
  hodnotný peniaz. Čoskoro sa pri doku zastavil vysoký, červenkastý muž. Bol to
  Holanďan, ale iba podľa mena. Na prvý pohľad sa ničím neodlišoval od
  všelijakých povaľačov v prístave, prevyšoval ich však postavou a pri
  pozornejšom pohľade bolo v ňom možno postrehnúť čosi „obchodníckeho“.

„Vy ste prišli
  od Warrena?“

„Hej, pane.“

„Prišli ste
  sám?“

„Nie, pane.
  Prišiel som s Billom Bymusom. Ale Bill odišiel zavčas rána. Odvtedy som ho
  nevidel. Bojím sa, že sa mu niečo prihodilo.“

„Kam šiel?“

„Neviem, akísi
  kamaráti ho odviedli.“

„Aha, to sa
  naňho podobá, raz na to doplatí. Naposledy len-len že sme neprišli o všetky
  kožušiny. Teraz však pozrieme, čo ste priniesli.“

„Vy ste pán
  Peter Vandam?“

„Áno,
  pravdaže, som.“

Rolf však pozeral
  pochybovačné. Neďaleko stála skupinka ľudí a Rolf začul niekoľko hlasov: „Hej,
  hej, to je Peter, nemusíte sa báť.“ Rolf však nikoho nepoznal. Holanďan bol
  sprvu napajedený, keď sa tak pozeral na Rolfove rozpaky, napokon sa však dal do
  smiechu.

„No, vy máte o
  nás akúsi zlú mienku. Hľaďte sem, pozrite!“ a vybral z vrecka zväzok listov,
  adresovaných pánu Petrovi Vandamovi. Potom otvoril viečko zlatých hodiniek, v
  ktorých sa skvel vyrytý nápis „Peter Vandam“; naostatok vybral aj razidlo s
  nápisom „Petrus Vandamus“. Potom ešte zvolal na jedného z chlapcov: „Hej,
  chlapče, pozri, tam práve ide dôstojný pán doktor Powellus. Bež k nemu a
  zavolaj ho sem, ten nám azda pomôže.“ A dôstojný pán v krátkych čiernych
  nohaviciach a dlhých pančuchách, v tmavom obleku, prišiel majestátne k nim a
  dôstojne prehovoril:

„Áno, mladý
  priateľ, nepochybujte, tento muž, ktorý stojí pred vami, je náš najctihodnejší
  farník a veriaci, Peter Vandam, muž úctyhodný a preslávený v obchodnom svete.“

„No a teraz,“
  dodal Peter, „ak vám k tomu všetkému čo najrýchlejšie priložím ešte krstný a
  sobášny list, dúfam, že prestanete pochybovať o mojej totožnosti.“ Situácia,
  sprvu napätá, stávala sa čoraz veselšou a okolostojaci sa smiali a rehotali z
  plného hrdla. Rolf sa prispôsobil a povedal s úsmevom a dôležitým hlasom: „Som
  naklonený uveriť vám, že ste pán Peter Vandam z Albany. Ak je to pravda, tento
  list patrí vám, práve tak, ako aj tento náklad.“ Takto teda Rolf odovzdal
  zverené bohatstvo.

Bill Bymus,
  pravda, dodnes neodovzdal druhý list Vandamovi. Zašiel k svojej sestre, ale tá
  ho ani neuvidela, lebo po celý čas, čo bol v Albany, zdržoval sa – ako zvyčajne
  – iba v krčme. Niet pochybností, že keby nie Rolfa, všetok tovar sa stratí. To
  vedel dobre aj Vandam a svoju úctu k Rolfovi dokázal tým, že ho pozval do kruhu
  svojej rodiny. Tam nebolo konca rozprávaniu o zisťovaní totožnosti a o
  neveriacom Rolfovi a po celý deň sa v dome srdečne smiali.

Na druhý deň
  Rolf triedil a balil náklad, ktorý mal doručiť na spiatočnej ceste Warrenovi.
  Do obchodu vstúpil mladý, štíhly muž, ktorý vyzeral veľmi vznešene.

„Dobré ráno,
  Peter.“

„Dobré ráno
  vám prajem, pane.“ Potom sa začali zhovárať o politike a o úrode. Zrazu Vandam
  povedal:

„Poďte sem,
  Rolf!“

Rolf prišiel k
  nim a Vandam ho predstavil. Mladý muž bol vysoký, vyziabnutý a vyzeral chorý.

„Toto,“ vravel
  Peter, „je pán Henry Van Cortlandt, syn jeho milosti pána guvernéra a je to
  veľmi učený advokát. Chcel by odísť na dlhší čas na poľovačku, aby sa zotavil.
  Vravel som mu, že by ste mu mohli byť dobrým pomocníkom.“

Prišlo to tak
  nečakane, že sa Rolf po uši začervenal a sklonil hlavu k zemi. A Van Cortlandt
  začal hneď vysvetľovať: „Vidíte, som trochu slabý. Chcem žiť tri mesiace v
  prírode, viete, tak trochu poľovať, a nestarať sa o nič. Dám vám sto dolárov na
  tri mesiace a dostanem za to stravu a prístrešie. A ak sa mi u vás zapáči a ak
  budeme mať šťastie v poľovačke, pridám vám ešte päťdesiat dolárov, keď sa
  vrátim do Albany.“

„Veľmi rád by
  som vás sprevádzal,“ povedal Rolf, „ale mám spoločníka. Musím ho požiadať o zvolenie.“

„Myslíte hádam
  toho opitého Billa Bymusa?“

„Nie, mám
  iného spoločníka; je to Indián.“ Potom, po chvíľke ticha, dodal: „Vy sa iste
  nechcete vydať na cestu v čase komárov, všakže?“

„Nie,
  pravdaže; chcem mať pokoj. Ale príďte ku mne hocikedy v auguste.“

„Musím totiž
  ešte pomáhať Van Trumperovcom pri žatve. Budem tam po celý august.“

Keď sa takto
  zhovárali, mladý právnik si ho pozorne prezeral a v duchu si povedal: ‚To je
  človek pre mňa.‘

A prv než sa
  rozišli, dohodli sa na tom, že Rolf a Quonab prídu ihneď, ako budú môcť, do
  Albany a zoberú do lesov guvernérovho syna.

Balíky boli už
  zo tri dni pripravené, kanoe nanovo vymazané živicou, no po Billovi ani chýru.
  Posol, ktorý zašiel do domu jeho sestry, oznámil, že ho tam celé dva dni
  nevideli. Napriek tomu, že v Albany bolo „šesťtisíc živých duší,“ hriešnika
  Billa objavili po krátkom hľadaní neďaleko dokov v takom stave, že by ho
  poľutoval aj jeho najväčší nepriateľ. Sedel tupo, oči mal zaliate krvou, chudý,
  vyhladnutý a celý sa triasol; iste ho aj svedomie hrýzlo, lebo list, ktorý mu
  Warren zveril, bol preč, náklad, ako mu vraveli, rozkradli, a chlapca, ktorý ho
  strážil, zabili a hodili do rieky. Niet sa teda čo diviť, že sa Bill bál
  denného svetla. A keď sa potom pred ním zjavil namiesto obávaného šerifa
  ružolíci Rolf s Petrom a vyzvali ho, aby zaujal svoje miesto v kanoe, ronil
  horúce slzy pokánia a dušil sa, že už nikdy, nikdy, dokiaľ bude žiť, nevezme
  pálenku do úst.

Len škoda, že
  toto dobré predsavzatie netrvalo nikdy dlhšie ako jeden deň, nanajvýš pol
  druha.

Prešli Troy a
  ani si nezmysleli, že by sa tam zastavili. Začal sa úmorný boj s riekou. Bol
  ešte oveľa tvrdší ako cestou dolu, lebo teraz museli veslovať proti prúdu, cez
  pereje museli niesť náklad hore kopcom, rieka bola nižšia, náklad ťažší a Bill
  bol slabší. Lopotili sa celých desať dní, kým prešli sto dvadsať kilometrov.
  Nakoniec ich však šťastlivo prešli aj s celým nákladom a presne o dvadsaťjeden
  dní po odchode vystúpili živí a zdraví pri Warrenovom obchode.

Bill zatiaľ
  celkom vytriezvel a hrdo a vážne kráčal k Warrenovi s veľkou obálkou, na ktorej
  bolo napísané: „Potvrdenie o dodávke“. Keď ju obchodník otvoril, čítal: „Na
  doručiteľa tohto listu, Billa Bymusa, sa nemožno spoľahnúť. Viacej ho do Albany
  neposielajte! Peter Vandam.“

Warren len
  zažmurkal a nevravel nič. Zatiahol Rolfa nabok a povedal mu: „Dajte mi to!“
  Rolf mu odovzdal pravý list, o ktorom Bill nevedel, a Warren sa v ňom dočítal o
  mnohých veciach, o ktorých vedel už dávno.

Rolf mal
  zmluvu na mesiac; pretože do konca mesiaca chýbalo ešte desať dní, vážieval po
  celý ten čas cukor, prezeral účty, dojil kravy a dozeral pri nákupe kožušín.
  Warren nechcel, aby sa chlapec príliš dobre oboznámil so zákulisím obchodu s
  kožušinami, ale Rolf i tak čoskoro pochopil, že hlavnými zásadami tohto obchodu
  je: Napojiť predávajúceho pálenkou, nakoľko sa to len dá. ‚Za kožušiny plať
  ohnivou vodou!‘ – znela stará zásada. Ďalej: ‚Vyhlás každú kožušinu za
  menejcennú alebo nie najlepšiu, ak chce predávajúci peniaze v hotovosti. Čo sa
  však týka platenia, nikdy sa príliš neponáhľaj! Okrem toho treba použiť veľa
  vykrúcačiek a úskokov pri vážení, jednaní a počítaní.‘ A napokon si Rolf ešte
  všimol, že v Albany sú ceny o 30 až 50 percent vyššie, než aké ponúka Warren. A
  predsa Warrena považovali za statočného človeka, dobrého suseda a člena cirkvi.
  Ale považovalo sa to za samozrejmé, že obchod s kožušinami, práve tak ako
  obchod s koňmi, má svoje vlastné mravné meradlo.

Niekoľko dní
  predtým, než vypršala Rolfova zmluva, Warren povedal:

„Čo keby si
  tak u mňa ostal ešte mesiac?“

„Nemôžem.
  Sľúbil som Van Trumperovcom, že im pomôžem pri žatve.“

„Koľko ti
  zaplatia?“

„Sedemdesiatpäť
  centov denne a stravu.“

„Ja ti dám
  dolár.“

„Dal som už
  slovo,“ odvetil Rolf prekvapený.

„Podpísal si
  niečo?“

„To je
  zbytočné. Podpísaný papier je predsa len na to, aby dokázal, že niekto dal
  slovo,“ vravel Rolf. S rastúcim rozhorčením citoval slová svojej matky.

Obchodník si
  trochu pohŕdavo odfukol, ale nepovedal nič. No vedel si oceniť chlapca, ktorý
  bol vytrvalým, inteligentným pracovníkom, nepil a vždy presne dodržal každý
  sľub.

Po chvíli
  Warren riekol:

„Nuž až ťa Van
  nebude potrebovať, môžeš sem zase na nejaký čas prísť.“

Včas ráno zobral
  Rolf do vaku niekoľko drobností, ktoré nakúpil pre deti, a tiež knižku pre
  Annettu, krásnu rozprávku o dievčatku, ktoré zomrelo a odišlo do neba. Obálka
  bola vyzdobená pekným drevorytom. Prešiel popri známej pereji a o hodinu bol už
  pri jazierku.

Van ho
  privítal ako vlastného brata.

„Som rád,
  Rolf, že ťa zase vidím. Prichádzaš práve vhod. Vidíš, Marta, hovoril som ti,
  teraz verím, že sám pánboh nám Rolfa poslal. Ach, aký som šťastný.“

A naozaj bol
  šťastný. Sená už dozreli, jačmeň očervenieval. A tak sa Rolf chytil do práce na
  farme a vykonával povinnosti, ktoré by pred rokom boli bývali nad jeho sily;
  duch lesov ho ovládol, pomáhal mu rásť a napĺňal ho radosťou pri namáhavých
  prácach, takže Rolf sa tešil z vlastnej sily. Všetci, čo videli dlhonohého, chudého
  chlapca rozháňať sa vidlami alebo kosou, mysleli si: ‚Z toho raz niečo bude; to
  je chlapec, s ktorým sa oplatí priateliť.‘




56 Chorý vôl

Prešiel „mesiac
  búrok“. Seno bolo pod strechou a jačmeň už skoro tiež. Voly s bielymi chvostami
  sa terigali cez korene a hrudy žírnych polí, jarma vŕzgali a prašťali, lebo
  vozy boli ťažko naložené senom a obilím. Všetko bolo krásne, úroda dobrá, ale –
  ako sa to už zvyčajne stáva – odrazu udrel hrom z jasného neba: Buck, náručný
  vôl, ochorel.

Veľa sa už
  popísalo o miernych, trpezlivých voloch. Napísali to tí, ktorí nepoznajú
  dobytok. Tí, ktorí ho naozaj poznajú, vám povedia, že vôl je „zo všetkých
  podlých zvierat najpodlejší“; vzdorovitý, potmehúdsky, nevyspytateľný, falošný,
  prefíkaný, všetkými masťami mazaný. Ten najvzdorovitejší záprah mulíc, aký kedy
  ťahal náklad, je krotkou holubičkou v porovnaní s priemerným volom. Sú aj
  mierne voly, ale tie sú veľmi vzácne. Zväčša sú zradné, niektoré dokonca
  nebezpečné, a tých je najlepšie sa zbaviť, lebo kazia druhého vola a ohrozujú
  život pohoniča.

Van Trumper
  mal dva voly, Bucka a Brighta; každý z nich mal celkom odlišné povahové
  vlastnosti. Keď s nimi správne zaobchodili, ťahali celkom dobre, a v tomto sa
  Rolf vyznal oveľa lepšie ako Van, veď vyrástol „s volmi“; ale Vanove nadávky,
  ktoré na ne padali zároveň vo viacerých rečiach, nechceli tieto ťažné zvieratá
  nijako chápať. Zopár plesnutí bičom a niekoľko povzbudivých chlapských slov
  robilo ozajstné zázraky a Van bol nakoniec prinútený odovzdať záprah Rolfovi.

Pohonič
  obyčajne kráča po pravej strane záprahu, pri hlavách a volá „hó“ (vpravo) alebo
  „hejsa“ (vľavo), alebo „hóoha“ (stoj), pričom svoj rozkaz sprevádza plesnutím
  biča. Nerozumní pohoniči šľahajú voly po ľavej strane, keď chcú, aby šli naľavo
  – a naopak; no je jasné, že šľahajú zvieratá celkom zbytočne.

„Šetri bič,
  lebo ináč si pokazíš záprah,“ bolo nepísaným zákonom. Rolfovi sa za krátky čas
  podarilo ovládať záprah z vrchu naloženej fúry, ktorú voly ťahali od brázdy k
  brázde.

Jeho
  veliteľský hlas mu zachránil život, alebo ho prinajmenšom uchránil pred
  dodrúzganím kostí. Raz urobil chybný krok a spadol práve pred voly, ktoré
  ťahali naložený voz. Záprah sa ihneď pohol, ale ako skamenený zastal práve na
  Rolfove prenikavé „hóoha“! Keby to bolo „hóoha“ Van Trumpera, voly by sa boli
  rozbehli ešte viac, lebo po každom výkriku nasledovalo prudké šľahnutie bičom.

Rolf si takto
  získal úctu, ak nie lásku mohutných zvierat. Podriaďoval ich čím ďalej tým viac
  svojej vôli, keď tu zrazu, celkom pred koncom žatvy, pribehol Van do izby a
  zabedákal:

„Ach, čože si
  počnem! Čo len budem robiť! Buck leží ako zabitý!“

Beda! Zviera
  ležalo malátne na zemi, podchvíľou dvíhalo hlavu, potom ju opäť položilo a žalostne
  bučalo.

Rolf videl to
  isté pred štyrmi rokmi v Reddingu. Vyvalené oči, trasúce sa brušné svaly a
  kŕče.

„To je kolika,“
  povedal. „Nemáte trochu zázvoru?“

„Nie, iba
  trochu mazľavého mydla.“

Rolfovi nebolo
  jasné, čo má zázvor spoločného s mazľavým mydlom; myslel, že to bude vari
  nejaký prostriedok, ktorý jeho matka nepoznala.

„Viete, kde
  rastie lepkavý brest?“

„Viem.“

„Tak prineste
  kus kôry a ja pôjdem natrhať mätu.“

Kôru varili
  tak dlho, kým dostali za hrniec hustej kávovej tekutiny. Mätu sušili nad ohňom,
  až vyschla a dala sa ľahučko mrviť na jemný, voňavý prášok. Nasypali ho do
  odvaru, zohnali aj trochu síry a sódy, a keď to všetko dobre pomiešali, bežali
  s tým k chorému zvieraťu, ktoré ležalo bezvládne na poli.

Úbohý Buck sa
  mal veru zle! Ležal natiahnutý na boku, srsť mal zježenú, chvíľami skučal a
  zmietal sa.

No pomoc bola
  teraz už nablízku.

Tak si aspoň
  všetci mysleli. Úporné sa snažili naliať mu spásonosný nápoj kanvou do papule,
  ale zviera sa z posledných síl vzoprelo a vyšustlo im žbrndu do tváre. Tak sa
  skončilo niekoľko pokusov. Nakoniec sa vôl rozohnal a hlavou prevrhol kanvu aj
  s obsahom. Potom do toho primiešali trochu otrúb so sirupom, čo je pre dobytok
  znamenitá pochúťka. No vôl znovu drgol do kanvy a jej obsah rozlial.

Prišlo im na
  um, že by sa podarilo naliať mu liečivý nápoj do pažeráka, keby mu mohli
  zdvihnúť hlavu. Pomáhali si pritom vidlami a dlhou palicou a snažili sa vpratať
  do vola dávku lieku; vôl však znezrady vyskočil, ako keby bol celú nemoc iba
  predstieral, a cválal do maštale, kde sa v novom kŕčovitom záchvate zvalil na
  zem.

Nie je
  zriedkavosťou u volov, že chorobu iba predstierajú, ale v tomto prípade naozaj
  išlo o chorobu a bolo zrejmé, že prídu o vola a spolu s ním o nemalú časť
  úrody.

V maštali mali
  lepší prístup k volovi; zviazali ho a hlavu mu zdvihli dlhou latou, takže mal
  papuľu vysoko nad plecom. Tak sa zdalo, že nebude ťažké naliať mu nápoj do
  vyzdvihnutého pažeráka. Ale vôl zovrel sánky tak silne, že ich nebolo možné
  roztvoriť, a to, čo vtieklo do nozdier, vyfŕkol a tak sa zmietal, ani čo by sa
  už išiel zadusiť.

Aj mužov, aj
  vola sa zmocnila únava; a volovi bolo čoraz horšie a horšie.

„Nejedného
  zanovitého vola som už videl,“ riekol Rolf, „ale s takýmto vzdorovitým
  zvieraťom som sa doteraz nestretol. A iste oň prídeme, ak sa nám nepodarí vliať
  mu liek do papule.“

Farmári
  obyčajne nevenovali volom takú starostlivosť ako koňom, lebo ich považujú len
  za dočasnú výpomoc, a každý farmár sa snaží nahradiť ich čím skôr koňmi. Vôl je
  však veľmi silný, a ak má dosť dobrej trávy, nemusí mať ani za hrsť ovsa; nikdy
  nestratí hlavu na močaristom území a orie húževnato i v najťažších podmienkach
  medzi koreňmi a pňami. Ale je náramne pomalý a vytrvale vzdorovitý. Chorý vôl
  mal horšiu povahu ako jeho druh, a preto býval vždy zapriahnutý na pravej
  strane, aby bol viac pod dozorom. Rolfa obyčajne poslúchal bez odporu, ale
  teraz sa zdalo všetko márne. Rolf sa rozpamätal na staré časy, keď žil v
  Reddingu, na starého znalca volov Eliho Goucha a uvažoval, čo by asi ten robil
  na jeho mieste.

Ako tak sedel
  a hútal, videl zrazu, že chorý vôl naťahuje hlavu a veľmi starostlivo oblizuje
  zopár chuchvalcov otrúb so sirupom, ktoré vyprskli z dávky druhého, zdravého
  vola. Rolf sa naradovane usmial.

„To sa na teba
  podobá. Myslíš si, že nič nechutí tak dobre ako to, čo ukradneš. Tak teda
  vyskúšame, čo na to povieš.“ A zmiešal veľkú dávku lieku so sirupom a otrubami.
  Potom priviazal Brightovi, zdravému volovi, hlavu tak, že nedotiahol až na zem,
  a postavil nádobu so sladkou zmesou doprostriedka medzi obidva voly. „Na, tu
  máš,“ povedal Brightovi a vyšiel z maštale. No cez škáru pozeral, čo sa stane.
  Chorý vôl využil príležitosť, aby mohol ukradnúť svojmu druhoví chutný pokrm;
  poobzeral sa. Hor sa! Pohonič je preč! Natiahol opatrne hlavu; vetril; vyplazil
  veľký jazyk a už-už skoro ochutnal „zakázané ovocie“, keď vtom Rolf vrazil do
  maštale a zahučal:

„Hej, ty starý
  zlodej! Ideš stadiaľ! To je pre Brighta!“

Chorý vôl len
  potriasol hlavou a zostal ležať. Rolf opäť vyšiel z maštale. Keď vôl videl, že
  sa v maštali nič nehýbe, osmelil sa, natiahol hlavu a rýchle zhltol za plnú
  papuľu sladkej tekutiny ešte skôr, ako pribehol Rolf s bičom, aby potrestal
  maškrtníka. Neborák Bright sa márne naťahoval za lahôdkou a v Buckovi tým
  nevdojak upevňoval presvedčenie, že je to ozaj dobrá maškrta.

Rolf šľahol
  Bucka zopár ráz po chrbte a utiahol sa znovu za stenu. Vôl chvíľu čakal, a keď
  všetko vôkol stíchlo, vypil vedro až do dna. Keď to Rolf zazrel, bežal dnu a
  ešte niekoľko ráz siahol Bucka bičom, aby mu nebodaj nezostal niečo dlžný…

Nuž ak niekto
  vie, aké účinky má lepkavý brest, mäta, sóda, síra, kobka a vôl, keď sa to
  všetko poriadne pomieša, nebude sa čudovať, keď mu povieme, že maštaľ
  potrebovala ráno mimoriadnu úpravu a že zo všetkých tých spomenutých súčiastok
  zostal iba zdravý vôl. Bolo mu už celkom dobre, len smäd ho trochu trápil. Van
  si ho starostlivo prezrel a povedal:

„Tak, teraz si
  opäť zdravý ako buk, ale veru neviem, čo by s tebou bolo, keby si nebol taký
  zlodej, ale statočný ako Bright!“




57 Rolf a Skookum v Albany

Po „mesiaci
  búrok“ nasledoval „červený mesiac“ (august). Jedného dňa – bolo to už koncom „červeného
  mesiaca“ – Rolf s Vanom sa práve zhovárali o tom, ako sype jačmeň a koľko meríc
  ovsa bude, keď ich zrazu nalákal náramný škrekot hydiny. Ktosi ju nebodaj
  drhol; keď dobehli sliepkam na pomoc, začul Rolf zúrivé brechanie; potom sa
  zjavilo naježené psisko, položilo korisť, ktorú nieslo v pysku, opatrne na zem
  a dalo sa do radostného havkania. Rolf zvolal: „Skookum! Ty potvora!“

Áno, Quonab sa
  vrátil; bol vlastne ešte na brehu jazera, ale naradovaný Skookum sa už náhlil
  do rodinného kruhu Trumperovcov a nečakal na zvyčajné privítacie formality.

Jeho bujarý
  prejav radosti mal, pravda, odozvu trochu menej slávnu a príjemnú. Neboráka
  Skookuma priviazali dlhou, silnou reťazou k vysokému hrubému kolu.

„No, Quonab,
  našiel si svojich ľudí? Dobre si pochodil?“

„Áno,“
  prisvedčil Quonab – a táto úsečná odpoveď musela Rolfovi stačiť nadlho. Nateraz
  sa o Indiánovej ceste na sever nemohol viac dozvedieť.

Quonaba lákala
  cesta do Albany oveľa viac ako práca na poli. Dohovorili sa o vzájomnej
  výpomoci: Callanovci mali na poli ešte všetok jačmeň. Ak budú všetci traja
  pomáhať po tri dni Callanovcom, odpracujú dovedna deväť dní, ktoré Callanovci
  musia Van Tromperovi neskoršie tiež odpracovať. Ako sa dohodli, tak aj urobili.

Zasa nadišlo
  lúčenie. Rolf, Quonab a Skookum sa plavili dolu riekou Schroon, ku známemu
  miestu, kde v známom zrube zanechali zásoby, a potom sa pustili dolu po
  Hudsone, ktorý bol čoraz mohutnejší, do Albany.

Rolf prešiel
  tadiaľto už dva razy. Quonab sa tadeto ešte nikdy neplavil, ale tak bystro
  vedel vytušiť pereje a nebezpečné miesta, že neraz viedol on, a nie Rolf. „Tadeto
  musíme plávať!“ hovoril. „Tam je voda hlboká, lebo rieka sa v tých miestach
  zužuje.“

„Táto perej je
  nebezpečná, lebo okolo je cesta celkom vyšliapaná.“

„Tu môžeme
  spokojne veslovať, to už vidím.“ Alebo: „Na brehu niet vyšliapanej cestičky,
  iste sa tadeto dá plávať,“ atd. Za tri dni prešli sto dvadsať kilometrov a
  práve pätnásteho augusta pristáli v dokoch pred domom Petra Vandama. Nevedno,
  či Quonab prežíval zvláštne dojmy, ale ak aj áno, maskoval ich pokojom a
  nehybným výrazom svojej bronzovej tváre.

Len čo prišli
  do Albany, zažili dobrodružstvo. Akýsi riečny lupič, mohutný chlapisko, ktorý
  sa tu potuloval s ostatnými jemu podobnými druhmi, keď videl mierumilovne
  vyzerajúceho Indiána, chcel ho udrieť. Quonab nakoniec vytiahol dlhý poľovnícky
  nôž a len nedávno nadviazaná známosť so synom guvernéra ich zachránila pred
  veľmi smutnými následkami, lebo lotrov bolo priveľa. No čoskoro sa zjavil tlstý
  Vandam a skrotil skupinku rozhnevaných mužov varovnou výstrahou: „Čo, vy
  neviete, že je to sprievodca pána Van Cortlandta?“ Quonab, ktorého chránil
  guvernér a Vandam, nadobudol tak v dave čoskoro prevahu a sami lupičovi
  kamaráti odohnali zurvalca a hádzali po ňom kusy blata. No Skookum sa tiež
  zaslúžil o víťazstvo, lebo v najkritickejšej chvíli sa zahryzol lupičovi do holého
  lýtka s takou silou, že sa lotor až zatackal – a Indiánov nôž ho netrafil.
  Čoskoro sa celý dav upokojil a Quonab, ktorý pohŕdal celou touto zberbou
  povaľačov – si zastrčil nôž pokojne za pás. Len o niekoľko dní povedal o svojom
  nepriateľovi: „Bol to tlčhuba a zbabelec.“

Ak uvážime, že
  necelých päťdesiat kilometrov od Albany sa rozkladajú hlboké lesy a na sto
  šesťdesiat kilometrov je mesto široko-ďaleko obklopené pralesom, ťažko bolo
  uveriť, že Henry Van Cortlandt nepoznal lesy a život v nich. Patril k
  najmodernejšej mestskej smotánke, ktorá sa neraz pretvarovala, že nepozná
  divočinu a život v nej, i keď to bolo naopak. Henry Van Cortlandt mal však dosť
  zdravého rozumu na to, aby sa dokázal povzniesť nad predsudky. A príklad
  Washingtona, ktorý sa cítil doma v parlamente práve tak ako v zákopoch, v koši
  balóna tak isto ako v poľovníckom indiánskom stane, stále mu pripomínal, že
  človek je dokonalý iba vtedy, ak je vysoko vyvinutý rovnako duševne, mravne i
  telesne.

Henrymu
  Cortlandtovi vštepili výchovou premrštené názory vtedajšej doby, a tak videl v
  Quonabovi skôr červenokožca – barbarského vodcu Alarichovej armády,
  prenasledovateľa Xenofóntových vojsk, ako zaujímavého, svojrázneho, rodeného
  Američana, typ dokonalého zálesáka a pozoruhodného mystika a panteistu z
  dávnych čias, s priemernou inteligenciou. Na Rolfa s belasými očami, gaštanovou
  šticou a telom ako struna pozeral ako na mladého Achilla, a nie ako na typ
  mladého Američana, ktorý mal veru vyššie ideály aj tradície, než aké
  pripisovali kedysi Achillovi jeho najvernejší priatelia.

Hej, bol to
  taký prípad ako s Wordsworthom a Southeyom: obaja žili v tom istom čase, v tom
  istom Anglicku a slávny Southey musel hľadať v starej Indii námet a látku pre
  svoj dvanásť zväzkový román, ktorý nik nečítal – a neznámy Wordsworth písal o
  veciach, ktoré ho obklopovali – dokonca o svojich vlastných dverách – a jeho
  verše ho urobili nesmrteľným…

Čo by sme si
  pomysleli o Homérovi, keby bol spieval o starých Egypťanoch? Alebo o
  Thackeraym, keby bol spracoval život Babylončanov?

A často si v
  slepote doudierame hlavu o múr stariny, ktorú by sme chceli preraziť. Schopnosť
  vidieť žiarivú cestu vpred, nerozbiť si hlavu o múr, napredovať bezpečne vyššie
  a vyššie dokážu len tí, ktorí hľadajú pomazanie posvätnej rodnej zeme. Henry
  Van Cortlandt bol mimoriadne nadaný človek, mal všetky schopnosti, ale naučili
  ho žiť v minulosti. Bolo mu treba otvoriť oči. Najväčší dar ešte od života
  nedostal, na ten iba čakal. Mladý právnik nedbal na posmech kamarátov a znášal
  do Vandamovho skladu svoju výzbroj, lebo vedel celkom iste, že Rolf príde.

Keď Rolf
  uvidel veľkú hŕbu vecí, ktoré mali slúžiť za výzbroj do divočiny, v úžase
  vyvalil na to všetko oči, potom pozrel na Vandama a obidvaja sa rozosmiali na
  plné hrdlo.

Bolo tam
  všetko potrebné pre malú domácnosť a pre veľké liečenie, dokonca aj ľahké
  stoličky, umývadlo, mažiar s tĺčikom a zrkadlo. Ani šesť kanoe by neunieslo
  tento náklad.

„Mladý pán ani
  za to veľmi nemôže, to skôr jeho matka,“ vysvetľoval Veľký Peter. „Snažil som
  sa ich od toho odhovoriť, ale bolo to beznádejné a napokon som si povedal: tak
  teda dobre, len noste, kým sa to vprace do skladu. Už vopred sa teším na to,
  ako sa bude tváriť Rolf, keď to všetko bude nakladať.“

„Fiií-ha,
  fiiíha,“ bolo všetko, čo mohol Rolf na to povedať. Ale nakoniec poznamenal: „No,
  veď nejaké východisko sa vždy nájde. Pokiaľ ho poznám, nemyslím, že by bol
  hlúpy; naopak. Uvidíme!“

A východisko
  sa aj našlo – a veľmi ľahko. Rolf a Peter Vandam povyberali na tajnej porade
  veci, ktoré nevyhnutne potrebovali. Malý stan, prikrývky, dvoje šiat, pušky,
  strelivo, dobrú stravu na tri mesiace, aj trochu liekov a toaletné potreby –
  poriadny náklad pre jedno kanoe, ale v porovnaní s tým všetkým, čo bolo v
  sklade nazhromaždené, to bola iba nepatrná kôpka.

„No, pán
  Cortlandt, povedzte láskavo mamičke,“ vravel Rolf, „že musíme cestovať s čo
  najmenším nákladom, a že si onedlho pošleme po všetko, čo budeme potrebovať.“

Veľký Peter sa
  iba ticho zasmial:

„Výborne.
  Neveril som, že to pôjde tak ľahko.“

Keď
  odchádzali, samozrejme, že sa prišli na nich podívať aj guvernér a pani
  guvernérová. A to sa, prirodzene, nemohlo obísť bez prítomnosti zástupu.

Až teraz
  videla úbohá matka, aké vratké plavidlo je také kanoe. Zaprisahala syna, aby sa
  nikdy neopovážil sadnúť si do tejto škrupinky a aby si nezabudol natierať prsia
  balzamom, ktorý sama spravila podľa slávneho receptu a ktorý zachránil život,
  aj keď nie nohu, guvernérovi Stuyvesantovi, a aby sa okamžite vrátil domov,
  keby nedajbože prechladol; aby čakal v prvom tábore tak dlho, kým neprídu
  ostatné veci, a aby sa – (to už mu len pošepla) – aby sa chránil toho strašného
  Indiána s dlhým nožom a aby pravidelne písal, aby nezabudol užívať v pondelok,
  v stredu a v piatok kalomel a v nedeľu morskú cibuľu – okrem každého druhého
  týždňa, keď má piť v utorok, v piatok a v nedeľu čaj z rebarbory a kocúrnika –
  pravda, len za splnu nie, keď má namiesto čaju užívať odvar z hrušiek
  bergamotiek, ktoré nazbierala na cintoríne, morskú cibuľu a gáfrový balzam, v
  ktorom bol týždeň uložený železný klinec…

Objali
  Henryho, Rolfovi stisli ruku, Quonabovi kývli hlavou, Skookuma múdro nechali na
  pokoji a vratké kanoe sa odrazilo na sever za nadšených výkrikov:

„Šťastnú
  cestu!“

„Boh vás
  sprevádzaj!“

A na brehu
  stála matka, na oči si tlačila vreckovku a usedavo plakala, že jej syn odchádza
  ďaleko, ďaleko od svojich, ďaleko od všetkých priateľov, ktorí tu žili, v tom
  milom, vzdelanom, civilizovanom Albany, preč a preč, do tých divokých,
  neprístupných končín, takmer až k Champlainovmu jazeru.

Mladému Van
  Cortlandtovi nechýbalo veľa do dvoch metrov a okolo hrude meral asi pol druha
  metra. Bol, ako vravel Rolf, „náramne dobrou surovinou, ale celkom nespracovanou.“
  Dva roky, ktoré strávil na univerzite, mu veľa nedali, iba z neho urobili
  telesného slabocha a hviezdu. Ale mal vrodené vlastnosti, ktoré veľa sľubovali
  do budúcnosti. Doteraz sa nikde nemohol naučiť ani odvahe a ani bystrému
  postrehu, a nemohol si nič lepšie vybrať za životnú školu ako túto cestu, ktorá
  spravila z neho muža.

Nikdy predtým
  si Rolf neuvedomil, čo všetko musí taký farmár – kanoista – poľovník – zálesák –
  táborník vedieť; iba teraz to začínal chápať, keď sa stretol s človekom, ktorý
  nevedel vonkoncom nič. A nikdy by nebol veril, že ktosi môže robiť niečo tak
  zle, ako teraz, keď pozeral na Van Cortlandta, ako sa pokúša o prácu, ktorú
  vôbec nepoznal.

Najlepším
  meradlom spôsobilosti pre zálesácky život je – zakladanie ohňa. Je asi desať
  správnych spôsobov – a tisíc zlých. Ten, kto dokáže rozložiť oheň z hromady
  vetví, zväčša mokrých, je naozaj skúsený zálesák. S práchnom a ocieľkou vedel
  zaobchádzať aj Van, lebo tie vtedy užívali aj v bohatých rodinách.

Od malička
  zapaľoval doma sviečky takýmto primitívnym spôsobom. Keď pekne zrovnal kopu
  veľkých vetví, zakresal ocieľkou, zachytil iskru na práchno, ktoré mal vždy
  naporúdzi, rozdúchal ho, až sa zapálilo, potom ho rúče vložil pod konáre a
  čakal, až sa rozhoria. Veľmi sa čudoval, že plamienok vzápätí zhasol, hoci
  pokus niekoľkokrát zopakoval.

Keď sa mužovia
  vrátili, Van Cortlandt zašomral: „Akosi to nechce horieť.“ Indián sa iba s
  tichým pohŕdaním odvrátil. Rolf sa musel veľmi premáhať, aby zachoval pravidlá
  slušnosti, ale potom si pomyslel: ‚Veď som medzi jeho ľuďmi v Albany vyzeral
  práve tak hlúpo.‘

„Hľaďte,“
  vravel, „surové zelené drevo vám nikdy nebude horieť, ale tamhľa leží brezová
  kôra a tam zas jedľové korene, s tým zapálime oheň.“ Vzal sekeru, odsekol zopár
  tenkých odnoží z koreňov, nožom ich odrezal tak, že vyzerali ako bodliak na
  stopke, potom nazbieral za hrsť suchej brezovej kôry a začal zakladať oheň.
  Ocieľka zacvendžala, žeravá iskra padla na suché práchno a vzápätí vyšľahol
  malý plamienok, od ktorého sa ihneď zapálila kôpka brezovej kôry, ešte chvíľka –
  a jedľové korene už veselo praskotali. Quonab bol neúprosný; nepreukázal Van
  Cortlandtovi ani tú poctu, žeby hodil na oheň aspoň jeden hrubší konár. Zoťal
  malý topoľ, vystaval okolo ohňa, ktorý Rolf rozložil, ohnisko zo zelených vetví
  a o niekoľko minút bol už aj olovrant hotový.

Van Cortlandt
  nebol hlúpy, ale všetko to, s čím sa tu stretával, bolo mu celkom neznáme a
  nové. Všímal si však, ako sa zakladá oheň pod šírym nebom, a tak, kým sa
  dostali ku svojmu zrubu, naučil sa najzákladnejšiemu zálesáckemu umeniu –
  zakladaniu ohňa. A keď o niekoľko týždňov dokázal oheň urobiť už nielen
  ocieľkou, ale aj trením dvoch kúskov dreva, čaša jeho radosti bola celkom
  naplnená. Cítil, že sa naozaj niečomu učí.

Bol pevne
  odhodlaný pomáhať pri všetkých prácach; už od rána vesloval: zo začiatku divo,
  potom mechanicky a nakoniec so zaťatými zubami a s prenikavou bolesťou v celom
  tele.

Neskoro
  popoludní prišli k prvým dlhým perejam, cez ktoré museli prenášať náklad asi
  pol kilometra.

Rolf niesol na
  pleciach asi päťdesiat kíl. Quonab sedemdesiat a Van Cortlandt sa tackal za
  nimi so svojím príručným vakom a veslom. Večer potom zaspal celkom vyčerpaný na
  tvrdej zemi. Na druhý deň pracoval veľmi málo a nevravel vôbec nič. Spustil sa
  hustý dážď; Van Cortlandt rozprestrel mohutný dáždnik a učupil sa pod ním, kým
  sa búrka neprehnala. No na tretí deň sa v ňom začínal prebúdzať nový život. Keď
  piateho dňa prichádzali k ústiu rieky Schroon, zázračné účinky elixíru hôr a
  lesov sa v jeho mladom tele už začali zreteľne prejavovať.

Bolo zrejmé,
  že nemôžu vziať ani polovicu vecí, čo mali ukryté pri ústí rieky Schroon,
  museli teda zmeniť pôvodný plán – a ešte aj takto im zostali zásoby, po ktoré
  budú musieť prísť neskoršie.

Keď v ten
  večer sedeli pri táborovom ohni, Van Cortlandt rozmýšľal o tom, čo všetko
  prežili v posledných dňoch, a zdalo sa mu, že z domu odišiel už veľmi dávno.
  Cítil sa oveľa starším a silnejším. Nielenže mu jeho sprievodcovia už neboli
  takí cudzí, ale dokonca i rieka, kanoe a celý tento život mu boli čoraz
  bližšie. Z týchto prvých úspechov bol taký natešený, že pohladkal Skookuma,
  ktorý sa natiahol blízko ohňa.

Hádam nikdy sa
  ešte neušlo tomuto mládencovi toľkého opovrhnutia, aké mu dal najavo tento malý
  pes.

„To nesmiete
  robiť; musíte vyčkať, až sa s vami spriatelí dobrovoľne,“ poúčal ho Rolf.

Na ceste proti
  prúdu zradného Hudsonu s jeho úskaliami a miestami, kde bolo treba náklad
  prenášať, neprihodilo sa im nič mimoriadneho. Potom prišli k Orliemu hniezdu a
  k tichým vodám Rosomáčej rieky a čoskoro pristáli pri starom zrube.

Nad táborom
  akoby rozprestierala blaženosť krídla. ‚Opäť doma,‘ to bola myšlienka, ktorá
  obšťastňovala Rolfa, Quonaba i Skookuma.

„Necítite sa
  celkom dobre?“ spýtal sa Rolf raz ráno Van Cortlandta, ktorý si starostlivo
  pripravoval svoj zvyčajný liek.

„Ale hej,
  cítim sa celkom dobre, každým dňom sa mám lepšie,“ znela nadšená odpoveď.

„Nuž ja sa v
  takých veciach nevyznám, ale moja matka vždy hovorievala: lieky uzdravujú
  chorého, no zdraví z nich ochorejú.“

„Z toho teda
  môžete usúdiť, že by sa asi nebola znášala s mojou matkou. Ale,“ dodal pomaly a
  figliarsky zažmurkal, „keby sme vec posudzovali podľa výsledkov, vaša matka by
  veru mala pravdu.“ A položil svoju dlhú, tenkú ruku vedia širokej, silnej ruky
  Rolfovej.

„Starý
  Sylvanne veru nebol ďaleko od pravdy, keď povedal: ‚Niet chorých ľudí – okrem
  tých, ktorí si namýšľajú, že sú chorí,‘“ poznamenal Rolf.

„Myslím, že by
  som si mal od toho pomaly odvykať,“ odvetil Van Cortlandt. No nemusel si ani
  odvykať, jedného dňa prestal naraz. Stalo sa to tak: prv než prešiel týždeň,
  ukázalo sa, že bude treba ísť nazad po zásoby, ktoré zanechali pri rieke
  Schroon, kde neboli v bezpečí. Nebolo dôvodu, prečo by aj Van Cortlandt nešiel
  s nimi, najmä keď ho nechceli nechať osamote. A tak šiel s nimi. Pravidelne
  striedal denné dávky liekov: kalomel a rebarboru, kalomel a rebarboru; kalomel,
  rebarboru a pilulky – ale Rolfove slová sa vrývali do jeho zdravého rozumu ako
  žeravé strely, ktoré prerážajú strechu, všetko okolo ožarujú a vyvolávajú
  revolúciu.

Bolo práve „rebarborové
  ráno“. Van Cortlandt vypil svoju dávku, fľašu starostlivo zavrel, uložil ju
  spoločne s ostatnými liekmi do lekárničky, ktorú potom postavil doprostriedka
  kanoe. „Keby som to tak už nemusel užívať,“ povedal si zamyslene. „Ba myslím,
  že to už vlastne ani nepotrebujem. Veru by som sa bez toho všetkého zaobišiel!“

Rolfovi nebolo
  viac treba. Dlho čakal na tento výrok; bez neho by sa neopovážil urobiť to, čo
  drobil. Cez prostriedok kanoe prehodil plachtu, až sa rozhúpalo, a povedal: „Toto
  zatiaľ nepotrebujeme.“ Vybral niekoľko predmetov, medzi nimi aj lekárničku,
  zabalil to všetko do plachty a vyložil na breh pod kríky; keď odtiaľ odchádzali,
  vzal to všetko naspäť do kanoe, ale lekárničku tam náročky zabudol.

Na druhý deň
  ráno Van Cortlandt vstal a chcel si pripraviť svoj obvyklý kalomel, ale aká
  hrôza: lekárničky nebolo a nebolo!

„Zdá sa mi,“
  poznamenal Rolf, „že som vašu lekárničku videl naposledy v kanoe, keď sme
  pristávali k brehu!“

Hej, akiste ju
  zabudli na brehu! A Van už teraz bude musieť – či chce, či nechce – žiť na čas
  bez liekov. Nemálo ho to zarazilo; asi tak ako mladého plavca, ktorý naraz
  zbadá, že mu voda odniesla záchranný pás; a práve tak ako plavca, aj jeho to
  nútilo, aby si pomáhal sám. A Van videl, že vie plávať aj bez pása.

Kanoe letelo
  rýchlo dolu riekou a o týždeň sa vrátili aj so zásobami.

Skrinka s
  liekmi bola tam, kde ju Rolf potajomky položil. Cortlandt ju zdvihol a usmial
  sa. Sadli si a začali večerať.

Zrazu Rolf
  povedal: „Videli sme raz tri mladé jastraby v jednom hniezde. Matka ich učila
  lietať. Dva z nich čoskoro vzlietli a onedlho už poletovali medzi vetvičkami.
  Ale ten tretí sa bál a vravel: Nie, nie, mamička, veď ja som ešte nikdy
  nelietal, zabil by som sa. Nakoniec sa matka nahnevala a vyhodila ho z hniezda.
  Len čo vypadol, roztiahol krídla, aby sa zachránil. Mal ich pekne urastené a
  nepadol na zem, ale pekne letel.“

Príchod Vana
  prinútil lovcov vystavať nový, oveľa väčší zrub. Keď sa radili o tom,
  ako budú stavať, mladý právnik poznamenal:

„Na vašom
  mieste by som vystaval zrub sedemkrát desať metrov a postavil by som aj veľký
  kamenný krb.“

„Načo?“

„Chcel by som
  sa sem raz vrátiť aj s niektorým priateľom.“

Rolf sa na
  neho prenikavo zahľadel. Bola to závažná okolnosť, ale sami nemohli dotiahnuť
  také hrubé a dlhé brvná; postavili teda nový zrub, veľký päťkrát sedem metrov.
  Aj sedem metrov dlhé brvná boli veru dosť tenké. Van Cortlandt sa od svitu do
  mrku namáhal s tým, aby zariadil izbu s dvoma lôžkami z bielej brezy a vystlal
  podlahu lipovými hoblinami.

Po počiatočnej
  neistote sa rýchle prispôsoboval svojmu okoliu, najmä odvtedy, čo viac nemusel
  užívať mastičkárske odvary… Začal žiť ich životom, stával sa jedným z nich. Ale
  Quonab ho nemal nikdy rád. Prvý Vanov pokus so zakladaním ohňa bol iba jednou z
  mnohých príčin, pre ktorú stratil v očiach červenokožca akúkoľvek dôstojnosť.

Trošku stúpol
  v jeho očiach, keď sa naučil zapáliť oheň trením dvoch kusov dreva, ale potom
  jeho vážnosť opäť začala klesať, až raz istá príhoda načisto pozbavila
  Cortlanda Indiánovej úcty.

Van
  Cortlandtovi sa pri najväčšej vytrvalosti nepodarilo zastreliť nijakú vysokú
  zver. Bolo to trápne, lebo Indián ním preto pohŕdal; nedal to síce najavo
  nijakým skutkom, ale vyhýbal sa Vanovi, nevšímal si ho a Van Cortlandt cítil,
  že nebyť tohto pohŕdania, mohol by sa od Indiána naučiť oveľa viac.

Rolf chcel
  zachrániť situáciu a pomôcť Vanovi. Raz pošepkal Indiánovi, tak, aby to Van
  nepočul:

„Nemohli by
  sme mu pomôcť k nejakej vysokej zveri?“

„Áno,“
  prisvedčil Quonab.

„Počul som o
  úskoku s nočným ohňom. Vieš, ako sa to robí?“

„Áno.“

A vec bola
  dohodnutá.

Quonab
  zhotovil truhlicu a naplnil ju pieskom. Z troch strán ju pokryl kôrou asi do
  štvrťmetrovej výšky, doprostriedka dal zväzok živicových konárov z jedle a na
  prášok roztlčenú suchú brezovú kôru, ktorá vzbĺkne ani pušný prach. Toto všetko
  sa uloží do prednej časti kanoe a v príhodnej chvíli sa zapáli. Ale Quonab
  nedôveroval Vanovi, že by kôru správne zapálil, a preto si truhlicu uložil
  vedľa seba tak, aby mohol pritom kormidlovať.

Celý úskok
  spočíva v tom, že kanoe ticho pláva pri brehu jazera, kam za súmraku chodia
  jelene piť alebo pásť sa na bujnej tráve. Keď na člne podľa šuchotu zbadajú,
  kde zver je, podídu ticho k nej a zapália horľavinu.

V tej chvíli
  zviera zdvihne hlavu a pozrie na ten čudný východ slnka. Telo zvieraťa obyčajne
  nevidieť, ale oči, ktoré odrážajú žiaru ohňa, svietia ako dva uhlíky, a vtedy
  je na rade strelec. Je to najľahší a najmenej športový spôsob. Dlho ho
  vyhlasovali za nezákonný, lebo tak padajú najčastejšie lane a nedorastená zver.
  Teraz však prišiel tento spôsob vhod, lebo mal zachrániť Van Cortlandtovu česť.

A tak vyšli na
  jazero. Van sa vyzbrojil dvojhlavňovou brokovnicou a okolo drieku si omotal pás
  s obrovským, pestro vyzdobeným poľovníckym tesákom, odznakom zálesáka – alebo
  chumaja – podľa toho, či sa prikloníme k názoru Van Cortlandta alebo Quonaba…

Rolf zostal v
  tábore.

Vyrazili ešte
  za súmraku a slabý východný vetrík ich prinútil veslovať popri východnom brehu;
  tak ich zver nezvetrila. Ako sa tak kanoe potichučky kĺže vpred, bystrozraký
  Quonab zbadal na tichej vodnej hladine dlhý pruh rozčerenej vody; to znamená,
  že tam pláva zviera, pravdepodobne „vysoká“. Šťastie im teda žičí. Indián
  začrel veslom mocne do vody a hnal kanoe za zvieraťom.

O pár minút
  uvideli veľké čierne zviera, ktoré chcelo rýchlo ujsť. Iba trochu vyčnievalo z
  vody a nemalo parohy; nemohli však rozoznať, čo to vlastne je. Van sedel
  meravo, zrak upretý pred seba a v rukách zvieral pušku. V nasledujúcej chvíľke
  kanoe vrazilo rovno do tajomného plavca. Ten zmizol pod provou, ale vzápätí sa
  cez okraj člna vydriapala dnu mohutná kanadská kuna.

„Nôž!“ zreval
  Quonab v smrteľnom strachu, že Van vystrelí a prederaví kanoe.

Kuna sa vrhla
  rovno na mladého právnika, syčala a mrmlala ako medveď.

Van schytil
  nôž a ihneď sa rozpútal boj – najdivokejší, aký kedy Quonab videl. Van sa
  oháňal strašným tesákom a snažil sa udržať útočníka čo najďalej od seba, ale
  kuna – ako sa zdalo – mala železný pancier. Tesák sa kĺzal po jej srsti, alebo
  sa od nej odrážal a čulé, vrtké zviera sa zmietalo, hrýzlo, driapalo a zranilo
  Vana na niekoľkých miestach. Márne sa snažil zapichnúť do kuny svoj tesák, bola
  čoraz silnejšia a zúrivejšia. Zahryzla sa Vanovi do nohy práve pod kolenom,
  vrčala a hrýzla ako rozzúrený buldog.

Van ju zdrapil
  obidvoma rukami za krk a škrtil ju zo všetkých síl. Konečne šelma uskočila, ale
  vrhla sa na neho znova, až ju napokon Quonab vo vhodnej chvíli udrel mocne
  veslom po nose a zrazil ju. Kuna sa natiahla a Van v domnienke, že naňho opäť
  útočí, chcel sa prudko uhnúť, ale kanoe sa okamžite obrátilo hore dnom a obaja
  sa kúpali v studenej vode jazera.

Na šťastie
  boli pri východnom brehu, kde voda nebola ani dva metre hlboká. Quonab plával
  na breh, pred sebou tlačil kanoe a veslo a Van sa brodil, ako vedel, a ťahal za
  sebou mŕtvu kunu za chvost.

Quonab našiel
  na brehu dlhý konár a zapichol ho do bahna na mieste nehody, aby ráno mohli
  nájsť utopené pušky.

Potom začali
  mlčky opäť veslovať k táboru.

Na druhý deň
  našli pri zapichnutom konári správne miesto a vytiahli najprv Vanoyu pušku a
  potom jeho poľovnícky tesák a tu vysvitla veľmi nepríjemná vec: tesák nebol
  vôbec vytiahnutý z pošvy!

Počas celého
  toho urputného boja bolo ostrie noža bezpečne skryté v pošve z tuhej kože a
  mosadze.

Človek
  nevie svoju chybu sám napraviť práve tak, ako najlepší lekár si sám nepredpíše
  liek, ktorý by ho vyliečil.

Z výrokov
  Si Sylvanna

Akokoľvek
  povýšené sa Rolf cítil v kanoe, Van mal zasa prevahu v dlhých rozhovoroch pri
  ohni alebo v zrube, do ktorého Quonab len málokedy vstúpil.

Najzaujímavejším
  predmetom takýchto rozhovorov boli grécke dejiny a moderné mestá Albany.

Van Cortlandt
  poznal grécku kultúru, a keďže našiel inteligentného poslucháča, rozprával mu
  všeličo o kráľovskom Ilione, o Aténach a Pergame, s nadšením a s láskou
  človeka, ktorý sa rád učil klasickým vedám. A keď Van Cortlandt recitoval z
  Iliady celé verše o dobývaní Tróje, Rolf načúval so záujmom, ktorý mohol veru
  oprávnene vzbudiť údiv – veď Rolf nerozumel z toho ani slova. Hovoril však, „že
  to znie ako rušný rozhovor, šum ľudí, ktorí horlivo robia čosi veľkého“.

Van Cortlandt
  rozprával aj o politike, o Albany, o živote vo vládnej budove a o spoločenských
  zábavách. Rolfovi sa zdali byť tieto závery veľmi smiešne a žartovné, akiste
  preto, že Van ich tak opisoval. Rolf sa neraz čudoval, prečo strácajú rozumní
  ľudia drahocenný čas takými detskými hlúposťami, ako sú všetky tie konvenčné
  zábavy.

Van Cortlandt
  sa pri jeho poznámkach iba usmieval, ale dlho na ne neodpovedal. Keď dohotovili
  Cortlandtov zrub, Van zaviedol Rolfa ku dverám, otvoril ich a zdvorilo ho
  ponúkol, aby vošiel prvý.

„Choďte
  napred,“ povedal Rolf.

„Až po vás,“
  znela zdvorilá odpoveď.

„Nože, len
  choďte!“ nástojil chlapec napoly žartovne, napoly netrpezlivo.

Van Cortlandt
  sa dotkol rukou klobúka a vošiel.

Keď si sadli,
  spýtal sa Rolf mladého muža úprimne:

„Nedávno ste
  mi vraveli, že všetky tie spoločenské hlúposti majú akýsi zmysel. Mohli by ste
  mi vysvetliť, čo značia tie smiešne posunky?“

Van Cortlandt
  sa jemne zasmial a vravel:

„Verte mi, že
  všetky tie spoločenské úkony sú výmyslom zdravého rozumu – okrem niekoľkých
  maličkostí, ktoré sa udržali aj vtedy, keď už nebolo dôvodu, aby tu boli…
  Napríklad gombíky, ktoré máte vzadu na kabáte; pôvodne ich tam prišili nie pre
  okrasu, ale preto, aby sa mohli na ne zapnúť poly dlhého kabáta, lebo inakšie
  by prekážali kordu, ktorý visel pri páse. Kordy sa už nenosia, no gombíky
  zostali. A teraz, čo sa týka dvíhania klobúka. Ak je to spoločenská obyčaj,
  musíte uznávať jej spoločenský význam. Ešte za čias rytierstva považovali ľudia
  každého cudzinca, s ktorým sa náhodou stretli, za nepriateľa. A veru z
  desiatich prípadov sa iba v jednom zmýlili… Aby sa teda v takomto svete
  rozoznali ľudia, ktorí majú priateľské úmysly, sňali si na znamenie
  priateľského zmýšľania klobúk. Ruku pritom zdvihli vysoko, tak, aby ju bolo
  vidieť na dostrel luku. Cesty nebezpečné zostali dlho potom, keď už nechodili
  ozbrojení rytieri.; a preto sa zachoval ten posunok, aj jeho význam, len ruku s
  klobúkom už nedvíhali tak vysoko. Ak niekto nezdvihol klobúk, dal tým najavo
  svoje pohŕdanie alebo nepriateľstvo – prípadne dôkaz, že je neokrôchanec. Preto
  je snímanie klobúka vo všetkých civilizovaných krajinách znakom vzájomnej
  dôvery a úcty.“

„Nuž teraz už
  pozerám na vec celkom inakšie. Prečo ste sa však dotkli klobúka, keď ste sem
  vošli predo mnou?“

„Preto, lebo
  je to môj dom a vy ste mojím hosťom. Mojou povinnosťou je slúžiť vám a dať vám
  vo všetkom prednosť. Keby som vás bol nechal otvoriť dvere, znamenalo by to, že
  si z vás robím sluhu. Aby som to teda napravil, preukázal som vám rovnoprávnosť
  a úctu.“

„Hm,“
  poznamenal Rolf zamyslene, „to znamená, ako vravieval Sylvanne, že isto-istý,
  pevný a tvrdošijný úsudok jedného človeka nemusí byť vždy pravdivý. Čím viac sa
  človek učí, tým sa cíti neistejší. Veru, aj ja som sa tuším mýlil; veci, ktoré
  sa zachovali po dlhý čas, nemusia mať ešte zhnité základy.“




62 Čaro piesne

Van vyšiel
  jedného rána nezvyčajne zavčasu zo svojho zrubu a z blízkej, slnkom ožiarenej
  skaly začul pravidelné „túm-ta-túm-ta“ indiánskeho bubienka. Ag-aj-véj-o séj
    Pem-ó-séj gezhik-om ena-bíd ah-kíín ena-bíd ah-kíín.

„Čože to robí,
  Rolf?“

„To je jeho
  ranná modlitba.“

„Viete, čo
  znamená?“

„Hej, je to
  veľmi krátka modlitba:

Ó, ty, ktorý
  kráčaš zrána po oblohe, buď pozdravený!“

„Ach, to som
  veru netušil, že Indiáni majú také modlitby. Sú veľmi príbuzné modlitbám
  Osirisových kňazov. Naučil ho tomu niekto, niektorý beloch?“

„Vôbec nie,
  oni sa tak modlia od pradávna. Majú pieseň alebo modlitbu pre každú väčšiu
  udalosť, ako je východ slnka, západ slnka, východ mesiaca, výprava na lov;
  inakšie sa modlia, keď sú chorí, inakšie, keď idú na dlhú cestu, alebo keď majú
  smútok.“

„To je úžasné,
  nevedel som, že žijú takým ušľachtilým životom. Pripomína mi to delfský chrám,
  dokonca je to hodné Kassandry z Tróje. A ja som si myslel, že všetci Indiáni sú
  obyčajní divosi, ktorí poľujú dovtedy, kým nemajú plné brucho, a potom spia tak
  dlho, pokiaľ sa im nevyprázdni.“

„Hm,“ zasmial
  sa zľahka Rolf, „zdá sa mi, že aj vy ste si urobili isto-istý, pevný a
  tvrdošijný úsudok.“

„Čo myslíte,
  vypočul by ma Indián, keby som mu zaspieval?“

„Nuž to nie je
  zlá myšlienka, môžeme to skúsiť.“

Keď večer
  sedeli okolo ohňa, Van začal spievať. Spieval „O veselom gavalierovi“. „O
  poľovačke Johna Peela“ a „Švárny Dundee“.

Van mal pekný
  barytón a v Albany si ho za to v lepších kruhoch veľmi vážili. Rolf bol natešený.
  Skookum sympaticky vyl a Quonab po celý čas zadumane sedel, ani sa len nepohol.
  Nepovedal ani slova, ale Rolf cítil, že ho spev aspoň trochu dojal, a preto
  povedal, aby využil vhodnú chvíľu:

„Quonab, tu
  máš bubienok; nezaspievaš nám ‚Pieseň o Wabanaki‘?“

No Quonab iba
  pokrútil hlavou, lebo bubienok nebol dobre naladený.

„Počujte, Van,“
  ozval sa Rolf (Van Cortlandt sám navrhol, aby ho takto oslovovali), „nikdy sa s
  Quonabom nespriatelíte, ak nezastrelíte nejakú vysokú zver.“

„Pokúšal som
  sa o to už neraz.“

„Tak skúsime
  zajtra večer znova. Čo myslíš, Quonab, aké bude počasie?“

„Napoludnie sa
  začne búrka a tri dni bude pršať,“ odvetil stručne Indián, potom vstal a
  odišiel od ohňa.

„To stačí,“
  riekol Rolf. „Musíme počkať.“

Van sa
  čudoval, no keď sa asi o hodinu nebo zatiahlo hustými, čiernymi mrakmi, bol
  ohromený. Začalo sa liať ani z krhly.

„Ký ďas to
  prezradil tomu Indiánovi, že to vopred vedel?“

„Myslím, že
  bude najlepšie, keď sa ho na to nebudete pýtať, ak sa chcete o tom niečo vôbec
  dozvedieť. Neskoršie sa to od neho dozviem.“

A Rolf sa to
  ozaj dozvedel, ale až po dlhšom čase a za rozličných príležitostí: „Včera si
  burunduky usilovne znášali zásoby, dnes nevidieť ani jedného. Včera potápky
  nariekali, dnes sú ticho a nevidieť ani drobných vtáčkov. Včera zapadalo slnko
  na žlto; dnes ráno boli krvavé zore. Včera bol spln a mesiac bol zahradený.
  Desať dní už nepršalo a dnes vanie už tretí deň východný vietor. Včera v noci
  nebolo rosy. Ráno, len čo sa rozodnilo, videl som v diaľke horu Tongue: môj
  bubon dnes nechce znieť. Dym sa na úsvite ťahal na tri strany a Skookum má
  teplý pysk.“

Museli teda
  odpočívať a nevedeli, kedy sa obloha rozjasní. Mraky sa potrhali až na tretí
  deň. Západný vietor zahnal mohutné mraky na východ a staré príslovie, že „trojdňový
  dážď vyčistí každú oblohu“, sa opäť osvedčilo.

Hneď po večeri
  nasadli do kanoe a veslovali dolu po jazere. Pristáli asi pol druha kilometra
  od tábora, tam, kde chodila piť „vysoká“. Čoskoro ukázal Rolf na zem. Našiel
  celkom čerstvú stopu, no Van zrejme vôbec nechápal, o čo ide. Šli po stope;
  Rolí ticho ani duch, no zato Van narobil dlhými rukami a nohami veľa
  nebezpečného lomozu.

Rolf sa
  obrátil a riekol: „Pozor! Nesmiete stúpať na suché vetvičky.“

Van začal
  kráčať čo najopatrnejšie a myslel, že to robí celkom dobre, ale v Rolfovi sa
  búrila krv a iba teraz si vedel predstaviť, aký dojem asi mal Quonab pred rokom
  – z neho samého.

„Hľaďte,“
  posmeľoval Vana, „takto dvíhajte nohy! Neobracajte ich tak von! Pozrite dobre
  na každé miesto, kam vkročíte. Prstami nahmatajte, či tam neleží suchá
  vetvička, a iba potom stúpte! Pravda, keby ste mali obuté mokasíny, šlo by vám
  to oveľa ľahšie. Nepredierajte sa nasilu krovím; odhŕňajte vetvy a nepripusťte,
  aby sa vám šúchali o kabát; potom ich pustíte, ale pomaly! Suché vetvičky nikdy
  neohýbajte, radšej ich obíďte!“ atď. Nikdy by Vanovi nebolo prišlo na myseľ, že
  by sa mohla robiť takáto veda z chôdze, ale učil sa rýchlo, bol vnímavý a
  zdokonaľoval sa stále viac a viac.

Priblížili sa
  zase k brehu. Rolf ihneď zočil za malou zákrutou majestátnu postavu mladého
  jeleňa; stál nehybne, oči upieral na nich a zvedavo skúmal, kto robí ten hluk.

„Teraz máte
  príležitosť,“ zašepkal Rolf.

„Kde?“ spýtal
  sa Van dychtivo.

„Tam! Vidíte
  toho sivastého jeleňa?“

„Nevidím nič.“

Päť minút sa
  Rolf snažil zo všetkých síl ukázať svojmu priateľovi ušľachtilé zviera, ktoré
  sa za ten čas ani nehlo. Ale potom vycítilo nebezpečie a jediným skokom zmizlo
  v húštine.

Bolo to
  zúfalé; Rolf si sadol na peň celý namrzený, ale opäť sa rozpamätal na istý
  výrok starého Si Sylvanna: „Nie je ešte každý hlupákom, kto s tebou nevie hneď
  hvízdať jednu nôtu.“ Rolf zrazu povedal:

„Nemáte tu
  nejakú knihu?“

„Mám tu svojho
  milého Vergilia.“

„Prečítajte mi
  prvú stranu!“

Van si držal
  knihu asi na desať centimetrov od očú a čítal.

„A teraz mi to
  prečítajte stadiaľto!“ a Rolf mu podržal knihu asi na vzdialenosť* metra.

„To nemôžem,
  nevidím nič, iba rozmazanú stranu.“

„No a vidíte
  tamtú potápku?“

„Ten dlhý,
  tenký predmet v zátočine?“

„Ale kdeže, to
  je kmeň borovice a len neďaleko od nás,“ vravel Rolf so smiechom, „ale tam, asi
  na kilometer od nás, vo vode!“

„Nie, vidím
  iba trblietavú vodu.“

„Tušil som to.
  Nie, vy veru jeleňa nezastrelíte, kým si nekúpite dobré okuliare. Ste dosť
  bystrý, ale nemáte oči poľovníka. Zostaňte tu, ja skúsim, či budem mať šťastie.“

Rolf sa
  stratil v lese. Asi o dvadsať minút rozľahol sa lesom ostrý výstrel a o chvíľu
  sa zjavil aj Rolf s dvojročným jeleňom na pleci. Ešte pred súmrakom sa vrátili
  do tábora. Keď prešli s jeleňom okolo Quonaba, spýtavo na nich pozrel. Chceli
  sa tváriť čo najprirodzenejšie, ale indián sa nedal oklamať. Nepovedal ani
  slova, len pohŕdavo zamrmlal: „Ugh!“




63 Van je už v milosti

„Keď vyzerá
  tvoje položenie najčernejšie, šťastie je ti už iste za pätami,“ vravieval starý
  Si Sylvanne a hľa, u Vaňa Cortlandta to bolo ozaj tak.

„Mesiac
  padajúceho lístia“ – október – sa chýlil ku koncu a deň návratu do Albany bol
  už veľmi blízko. Van sa veľmi zmenil. Zosilnel, bol opálený, líca mal červené a
  zdravím len tak kypel.

Zabudol už na
  všetky lieky a pribral desať kíl. Naučil sa zakladať oheň, veslovať v kanoe a
  pomerne ticho kráčať v lese. V Rolfových očiach získal do značnej miery svojím
  klasickým vzdelaním a príjemným spevom si ako-tak získal aj Quonabovu priazeň.

Ale všetky
  jeho pokusy zastreliť vysokú zver boli márne. „Nič to, na rok sa sem vrátite s
  dobrými okuliarmi a všetko bude v poriadku,“ vravel Rolf a zdalo sa, že je to
  pre Vana jediný lúč nádeje. Búrka, ktorá zúrila po celé tri dni, vyvrátila veľa
  stromov. Poľovníci sa preto rozhodli, že by bolo dobré ísť k Orliemu hniezdu a
  vyrúbať všetky stromy, ktoré by sa mohli zrútiť do rieky, aby si neskôr
  ušetrili námahu aj čas.

Bola to veľmi
  dobrá myšlienka, lebo veľa spadnutých kmeňov zatarasilo rieku. Prv než prišli k
  Orliemu hniezdu, vyrúbali zo dvadsaťpäť stromov; uvoľnili rieku od kmeňov a
  vracali sa po jej bystrom, rovnom prúde domov.

Keď zahli do
  poslednej zákruty, vo vode sa objavilo mohutné čierne zviera. Skookum zježil
  srsť. Quonab zašepkal: „Los! Rýchle streľte!“

Jedine Van mal
  pušku v ruke.

Veľké čierne
  zviera sa postavilo na nohy, uprelo oči na cudzinca, zastrihalo ušami,
  potriaslo mohutnými parohmi a uháňalo k brehu.

Van vystrelil
  a zviera sa s mohutným špľachnutím zrútilo do vody medzi tŕstie. Z Rolfa a zo
  Skookuma sa vydralo niekoľko nepoľovníckych výkrikov radosti. Ale obrovský los
  znova vyskočil a utekal na breh, kde vzápätí klesol pod druhou guľkou Van
  Cortlandta. No ležal iba chvíľočku – hneď vstal a vrazil do húštiny. Quonab
  rýchlo obrátil kanoe a kormidloval k brehu.

Z krovísk sa
  ozývali mohutné vzdychy; nasledovali veľmi rýchlo za sebou. Quonab zľahka
  vyceril zuby a ukazoval do húštiny, Rolf schytil pušku, Skookum vyskočil z člna
  a o chvíľu brechal víťazoslávne medzi kríkmi. Traja poľovníci vyrazili vpred s
  puškami v ruke. „Opatrne!“ varoval Quonab. „Možno, že čaká…“

„Ak čaká,
  dočká sa guľky od niektorého z nás,“ odpovedal Rolf so smiechom, lebo už vedel
  čo-to o losoch.

Schovali sa za
  stromom a počkali, kým si Van nabije pušku. Potom sa obozretne približovali.
  Podchvíľou sa ozývalo ťažké oddychovanie a fŕkanie. Keď rozhrnuli vetvy,
  zazreli na zemi natiahnutého obrovského losa; občas potriasol hlavou a
  srdcervúco vzdychal Indián strelil losovi priamo do srdca a bolo po tragédii.
  No pozornosť všetkých sa sústredila odrazu na Van Cortlandta. Tackal sa, kolená
  sa mu podlamovali a musel sa oprieť o strom, aby nespadol. Tvár si zakryl
  rukami, nohami dupal po zemi a plecia sa mu mykali. Quonab a Rolf nevraveli
  nič. Vedeli, že sa Van Cortlandt zo všetkých síl premáha, aby ho neschytil
  kŕčovitý plač. Iba na druhý deň povedal Quonab:

„Na niekoho to
  príde vtedy, keď zabije svoje prvé zviera, na iného ešte prv, než ho zabije,
  ako sa to stalo tebe, Rolf. Ja som to zažil, keď som zabil svojho prvého
  burunduka, vtedy, keď som otcovi ukradol jeho medicínu.“

Odrať losa a
  rozkrájať mäso bola práca na niekoľko hodín. Na šťastie neboli ďaleko od zrubu.
  Keď sa dostali domov, zavládlo medzi nimi nové srdečné ovzdušie. Quonab dva
  razy oslovil Van Cortlándta pri sťahovaní kože z losa. Van bol celý zafŕkaný
  krvou, na šaty sa mu lepili kúsky mäsa a srsť zabitého zvieraťa, a keď potom
  večer sedeli okolo táborového ohňa, Skookum vstal, pretiahol sa, zazíval,
  spokojne obišiel vatru, položil ňucháč do Vanovej dlane, oblízal mu ju a ľahol
  si mu k nohám. Van Cortlandt pozrel na Rolfa a obom sa zaiskrilo v očiach.

„Tak už je
  všetko v poriadku; teraz ho môžete spokojne hladkať, nepohryzie vás. Zmieril sa
  s vami. Konečne ste náš.“

Aj Quonab sa
  díval na Skookuma a Vana a srdečne sa usmial, až sa mu v ústach zabeleli dva
  rady krásnych zubov.

Vyšlo už
  niekomu slnko šťastia z takých ťažkých chmár?

Van nielenže
  zastrelil „vysokú“, ale zastrelil najväčšie zviera vôbec a bol jediný zo
  všetkých troch, ktorému sa podarilo položiť losa.

Kožu stiahli a
  ukryli na poľovnícky kabát pre víťaza. Hlavu a parohy starostlivo uschovali,
  lebo si ich chceli vziať do Albany, kde budú okrasou salónu pre mnoho
  generácií. Posledné dni, ktoré prežili v tábore, boli dňami priateľstva a
  družby. Ale prebehli veľmi rýchlo. Nohatý, do hneda opálený a zocelený právnik
  si sadol do kanoe a vracal sa do Albany. V prázdnom kanoe, poháňanom tromi
  veslami (dvoma a pol, ako vravel Van), uháňali po bystrej vode Rosomáčej rieky
  a na noc sa utáborili už plných päťdesiat kilometrov od tábora. Na druhý deň
  prišli skoro až k rieke Schroon a o týždeň zahli do veľkej zákruty Hudsonu a
  pred nimi sa vynorilo Albany.

Ako len tĺklo
  Vanovi srdce! Tešil sa, že sa vracia domov ako víťaz, zdravý a posilnený
  telesne i duševne. Zbadali ich a spoznali. Na brehu bolo vidieť ľudí, ktorí
  bežali oznámiť zvesť guvernérovi. Zahrmel výstrel z dela, na vládnej budove
  vyletela do výšky vlajka, zahlaholili zvony, ľudia sa zbiehali zo všetkých
  strán a ďalšie vlajky sa zatrepotali na lodiach.

Pri dokoch sa
  zbehol veľký dav.

„Tamhľa je
  otec… a matka tiež!“ zvolal Van a mával klobúkom.

„Hurá!“
  odpovedal mu dav, zvony vyzváňali a Skookum, vztýčený v prednej časti kanoe,
  odpovedal všetkým brechotom.

Kanoe vytiahli
  na breh. Van objal matku a tá s plačom volala:

„Synáčik môj,
  chlapček môj, moje najdrahšie dieťa! Ako dobre vyzeráš! Och, prečo si nám len
  nepísal! Ale vďaka bohu, že si už zase doma a že vyzeráš veľmi zdravý a silný.
  Viem, poslúchol si ma a užíval si pilulky a gáfrový balzam, tak ako som ti
  prikázala. Och, aká som len šťastná! Chlapče môj! Niet nad pilulky a božie
  požehnanie!“

Ale zato aj
  Rolfovi a Quonabovi sa ušlo uznania za to, že majú tiež nejaký podiel na tom
  šťastí. Guvernér im srdečne potriasol ruky a tu sa zrazu ozval známy hlas:

„Ale, ale,
  kdeže sa tu berieš, chlapče? Trochu si povyrástol, trochu zmužnel, ale inak si
  ten istý.“

Rolf sa obrátil
  na známy hlas a zazrel obrovskú hranatú postavu a milú tvár starého, šedivého
  Si Sylvanna a bol prekvapený ešte viac, keď začul, že ho každý nazýva „senátorom“.

„Hej,“
  vysvetľoval Si Sylvanne, „zvolili ma za senátora a myslím, že je to šťastie pre
  Albany, všakže?“

„Áno!“ povedal
  Quonab a potriasol senátorovi ruku; Skookum sa tváril udivene, veď neborák nič
  z toho nechápal.

„Nezabúdajte,“
  povedal guvernér a obrátil sa k Indiánovi, Rolfovi a senátorovi, „že vás čakáme
  na večeru vo vládnej budove, presne o siedmej hodine.“

Rolf si
  predstavil celú hostinu s jej spoločenskou konvenčnosťou, ktorej sa tak bál.
  Požiadal teda Vana o slovíčko.

„Bojím sa, že
  nebudem mať vhodné šaty, a neviem, ako sa mám pri takej príležitosti správať,“
  vravel mu.

„Tak vám to
  teda poviem. Predovšetkým musíte byť celkom čistý, umytý a oholený; oblečte si
  tie najlepšie šaty, aké len zoženiete, ale dbajte na to, aby boli čisté; potom
  príďte presne o siedmej a verte, že všetci budú k vám láskaví a príjemne sa s
  nami pobavíte. A pokiaľ ide o tie ostatné smiešnosti, dávajte pozor na to, čo
  budem robiť ja, a neprídete do rozpakov.“

Keď odbilo
  sedem hodín a hostia kráčali hore schodmi do guvernérovho sídla, šiel s nimi aj
  štíhly, svieži chlapec, pružne a zľahka kráčajúci Indián a žltý pes, ktorý
  bystro strihal ušami. Pri vchode ich už čakal mladý Van Cortlandt, aby im
  ušetril rozpaky.

Aký švihák bol
  z neho v peknej rovnošate amerického kapitána, vyholený, rumenný! Ako sa
  vynímal v hlúčku obdivovateľov a priateľov! Aké iné tu bolo všetko v porovnaní
  s opusteným zrubom v lesoch pri jazere! Lokaja, ktorý nechcel vpustiť psa,
  museli Quonab a Van ochrániť pred nepríjemnými následkami, lebo Skookum by sa
  bol naňho vrhol! Keď si potom posadali za stôl, schúlilo sa toto nekompromisné
  štvornohé dieťa lesov pod kreslo svojho pána a zavrčalo, kedykoľvek sa k nemu
  príliš priblížili lokajove nohy navlečené do hodvábnych pančúch.

Pri večeri Van
  veľmi čulo rozprával, ale najváženejšou osobou zo všetkých zhromaždených bol
  akýsi veľký vojenský pán. Rolfa niekoľkokrát oslovila pani guvernérova i
  guvernér a musel im odpovedať ponad celý stôl i tvár mu horela, ale vedel, čo
  chce povedať, a zmĺkol, keď to povedal, a tak nikdy neprišiel do rozpakov.

Po nekonečnom
  rade jedál a lahôdok sa celá spoločnosť odrazu rozhýbala. Hostia nasledovali
  príklad hostiteľky; vstali a odsunuli kreslá. Dámy odišli do inej miestnosti;
  keď sa dvere za nimi zavreli, mužovia si opäť posadali čo najbližšie ku
  guvernérovi.

Van zostal pri
  Rolfovi a vysvetľoval mu:

„To je zase
  jeden spoločenský zvyk, ktorý mal kedysi celkom iný význam. Pred sto rokmi sa
  každý pri večeri opil a správal sa tak, ako sa pred dámami nesluší. Preto
  odchádzali dámy do inej miestnosti, aby zachránili svoj útlocit a aby nemuseli
  pozerať na nepekné veci. Dnes sa už mužovia tak nesprávajú, ale zvyk ostal. A
  mužovia si tak môžu pofajčiť, dámy sa zase zhovárajú o veciach, ktoré ich
  zaujímajú. Nuž vidíte, že aj táto vec má celkom rozumný podklad.“

Rolfovi sa
  táto časť večere najlepšie páčila. Keď tu boli dámy, mal pocit akejsi
  upiatosti, zbytočnej zdvorilosti, ba neúprimnosti. Rozhovor vtedy viedol Van
  Cortlandt, zopár mladých dám a vyfintených mladíkov. Pravda, veselo štebotali –
  no nič viac. Teraz sa však začali zhovárať celkom inakšie. Celkom inakší ľudia
  tu rozprávali o celkom inakších veciach – a celkom odlišne.

„Už sme toľko
  trpeli, že viac už jednoducho nemôžeme,“ povedal guvernér pri zmienke o
  britskej fregate, ktorá prepadla americkú obchodnú loď a uniesla polovičku
  mužstva pod zámienkou, že to boli preoblečení britskí lodníci. „Tak to robia už
  skoro tri roky. To je alebo pirátstvo, alebo skrytá vojna. Rozhodne je našou
  povinnosťou brániť sa.“

„Yersey je
  proti vojne,“ poznamenal ktorýsi zákonodarca z Juhu.

„Yersey bol
  vždy proti všetkému, čo slúžilo veci národa, pane,“ ozval sa červený,
  povýšenecky vyzerajúci vojak; hovoril akosi dýchavične a jednostaj gúľal očami.
  Mal vo zvyku pchať do každej vety slovo „pane“.

„Práve tak ako
  Connecticut,“ doplnil ho druhý. „Pozrite na naše bezbranné pobrežie a prístavné
  mestá!“

„Neriskujte
  toľko ako New York, ktorý má celkom otvorený prístav a za chrbtom je vystavený
  útoku z Kanady,“ odvetil guvernér.

„Na šťastie,
  pane, Pensylvánia, Maryland a Západ nezabudli na svoju slávnu minulosť a čakáme
  iba na vhodnú príležitosť, aby sme mohli ukázať, čo vieme. Pane, znova zatúžime
  po vôni pušného prachu.“

„Počul som, že
  prezident Madison zaslal už niekoľko protestov a do troch mesiacov podá
  ultimátum napriek odporu Connecticutu a Nového Yersey.

Po utvorení
  Spojených štátov amerických Kanada zostala anglickou kolóniou. Nový Yersey,
  Connecticut; Pensylvánia, Maryland atd… jednotlivé štáty USA že Anglicko má
  teraz toľko starostí s Napoleonom a s inými otázkami, že sa neodhodlá viesť
  vojnu.“

„Podľa môjho
  názoru,“ povedal Sylvanne, „Angličania sú príliš pohodlní na to, aby sa
  starali, či sa pre nich rozčuľujeme, alebo nie. Myslia si, že americký duch
  zomrel, ale my čakáme iba na vhodnú príležitosť. Za rok potopia viac než
  dvadsaťpäť lodí len preto, aby ich mužstvo odvliekla ‚priateľská mocnosť‘. Podľa
  mojej mienky, ak začneme vojnu, nemôžeme nič stratiť, iba získať.“

„Hej, vaša
  rodina a pozemky sú päťsto kilometrov od pobrežia, v bezpečí,“ namietal senátor
  z Manhattanu.

„Áno, ale v
  susedstve Kanady!“

„Neprestajné
  urážanie a potupovanie našej zástavy a osobné urážky, ktoré naši ľudia musia
  znášať, pane, sú horšie ako strata majetku. Krv mi vrie, keď si na to pomyslím,“
  a chrabrý generál sčervenel od hnevu ani rak.

„Do paroma!
  Jeden sa ruve a druhý má z toho osoh. Isté je, že ak niekomu kradnete obed a poviete
  mu, že je ušľachtilý človek, bude vás mať radšej, ako keby ste mu dali päť
  dolárov, aby vám zmizol z očú!“ povedal Sylvanne pomaly a rozhodne.

„Treba len
  vyčkať, čo na to povie druhá strana,“ ozval sa ktorýsi bojazlivý politik. „Istotne
  uznáte, že britská vláda je ochotná dať nám zadosťučinenie – a napokon ruku na
  srdce – tá aféra s únosom lodného mužstva nijako neotriasla naším štátnym
  aparátom.“

„Človek môže
  urobiť veľkú chybu, a predsa to môže byť čestný človek, ale nemôže sa dopúšťať
  deň čo deň malých chýb a pritom sa zaradiť medzi statočných ľudí,“ poznamenal
  nový senátor.

Guvernér teraz
  vstal a zamieril do salónu; mužovia zašli opäť k dámam a rozhovor prešiel ihneď
  na iné otázky. Všetko, o čom sa teraz začalo hovoriť, mohlo baviť iba tých,
  ktorí mali záľubu v kvetnatých rečiach a ktorých flirt zaujímal väčšmi než
  národné problémy. Rolf a Quonab sa teraz zabávali asi tak ako Skookum po celý
  čas pod Quonabovým kreslom.




65 Potáplice a spevavá myška

Dlho hútal
  Quonab nad tým, ako je možné, že ten nešikovný Van Cortlandt má vo svojej
  spoločnosti vysoké postavenie. „Asi je výborným poradcom, lebo viem, že bojovať
  nevie a na poľovačku je hlúpy,“ usúdil nakoniec.

Pred odchodom
  sa ešte raz pozhovárali s guvernérom a jeho synom. Rolf dostal pre seba a pre
  svojho druha sľúbených sto päťdesiat dolárov a okrem toho im guvernérova rodina
  srdečne ďakovala. Obaja dostali aj krásne poľovnícke nože, také, aké mal Van
  Cortlandt, lenže o niečo menšie. Quonab sa za nôž poďakoval svojím zvyčajným „Ugh!“
  a po chvíľke dodal: „Azda sa dá vytiahnuť z puzdra, ak ho budem potrebovať.“ – „Ugh!
  Dobré!“ zvolal, keď ohmatal ostrie.

„A teraz,
  Rolf,“ vravel mladý právnik, „chcel by som ťa o niečo požiadať. Na rok by som
  sa chcel k vám vrátiť i s tromi svojimi priateľmi. Zaplatia vám práve toľko,
  koľko som vám zaplatil teraz ja. Čo na to poviete?“

„Príďte,
  tešíme sa na vás,“ povedal Rolf. „Prídeme po vás pätnásteho augusta – ale
  nezabudnite si vziať gitaru a dobré okuliare.“

„Ešte na
  slovíčko,“ povedal guvernér. „Vedeli by ste zájsť v kanoe cez Champlainovo
  jazero do Kanady?“

„Quonab pozná
  tú cestu.“

„Mohli by ste
  v tom kraji robiť výzvedné služby?“

Quonab
  prikývol.

„Ak by sa
  začala vojna, počítame s vami oboma, majte teda uši otvorené.“

Opäť uháňalo
  kanoe na sever so Skookumom vpredu a s Quonabom vzadu pri kormidle. Neprešiel
  ani týždeň a boli opäť doma, veď bol aj najvyšší čas, lebo lístie zo stromov už
  opŕchlo a ku koncu cesty sa museli presekávať cez ľad.

Rolf získal za
  tieto dva mesiace veľa nových myšlienok. Nechcel by byť po celý život lovcom
  kožušín. Chcel vidieť New York. Chcel si robiť plány do budúcnosti. Ale k týmto
  plánom potreboval peniaze. S Quonabom mal teraz vyznačenú dlhú loveckú líniu
  pascí, no iní lovci ju majú ešte dlhšiu a nie sú na ňu dvaja. Museli si preto
  ihneď vyznačiť nové, a to ešte prv, kým prídu mrazy. Vyznačili dve. Jednu z
  nich viedli proti prúdu Hudsonu, ponad Orlie hniezdo. Druhú na sever od Modrej
  hory k Hrmiacej rieke. Bola to poriadna práca, a keď sa vrátili späť do zrubu,
  z opustených bezlistých lesov už dávno odleteli drozdy. V noci bolo počuť lesné
  jariabčeky, ktoré tiahli na juh. V údoliach videli stopy vysokej zveri. Na
  všetkom ležal tieň akéhosi zlého znamenia, nuda a zádumčivosť zimy, a po jasnom
  nebi plával „bláznivý mesiac“ a zalieval kopce a nivy strašidelným svetlom.

Na druhý deň
  sa hladina jazera potiahla tenučkou ľadovou škrupinou; na jej hladkom povrchu
  trepotali sa neďaleko brehu dve divé kačky. Poľovníci k nim podišli tak blízko,
  ako sa len dalo.

„Nie, to nie
  sú kačky,“ povedal Quonab, „to sú šingebis, potáplice. Vzlietnu iba z vody,
  inak nevedia. Čerstvý ľad v noci nevideli, vyzeral ako voda, sadli si naň a
  teraz nemôžu vzlietnuť. Videl som to už často.“

O dva dni mráz
  pritiahol. Ľad by bol už bezpečne vydržal aj pod veľkým psom. A potáplice sa
  stále trepotali na ľade. Poslali za nimi teda Skookuma. Čoskoro sa vrátil s
  dvoma krásnymi potáplicami, ktorých beloskvúcu hruď cenia ako vzácnu kožušinu.
  Quonab si ich prezeral a zahundral:

„Ugh, to sa v „bláznivom
  mesiaci“ často stáva. Môj otec vravieval, že to je od Kaluskapovho tanca.“

„Nepamätám sa
  na to.“

„Hej, bolo to
  už dávno. Kaluskap bol lenivý. Chcelo sa mu jesť, ale poľovať nie, a tak si
  zavolal sojku a vraví jej: ‚Oznám lesom, že Kaluskap zajtra usporiada tanec a
  bude učiť novú pieseň,‘ a to isté povedal aj výrovi. Sojka kričala po celý deň:
  ‚Kaluskap bude zajtra večer učiť nový tanec‘ A výr húkal cez celú noc: ‚Kaluskap
  vyučuje na najbližšom sneme zvieratá novú pieseň.‘

A tak všetky
  lesy a vody vyslali na toto vyučovanie svoj ľud. Keď už boli všetci pohromade,
  Kaluskap udrel na svoj bubienok a vravel: Keď začnem spievať a bubnovať, musíte
  sa točiť dokola ako slnko, prižmúrte pevne oči a až zavolám: nové piesne –
  musíte spustiť všetci bojový krik!

Tak sa začali
  všetci krútiť a naprostriedku stál Kaluskap, tĺkol na bubon a spieval:

Nové
  piesne, bratia, piesne z juhu,

zavrite
  oči, bratia,

tancujte a
  učte sa novú pieseň!

A tak
  tancovali pekne dokola, vybral si tých najtučnejších, natiahol ruky, chytil ich
  za krk a volal:

‚Viac, viac
  kričte, bratia, len robte poriadny hurhaj! Tak, teraz sa pekne učíte!‘

Iba potáplica
  zapochybovala, otvorila jedno oko, a keď zbadala Kaluskapov úskok, zakričala:
  ‚Bratia, odleťte, odleťte! Kaluskap vás zabíja!‘ Nastal neslýchaný zmätok.
  Každý chcel uletieť prvý a Kaluskap sa chcel potáplici pomstiť. Ale potáplica
  utekala k vode; práve vo chvíli, keď už chcela do nej vkĺznuť, Kaluskap ju tak
  kopol, že odletela na kilometer. Pritom jej vypadli z chvosta všetky brká.
  Nešťastný kopanec ju tak dokaličil, že má teraz nohy vrazené na tom mieste, kde
  by mala mať chvost, a nemôže vzlietnuť zo zeme ani z ľadu.

Viem, že je to
  pravda, lebo môj otec Cos Cob mi to vravel, a sami sme to videli. Tak to býva
  vždy. Kto sa vzoprie Kaluskapovej vôli, vždy zle pochodí.“

Asi o päť dní
  sedeli v zrube pri ohni; zrazu začuli v hrubej stene čudné pišťanie. Počuli to
  už aj inokedy, no tak jasne ako dnes ešte nie. Skookum naklonil hlavu nabok a
  zastrihal ušami. Zo škáry medzi komínom a trámom vystrčila hlávku maličká myška
  so snehobielou hrudou.

Nosík a ušká
  sa jej ľahučko chveli, v čiernych očkách jej tancovali záblesky ohňa.
  Vydriapala sa na najvyšší trám a začala čudne pišťať, tak ako to už neraz
  počuli, no teraz nahlas a celkom zrozumiteľne:

Pio, pio,
  pio, pio, pio, pio, pio, pio, ú, tri, tri, trítrí trrrrrr, tärr, tärr, tärr,
  tärr, ví, ví, vi, ví –

Zvieratko
  sedelo na zadočku, brušné svaly sa mu chveli, papuľka sa nadúvala a z nej sa
  šírila do izby nežná hudba. Vyspevovala tak dobrú chvíľu, kým Skookum po nej
  neskočil, keď už zrejme stratil trpezlivosť a umelecký záujem. Myška však bola
  rýchlejšia. Zvrtla sa ako blesk a zmizla v škáre. Rolf spýtavo pozrel na
  Quonaba.

„To je spevavá
  myška. Vždy príde ohlásiť vojnu. Čoskoro budeme bojovať.“




66 Rolf sa stáva vyzvedačom

„Ty si už
  videl, ako sa bojuje, Quonab?“

„Áno! Za
  revolúcie som vyzvedal pre generála Gatesa.“

„Povráva sa,
  že nás povolajú do konca roka.“

„Čo budeš
  robiť?“

„Bojovať.“

„Ako vojak?“

„Nie! Ako
  vyzvedač.“

„Na to nás
  azda nebudú potrebovať.“

„Vyzvedačov
  potrebujú vždy,“ povedal Indián.

„Mal by som sa
  vari trochu zacvičiť.“

„Už si sa
  zacvičoval.“

„Ako to?“

„Vyzvedač, to
  je ako celá armáda v jednej osobe. A nemusí s ňou pritom držať krok.“

„Ach tak,
  teraz viem,“ odvetil Rolf a pochopil, že vyzvedač je vlastne vycvičený lovec,
  ktorého vojna prinútila naháňať namiesto lesnej zveri nepriateľa vlasti.

„Vidíš, tam?“
  povedal Indián a ukázal na jeleňa, ktorý sa pásol na brusniciach na otvorenej
  čistinke pri ústí rieky do jazera. „Teraz ti ukážem, ako sa vyzvedač plazí.“
  Pozrel na dym, ktorý sa pomaly ťahal z komína; videl, že vietor je pre jeho
  zámer priaznivý, a pokračoval:

„Pozri! Nič
  iné si nevezmem, iba luk. Nie je tu nijaký úkryt, a predsa sa k jeleňovi
  priblížim a zabijem ho.“

(Vojna za
  nezávislosť kolónií v Severnej Amerike a demokratické poriadky (1775-1782). Ide
  o generála armády kolonistov, bojujúcej proti vojskám anglického kráľa.)

Quonab už aj
  začal robiť prípravy, ktoré boli Rolfovi úplne nové. Chlapec sa teraz mohol
  presvedčiť, že Indián ovláda najvyššie odbory lesnej múdrosti. Vzal luk a tri
  najlepšie šípy, hlavu si omotal stužkou a za stužku si nastrkal veľa vetvičiek
  a stebiel trávy, takže jeho hlava vyzerala ako kôpka trávy alebo malý krík.

Potom vykročil
  zo zrubu a došiel na rovinu, kryjúc sa za kríkmi. Na dvesto metrov od neho
  pásol sa nepokojne a veľmi obozretne jeleň.

Zavše zdvihol
  nádhernú hlavu s mohutnými parohmi a bystro sa poobzeral okolo seba. Nikde tu
  nebolo žiadneho úkrytu, iba nízky porast plazivých rastlín sa rozprestieral na
  všetky strany. Rolf rátal s tým, že Indián jeleňa oklame hvízdnutím alebo
  zaručaním, lebo mierne naježená šija zvieraťa prezrádzala, že jeleň má bojovnú
  náladu.

Indián ležal
  na bruchu, pritisnutý k zemi. Zdalo sa však, že miesto kolien a lakťov má nohy
  stonožky. Jeho hlava vyzerala chvíľami ako pohyblivý krík. Plazil sa tak asi
  dvadsaťpäť metrov, až sa dostal k holému brehu; teraz mal pred sebou asi
  štyridsať metrov širokú zamrznutú rieku, ktorú mal jeleň práve pred očami.
  Akože teda prejde?

Jelene majú
  zvláštnu obyčaj; keď sa pasú, nevidia nič okolo seba; a keď sa chcú poobzerať,
  najprv zatrasú chvostom, a až potom zdvihnú hlavu. Quonab počítal s touto
  obyčajou; vedel, že ak bude môcť stále pozorovať výstražný jeleňov chvost, môže
  ostať skrytý pred jeleňovou hlavou. Skrátka, môže sa prezradiť iba neopatrným
  pohybom alebo nejakým lomozom.

Najtvrdším
  orieškom bolo prejsť cez ľad; tu sa mohol poľovník najľahšie prezradiť; na
  šťastie jeho natiahnuté telo vyzeralo ako jeden z padnutých kmeňov stromu,
  ktoré kde-tu vyčnievali z ľadu.

Quonab
  ustavične pozeral na jeleňovu hlavu a chvost a v prestávkach, kedykoľvek jeleň
  sklonil hlavu, úporné sa plazil vpred na rukách a nohách; len čo však zviera
  potriaslo chvostom, zmeravel a premenil sa na nehybný kameň. Keď sa dostal cez
  ľad, aj nebezpečenstvo, že ho jeleň zbadá, bolo menšie.

O to väčšia
  však bola možnosť, že ho zviera zvetrí. Quonab preto stále pozeral na komín a
  orientoval sa podľa vetra. Tak sa priblížil asi na päťdesiat metrov a jeleň,
  ktorý neprestajne hľadal v zamrznutom machu červené brusnice, mieril pomaly k
  nízkemu porastu.

Rastliny tu
  boli asi štvrť metra vysoké a Quonab sa zasa dostal o kúsok ďalej. Jeleň našiel
  pod trsom machu hodnú kôpku brusníc a kľakol si, aby ich schrumkal. Quonab
  vystihol vhodnú príležitosť: prv než sa chvost opäť zatriasol, preplazil sa o
  desať metrov. Jeleň sa medzitým poriadne najedol a teraz sa pustil k vysokému
  lesu. Indián teda stratil odrazu všetko, čo s toľkou námahou nadobudol.

Ale nie,
  predsa nie: jeleň bol ešte stále hladný a strapec krásnych červených brusníc ho
  zlákal k ďalšiemu hodovaniu; a brusníc bolo dookola veľa. Jeleň odrazu opísal
  veľký polkruh, takže poľovníka ľahko mohol prezradiť zápach; potom jeleň
  sklonil hlavu a Quonab sa rýchlo odplazil zo desať metrov nazad, aby bol od
  zvieraťa proti vetru. Zrazu jeleň zdvihol hlavu a hlboko sal vzduch do
  chvejúcich sa nozdier; akiste sa mu zazdalo, že ho vietor, jeho starý priateľ,
  varuje. No čoskoro sa upokojil, lebo nepriateľa nikde nevidel.

Prehľadával
  teda pozorne trávu a Quonab medzitým bleskurýchle získal desať metrov, ktoré
  bol pred chvíľou stratil. Jeleň sa teraz stále viac blížil k porastu, za ktorým
  ležal Quonab, a naraz si kľakol na predné kolená, aby sa mohol lepšie pásť na
  brusniciach pod nízkym kríkom. Quonab sa rýchle plazil vpred, priblížil sa asi
  na dvadsaťpäť metrov – čo je najlepší dostrel; kľakol si na jedno koleno a napäl
  cédrový luk. Rolf videl, ako jeleň vyskočil a utekal ozrutnými skokmi do lesa.
  Tiesnivý pocit sklamania mu zovrel srdce. Quonab sa však vzpriamil, zdvihol
  pravú ruku a zavolal:

„Héj-héj!“

Vedel dobre,
  že skoky sú zbytočné; jeleň nedobehol k lesu. Zvalil sa – vstal – a znovu sa
  zvalil, aby už viac nevstal. Šíp mu prebodol srdce.

Rolf pribehol
  rozradostnený k priateľovi, potľapkal ho po pleci a povedal:

„Nikdy by som
  nebol veril, že je to možné. Bola to najkrajšia poľovačka, akú som kedy videl.
  Ty si ozajstný zázrak!“

Indián sa iba
  zľahka usmial a povedal ticho:

„Ech, takto
  som dostal vo vojne jedenásť britských hliadok. Dali mi za to metál s
  Washingtonovou hlavou.“

„Naozaj? Nuž a
  prečo si mi o tom nikdy nerozprával? A kde ho máš?“

Quonab sa
  zamračil:

„Hodil som ho
  za loďou, ktorá odvliekla moju Gamowini.“

Zimu by boli
  mohli považovať za bohatú na udalosti, keby toľké z nich neboli zažili už aj
  vlani. No nejedna udalosť si predsa zaslúži zmienky, tak ako si zaslúžila, aby
  si ju Rolf navždy zapamätal.

Jeden taký
  príbeh sa odohral krátko po prvých mrazoch. Na jeseň málo pršalo, mnohé
  jazierka a zátočiny vyschli a veľa ondatier si muselo hľadať nové príbytky. Keď
  Rolf prvý raz uvidel na súši jedného z týchto „vodáckych“ živočíchov, ktoré sa
  dali na dlhú púť za novým domovom – začal ho bezhlavo naháňať. Ondatra sa dala
  najprv na útek, tu však vybehla z trávy druhá a o chvíľu aj tretia. To, pravda,
  rozohnilo Rolfa ešte väčšmi. Niekoľko skokov a bol medzi ondatrami – ale bol
  nemilo prekvapený. Keď ondatry zbadali nebezpečenstvo, zmätene sa obrátili a
  napadli spoločného nepriateľa neuveriteľne zúrivo a odvážne. Prvú Rolf
  preskočil, druhá však vyskočila, zachytila sa mu za obrubu nohavíc a zostala
  tam visieť. Tretia sa mu vrhla na nohu a prehryzla mu mokasín. A potom opäť
  zaútočila prvá; s celou silou zabodla do nohy ostré, mocné zuby. Quonab sa
  zatiaľ iba hlasno smial a nepustil Skookuma, ktorý sa len tak triasol od túžby
  zamiešať sa do boja.

„Hej! Dobrý
  boj! Udatné ondatry! Hej, Skookum, nesmieš sa už o neho starať, lebo sa nikdy
  nenaučí samostatnosti. Ugh, dobre!!“ vrieskal Indián, keď sa tretia ondatra
  zahryzla Rolfovi do lýtka.

Nebolo pochybnosti
  o tom, že Rolf v tomto boji zvíťazí. A tak sa aj stalo. Jednu ondatru dochrámal
  dobre miereným kopancom, druhú roztočil za chvost a šmaril o zem, na tretiu
  dupol pätou – a bolo po vojne. Bol bohatší o tri ondatry a päť škrabancov.
  Quonab sa tešil a Skookum smútil nad stratenou príležitosťou.

„Mali by sme
  si celý tento boj vymaľovať na vigvam,“ poznamenal Quonab.

„Traja veľkí
  bojovníci napadli jedného sagamora. Boli veľmi chrabrí, ale on bol Nibowaka a
  bol veľmi silný. Zrazil ich ako vták-ohnivák, ako uragán zráža suché borovice
  na kopcoch. Mal by si veru zjesť ich srdcia, lebo boli veľmi hrdinské. Otec
  vravieval, že srdce ondatry je veľká medicína, lebo tento živočích je
  mierumilovný, podľa možnosti neútočí, ale ak treba, obráti sa a bojuje bez strachu.“

O niekoľko dní
  zazreli líšku. Chceli si urobiť žart zo Skookuma, a tak ho priviedli na jej
  stopu; dychtivo sa za ňou pustil a nadšene brechal pri každom kroku. Poľovníci
  si sadli a čakali; dobre vedeli, že sa Skookum vráti o hodinu s jazykom vyplazeným
  až po zem a so skormúteným výzorom. No nečakali, že budú svedkami čudesnej
  naháňačky.

Líška
  ozlomkrky skákala po snehu a sotva dvadsať metrov za ňou fujazdil jej energický
  štvornohý brat.

No
  najdivnejšie na tom bolo to, že Skookum líšku v najbližších kríkoch dohonil,
  zahryzol sa jej do krku a privliekol ju Quonabovi k nohám. Ale prekvapujúce
  Skookumove víťazstvo veľa stratilo na cene, keď lovci po dôkladnejšom skúmaní
  zistili, že líška bola vo veľmi biednom stave.

Nejakou
  nešťastnou náhodou zaútočila na dikobraza a zle-nedobre doplatila na svoju
  nerozvážnosť. Ňucháč, čeľuste, krk a nohy sa jej len tak ježili od ostrých
  pichliačov, ktoré jej tam dikobraz nechal na pamiatku. Bola chorá a zmorená.
  Dlho by i tak nebola vydržala a jej predčasná smrť v Skookumových zuboch bola
  pre ňu vlastne vykúpením.

Zvyčajný beh
  života obidvoch lovcov spestrila nová príhoda. Raz v januári boli na severnej
  loveckej línii pri Hrmiacej rieke a na noc sa utáborili v starom zrube. Už sa
  stmievalo, keď ich prekvapil Skookumov brechot, na ktorý odpovedal mužský hlas,
  a vzápätí sa zjavil akýsi mládenec s čiernymi fúzikmi. Zdvihol na znamenie
  priateľstva pravú ruku; vyzvali ho, aby vstúpil. Bol to kanadský Francúz od La
  Colle Mill. Lovil tu už zopár rokov. Nepriateľstvo medzi Kanadou a Spojenými
  štátmi ho zbavilo bývalých spoločníkov, a tak lovil sám, čo je vždy nebezpečné.
  Podarilo sa mu uloviť veľa cenných kožušín, ale pokĺzol sa na ľade, zranil si
  vnútornosti a veľmi oslabol. Sám by sa síce už dostal z lesov na snežniciach,
  ale náklad kožušín nemohol uniesť. Dávno vedel, že má na juhu susedov. Videl
  táborový oheň a teraz prišiel k nim, či neodkúpia jeho kožušiny.

Quonab
  pokrútil hlavou, ale Rolf povedal:

„Pôjdeme sa na
  ne pozrieť.“

Zrána prišli
  po dvojhodinovom pochode k Francúzovmu zrubu. Rozložil pred nimi svoje
  kožušiny: boli tam vydry, sobole, zopár rysov, okolo tridsať bobrov – všetko to
  mohlo mať hodnotu dvesto dolárov. Ale pri Levích vodopádoch mali dvojnásobnú
  cenu.

Rolf videl, že
  je tu príležitosť na dobrý obchod. Zašepkal Quonabovi:

„Môžeme na tom
  zarobiť dva razy toľko, Quonab. Čo povieš na to?“

Quonab
  odpovedal úsečne a jednoducho:

„Ugh! Ty si
  Nibowaka.“

„Prijmeme vašu
  ponuku, len či budete súhlasiť s platením? Pri sebe nemáme peniaze a doma sotva
  budeme mať dvesto dolárov.“

„Máte tabak a
  potraviny?“

„Hej, dosť a
  dosť.“

Rolf sklonil
  hlavu, potom pozrel Francúzovi priamo do očí.

„Zveríte mi
  teraz polovicu svojich kožušín? Keď sa vrátime s potravinami, vezmeme si
  ostatok.“

Francúz chvíľu
  otáľal, ale potom riekol:

„Do paroma, myslím,
  že ste statočný! Zoberte si ich! Verím, že ste čestní ľudia, parbleu!“

A tak odišli s
  polovicou kožušín a o štyri dni vyplatili bledému, ale natešenému Francúzovi
  stopäťdesiat dolárov, ktoré dostali od Van Cortlanda, a doplnili ich zo svojich
  peňazí na sumu stodeväťdesiatpäť dolárov; k tomu pridali ešte toľko tabaku a
  potravín, že lovec bol nanajvýš spokojný. Francúz bol výborným spoločníkom.
  Rolfa si veľmi obľúbil, rovnako ako Rolf jeho, a keď sa lúčili, dúfali obaja,
  že sa čoskoro opäť stretnú.

Francois La
  Colle sa vydal udatne k domovu na dvesto kilometrov dlhú cestu po snehu a Rolf
  sa pobral na juh s balíkom kožušín, ktoré boli veľmi dobrou investíciou a mali
  na jeho ďalší život veľký vplyv.

Ba raz mu
  nepriamo zachránili aj život.

Rok 1812 sa
  chýlil ku koncu.

Prezident
  Madison, prinútený neprávosťami a krivdami, ktoré už celé roky museli trpieť
  občania jeho vlasti a ponad ktoré by nemohol ani najmierumilovnejší národ
  prejsť mlčky, vypovedal Veľkej Británii v polovici leta vojnu. Jeho malú armádu
  udatných mužov, neschopnú ovládnuť situáciu, obklopenú neschopnými poradcami,
  na čele s neschopnými veliteľmi, stíhala porážka za porážkou.

Víťazstvo na
  Niagare a úspešná obrana Ogdensburgu iba nepatrne vyvážili stratu pevnosti
  Mackinaw, Chicago, Detroit, Brownstown a úplnú záhubu amerického vojska, ktoré
  dobývalo Queenstown. Rolf a Quonab sa vrátili do Albany ako vyzvedači Spojených
  štátov, a nie ako sprievodcovia štyroch športovcov, ktorí túžia po primitívnom
  živote v lesoch.

Prvou úlohou,
  ktorú im zverili, bolo doručiť do Plattsburgu istú depešu.

Za dva dni
  prišli na mimoriadne ľahkom kanoe do Ticondeiogy, kde sa znovu stretli s
  generálom Hamptonom, ktorý tu budoval celkom zbytočnú pevnosť, ako keby čakal
  na bohvieaké obkľúčenie.

Zavolal si
  Rolfa a odovzdal mu depešu pre plukovníka Pika v Plattsburgu. Rolf dostal
  papiere a oznámil mu miesta, kam ich má doručiť; a tu urobil veľkú chybu.

„Prepáčte, pán
  generál,“ začal, „ale keby som sa stretol…“

„Zapamätajte
  si, mládenče,“ prerušil ho generál prísne, že nie som zvedavý na vaše „keby“ a,
  „ale“, váš rozkaz znie: ‚Choďte!‘ Ako a čo, to už je vaša vec, aby ste si s ňou
  poradili; za to vás platíme.

Rolf sa
  poklonil. Tvár mu horela. Bol veľmi nasrdený pre túto domnelú urážku, ale
  ovládol sa a nikdy na toto ponaučenie nezabudol. Na šťastie opäť sa rozpamätal
  na to, čo mu kedysi povedal Sylvanne:

„Kráčať za
  ojom, to dokáže každý hlúpy kôň, ale človek, ktorý má rozum, musí sa driapať,
  kĺzať, plávať, veslovať, musí bežať, skrývať sa, skákať, musí prejsť ďalekú
  cestu, musí kľučkovať, ujsť v pravý čas, prípadne bojovať, ak je to potrebné, a
  to všetko za jedno jediné popoludnie.“ Rolf sa vydal na cestu s ohromne
  nafúknutou správou generála Hamptona, že zničí každého nepriateľa, ktorý by sa
  opovážil znesvätiť vody jazera.

Na tejto ceste
  sa Rolf dozvedel od Quonaba podrobnosti o jeho nedávnej ceste, keď navštívil
  svoj kmeň pri jazere svätej Reginy. Radosť, ktorú mal zo stretnutia s
  niekoľkými svojimi ľuďmi, mu skalilo to, že na každom kroku stretal veľa
  Mohawkov, dávnych nepriateľov jeho kmeňa. Všade rozprávali o tom, že azda
  vypukne vojna medzi Angličanmi a Američanmi. Mohawkovia pritom dali zreteľne
  najavo, že by sa postavili na stranu Británie – a to stačilo Quonabovi, aby ako
  Sinawa zostal pri Američanoch. A keď Indián odchádzal z rezervácie na jazere
  svätej Reginy, netúžil po tom, aby sa sem ešte raz vrátil.

V Plattsburgu
  sa stretli s iným známym z Albany, s generálom Wilkinsonom, a depešu, ktorú od
  neho dostali, doručili zase do Albany.

Cestu späť do
  Albany prešli za osem dní.

Koncom roku
  1812 doručoval Rolf malé, ale dôležité správy hore a dole po Champlainovom
  jazere. Začiatkom nasledujúceho roku velili americkej armáde stále Wilkinson a
  Hampton a ich úplná neschopnosť bola zo dňa na deň očividnejšia.

Roku 1812 bol
  už Rolf osemnásťročný; bol vysoký meter osemdesiat a veľmi dobre sa už vyznal
  vo svojom vyzvedačskom a kuriérskom remesle.

V januári
  doručil na snežniciach listy od generála Hamptona z Ticonderogy do Sackettovho
  prístavu a nazad – za osem dní. Celkove prešiel päťsto kilometrov. Preslávil sa
  ako prvotriedny bežec, ale správy, ktoré niesol, boli veľmi smutné. Boli v nich
  podrobnosti o tom, ako Briti na hlavu porazili a zajali americkú armádu pri
  Frenchtowne.

Po krátkom
  odpočinku sa mal vydať na snežniciach na dlhú cestu, aby priniesol do
  Ogdensburgu povzbudzujúcu depešu. Bolo čoraz chladnejšie a jedna prikrývka bola
  v takých mrazoch nebezpečne ľahká. Lietajúci Kittering, ako ho volali, vzal
  teda malé sane a Quonaba, svojho verného druha, Skookuma nechali v spoľahlivej
  opatere.

Na sane
  naložili prikrývky, potraviny, hrnce, pušky a depeše a 18. februára, len čo sa
  rozvidnelo, vyrazili na severozápad; orientovali sa len podľa kompasu. Hoci
  zúril prudký vietor a záveje zatarasili cestu, prešli v ten deň päťdesiat
  kilometrov. V noci sa rozbesnila strašná búrka a fúkal mrazivý vietor. Pichľavý
  ostrý sneh bodal ako tŕnie, a keď ráno vstali, boli skoro pochovaní v závejoch,
  hoci sa utáborili v nepreniknuteľnej húštine. Znova sa vydali na cestu a stále
  sa orientovali len podľa kompasu. Iba s najväčším vypätím síl kliesnili si
  priechod cez obrovské masy snehu.

Ťahali sane
  celé tri hodiny a vymieňali sa, aby raz jeden, raz druhý šiel vpredu a razil
  cestu v snehu. Raz, keď sa striedali, všimol si Rolf, že Quonab má na tvári a
  na nose veľkú popolavú škvrnu.

„Quonab, mrzne
  ti tvár,“ povedal mu.

„Tebe tiež.“

Zahli preto
  nabok, do plytkého údolia, až sa dostali do smrekového lesa. Tu sa utáborili, a
  keď pozreli na kompas, zistili, že ukazuje sever celkom inde, než si
  predstavovali. Na vine bola zrejme búrka. Treli si omrznuté tváre suchým snehom
  a pohodlne sa rozložili okolo ohňa.

Dobrý vyzvedač
  nevyhľadáva zbytočné útrapy. Námahe, ktorá nie je nevyhnutná, sa vyhýba a šetrí
  si silu na ten čas, keď ju bude najviac potrebovať. V mraze a búrke, ktorá
  potrvá najmenej celý deň, urobili si čo najväčšie pohodlie.

V štvormetrovom
  okruhu udupkali snežnicami sneh a dookola navŕšili čo najvyšší snehový val. Keď
  sa dostali na holú zem, bol val dobré dva metre vysoký. Potom sa vybrali so
  sekerami do lesa, narúbali veľa slabých smrekov a opreli ich okolo tábora o
  vysoké smreky. Tak vznikla okolo nich trojmetrová hradba z ihličia, ktorá sa
  roztvárala iba nad hlavou kruhom o priemere jedného metra. Suchého dreva mali
  nadostač; nechýbali im ani vetvy z balzamovej jedle a prikrývky, aby si mohli
  urobiť dobré lôžko; podľa zálesáckych názorov mali teda všetko pohodlie.

Teraz už
  nemohli robiť nič iné, iba čakať. Quonab si spokojne pobafkával, Rolf plátal
  dieru na kabáte, zúrila búrka a víchor so snehom darmo vrážali do ich hradby,
  iba zopár veľkých snehových chumáčov padlo kedy-tedy do ohňa, ktorý hnevlivo
  zasyčal. Celá krajina bola ponorená do hluchej jednotvárnosti, keď zrazu ľahko zavŕzgal sneh pod čousi nohou. Rolf siahol za puškou, smreková stena sa ľahučko
  zatriasla, a o chvíľu skočil medzi nich Skookum ako veľká snehová guľa. Hneď sa
  dal do radostného brechotu, pri ktorom sa chvel každý sval jeho pružného tela.
  Nechali ho doma proti jeho vôli. Nuž a teraz boli opäť všetci spolu.

Zrejme by bolo
  bývalo zbytočné pýtať sa: „Čo s ním urobíme?“ A Skookum ten problém rozriešil
  sám, keď na všetky tie „prečo“ a „ako“ múdro mlčal. Bol to ozaj múdry človek,
  čo prvý vyslovil zásadu: „Kto sa dal na vojnu, musí bojovať, pretože zo
  všetkého najťažšie je čakať.“

Nad ránom sa
  rozzúrené živly trošku utíšili. Chvíľami bol dokonca úplný pokoj; rozjasnilo sa
  natoľko, že si mohli povedať:

„Hustá hradba
  mračien sa trhá.“

Quonab sa
  vrátil z krátkej obchôdzky a hlásil:

„Ugh, dobrá
  cesta!“

Mračná sa
  trhali a leteli oblohou, občas vyšlo aj slnko, no vietor dul silno, mráz
  nepoľavil a sneh ešte stále poletoval. Najhoršie sa viedlo neborákovi
  Skookumovi, lebo nemal snežnice ako jeho páni; no nežaloval sa a udatné sa
  brodil v ich stope. Keby bol vedel vôbec uvažovať, bol by akiste takto
  rozmýšľal: ‚Či je to len krásny nečas, všetky blchy mi tuším podochli.‘

Celý deň sa
  nič neprihodilo, ibaže ich veľmi trápila treskúca zima a obom mužom znova
  omrzli líca od severáka. V tú noc sa usalašili v dutine pod previsnutou skalou.
  Nečas zúril aj na tretí deň, no vydali sa proti zavýjajúcemu vetru. Dul priamo
  zo severozápadu, a kým cítili, že sa im zarezáva do omrznutých pravých lícnych
  kostí, vedeli, že idú správnym smerom.

Veru sa im
  uľavilo, keď si večer pri ohni natiahli skrehnuté údy. Na druhý deň na úsvite
  boli už znova na ceste; počasie bolo sprvu pokojné, potom sa však prihnala nová
  snehová metelica, že nebolo vidieť ani na päťdesiat krokov. Veru, vodilo sa im
  zle-nedobre. O štyri dni mali byť v Ogdensburgu, a oni boli ešte veľmi ďaleko
  od neho. Ako ďaleko vlastne boh, to mohli iba odhadovať, lebo doteraz nedošli
  ani k jednej chatrči osamelého osadníka.

Metelica
  zúrila aj na druhý deň nezmenšenou silou.

Skookum sa
  zrazu začal nepokojne vrtieť; niečo zvetril. Dobrý zálesák sa vždy snaží
  zistiť, čo jeho pes zvetril.

Quonab sa
  ostro zahľadel na Skookuma.

Bystré psisko
  dychtivo vetrilo, naťahovalo ňucháč do vzduchu a nie k zemi. srsť sa mu
  naježila, a miesto, porastené tmavou srsťou, ktoré má každý žltý alebo sivý pes
  pri koreni chvosta, sa tiež naježilo.

„Vetrí dym,“
  tvrdil Indián. Rolf ukázal hore smerom proti vetru a spýtavo sa zahľadel na
  Quonaba. Ten prikývol.

Ich prvou
  úlohou bolo dozvedieť sa, kto zapálil nablízku oheň. Neboli už ďaleko od rieky
  s v. Vavrinca. Nebolo pravdepodobné, že by oheň založili nepriateľské oddiely,
  pravdepodobnejšie bolo, že sú to priatelia, no najpravdepodobnejšie dym
  vychádzal z niektorej osadníkovej chaty. To by znamenalo, že čoskoro sa
  dozvedia správny smer.

Odbočili
  stranou. Vietor im teraz nefúkal do pravého líca, ale rovno do tváre. Rolf šiel
  popredu a zrýchľoval krok, takže predstihol svojich druhov; už ho sotva videli
  v chumelici. Prešli asi pol druha kilometra. Cesta tu viedla dolu kopcom a les
  redol. Vietor sa utišoval a vo vzduchu už nepoletovalo toľko snehu. Rolf
  naďabil na širší preliačený pás v snehu, ťahajúci sa medzi stromami. Sneh v ňom
  bol veľmi tvrdý. Našiel to, čo hľadal: bola to stará cestička, zapadnutá
  snehom, no rozoznal ju od okolia. Viedla zrejme do ľudského príbytku, ktorý
  Skookum zavetril.

Rolf sa
  obrátil a zakýval priateľom, aby zastali a čakali na neho. Sám kráčal obozretne
  po kľukatej cestičke.

O dvadsať
  minút bolo stále viac a viac znakov, že ľudský príbytok je celkom blízko.
  Konečne zbadal Rolf širokú rieku a na jej brehu pílu, ktorá bola ako zvyčajne
  obklopená polozborenými prístreškami, kôlňami a brvnami.

Nikoho nebolo
  vidieť pracovať a to Rolfa prekvapilo. Potom si však uvedomil, že je nedeľa.
  Vstúpil bez strachu do píly a spýtal sa na majiteľa. Celý jeho zovňajšok
  prezrádzal, že je lovec, a majiteľ píly ho aj považoval za lovca.

Rolf vysvetľoval,
  že prišiel z druhej strany a v búrke zablúdil.

„Aké je vaše
  povolanie?“

„Lovec
  kožušinovej zveri.“

„A kam sa
  poberáte?“

„Do najbližšej
  dediny, nech je to ktorákoľvek.“

„Ste práve
  medzi Alexandriou a Ogdensburgom.“

Rolf sa presne
  vyzvedel, kade vedie cesta do Alexandrie; pravda, do Alexandrie ísť nechcel.
  Majiteľ píly bol – pravdepodobne – dobrý Američan, ale vyzvedač nikdy nesmie
  prezradiť, kam ide. Možno, že majiteľ píly je spoľahlivý človek, ale mohol by
  byť nerozumný a vykrámiť to dakomu. Len akoby mimochodom sa Rolf dozvedel, že
  sa ocitol pri rieke Oswegatchie a že päťdesiat kilometrov po jej toku dôjde do
  Ogdensburgu.

Nedozvedel sa
  o nijakých význačnejších udalostiach, ale vytušil, že britské vojská, táboriace
  na druhej strane rieky, čakajú akiste len na jar, aby začali útok.

Rolf iba
  mimochodom kúpil trochu čaju a údeného mäsa, ale pohostinský majiteľ píly
  odmietol prijať za to peniaze, a tak Rolf vyrazil smerom k Alexandrii a vrátil
  sa veľkou okľukou ku svojim priateľom, ktorí naňho čakali v lese.

Keď sa
  vracali, museli ísť popri mlyne. Bolo však príliš zima a nemuseli sa obávať, že
  by sa niekto zdržoval vonku. Všetky okná boli pokryté ľadovými kvetmi, a tak
  vyzvedačov nikto nevidel, keď sa uberali povedľa a zišli do riečišťa
  Oswegatchie, aby po ľade pokračovali v ceste do Ogdensburgu.

Ľad na rieke
  bol tvrdý, vietor z neho odvieval sneh a šlo sa im lepšie ako v závejoch. Ich
  stopy víchor hneď zotrel. Cesta po ľade bola dosť kľukatá, ale dobre sa po nej
  šlo, a tak prešli čoskoro hodný kus. Tam, kde bol sneh veľmi tvrdý alebo celkom
  odviaty, vyzvedači zobuli si snežnice a šli bez nich.

Za hodinu tak
  prešli dobrých desať kilometrov. Zastavili sa tri razy, navarili si čaju a
  odpočívali, ale nemali pokoja. Mali doručiť povzbudzujúce správy a cieľ bol už
  celkom blízko – to všetko ich nútilo, aby vypáli posledné sily.

Keď boli pri
  mlyne, bolo práve desať hodín predpoludním. Ogdensburg bol od mlyna na
  päťdesiat kilometrov. Teraz už slnko skoro zapadalo, ale mysleli, že ak sa
  poponáhľajú, dôjdu ešte v noci k cieľu. V ten deň prešli najväčší kus cesty;
  nie div, veď ich povzbudzovalo vedomie, že víťazia nad rozbesnenými živlami, a
  okrem toho radostná vidina, ako predstupujú pred veliteľa a odovzdávajú mu
  túžobne očakávané správy, tiež im dodávala novú silu a ctižiadosť. Áno, ešte
  tejto noci musia za každú cenu doraziť do mesta. Pomaly sa už zvečerilo, ale
  Rolf kráčal neochvejne napred. Ťahal na dlhej šnúre sánky, za ním šiel krátkym
  krokom Quonab. Skookum, ako zvyčajne, bežal raz pred nimi, inokedy za nimi, tak
  ako mu to prikazoval jeho pocit veľkej zodpovednosti.

Čoskoro tma
  zahalila celý kraj. Ani mesiac nesvietil na cestu a zalesnené brehy boli celkom
  čierne. Obaja vyzvedači sa držali iba širokého toku rieky, ktorá bola miestami
  celkom bez snehu a po jej ľade sa všade dalo dobre ísť. Zavše sa rozbehli,
  potom šli opäť krokom; za hodinu prešli asi sedem kilometrov. Quonab bol už
  vysilený, no Rolf, mladý a svieži, dychtil, aby bol čím skôr pri cieli. Prešli
  cez pás ľadu, z ktorého vietor odvial sneh, a zašli do poslednej veľkej
  zákruty; doslovne hltali kilometre. Mali prejsť už iba šestnásť kilometrov.
  Rolf priam horel nadšením a namiesto toho, aby po sto metroch prestal bežať a
  šiel krokom, ako sa dohovorili, utekal ďalej. Indián, ktorý nebol na to
  prichystaný, kúsok odbočil a stratil stopu. Rolf bežal dopredu. O chvíľu však
  bolo počuť praskot ľadu a Rolf sa zúfalo chytal okraja ľadu, no márne: zmizol
  pod ľadom, vlečúc sánky za sebou.

Quonab sa
  ihneď rozbehol za ním. Jediným skokom bol pri okraji diery. Sánky sa pomaly
  kĺzali po ľade. Indián sa bez váhania vrhol k nim a zo všetkých síl ich začal
  ťahať; o chvíľu sa zjavil Rolf. Držal sa pevne šnúry sánok, až ho Quonab
  vytiahol do bezpečia. Rolf kašlal a triasol sa, ťažko oddychoval, no inak bol
  celý a zdravý.

Tu však
  hrozilo ďalšie nebezpečenstvo. V mrazivom vetre by premočené šaty zamrzli na
  kameň. A Indián dobre vedel, že v takých šatách o chvíľu zamrznú ruky i nohy.

Rýchle zašiel
  na breh do hustej smrečiny a zapálil dva ohromné hučiace ohne, medzi ktoré
  postavil mokrého Rolfa. Potom pripravil teplé lôžko a chlapca doň rýchlo
  uložil, len čo sa mu šaty natoľko osušili, že si ich mohol vyzliecť. Horúci čaj
  a teplé prikrývky Rolfa dobre zahriali, ale dve hodiny trvalo, kým vyschli
  šaty. Šatám nič natoľko neškodí, ako rýchle sušenie. Quonab zostrojil z vetiev
  vešiaky a celé dve hodiny upravoval oheň, aby sa šaty a mokasíny sušili
  rovnomerne. Keď sa mohli vydať na ďalšiu cestu, bola už polnoc. Quonab bez
  váhania vyriešil otázku, či majú ísť ďalej, alebo čakať.

„Ogdensburg je
  v zbrani,“ vravel, „nebolo by múdre priblížiť sa k nemu v noci.“

O šiestej ráno
  už boli na nohách, unavení včerajšou dlhou chôdzou, skrehnutí od mrazu a
  skormútení dlhým zdržaním. Videli aj niekoľko ľudských príbytkov, ale vždy sa
  im vyhli. O pol ôsmej už zazreli v diaľke Ogdensburg a začuli povzbudivé
  vírenie bubnov. O niekoľko minút boli na vysokom kopci a hrdinské mestečko mali
  pred sebou. A tu zbadali – áno, celkom jasne to videli – že na žrdi veje
  britská zástava!

Aký bolestný
  úder! Iba teraz si Rolf uvedomil, aký je unavený, ako túži po tom, aby mohol
  odovzdať správu a odpočinúť si. Cítil, že je celkom vyčerpaný. Vojsko jeho
  vlasti utrpelo porážku, o tom nebolo možné pochybovať.

Prvou jeho
  starosťou bolo, ako uniknúť s depešami, ktoré mali mimoriadnu cenu. Čo si však
  mal teraz počať? Kým nebude mať podrobne správy o situácii, nemôže nič urobiť.
  Quonaba poslal so sánkami asi na tri kilometre do lesa a prikázal mu, aby čakal
  naňho na dohovorenom mieste. Potom sa sám pobral do mestečka. Pri každom kroku
  mu hučalo v hlave: ‚Keby som bol prišiel skôr, boli by vydržali.‘

Zopár vozov s
  ťažkými túrami stálo pred krčmou pri rieke. Vstúpil. Pri stoloch sedeli chlapi
  a raňajkovali. Nebolo sa treba na nič pýtať. Hovorili všetci o posledných
  udalostiach. Ogdensburg padol včera. Bola to čudná história. Dennodenne
  prichádzal plukovník McDonnel so svojím oddielom Škótov na druhý breh rieky sv.
  Vavrinca, oproti Ogdensburgu. Zavše pochodovali – mimo dostrelu – niekedy aj
  nakrátko zaútočili, ale prv ako sa priblížili na dostrel, sa obrátili. Zopár
  Američanov, ktorí bránili mesto, na nich pozeralo a bavilo sa nad neškodnou
  parádou; cítili sa vo svojich opevneniach celkom bezpeční. Na obidvoch stranách
  platila akási nepísaná dohoda, že nebudú na seba strieľať. A tak sa zdalo, že
  to vlastne ani nie je obkľúčenie. Vojaci na obidvoch stranách mali na druhej
  strane svojich priateľov a známych a stalo sa dokonca aj to, že sa Briti
  priblížili k Američanom na dostrel, ale tí do nich vôbec nestrieľali.

Dvadsiateho
  druhého februára – v deň, keď sa Rolf s Quonabom dali na cestu dolu po rieke
  Oswegatchie, viedol britský plukovník svoje vojsko, ako zvyčajne, celkom blízko
  k americkým opevneniam – a prv ako sa niekto spamätal, zaútočil. Američania
  nepriateľov pokojne pozorovali, ale armáda Britov miesto toho, aby sa s veselým
  krikom obrátila na ústup, začala preliezať násypy pevnosti. Skôr než si
  Američania uvedomili, že sa vlastne bojuje, boli porazení. A Ogdensburg padol.
  Amerického veliteľa zajali. Druhý veliteľ, kapitán Forsyth, bol práve vtedy na
  snežniciach kdesi vonku, a tak šťastlivo unikol. Všetkých ostatných zajali a
  pre Rolfa bolo teda ozaj tvrdým orieškom odovzdať správy a dostať úradné
  inštrukcie. „Ak nevieš, čo si počať, tak nerob vôbec nič,“ znel jeden z výrokov
  Si Sylvanna. A iný: „Ak si v neistote, nepodnikaj nič a mlč.“ Rolf sa teda celý
  deň túlal okolo mesta a čakal na príhodný okamih. Okolo poludnia prišiel do
  krčmy vysoký, rovný, energický muž v kabáte z byvolej kože. Šiel ihneď do
  zadnej izbietky, a tam sa rýchlo najedol. Rolf ho pokladal za amerického
  dôstojníka – no práve tak to mohol byť aj kanadský dôstojník. Márne sa to
  snažil presne zistiť, lebo dvere izbičky boli zavreté. Krčmár iste vedel
  vopred, že príde. Keď potom muž vyšiel, bol opäť zababušený do kabáta z byvolej
  kože. Rolf sa o neho otrel a v pravom vrecku jeho dlhého kabáta zacítil čosi
  podlhovastého a tvrdého. Krčmár, záhadný hosť a pohonič si čosi šuškali. Rolf
  sa k nim priblížil, ako sa len dalo, ale nerozumel ani slova. Cítil na sebe ich
  skúmavé pohľady. Pohonič podišiel k inému pohoničovi a Rolf z ich rozhovoru
  začul slovo „Čierne jazero“. Tak teda predsa sa nemýlil, keď pokladal dôstojníka
  za Američana. Čierne jazero ležalo v Spojených štátoch na ceste do Alexandrie a
  do Sackettovho prístavu.

Pohonič bol
  rúči mládenec a zrejme ho viac zaujímala krčmárova dcéra ako neznámy hosť.
  Cudzinec sa o čomsi rozprával s krčmárom, len čo sa rozišli, popošiel Rolf ku
  krčmárovi a ľahostajne mu povedal:

„Kapitán má
  akosi naponáhlo!“

Krčmár na neho
  chladne pozrel a odsekol:

„Myslím, že to
  je jeho vec.“

Teda predsa to
  bol kapitán. Pohoničove rukavice viseli na šnúre pri kachliach. Rolf potriasol
  šnúrou a rukavice spadli do tmavého kúta. Keď pohonič nemohol nájsť rukavice,
  tešil sa, že sa môže ešte vrátiť dnu, aby ich pohľadal. Vošiel teda do krčmy a
  dôstojníka nechal vonku samotného.

„Kapitán
  Forsyth,“ zašepkal Rolf, „neodchádzajte prv, kým sa so mnou nepozhovárate.
  Počkám na vás pri ceste.“

„Kto ste a čo
  chcete?“ zaznela úsečná a nevrlá odpoveď, no dalo sa podľa nej usudzovať, že
  neznámy sa ozaj tak volá.

Rolf rozopäl
  kabát a ukázal odznak vládneho vyzvedača.

„Nevravte tu
  nič, ak máte nejaké správy – poďte dnu.“

Vstúpili do
  zadnej izbietky.

„Kto je to?“
  spýtal sa Rolf obozretne, keď vošiel krčmár.

„To je náš
  človek. Titus Flack, tunajší krčmár.“

„Ako sa o tom
  môžem presvedčiť?“

„Vari ste
  nepočuli, že ho po celý deň každý tak volá?“

Flack sa
  usmial, vyšiel a čoskoro sa vrátil s povolením na predaj alkoholických nápojov
  a s potvrdením svojej hodnosti poslanca štátu New York. Na potvrdení bol jeho
  vlastnoručný podpis. Vzal pero a podpísal sa. Kapitán si zatiaľ zložil kabát a
  stál pred nimi vo vojenskej uniforme. Otvoril torbu a vybral z nej akúsi
  listinu. Rolf si však všimol, že v nej má ešte zväzok listín, adresovaný
  kapitánovi Hamptonovi. Malý papier, ktorý držal v ruke, bola obyčajná mapa.

„Nazdávam sa,“
  povedal Rolf, „že ten zväzok listín je určený pre mňa.“

„Neukázali ste
  nám ešte nijaké poverenie,“ vravel dôstojník.

„Mám ho na tri
  kilometre odtiaľto, v lese.“

„Poďme teda,“
  riekol kapitán. Vstali. Sebavedomé vystupovanie Kitteringa vzbudzovalo veľa
  dôvery, no po trojkilometrovej ceste kapitán predsa zapochyboval. Odznak
  vyzvedača mohol byť aj ukradnutý. Koľko ráz sa už Kanaďania vydávali za
  Američanov – a obrátene.

Konečne sane
  zastali a Rolf zamieril k lesu. Neprešli však ani sto metrov a dôstojník
  zvolal:

„Stoj!“

Rolf zastal, a
  keď sa obrátil, videl, že mu rovno na čelo mieri hlaveň pištole.

„Nuž, kamarát,
  zohral si so mnou pekný kúsok, ale doteraz neviem, čo si o tom všetkom mám
  myslieť. Jedno však viem naisto, že pri prvej známke zrady ti preženiem guľku
  hlavou.“

Rolfa
  zamrazilo. Prvý raz v živote hľadel do ústia pištole, ktorá mu mierila do
  hlavy. Vždy považoval pištoľ za malichernú vec, za štvrťmetrovú rúru so
  smiešnym dvoj- až trojcentimetrovým otvorom; no teraz sa mu zdala taká ohromná,
  ako sud na múku – a dosť dlhá na to, aby dosiahla až na večnosť. Zbledol, no
  hneď sa spamätal. Usmial sa a povedal:

„Nijaké obavy,
  o päť minút bude všetko v poriadku.“

O chvíľu
  zaznelo vyzývavé brechanie a mužovia vošli do tábora, kde ich privítal Quonab
  so Skookumom.

‚Nevyzerá to
  ako pasca,‘ pomyslel si dôstojník, keď sa presvedčil, že v tábore nikto iný nie
  je. Dodal teda nahlas:

„Nuž, čo ste
  mi to chceli ukázať?“

„Odpusťte,
  kapitán, ale podľa čoho mám vedieť, že ste naozaj kapitán Forsyth? Dôkazy,
  ktoré ste mi doteraz dali, môže si zadovážiť každý vyzvedač.“

Kapitán otvoril
  vak a vybral z neho príkazy, ktoré dostal, keď pred štyrmi dňami opúšťal
  Ogdensburg. Vyhrnul si rukáv a ukázal vytetované písmená: U. S. A., pozostatok
  z čias, ktoré strávil vo vojenskej akadémii. Potom ešte ukázal vreckovku s
  vyšitými písmenami J. F. a pečatný prsteň s tými istými iniciálkami, nakoniec
  zväzok listín, adresovaný generálovi Hamptonovi. A potom riekol:

„Ak mi dáte
  svoje správy, ja vám dám moje, budeme mať teda vzájomnú záruku.“

Rolf vstal,
  vybral svoj zväzok listín a vymenil ich za Forsythove listiny.

Teraz si už
  dôverovali. Čoskoro sa spriatelili a Rolf sa dozvedel o niekoľkých vojenských
  operáciách na jazere a o prípravách na jarný útok.

O pol hodiny
  sa vysoký, pekný kapitán zdvihol a odchádzal. Bol to obraz mužnosti a sily. O
  tri hodiny potom, keď si práve chystali večeru, Skookum zabrechal na znak toho,
  že prichádza niekto cudzí. Bola vojna; Rolf si prichystal pušku a vo chvíľke sa
  vynoril z húštiny mladík, pohonič kapitána Forsytha. Bol smrteľne bledý. Z
  ľavého ramena mu cícerkom tiekla krv a v ruke mal vak s depešami. Pozrel
  spýtavo na Rolfa:

„Vy ste
  vyzvedač generála Hamptona?“

Rolf prikývol
  a ukázal mu svoj odznak.

„Kapitán
  Forsyth to posiela späť,“ zadychčane riekol mladík. „Posledné kapitánove slová
  boli: ‚Radšej správy spáľte, než by sa mali dostať do rúk Britom!‘ Chytili ho –
  výzvedná hliadka – v krčme bol špehúň. Ja som unikol, ale môžu ma každú chvíľu
  dohoniť podľa stôp, ak ich len čoskoro neprikryje sneh. Nečakajte!“

Nešťastný
  mladík mal zlomenú ruku, ale aj tak vyplnil rozkaz mŕtveho dôstojníka; potom sa
  pobral preč, hľadať si prístrešie u niektorého farmára.

Noc už bola
  blízko, Rolf ihneď zložil tábor a pustili sa na východ s dvoma zväzkami správ.
  Iba neskoršie sa dozvedel, že listiny, ktoré niesol, hovorili o slabosti
  Oswega, Rochestra a Sackettovho prístavu, o ich naliehavej žiadosti o okamžitú
  pomoc a bol v nich celý plán amerického protiútoku na Montreal. Vedel len
  toľko, že majú veľkú cenu a že ich musí čo najskôr odovzdať generálovi
  Hamptonovi.

Cesta bola
  veľmi ťažká, museli ísť po močaristom brehu, porastenom hustými lesmi, lebo ľad
  bol neistý, a neodvážili sa teda putovať po rieke. Tak šli celé tri hodiny,
  namáhavo a pomaly, a len keď sa celkom zotmelo, postavili si v cédrovom močiari
  biedny tábor. Na úsvite už boli na ceste. Počasie bolo teraz celkom pokojné,
  čomu sa však veľmi netešili, lebo napadal sneh, ktorý by zakryl ich stopy.
  Každý krok, ktorý urobili, zostal nadlho a zďaleka viditeľný. Konečne prišli na
  vyšliapaný chodník. Šli po ňom asi kilometer, potom opäť odbočili správnym
  smerom. Ani netušili, že ich prenasledujú, len asi o hodinu, keď vyšlo slnko,
  zbadali na tri kilometre za sebou hŕstku čiernych bodiek. Bolo to niekoľko
  britských vojakov, ktorí išli po ich stope.

Nepriatelia
  išli na snežniciach a nemali nijakú batožinu, a tak sa pohybovali veľmi rýchle.
  Rolf a Quonab, ktorí ťahali ešte aj sane, boli pri týchto pretekoch v nevýhode,
  no náhlili sa, ako len vládali, a potili sa s drahocenným nákladom.

Rolf
  rozmýšľal, či by nebolo rozumnejšie zastaviť sa a spáliť dôležité listiny.
  Stáli práve na vysokom hrebeni, z ktorého mali výhľad do širokého okolia. Vtom
  zbadal v diaľke rad hláv, ktoré ihneď zmizli za skalami. Tu mu blysla hlavou
  smelá myšlienka.

Vykročil bez
  strachu na sedem metrov dlhú čistinku, na ktorú nepriate! dobre videl, potom
  zašiel do smrečinovej húštiny a zavolal Quonaba, aby šiel za ním. Obehol
  húštinu a opäť prešiel cez čistinku.

A tak
  prebehúval cez dobre viditeľné miesto asi päť minút: dobre vedeli, že
  nepriatelia ich pozorujú. Obiehali smrečinovú húštinu, niekde tesne jeden za
  druhým. Raz išli s puškami, potom zase s prikrývkami, omotanými okolo pliec,
  tretí raz s veľkým vakom, ba dokonca aj s obrovskou guľou na chrbte.

Robili, čo
  mohli, aby sa scéna neprestajne menila, a za necelých päť minút napočítal
  britský dôstojník, ktorý nepriateľskú hliadku viedol, päťdesiatšesť ozbrojených
  Američanov, uberajúcich sa v rade za sebou, s bohatými zásobami a so šiestimi
  žltými psami. Keby boli Skookumovi dovolili, aby robil podľa svojej vôle, bol
  by dôstojník napočítal tých psov päťdesiat aj šesťdesiat, tak dokonale sa vžil
  Skookum do svojej novej odvážnej úlohy.

Pravda, stopa
  ukazovala inšie, ale sane ju uhladzovali, takže presný počet chodcov bolo podľa
  nej ťažko určiť. Britský dôstojník uvažoval: čo by zmohlo jeho desať mužov
  proti päťdesiatim nepriateľom? Ďakoval bohu, že vyviazol tak šikovne z
  nastraženej pasce, a ďalej sa už nesnažil odhadovať silu nepriateľa. Obrátil sa
  a vracal sa čo najrýchlejšie medzi ochranné múry Ogdensburgu.

Prešlo
  niekoľko hodín, kým sa Rolf naisto presvedčil, že ich nik neprenasleduje.
  Nakoniec ho prudká metelica, ktorá sa rozzúrila s novou silou, celkom
  upokojila. ‚Ó, požehnaná snehová búrka!‘ povedal si v duchu, keď videl, ako
  rýchle miznú všetky stopy, ktoré po sebe zanechávali. A pomyslel si: ‚Ako som
  len hromžil a preklínal vietor, ktorý ma zdržoval – a hľa, zachránil ma pred
  zajatím! Aký som bol nešťastný pre tú príhodu na zamrznutej rieke, a v
  skutočnosti zachránila moje depeše pred nepriateľom. Aký som teraz povďačný
  búrke, ktorá sa mi pred nedávnom zdala ešte ukrutnou!‘

Predpoludním
  prišli k veľkému ohybu rieky a neváhali spustiť sa po pevnom ľade až k
  Renssekaerivým vodopádom. Tu si doplnili zásoby potravín u farmára a potom sa
  pustili krížom cez pustatinu do zúriacej metelice. Na noc sa utáborili asi
  osemdesiat kilometrov od Ogdensburgu. Na tejto ťažkej ceste nevideli veľa
  zveri. Všetko, čo malo nohy, schovalo sa pred snehovou metelicou. V cédrovom
  močiari, neďaleko Ostružinového jazera, našli „ohradu“, ktorá sa zdala byť
  zimným príbytkom vysokej zveri. Bola asi päť kilometrov dlhá a kilometer široká
  a hoci všade naokolo bol čerstvo napadnutý vysoký sneh, tu bol tvrdo udupaný. O
  pár krokov ďalej zbadali asi päťdesiat jeleňov, a tak jedného ihneď zastrelili
  pre svoju kuchyňu.

Potom prestala
  byť cesta zaujímavá. Ustavične ten istý boj s mrazom, ktorý však už nebol taký
  krutý, lebo vietor im vial do chrbta, až 27. februára po deväťdňovej ceste
  prišli do Ticonderogy a predstavili sa miestnemu veliteľovi.

Generál ešte
  stále kopal zákopy a vyhrážal sa, že zničí celú Kanadu. No správy, ktoré mu
  Rolf priniesol, ho prinútili, aby o svojich plánoch porozmýšľal trochu hlbšie. Úloha,
  ktorú mal zohrať pri zamýšľanom útoku na Montreal, mu síce veľmi lichotila, no
  opevnenia, ktoré vystaval okolo Ticonderogy, boli tým celkom zosmiešnené.

Rolf sa tu
  zdržiaval tri dni. Rúbal drevo a čakal. Potom sa s novými správami vydal naspäť
  do Albany.

V marci čakalo
  na Rolfa veľa všakovej práce. Zabíjal svine, upratoval chlievy, staval
  opevnenia – slovom, robil všetko, čo bolo treba. Potom nastalo neisté aprílové
  počasie, na kanoe sa plávať nedalo, ani na snežniciach sa nedalo ísť a celý
  sever bol odrezaný od komunikácie.

Ale napokon
  nadišiel máj; nádherný, vznešený máj so svojou kypiacou silou a omladzujúcim
  vplyvom. Kanoe vyplávali na vodu a lesy boli dolu hnedé a hore zlatisté.

Rolf sa cítil
  ako mladý jeleň v plnej sile. Túžil vidieť svet a dobrovoľne sa prihlásil, že
  prinesie správy do Sackettovho prístavu. Tentoraz chcel ísť sám. Ponesie si iba
  prikrývku a sušené mäso, teraz s tým vystačí na každý deň. Prípadne si vezme
  ešte sekerku, zíde sa mu – no puška sa mu videla priťažká. A tu jeden mladý
  dôstojník ponúkol Rolfovi pištoľ; Rolf si ju s radosťou strčil za pás.

Štíhly, až
  trochu vychudnutý, ale zato nádherne pružný a hranatý v pleciach, dal sa Rolf
  na cestu. Vykročil pevným krokom húževnatého chodca. Líca mu blčali a sivé oči
  mu žiarili nadšením, že sa púšťa na ďalekú cestu do Sackettovho prístavu.
  Hliadka ho pri odchode pozdravila a dôstojník, ktorý mal práve službu, so
  záľubou pozeral na statnú Rolfovu postavu a rozjasnenú tvár; zastavil Rolfa a
  úprimne mu stisol ruku:

„Veľa šťastia,
  Kittering, a tentoraz nám prineste radostnejšie správy ako naposledy.“

Rolf vedel,
  ako má teraz cestovať; začal pomaly. Pol hodiny kráčal dlhými voľnými krokmi,
  potom tri kilometre skoro bežal. Takto mohol prejsť za hodinu asi sedem
  kilometrov – no bola jar, všetky potoky boh rozvodnené, a to ho veľmi hatilo.
  Potoky ešte akosi prebrodil alebo zvalil cez ne strom – no rieky boli široké a
  strom by nedosiahol na druhú stranu – a boh príliš studené, takže preplávať ich
  nemohol. Musel si takmer vždy robiť plť. A dobrý vyzvedač sa nerád púšťa do
  zbytočného nebezpečenstva. Ľahká plť znamená veľmi neistý prechod; spoľahlivá
  plť je bezpečná – ale znamená stratu času.

Za tri dni
  zhotovil Rolf pätnásť dobrých pltí. Smrekové kmene ležali všade; zviazal ich
  vŕbovými prútmi a plť bola hotová. Znamenalo to prinajmenej hodinu zdržania –
  teda päť hodín denne. No iného východiska nebolo.

Dni už boh
  dlhšie. Aj za šera mohol prejsť kus cesty. A čoskoro sa dostal k chalupám
  osadníkov. V jednej začul príbeh o útoku sira Georga Prevosta na Sackettov
  prístav.

Na štvrtý deň
  Rolf došiel svieži a plný síl na kopec, pod ktorým ležal Sackettov prístav. Na
  tomto istom kopci stál Rolf pred troma mesiacmi. Ako sa obzeral, hruď sa mu
  neraz zovrela úzkosťou. V mysli sa mu vynorili staré dojmy. Ale nie,
  chvalabohu, na žrdi viala hviezdnatá vlajka Spojených štátov. Prešiel popri
  strážach, vbehol do pevnosti a ohlásil sa na veliteľstve.

Všade bolo
  plno radosti. Konečne sa podarilo nápor nepriateľa zastaviť. Admirál Chauncey
  vyčistil celé jazero Ontario a nečakane zaútočil na York (terajšie Toronto), na
  hlavné mesto severnej Kanady. Mesto dobyl a vyplienil. Sir George Prevost chcel
  neprítomnosť Chaunceya využiť a prepadol Sackettov prístav, no napriek tomu, že
  loďstvo nebolo v prístave, narazil na taký rozhodný odpor, že po niekoľkých
  dňoch musel obliehanie zanechať a neslávne ustúpiť. Múry a strechy mesta boli
  plné dier, v nemocnici ležalo veľa ranených, zelené valy mesta boli na mnohých
  miestach rozbúrané a žrď, na ktorej visela vlajka, bola rozštiepená; ale
  nepriateľ musel odtiahnuť, hviezdami posiata vlajka viala vo vetre a udatní
  obrancovia boli preniknutí radostným nadšením, aké poznajú iba hrdinovia
  bojujúci za svoju vlasť.

Aký to veľký
  rozdiel od Ogdensburgu!

V ten istý deň
  zvečera sa Rolf dal na cestu späť. Niesol posledné správy a veliteľovo
  hlásenie. Poznal už dokonale celý kraj, a keďže ako zálesák nadobudol
  nezvyčajne dobrú pamäť, šiel stále po svojich vlastných stopách. Možno, že to
  nebola tá najlepšia cesta, no mala mnohé výhody. Predovšetkým tú, že všade mal
  uschované plte, ktoré si bol zhotovil na minulej ceste, a tak získal veľa hodín
  drahocenného času.

Videl mnoho
  vysokej zveri i jedného medveďa a v noci začul vyť vlkov. No bolo to vždy vo
  veľkej diaľke. Druhej noci táboril už priam v srdci divočiny. Vlci opreteky
  vyli, a teraz už blízko. Rolf táboril potme. Založil z vetvičiek, ktoré okolo
  seba nahmatal, malý ohník: keď sa ohník rozhorel, Rolf uvidel asi v
  dvadsaťmetrovej vzdialenosti suchý smrek. Vzal sekerku a popošiel k stromu, aby
  ho vyrúbal. Odrazu sa však ocitol zoči-voči vlkovi, ktorý si oprel predné laby
  o vyvalený kmeň, vzdialený len asi na päť metrov od uschnutého smreka, a
  zvedavo gánil na Rolfa. Ostatní jeho druhovia vyli neďaleko v húštine. Vlk
  znenazdajky vysoko zdvihol papuľu a žalostne, dlho zavyl.

Rolf si nechal
  pištoľ pri ohni. Hodiť sekeru po vlkovi sa neodvážil, bol by zahodil jedinú
  zbraň, ktorú mal v rukách. Zohol sa, zdvihol suchú haluz a šmaril ju po vlkovi.
  Vlk sa prikrčil, takže haluz mu preletela ponad hlavu, a pozeral na útočníka
  bez strachu, ale aj bez hnevu. Ostatní vlci neprestávali vyť a Rolf sa bál.
  Opatrne ustupoval k ohňu, vzal pištoľ a vrátil sa k stromu.

Ale vlk už tam
  nebol. Vlčie vytie však Rolf počúval celú noc, a tak vytrvalo udržoval dva
  strážne ohne.

Zrána, ako
  obyčajne, vydal sa na cestu a o pol hodiny videl, že po jeho stope niekoľko sto
  metrov za ním, uteká párik vlkov. Nesnažili sa ho dobehnúť; keď zastavil,
  zastali tiež, a keď sa pohol, takisto sa pohli, verní svojej psej povahe. A si
  Rolf želal, aby mal pri sebe svoju dobrú pušku, lebo nikdy neprišli tak blízko
  aby na nich mohol vystreliť z pištole. Zdalo sa, že vedia presne, ako ďaleko
  pištoľ nesie. Nastavil im pascu, keď prešiel cez skalnatý hrebeň, odplazil sa
  kus naspäť a skryl sa blízko svojej stopy. No vietor prezradil jeho úkryt. Vlci
  si pokojne sadli a čakali, kým pôjde ďalej. Cez celý deň ho táto čudná dvojica
  vlkov prenasledovala a vôbec sa nezdalo, že by bola azda rozzúrená; asi o
  tretej popoludní, keď Rolf prešiel rieku, dvojicu vlkov už neuzrel. Po rokoch,
  keď Rolf poznal vlkov lepšie prišiel k presvedčeniu, že ho vlčí pár sledoval
  buď zo zvedavosti, alebo ich azda ťahala nádej, že zastrelí nejakú zver, na
  ktorej sa aj oni priživia. A keď ho vlci už ďalej nesledovali, iste preto, že
  prešiel hranicu ich „loveckého revíru“, a za tú vlk nikdy neprejde.

Navečer sa
  utáboril deväťdesiat kilometrov od Ticonderogy, ale zaumienil si, že túto
  vzdialenosť prejde za jeden deň. Či nesľúbil, že bude o týždeň naspäť? Starší
  bojovníci krútili pochybovačne hlavami a on – mládenec, hrdý na svoje nohy,
  chcel svoj sľub splniť. Takmer sa bál zaspať, aby neprespal čas, keď už bude
  dosť svetla, aby sa dalo ísť. Ľahol si; o desiatej – o jedenástej mal vyjsť
  mesiac. O tri hodiny bude už dosť svetla na to, aby sa mohol vydať na cestu.
  Najmenej desať ráz sa strhol a prebudil od strachu, že zaspal; no keď pozrel na
  mesiac, ktorý stál nízko nad obzorom, uspokojil sa a opäť zaspal.

Konečne bol
  mesiac štyri hodiny na nebi a lesy sa kúpali v jeho mäkkej žiare. Výr húkal
  svoje hlboké „hú – hú“, v diaľke ťahavo a melancholicky vyli vlci. Rolf sa
  naraňajkoval sušeného mäsa, pripäl si opasok a pustil sa do dlhého, namáhavého
  behu. Keby bol žil v starom Grécku, možno by o ňom boli napísali krásnu epickú
  báseň.

Rolf
  nepotreboval kompas. Mesiac ako rozžiarený lampión, zavesený na temnej oblohe,
  ho bezpečne viedol, a tak kráčal priamo, vyhýbal sa iba malým pahorkom a jazerám.
  Zo začiatku šiel dlhým, vytrvalým krokom; potom prišiel na breh jazera a tam už
  utekal rýchlosťou desať kilometrov za hodinu; nato vošiel do jelšovej húštiny,
  kde postupoval veľmi pomaly. Čoskoro však z nej vyšiel a potom sa kilometer
  meter brodil až po kolená močariskom. Vôbec nebol prekvapený, keď videl, že
  močarisko vyústilo do jazierka, na ktorom bolo vidieť zo desať bobrích
  stavenísk. Ich obyvatelia sa hneď teperili so žblnkotom do vody, no Rolf sa
  ponáhľal ďalej na blízky kopec. Cesta sa kľukatila medzi lesmi, mesiac svietil
  priam nádherne. Rolf dolu kopcom vždy bežal a hore kopcom kráčal miernym,
  pokojným krokom.

Zrazu začul
  celkom pred sebou šuchot a potom praskot krovísk, ktoré ktosi pred ním prudko
  rozhŕňal. Trvalo to hodnú chvíľu, no čo to vlastne bolo, to sa Rolf nikdy
  nedozvedel. Raz-dva, raz-dva, bežal rýchlosťou desať kilometrov za hodinu; v
  húštinách prešiel iba štyri, no napredoval vždy ďalej a ďalej na východ.

Kopec za
  kopcom, močarisko za močariskom prechádzal, jazero za jazerom obchádzal, a keď
  prišiel k riečke, hľadal najužšie miesto, kde by preskočil, alebo štuchal
  palicou vo vode, až si našiel brod. Potom zo dva kilometre utekal, aby dohnal
  stratený čas.

Rolf prešiel
  osemnásť kilometrov, keď začalo trošičku svitať a pred ním sa zatrblietala
  hladina mohutnej rieky Hudson. Našiel si plť, veslo a tyč a vrazil do prúdu so
  všetkou silou svojej mladistvej odvahy. Krehká plť i s udatným chlapcom
  poskakovala po rozbúrených vlnách, točila sa s ním v zradných víroch, no Rolf
  vždy dosiahol tyčou na dno a neprešlo ani desať minút a vyskočil na breh, plť
  uviazal a vydal sa na ďalšiu cestu.

Prešiel kopce
  Vanderwhackerské, predral sa lesmi Borea. Raz-dva, raz-dva, cez bahno a
  močariská, smelý a nadšený, bral sa vpred, raz-dva.

Lesné
  jariabčeky mu prefrngli okolo hlavy, sivý jeleň zafŕkal a puma sa odplazila
  nabok. Raz-dva-tri, a na obzore sa už črtali obrysy Washburnského štítu. Kráčal
  hore po miernom svahu, a len čo úsvit pozlátil okraje hôr, plával po mútnych
  vodách rieky Tahawus a prešiel tak už tridsať kilometrov.

Zastal pri
  prameni, aby sa napil. Neďaleko, na padnutom strome, vyzývavo si vykračoval
  jariabček v nádhernom jarnom operení. Rolf vytiahol pištoľu, vystrelil a
  zavesil zastreleného vtáka, aby z neho vykvapkala krv, kým zapáli táborový
  oheň.

Ovsený posúch,
  jariabček a voda boli ozaj skvelou desiatou. Inštinkt Rolfa ustavične pobádal,
  aby sa čím skôr pustil ďalej. Rozum mu však vravel: „Neprepínaj svoje sily!“
  Oddýchol si teda asi štvrťhodiny a potom sa opäť vydal na cestu; najprv pomaly,
  neskôr zrýchľoval krok. Pol hodiny šiel krokom, pol hodiny utekal, vytrvalo a
  rovnomerne, priam hltal kilometre, a nezmierňoval tempo, len vtedy, keď stúpal
  hore kopcom alebo keď sa musel brodiť cez močiar.

O hodinu bol
  už na Washburnskom štíte a v diaľke videl Rosomáčie jazero, do ktorého sa
  vlieva Rosomáčia rieka. Kráčal vpred a prekypoval silou a radosťou zo
  života. Po jeho stope zasa utekal sivý vlk, no Rolf sa mu iba smial, už sa ho
  nebál. Zdalo sa mu, že sa s vlkom už lepšie poznajú: videl v ňom svojho
  menšieho brata, keď vlk neprejavil nepriateľské úmysly – utekal s ním z prostej
  radosti, že má s kým bežať opreteky, práve tak ako lastovička alebo antilopa
  uháňajú popri jachajúcom vlaku. Asi hodinu utekal vlk za ním, potom odbočil,
  akoby sa bol vzdal pretekov, a Rolf išiel ďalej a ďalej.

Jarné slnko
  vystúpilo vysoko na oblohu a na poludnie už bolo celkom horúco. Musel prejsť rieku
  Schroon práve tam, kde ústi do jazera. Zastavil sa, aby si odpočinul. Zjedol
  zvyšok ovseného posúcha a vypil poslednú trošku čaju. Od rána prešiel
  šesťdesiat kilometrov. Šaty mal potrhané, mokasíny samá diera, nohy mal však
  silné a cieľ pevný. Už iba tridsať kilometrov – a splní svoju úlohu, obháji si
  česť. Čo robiť? Vydať sa na cestu hneď? Nie, najprv si chcel hodinku odpočinúť.

Založil
  poriadny oheň pri malom jazierku a kožu si riadne vydrhol trsom sobieho
  lišajníka, ktorý bol ako mycia huba. Potom vytiahol ihlu, ktorú mal vždy pri
  sebe, a zašil si mokasíny. Osušil si šaty, ľahol horeznačky a strávil tak v
  pokoji skoro celú hodinu. Potom si pripäl opasok a vydal sa na posledný úsek
  cesty. Pravda, bol unavený, ale ani zďaleka nebol vyčerpaný, a jeho železná
  vôľa, ktorá v ňom každým dňom rástla, pomáhala mu prekonať všetky prekážky.

Vyrazil
  pomaly, potom šiel rýchlejšie a napokon bežal nacvičeným klusom. Nebo sa
  zatiahlo čiernymi mrakmi a skučiaci východný vietor sľuboval dážď. Mračná
  prachu zakrývali Rolfovi výhľad. Prudký lejak ho premočil do poslednej nitky.
  Ale listiny mal bezpečne uschované a bežal ďalej a ďalej. Prišiel k širokému
  jelšovému močarisku. Pustil sa krížom cezeň a podľa kompasu zachoval stále
  východný smer. V hustej spleti porastu ušiel sotva dva kilometre za hodinu, no
  neustával. Bol premoknutý, dotrhaný, nohy ho pálili, bolo mu horúco, ale
  nedbal, vytrvalo a húževnato sa uberal vpred. O tretej hodine mal za sebou už
  desať kilometrov. Potom do vysokých voľných lesov Thunderboltu a z poklusu sa
  pustil do behu; raz, dva, tri, štyri – utekal, ako len najrýchlejšie vládal,
  veď mu ostávalo už iba dvadsať kilometrov.

Tešila ho
  myšlienka, že ho predstavení pochvália a že nesie dobré správy; nezastavoval sa
  teda ani na chvíľu, ale ustavične sa hnal vpred. Raz, dva, tri, štyri, bežal
  celé hodiny bez únavy. O piatej bol pri Hrmiacej rieke, sotva dvanásť
  kilometrov od cieľa. Celé telo ho bolelo, nohy pálili. Bol na smrť unavený, ale
  srdce mu prekypovalo radosťou.

Niesol správy
  o boji, správy o víťazstve, a to ho napĺňalo stále novou silou. Prebehol
  ďalších osem kilometrov a dostal sa na dobrú cestu, ale bol už priveľmi
  ukonaný. Už nebežal, iba klusal. Hlava ho bolela, nohy mu krvácali a
  podlamovali sa, no klusal stále vpred. Prešiel popri niekoľkých domoch, ale
  nevenoval im ani najmenšiu pozornosť.

„Poďte si
  odpočinúť,“ volal ktosi naňho. Iste videl v Rolfovi len na smrť unaveného
  pútnika a nič iného. Rolf iba pokrútil hlavou, nepovedal ani slova a klusal
  ďalej. Už iba pol druha kilometra; musí vydržať. Bál sa, že keby si sadol, viac
  by už nevstal. Konečne zazrel pevnôstku; pozbieral všetky sily a dal sa do
  behu, ale bežal tak malátne, že keby náhodou spadol, sotva by sa bol zviechal.
  Bol to beh veľmi pomalý, no predsa rýchlejší ako obyčajná chôdza, a keď slnko
  zapadalo, Rolf vchádzal do brány pevnôstky. Nesmel podať správu nikomu inému,
  iba generálovi, ale čítali mu ju z očú. Stráž začala jasať a Rolf utekal do
  generálovho príbytku. Dodržal dané slovo, prišiel načas, priniesol dobré správy
  a šťastlivo dobehol k cieľu.

Prečo posla,
  ktorý prináša dobré správy, prijímajú ináč ako toho, čo nesie správy zlé? On
  predsa nerobí správy, ale iba vykonáva svoju povinnosť – a tá je rovnaká v
  obidvoch prípadoch. Posol je telegrafickým prístrojom. A predsa posla, ktorý
  prináša zlé správy, prijímajú s hnevom. Egyptský faraón zabil posla, ktorý
  niesol zlé správy. Generál Hampton priviedol štíhleho mladíka do svojej
  pracovne, dozvedel sa o všetkých podrobnostiach a radoval sa z nich, akoby boli
  určené preňho samého. Čoskoro sa rozniesla správa o Rolfovej obdivuhodnej ceste
  a generál o ňom poslal správu do Albany, aby ho vyznamenali za jeho oddané
  kuriérske služby.

„Lietajúci
  Kittering“ bol tri dni hrdinom pevnôstky. Potom prišli iní poslovia a priniesli
  iné zvesti a život išiel zase vo zvyčajných koľajach.

Armádni
  kuriéri doteraz nenosili vojenskú uniformu, ale keď jedného z nich Angličania
  chytili a zastrelili ako vyzvedača, prišiel rozkaz, aby kuriérov zaradili do
  armády a dali im rovnošatu. Iba niekoľkí z nich vystúpili kvôli tomu zo služby.
  Iní, tak ako Quonab, prijali uniformu neradi. Ale Rolf horel bojovým duchom a
  bol hrdý na to, že môže nosiť národné farby.

Vojenský
  výcvik mu bol dosť odporný, no netrval dlho. Bolo treba ísť s depešami do
  Albany. Generál, aby vyznamenal Rolfa, vybral ho na túto úlohu.

„Kittering,
  mohli by ste sa pustiť na takú cestu ako naposledy?“

„Hej, pán
  generál!“

„Tak sa
  pripravte na cestu do pevnôstky George a do Albany. Potrebujete spoločníka?“

„Potreboval by
  som veslára až do pevnôstky George.“

„Vyberte si!“

„Quonaba.“

Keď sa vydali
  na cestu, mal Rolf prvý raz na pleci hviezdičku – to znamená, že na tejto ceste
  je veliteľom. A tak opäť plávali spolu v kanoe aj so Skookumom, ktorý sa
  uvelebil vpredu.

Na cestu sa
  vydali popoludní a len pomaly prekonávali polkilometrové pereje rieky. Na
  širokom toku rieky George však plávali plnou rýchlosťou ôsmich kilometrov za
  hodinu, a keď večer zapaľovali táborový oheň, boli už od východzieho miesta
  vzdialení tridsaťpäť kilometrov.

Ráno ich
  zobudil škrek jastraba, ale spali ďalej a potom preplávali i proti vzmáhajúcemu
  sa vetru desať kilometrov za dve hodiny.

Keď sa
  približovali k známemu prístavnému mostíku Van Trumperovcov, začal Skookum
  javiť dychtivý záujem, ktorý im pripomenul hriechy jeho minulosti.

„Quonab,
  lepšie bude, keď vezmeš toto!“ a Rolf mu podal povraz, na ktorý priviazali
  milého Skookuma, a tak ho viedli na breh, aby dokázal nový rekord: po prvý raz
  nemal Skookum zbaviť života ani jediné kuriatko na oslavu tej radostnej
  udalosti, že pristáli na pozemkoch Van Trumperovcov.

Do domu vošli
  práve vo chvíli, keď bola celá rodina zhromaždená pri raňajkách.

„Bože môj!
  Bože môj! Rolf a Quonab idú k nám! Kdeže je ten prekliaty pes? Marta, kde sú
  sliepky? Ale, Rolf, z vás je už obor! Bože, akú mám radosť! Už som si myslel,
  že vás ľudožrúti pojedli. A či to vari nie je jedno, Kanaďan alebo ľudožrút,
  he?“

Marta od
  radosti plakala, deti liezli Rolfovi po kolenách a Annetta, štíhle
  šestnásťročné dievča, stála hanblivo bokom a čakala, až si bude môcť potriasť s
  Rolfom ruku.

Domov, to je
  útulok ľudí, ktorí sa navzájom majú radi. Či je to zámok, alebo jaskyňa, koliba
  alebo palác, komediantský vagón, kožený stan alebo čln, pevnosť alebo tienistá
  húština, vždy je to domov, ak tu nájdeme tváre, ktoré nosíme hlboko v srdci, ak
  tam nájdeme ruku, ktorej stisk nás hreje. Či bolo na celom svete jedno jediné
  miestečko, kde by mohol Rolf posedávať pri ohni a cítiť, že okolo neho sú jeho
  vlastni – slovom ľudia, ktorí ho majú radi? Len teraz si to jasne uvedomil –
  Van Trumperov dom mu bol domovom.

Zhovárali sa o
  vojne a porážkach na zemi a o slávnych víťazstvách na mori, kde Angliu, tú
  kráľovnú mora, znova a znova porážali udatní námorníci zo Západu, ľudia
  pochádzajúci z jej vlastnej krvi. Hovorili o veľkých chvíľach, ktoré národ
  práve prežíval, ale ešte viac o drobných príbehoch, ktoré Rolf a Quonab prežili
  na svojich cestách, a skôr než sa nazdali, bolo po raňajkách. Mladý vyzvedač
  vstal, lebo mal ustavične na mysli svoje povinnosti, ale dlhé vlny, ktoré sa
  prevaľovali po jazere, znemožňovali plavbu.

U Van
  Trumperovcov bolo príjemné čakať, ale Rolf sa hneval pre zdržanie; hrdosť ho
  pobádala, aby víťazil na každej ceste. Musel však čakať. Skookum, priviazaný o
  kôl, netrpezlivo kňučal a s hlavou naklonenou nabok si vyberal sliepku, ktorá
  by sa najlepšie hodila pre jeho krvilačné chúťky. Ach, len keby nebol
  priviazaný!

Quonab odišiel
  na blízku skalu spáliť hŕstku tabaku a pomodliť sa za pokojné vody a Rolf šiel
  s Van Trumperom, aby si prezrel jeho zásoby, hospodárske budovy a vypočul jeho
  drobné žalosti a radosti. Tohto roku komín slúžil akosi nedobre. Rolf vzal
  sekerku a niekoľkými údermi vyťal ker, ktorý upchával komín na západnej strane.
  Kachle ihneď prestali dymiť. Jeden vôl mal ochromenú nohu a nikomu nedovolil,
  aby mu ju prezrel. Ale šikovný hospodár vie vždy takého vola zahnať k stromu, o
  ktorý mu chorú nohu priviaže, aby ju mohol prezrieť a ošetriť. Vyšlo najavo, že
  príčina choroby je jednoduchá. Hlboko v kopyte trčal hrdzavý klinec. Vytiahli
  ho, ranu vymyli horúcim roztokom soli, ostatné prenechali prírode. Pomaly sa
  vracali domov. Tomas im utekal v ústrety, čosi vykrikoval zmiešaninou
  angličtiny a holandčiny a v ruke mával Annettinou knihou „O dobrom dievčatku“.
  No majiteľka mu vytrhla drahocenný poklad z rúk a vložila ho do skrine.

„Prečítala si
  ju, Annetta?“

„Áno,“
  odpovedala, lebo sa naučila čítať ešte skôr, než prišli do Schuylerwille.

„Ako sa ti
  páči?“

„Ani trochu sa
  mi nepáči, radšej by som mala Robinsona Crusoa,“ odpovedala úprimne Annetta.

Prišlo
  poludnie a jazero sa stále vzdúvalo bielymi spenenými vlnami.

„Ak vietor
  nestíchne, pôjdem ďalej pešo!“ vyhlásil Rolf.

A tak aj
  urobil. S malým vakom na chrbte zanechal Van Trumperovcov a Quonaba a prikázal
  mu, aby vyčkal jeho návrat v pevnosti George.

Cez noc ostal
  v Schuylerovej osade a na druhý deň už predpoludním bol v Albany.

Ako ho
  rozochvieval pohľad na rušné ulice, na pochodujúce vojsko, na križujúce lode, s
  akou radosťou počúval nadšené správy o víťazstvách na mori!

Čo záleží na
  niekoľkých prehratých pohraničných bitkách, keď vyzývavého nepriateľa, ktorý
  ich napadol a urážal pred celým svetom, znova a znova porážajú?

Mladý Van
  Cortlandt nebol doma, ale jeho rodičia prijali Rolfa veľmi srdečne, akoby
  chceli prejaviť cítenie celého národa, ktorý je hrdý na svojich synov.

Rolf si však
  chcel vybaviť i jednu vlastnú vec. V kníhkupectve si žiadal – a aj dostal – „Robinsona
  Crusoa“. S pocitom víťazoslávy napísal Annettino meno na knihu a potom si ju
  vložil do vaku.

Na druhý deň
  na brieždení odchádzal z Albany. Vďaka uniforme mohol sa odviezť tridsaťpäť
  kilometrov na rýchlom voze vládneho kuriéra. V modrej vode jazera sa odrážali
  iskrivé hviezdičky, keď sa Quonab zvítal s Rolfom v pevnôstke George,
  deväťdesiat kilometrov od Albany.

Plavili sa po
  jazere v pokojnom tichu, aké vládne v prírode tesne pred východom slnka. Mali
  silné pokušenie zastaviť sa u Trumperovcov, ale tam už akiste boli po
  raňajkách, hladina jazera bola pokojná a povinnosť ich volala. Rolf zakričal a
  priplával s člnom k brehu, aby mohol Annette podať knihu. Skookum vrčal – iste
  na sliepky – a celá rodina im na brehu kývala šatkami na rozlúčku, keď sa
  rýchlo vzďaľovali. Prešli štyridsaťpäť kilometrov po jazere a po rieke
  Ticonderoge a odovzdali spiatočné odkazy o štyri dni a tri hodiny po odchode.

Generál sa
  usmial a namiesto pochvaly povedal krátko:

„Ste šikovný
  chlapík!“




75 Na výzvedách v Kanade

„Sú dve veci,“
  hovoril Si Sylvanne v senáte, „ktoré sa ukážu pri každej národnej kríze:
  predovšetkým kopa veľkých hlupákov, ktorí stoja na vedúcich miestach, a hromada
  veľkých vodcov, ktorí stoja nepovšimnutí v zástupoch. A na šťastie, prv ako sa
  kríza vyjasní, všetko sa usporiada a každý stojí tam, kde patrí.“

A práve v
  posledných dňoch začal národ vidieť, aké sú tieto slová pravdivé. Hlupáci na
  vedúcich miestach sa už začínali prejavovať, no a v lete 1813 zažiarili v pravom
  svetle. V máji, júni a júli čakalo na Rolfa veľa ciest a ešte viac smutných
  správ. Porážky pri Kamennej rieke, Dobrej hrádzi a Niagare boli ťažké údery pre
  západnú armádu. V máji na Champlainovom jazere dostal sa chrabrý, ale rozvážny
  poručík Sidney Smith s dvoma fregatami do pasce. Američania tak stratili lode „Medveď“
  i „Orol“ a anglické vojsko na jazere tým znamenite zosilnelo.

Briti, ktorých
  posmeľovali úspechy, podnikali severne od Champlainovho jazera útok za útokom a
  ničili na americkom území všetko, čo nemohli odniesť.

Rolfa Quonab
  mali ísť na toto územie, aby vysliedili silu nepriateľa a aby prípadne vopred
  oznámili každý chystaný útok.

Američania
  neradi zaraďovali do armády Indiánov. Briti neboli takí úzkoprsí a získali veľa
  indiánskych spojencov. Quonab bol, pravda, výnimkou, zaňho ručil jeho biely
  priateľ a mohol teraz preukázať Američanom dobré služby. Vedel trochu po
  francúzsky a mohol sa celkom nenápadne pohybovať medzi osadníkmi.

Vydal sa teda
  na cestu sám. Cestoval dlho. Kraj poznal dobre, skoro až po Montreal, a keď sa
  ku koncu júla potuloval okolo Odletownu, začul zopár slov z jedného rozhovoru,
  ktorý ho mimoriadne zaujal. „Plukovník Murray – tisíc dvesto mužov – štyristo
  mužov v- - - “

Rolf sa zatiaľ
  skrýval v lesoch okolo La Colle Mill. Naraz len videl, že do lesa vchádza
  stotina za stotinou, až sa tam nazhromaždilo asi päťsto vojakov. Keď sa zotmelo
  a nad lesy sa spustila noc, Rolf sa odhodlal na smelý čin. Vyšiel z lesa a
  obozretne kráčal na lúku. Seno už zväčša pozvážali do stodôl, ale uprostred
  lúky stála ešte jedna kopa. Rolf bol už skoro pri nej, keď začul od mlyna hluk.
  Čoskoro sa zjavila skupina vojakov, ktorí si niesli prikrývky. V mlyne asi
  nebolo dosť miesta pre všetkých, a tak sa šli vyspať na pole. Rolf sa dal na
  ústup, ale hluk z druhej strany ho upozornil na to, že aj odtiaľ sa približujú
  vojaci. Bol teda v pasci. Nebolo iného úkrytu, len kopa sena. Nadvihol ju na
  okraji a vliezol do nej. Bola však plná bodľačia a ostia – preto ju ženci
  neodviezli do stodoly.

Srdce mu bilo
  ako zvon, lebo okolo seba počul rinčanie zbraní a dupot mnohých krokov. Blížili
  sa a potom už celkom jasne rozoznal aj hlasy. Z vypočutých rozhovorov sa
  dozvedel, že vojaci sa tu chcú usalašiť na nocľah. Obkľúčili ho zo všetkých
  strán. Nevedel, čo má robiť, nuž zostal pokojne ležať. Vojaci sa nahlas
  zhovárali, a keď si začali ustielať, jeden z nich povedal:

„Tam je kopa
  sena, prines z nej otiepku!“

Prišiel vojak
  a začal naberať seno do náručia, no bodľačie ho riadne dopichalo. Kamaráti sa
  mu posmievali. Vojak odišiel k ohňu, vytiahol z neho horiace poleno a vracal sa
  s ním ku kôpke sena, aby ju zapálil.

Rolf bol
  pripravený vyskočiť z kopy, len čo by jej vrch začal horieť, a napäto pozeral
  do tváre vojaka, ktorý ho nevedomky chcel upáliť. Plameň však zhasol, lebo
  bodľačie bolo surové a mokré. Vojak zaklial, zahodil tlejúce drevo a odchádzal.
  Len čo bol dosť ďaleko, Rolf vystrčil ruku, nabral hrsť vlhkej hliny a posýpal
  ňou žeravé uhlíky.

Bola to
  kritická chvíľa a Rolfa zachránila iba jeho chladnokrvnosť.

Dvaja vojaci
  popošli k senu a prestreli si na zemi prikrývky. Chvíľu fajčili a zhovárali sa.
  Jeden z nich mal málo tabaku a druhý mu povedal: „Z toho si nič nerob, v
  Plattsburgu ho bude dosť…“ a obaja sa dali do smiechu.

Potom Rolf
  začul kus vety: „Len čo plukovník…“ a v ďalšom rozhovore začul aj iné slová.

Rolf bol vo
  veľmi nepríjemnej situácii. Bodľačie mu pichalo tvár a krk. Neopovážil sa
  zmeniť polohu a bolo naozaj ťažko uhádnuť, ako dlho tu musí ešte zostať.
  Rozhodol sa, že utečie ihneď, akonáhle všetko okolo utíchne.

Vojaci, ktorí
  sedeli nablízku, ukladali sa pomaly spať. Všetko stíchlo. Rolf vykukol zo sena
  a zbadal dve hrozné veci: dvojicu hliadok, ktoré sa prechádzali okolo tábora, a
  jasný rozžiarený mesiac, stúpajúci po oblohe. Nikdy si Rolf nepomyslel, že by
  táto jagavá nočná lampa mohla byť taká hrozná.

Čo teraz? Bol
  zajatý uprostred vojenského tábora.

La Colle Mill
  bolo nepochybne zhromaždišťom nejakej dôležitej vojenskej výpravy.

Času na
  premýšľanie mal dosť. Ak sa mu nepodarí ujsť ešte pred východom slnka, objavia
  ho. Uniforma kuriéra by mu zachránila život, no vojaci neraz konajú veľmi
  prenáhlene, nemajú kedy skúmať a uvažovať, a keď zistia, že ten, koho
  zastrelili, má na sebe uniformu, je už neskoro.

Zavše vyzrel
  von, ale obraz bol stále rovnaký: spiaci pluk, prechádzajúce sa hliadky a
  žiarivý mesiac. Potom sa hliadky vystriedali. Tí, čo doteraz strážili, uložili
  sa spať na miernom svahu neďaleko kopy sena. Jeden z nich si chcel vystlať
  tvrdé lôžko náručou sena, ale zrazu len začal hromžiť, až sa hory zelenali,
  lebo si dopichal ruky. Veru, Rolf teraz ďakoval ostrým pichliačom, ktoré sa mu
  vrývali do tváre a do krku!

Bol obkľúčený
  zo všetkých strán, a keďže nevedel, čo má robiť, jednoducho nerobil nič. Ležal
  niekoľko hodín celkom potichu, až napokon zaspal. Zobudil ho ľahký šuchot pri
  hlave. Obzrel sa a zbadal párik poľných myší, ktoré sa veselo hrali v mesačnom
  svetle.

Bolo tak
  jasno, že videl každý pohyb hrajúcich sa myší. Vyluskovali semienka z bodľačia
  v kope sena a zavše vbehli pod ňu. Potom sa rozbehli na pole a preskakovali
  trsy divého hrachu. Zrazu preletel nad poľom tichý tieň. Ako temný, nemý blesk
  sa rútil k zemi akýsi nočný vták. Nastal zmätok, ozvalo sa tenučké zapišťanie a
  jedna z myší sa kŕčovite zvíjala v pazúroch vtáka, ktorý ju unášal ponad lesy.
  Tá, čo zostala nažive, prebehla Rolfovi cez tvár a vhupla do kopy sena.

Tak prešla, s
  mnohými drobnými udalosťami, aj táto dlhá noc. Na úsvite zaznela poľnica a
  vojaci vstávali k raňajkám. Znova sa jeden priblížil a chcel nabrať za náručie
  sena na oheň, a dobré pichliače opäť vykonali svoje poslanie. Do Rolfových uší
  doliehali čoraz častejšie významné slová: „Plattsburg“ – „plukovník“ – a iné.

Raňajky zvodne
  voňali a neborák Rolf bol hladný ako vlk. Prenikavá vábivá vôňa kávy prenikala
  až do kopy sena. Rolf mal sušené mäso, ale na to potreboval vodu. Trápil ho
  smäd, bol celý zmeravený a dopichaný; bol to ozaj jeden z tvrdých životných
  bojov. Dlho-dlho, nekonečnú polhodinu trvali raňajky, no potom začul Rolf kroky
  pochodujúceho vojska. Pomaly sa vzďaľovali. Prikryl si hlavu senom a pomaly ju
  dvíhal, aby sa mohol rozhliadnuť. Bolo jasné slnečné ráno. Takých kôp sena bolo
  na lúke viac. Najbližšia bola asi na pol kilometra.

Vojaci rúbali
  stromy, stavali z nich okolo mlyna opevnenie. Ale – hrôza! Neďaleko sa túlal
  malý pes. Hľadal odpadky jedál, ktoré tu vojaci nechali. Ak príde ku kope,
  beda! Na takú krátku vzdialenosť oklameš človeka, ale psa nikdy.

Na šťastie
  však bolo odpadkov dosť a milý pes odišiel ku mlynu pomôcť inému kolegovi
  skúmať rozmanité vône na koloch novovybudovaného opevnenia.

Rolf si
  uľahčené vydýchol, no vyhliadky na útek nemal. Ležal do samého poludnia: čoraz
  väčšmi ho trápil smäd a celé telo mu meravelo. Nevedel, čo robiť.

„Ak sa ti
  nepáči tam, kde si, tak jednoducho vstaň, a choď ta, kde by si chcel byť,“
  povedal mu kedysi starý Sylvanne a Rolf sa aj teraz musel zasmiať, keď sa na to
  rozpamätal. Vojaci pracovali v lese. O pol hodiny bude obed a vrátia sa.

Vstal. Ani sa
  nesnažil schovať. Zo sena, pod ktorým ležal, urobil si otiepku a bez strachu
  vykročil k lesu. Jeho uniforma nebola nijako nápadná. Stráž z mlyna videla len
  akéhosi človeka, ktorý si prehadzuje na plecia otiepku sena, aby si ju odniesol
  do stajne. K lesu prišiel bez prekážky. Urobil ešte zopár krokov v ochrannom
  tieni stromov, potom otiepku zhodil na zem a šiel rýchle k svojmu táboru.
  Neprešiel však ani sto krokov, keď ktosi zvolal: „Stoj!“ s francúzskym
  prízvukom a Rolf stál zoči-voči hliadke, ktorá naň mierila mušketou. Rýchle na
  seba pozreli a každý z nich šepkal meno toho druhého.

„Francois La
  Colle!“ prekvapil sa Rolf.

„Rolf
  Kittering! Do paroma! Mal by som ťa zastreliť, Rolf, ale nemôžem, nemôžem!
  Utekaj, chlapče, utekaj, strelím ti ponad hlavu,“ a jeho dobrácke oči sa
  zaliali slzami.

Rolfa nebolo
  treba dva razy ponúknuť. Utekal ako jeleň a guľka z muškety mu prehvizdla ponad
  hlavu.

O niekoľko
  minút pribehli vojaci a dozvedeli sa od La Colla, že v tábore bol nepriateľský
  vyzvedač.

„Vystrelil som
  naňho, ale myslím, že som ho netrafil. Azda tam bude krv? Nie – nič tu nie je.“

V tábore boli
  bežci i stopári. Ako chrty dali sa ihneď po stope utečenca. No Rolf nečakal,
  nenadarmo bol „Lietajúci Kittering“. Kľukatú stopu možno len ťažko sledovať a
  on bežal svojím presláveným vytrvalým tempom a nechal za sebou nejednu slepú
  okľuku. Po troch kilometroch sa vzdali márneho hľadania; utečenec zatiaľ
  prišiel k chladnému prameňu a pil dlhými osviežujúcimi glgmi, veď od rána nemal
  možnosť uhasiť si smäd.

Medzi hranicou
  obidvoch štátov a osadou La Colle sa tiahne hustý prales, dlhý sedem
  kilometrov. Rolf sa pustil pozdĺž riečky, vlievajúcej sa do rieky
  Richelieuovej, a sledoval ju až k jej ústiu. Tam na neho čakal – podľa dohovoru
  – Quonab.

Keď tam Rolf
  prišiel, bol už večer. Dlho a pozorne načúval, potom zahúkal ako sova pálená:

„Va-vá-va-vá

va-vá-va-húúúú-ou.“

Čoskoro prišla
  odpoveď: opakovanie prvej slohy a o chvíľu si už priatelia tisli ruky.

Ako tak stáli,
  prekvapila ich nová odpoveď, ktorá prišla tak znenazdajky, že sa strhli. Bola
  presným opakovaním prvého zavolania. Rolf vytiahol z úkrytu pušku a obidvaja
  chceli privítať nepriateľského vyzvedača, ako sa patrí. Po dlhšom tichu, ktoré
  nasledovalo, Rolf tiahle zahúkal: „húúou“. V lesoch to znamená: kto si? Vzápätí
  dostal odpoveď.

„Va-vá-va-húú-ou.“

No nebola to
  správna odpoveď. Napodobenie bolo presné okrem posledného zvuku, ktorý znel
  príliš ľudsky. Inakšie však znel signál celkom dobre. Bol to asi skúsený
  človek. Buď Indián, alebo starý vyzvedač. No Quonab sa nedal obalamutiť. Dotkol
  sa tváre a kabáta – čo znamenalo v posunkovej reči „červený kabát“ – teda Brit.

Rolf a jeho
  druh sa utiahli potichučky do úkrytu, pušky mali pripravené a boli rozhodnutí
  prederaviť každý červený kabát, ktorý by sa ukázal. Potom sa začal veľmi
  zaujímavý súboj, lebo ich protivník bol istotne rovnako prefíkaný a chcel ich
  vylákať z úkrytu. „Va-vá-va-húúú-ou!“ volal neznámy. Bola to správna odpoveď,
  ale na nesprávnom mieste. Nebol ani na sto metrov a priatelia napínali oči aj
  uši, aby určili, kde je – keď tu zrazu začuli prasknutie vetvičky. Blíži sa
  teda.

Rolf sa obzrel
  a opäť zavolal spoza stromu:

„Va-vá-va-hú!“

Strom stlmil
  zvuk, takže to vyzeralo, ako keby sa Rolf vzďaľoval. A tu vzápätí a oveľa
  bližšie sa ozvala odpoveď:

„Va-vá-va-húúú-ou.“

Dobre, lesť sa
  podarila. Rolf stíšil hlas ešte väčšmi a Quonab sa pripravil na výstrel.

„Va-vá-hú-ou,“
  ktoré sa mu teraz ozvalo, bolo prekvapujúco jasné a blízke, no mäkké „ou“
  prezrádzalo človeka. Ešte jedna-dve minúty a tajomstvo bude rozlúštené.

Rolf chvíľočku
  počkal, potom stlmil hlas a zavolal: „huúú-ou“ a vtom spomedzi stromov vzlietla
  veľká okatá sova, sadla si na strom práve nad ich hlavami a roztúžene zahúkala:

„Va-hú-va-húúúú

Va-hú-va-húúúúúú-ou.“

A tá posledná
  slabika – nemohli si pomôcť – znela celkom ľudsky…

Sova vyzerá
  len preto tak múdro, že sa múdro tvári a – mlčí.

Z výrokov
  Si Sylvanna

Priatelia sa
  zo srdca zasmiali nad tým, že sa dali sove tak oklamať, a hneď sa začali radiť.
  Kusé správy Quonabove spolu s Rolfovými dávali jednoznačný výsledok. Plukovník
  Murray asi s tisíc mužmi sa chystá prepadnúť Plattsburg.

Ich
  povinnosťou bolo ihneď o tom upovedomiť generála Hamptona.

Hlavný stan
  generála bol v Burlingtone, vzdialenom šesťdesiat kilometrov. Ale Plattsburg,
  vzdialený iba tridsať kilometrov, bude chcieť nepriateľ zničiť najprv.

Musia sa však
  vyzvedieť ešte jednu dôležitú vec: zaútočia Briti zo zeme, alebo z jazera? V
  druhom prípade by sa museli najprv presvedčiť, aké prípravy robia Briti v
  námornom prístave v Isle au Noix. Celú noc išli cez temné lesy, aby sa ta
  dostali ešte pred úsvitom, hoci to miesto bolo vzdialené iba desať kilometrov.
  V rannom šere videli loďstvo zoradené do bojového šíku. Dve vojnové lode, tri
  delové člny a asi päťdesiat dlhých člnov. Všetko bolo pripravené, Briti čakali
  zrejme iba na priaznivý vietor, ktorý v tejto nočnej dobe vial na Champlainovom
  jazere zväčša len od juhu.

Naspäť ku
  kanoe prišli za tri hodiny a pustili sa ihneď do Burlingtonu, aby nepremeškali
  ani chvíľku času. Vietor mali proti sebe, a keď sa na poludnie zastavili, mali
  za sebou iba osemnásť kilometrov.

Celé
  popoludnie bojovali s vlnami, ktoré vietor mocne vzdúval. Keďže sa kanoe mohlo
  hocikedy prevrátiť, museli sa pridržiavať brehu, a to ich zdržovalo ešte
  väčšmi. No nepriaznivý vietor zároveň znamenal aj to, že nepriateľ ešte nemôže
  zaútočiť.

Bolo už šesť
  hodín večer, keď pristávali v burlingtonskom prístave. Ponáhľali sa na
  veliteľstvo. Prijal ich pobočník, a keď začul, že prinášajú dôležité správy,
  hneď ich zahlásil u generála. Z izby sa ozvalo zbytočne nahlas:

„Priveďte ich
  sem, vravím vám!“

Fľaša na
  stole, červená generálova tvár, ťažký jazyk – to všetko dokazovalo, že povesti,
  ktoré kolovali medzi vojakmi, sú zrejme odôvodnené…

„Útok na
  Plattsburg? Hohóo! To som čakal. Na môj veru, to som čakal! Páni,“ obrátil sa k
  svojmu štábu, „nič iné som si túžobnejšie neželal, ako dostať ich do pasce –
  haha! No tak, Macomb, uhnite si!“ A generál pristrčil podnos s pohármi pred
  vážneho mladého dôstojníka.

„Nie, ďakujem,
  pane,“ odvetil dôstojník.

Generál mávol
  rukou a Rolf s Quonabom odišli zarazení a zahanbení. To je teda hlava armády!
  Nuž niet divu, že americká armáda utŕžila porážku za porážkou.

Macomb sa ešte
  odvážil spýtať:

„Máte nejaké
  rozkazy, pane? Títo vyzvedači sú úplne spoľahliví. Ako sa dozvedám z ich rečí,
  Briti čakajú len na priaznivý vietor. Majú tisíc až dvetisíc vojakov.“

„Na to je dosť
  času ráno, hovorím. Plattsburg, to je vnadidlo v mojej pasci, z ktorej nikto
  zdravý nevylezie.“ A generál prepustil svoj štáb, aby sa mohol liečiť zo
  začínajúcej sa nádchy…

Iný dôstojník,
  poručík Thomas McDonough, veliteľ loďstva, pokúsil sa vysvetliť generálovi, že
  tu ide o veľké nebezpečenstvo. Predovšetkým mu oznámil, že jeho delové člny a
  dopravné plte sú pripravené a o štyri hodiny môžu previezť z Burlingtonu do
  Plattsburgu tritisíc mužov. Pritom sa odvážil povedať, že treba konať ihneď. Na
  Champlainovom jazere vanú dva vetry. Dva týždne už dul južný vietor, severný
  môže teda začať duť každú chvíľu. McDonough toto všetko vysvetľoval, no
  nadarmo. Nakoniec ponížený, zahanbený a urazený poslúchol rozkaz, aby si nechal
  svoje rady pre seba, kým ho o ne nepožiadajú.

Druhého dňa
  generál Hampton nenariadil nalodenie, ale prehliadku vojska. A bol taký ožratý,
  že sa na prehliadke nemohol ani ukázať.

Teraz už
  videla situáciu celá armáda. Najmä najatá milícia celkom otvorene prejavovala
  svoju mienku. Na druhý deň, 30. júla, sa vietor zmenil. Hampton bol pokojný a
  nerobil nič. Zrána 31. júla začuli na severe dunenie diel a v noci prišli
  vyzvedači so správou, že Plattsburg prepadlo a zničilo vojsko, ktorého nebolo
  ani toľko ako tretina Hamptonovej posádky v Burlingtone.

Trpké slová
  hnevu sa chveli na perách vojakov a kliatby zneli z úst dôstojníkov, keď to
  začuli. Potvrdil sa výrok, ktorý vyslovil Si Sylvanne: „Hlupáci na vedúcich
  miestach a vodcovia v podriadených radoch…“

Potom
  prichádzali zvesti o nových katastrofách – o bitke pri Dobrej hrádzi, Kamennej
  rieke a Niagare. A bola to vždy rovnaká história – chrabrí, udatní bojovníci,
  zle vycvičení, no znamenite strieľajúci, ktorých viedli neschopní velitelia
  priamo do pascí. V septembri sa stal poručík Macomb veliteľom Plattsburgu.

To bol
  navidomoči dobrý znak a múdry ťah. Čoskoro prišla radostná zvesť o víťazstve
  admirála Peeryho na jazere Erie. Toto víťazstvo znamenalo pre americký odboj
  nové obdobie. Onedlho Američania zničili Moravské Mesto a celú britskú armádu,
  ktorá ho držala.

Generál
  Wilkinson sa konečne rozkýval a zaslal generálovi Hamptonovi odkaz, aby spolu
  zaútočili na Montreal. „Neúspech,“ písal, je vylúčený. Montreal bránilo vtedy
  dovedna asi šesťsto námorníkov. Wilkinsonova armáda mala osemtisíc mužov. Hampton
  ich mal štyritisíc. Ak sa vraj tieto dve armády spoja pri ústí riečky
  Chateaugay, utvoria nepremožiteľnú armádu.

Zdalo sa, že
  to bude naozaj tak. Rolf doteraz nevidel ozajstný boj a túžil ísť na front. No
  nemohol. Musel ísť ako kuriér inam. Poznal dokonale cestu do Sackettovho
  prístavu a stadiaľ do Ogdensburgu a Covingtonu a späť do Plattsburgu a
  ponavštevoval v kanoe všetky prístavy na Champlainovom a Georgeovom jazere. Na
  sklonku októbra a začiatkom novembra bol až v Albany, no zlé správy sa šíria
  veľmi rýchle. Hampton požiadal McDonougha, aby napadol Isle au Noix – šialený
  nápad, ktorý by bol znamenal úplnú skazu amerického loďstva. McDonough mal
  takéto inštrukcie: „Spolupracujte s armádou, no nad jazerom udržujte nadvládu
  za každú cenu,“ a odmietol poslúchnuť Hamptonov rozkaz.

Generál
  Hampton hrozil vojenským súdom a pomstou po svojom návrate a dal sa na výpravu
  po súši. Pri rieke Chateaugay sa zrazil s oveľa menším oddielom Kanaďanov,
  ktorí bojovali tak úporné, že ho prinútili vrátiť sa do Plattsburgu.

Generál
  Wilkinson pochodil ešte horšie. Jeho armáda mala osemtisíc mužov a dva a pol
  tisíc z nich tvorilo zadný voj. Asi osemsto Kanaďanov znepokojovalo armádu na
  pochode. Američania sa chceli zbaviť nepríjemností, zaútočili, ale Kanaďania
  ich na hlavu porazili pri Chrystlerovej farme. Wilkinson sa vzdal útoku na
  Montreal, prekročil rieku sv. Vavrinca a utáboril sa na zimu pri Chateaugay.

V decembri
  urobila Amerika podstatný krok k víťazstvu. Generála Hamptona zbavila velenia.

Keď sa blížila
  jar, prvou povinnosťou generála Wilkinsona bolo zmocniť sa osady La Colle Milí,
  ktorá bola teraz malou pevnôstkou a základňou všetkých útokov na americkú
  hranicu, vzdialenú sedem kilometrov.

Tento kraj
  Rolí poznal najlepšie. No nik si ho nevšímal. Vyslali ho s depešou do
  Plattsburgu. Nepriatelia odrazili útok Američanov, a keď sa generál Wilkinson
  konečne vzdal obliehania, mal čo ďakovať mladému Macombovi, že sa jeho ústup
  nepremenil v zmätený útek.

Ale aj toto
  zlo malo svoju dobrú stránku. Wilkinsona odvolali a Sylvannova predpoveď sa
  čoskoro splnila: neschopných veliteľov odstránili. Generál Macomb sa stal
  veliteľom pozemných síl a McDonough admirálom loďstva na jazere.

Rozkaz
  McDonougha znel: „Udržiavať kontrolu nad jazerom!“ Ako to robil, to uvidíme
  neskoršie. Britské loďstvo, zhromaždené v Isle au Noix, bolo iba trochu
  silnejšie ako jeho, a tak si vybudoval prístav vo Vergennes, desať kilometrov
  proti prúdu Vydrej rieky; pri jej ústí vybudoval silné záseky a rozostavil
  batérie. Potom dal zavolať Browna, chýrneho staviteľa lodí z New Yorku. Brown
  prisľúbil, že do šesťdesiatich dní spustí na vodu loď s dvadsiatimi štyrmi
  delami. Druhého marca stáli ešte smreky v pralese. Siedmeho marca sa už týčila
  kostra lode a jedenásteho apríla spustili „Saratogu“ na vodu – štyridsať dní po
  vyrúbaní zelených stromov.

Ostatné lode
  vystavali s takou istou rýchlosťou. A tu sa ukázala bystrosť a predvídavosť
  McDonougha, čo sa týka výberu prístavu, lebo Briti vyslali eskadrónu, aby
  zničila nepriateľské loďstvo alebo aby aspoň potopila pri ústí rieky člny,
  naložené kamením, a tak zamedzila lodiam vplávanie.

Ale ich pokusy
  stroskotali na batériách, ktoré Američania rozostavali pri ústí rieky.

Po americkom
  víťazstve pri Chippewy prišla porážka pri Lundyovej ceste a dvadsiateho piateho
  augusta dobyli Briti Washington a zničili jeho verejné budovy. No tieto údery
  namiesto aby zlomili ducha americkej armády, prebudili celý národ k vedomiu, že
  je naozaj vojna. Odhlasovali sa nové armády a zásoby, generáli s drevenými
  hlavami odišli na odpočinok a pravým mužom, čo medzitým vynikli na bojiskách,
  odovzdali moc a miesta, ktoré im patrili.

Súčasne mohla
  Veľká Británia, ktorá práve úspešne skončila vojnu s Napoleonom, značne
  posilniť svoju armádu v Amerike a vysiela do Kanady nekonečné rady vojsk,
  vycvičené v pozemnej vojne.

Rolf mal ako
  kuriér celé leto veľa práce. V zime si spolu s Quonabom vystavali kanoe z
  ľahkého brezového dreva. Unieslo len dvoch mužov bez batožiny, ale zato uháňalo
  oveľa rýchlejšie. Mohli na ňom prejsť desať kilometrov za hodinu, priemerne
  osem kilometrov za hodinu po pokojnej hladine. Prešli na ňom niekoľko ráz krížom-krážom
  cez jazero a veslovali aj pozdĺž brehov dovtedy, kým nespoznali každú zátoku,
  prístav a plytčinu.

Niekoľko ráz
  išli pešo do Sackettovho prístavu. Cestu z Plattsburgu do Covingtonu poznal
  Rolf v každom počasí. Pohyboval sa však najviac v kanadských lesoch pri
  severnom ramene Champlainovho jazera. Chazy a rieku Richelieu, Champlain,
  Odletown, La Colle Mill, Isle au Noix poznal už spamäti a od kanadských
  Francúzov sa naučil dobre po francúzsky.

Ak bolo pre
  generála Wilkinsona príznačné, že si nevšímal vyzvedačov, ktorých dobre poznal,
  jeho nástupcu Izarda a Macomba charakterizovalo to, že sa spoliehali na
  najlepších ľudí. Správy, ktoré Rolf opäť priniesol z rôznych prameňov a končín,
  nasvedčovali, že Briti zoskupujú veľkú armádu, aby udreli na Plattsburg a
  Albany.

Izard na území
  okolo Plattsburgu a Champlainu a Macomb pri Burlingtone napínali všetky sily,
  aby útočníkov poriadne privítali. Izard mal 4000 vojakov, no nepochopiteľný
  rozkaz z Washingtonu ho prinútil, aby opustil bojovú líniu pri Champlaine a
  odviedol vojsko k Sackettovmu prístavu, hoci tam bol úplný pokoj. Protestoval
  ako štátnik, ale nakoniec poslúchol rozkaz ako vojak a zanechal Macomba na čele
  pozemných síl – asi 3400 mužov, zhromaždených okolo Champlainovho jazera.

Ešte toho
  istého dňa, ako opustil Champlain, prihnalo sa ta britské vojsko pod velením
  Brisbana a zmocnilo sa ho. Keď Rolf zbadal britské vojsko a odhadol jeho silu,
  poslal Quonaba s hlásením a sám zašiel do Chazy.

V septembri
  roku 1814 bol hosťom sudcu Hubbella v Chazy. Deň čo deň chodil po okolí a
  vyzvedal, čo sa deje nového. Navečer sa vracal do sudcovho domu.

Dvanásteho
  septembra sa vydriapal na vrcholec stromu a odhadol silu vojska, ktoré sa
  blížilo k Champlainu, na desať až pätnásťtisíc mužov. Predné hliadky boli už
  pri Chazy. Sudca Hubbell sa radil s niekoľkými rozvážnymi susedmi a s Rolfom o
  tom, čo bude a čo urobia so svojimi rodinami. Jeden z mužov začal nenávistné
  nadávať na britskú armádu.

„Len si
  spomeňte na to, ako spálili Washington, a čo urobili so ženami v Bladensburgu!“

„O tých
  ženách, to vôbec nie je pravda,“ odvetil Hubbell. „To boli len reči, ako sa
  neskoršie ukázalo. Vyskytol sa iba jeden taký prípad, a vojaka, ktorý sa takto
  previnil, zastrelili na rozkaz jeho vlastného veliteľa.“

V Plattsburgu
  ľudia tvrdili, že Briti neublížili nikomu. Plukovník Murray vydal prísne
  rozkazy, aby vojaci nesiahali na súkromný majetok. Zničili len štátne budovy,
  aj to len také, ktoré by mohli nepriatelia použiť ako vojenské skladištia a
  opevnenia. Ostatné škody urobili len zhodou okolností alebo omylom. Dôstojníci
  bývali u obyvateľstva, ale platili za všetko, čo dostali. Keď napríklad jeden
  dôstojník náhodou poškodil drahý koberec, o mesiac, keď mal peniaze, ho
  nahradil.

Dohodli sa
  teda, že Hubbell, Rolf a mladší otcovia rodín odídu k armáde a ženy s deťmi
  nechajú doma. Tvrdí, vetrom a búrkami ošľahaní mužovia zmäkli, keď sa lúčili so
  svojimi rodinami, a zarastené, opálené tváre sa zarosili slzami, keď bozkávali
  deti a ženy. Mnohí sa ešte zastavili a vraveli: „Toto je posledná vojna.“
  Alebo: „Máme dôkazy, že Briti neubližujú ženám ani deťom.“ Utreli si slzy,
  preglgli vzlyky, ktoré sa im drali z hrdla, prehodili si pušky cez plecia a
  odchádzali na front.

Ale nik
  neoľutoval túto dôveru. Sir George Prevost vydal rozkaz, že dá zastreliť
  každého, kto ublíži ženám a deťom a siahne na súkromný majetok. Tak ako za
  posledného útoku, ani teraz sa tým, ktorí nebojovali, nestalo nič, a zle bolo
  iba s tými, ktorí sa skryli v neďalekých horách.

Sir George
  Prevost sa ubytoval spolu so svojím desaťčlenným dôstojníckym štábom v dome
  sudcu Hubbella. Pani Hubbellová sa síce zlostila a nik ju nevedel prinútiť, aby
  zháňala Britom potraviny, no správali sa k nej celkom čestne a úctivo a každý
  večer položili na stôl peniaze za stravu a byt.

Zdržali sa tu
  tri dni, potom sa celá armáda vypravila na ďalší pochod. „Tento týždeň
  Plattsburg, na budúci týždeň Albany. Majte sa tu dobre, pani,“ lúčili sa
  zdvorilo. Popohnali kone a zmizli v prachu ako vidina.

„Zbohom, páni –
  no nie nadlho, lebo viem, že čoskoro sa tadiaľto budete vracať so sklonenými
  hlavami!“ odsekla im pani Hubbellová.

„Keby mi to
  povedal muž, vyzval by som ho na súboj!“ odvetil Sir George Prevost. „No keďže
  to povedala dáma, taká milá a očarujúca hostiteľka, moja odpoveď znie: ak sa
  vaše proroctvo splní, hodí každý z mojich dôstojníkov, ktorí pôjdu povedľa, na
  váš prah svoju peňaženku.“

A tak odišli.
  Bolo ich 1300 vycvičených vojakov a nemali proti sebe v Albany viac než 2000
  mužov a asi toľko nevycvičenej milície – no a McDonougha na jazere.

V nasledujúcich
  dňoch prešiel Rolf desať ráz cestu na sever od Plattsburgu a každý deň prinášal
  rovnaké správy: „Briti ustavične postupujú.“




79 McGlassinov útok

V Plattsburgu
  vládla neobyčajne dobrá nálada. Jej pôvodcom bol vážny muž, štíhly a opálený,
  ten, čo kedysi v Burlingtone protestoval proti konaniu generála Hamptona –
  kapitán, dnes generál Macomb. Na nič sa nezabúdalo. Každú nepatrnú vec dôkladne
  preskúmali, každý muž, ktorý mal ruky a nohy v poriadku, bol v zbrani. Generál
  sám nepoznal únavu. Mal oči všade. A ako sa zdalo, poznal každého vojaka. A
  každý vojak svojmu veliteľovi pevne dôveroval. Neraz sme počuli o vojakoch,
  ktorí v noci zutekajú z obkľúčenej pevnosti; no tento veliteľ mal takú moc, tak
  vedel ľudí nadchnúť, že sa do mesta valil nepretržitý prúd drsných
  nevycvičených chlapov, ktorí však mali pevné svaly a isté ruky.

Jedného rána
  sa prihodila takáto vec: starý šedivý farmár šiel cez les, aby sa pripojil k
  obrancom vlasti, a dohováral svojim trasľavým nohám: „Len sa traste, potvory;
  keby ste vedeli, kam vás vediem, triasli by ste sa ešte viac!“

Jeho duša bola
  chrabrejšia ako telo, a duch prevládal nad telom – to je ozajstná odvaha.

Nikto iný si
  to všetko neuvedomoval lepšie ako sám Macomb. Vedel, že títo ľudia nepotrebujú
  nič iného ako trochu výcviku a budú z nich najlepší vojaci na svete. Aby im
  tento výcvik poskytol, pomiešal ich so starými veteránmi a voviedol ich do
  niekoľkých bezvýznamných bitiek s takým pokojom a s takou presnosťou, ako keby
  poriadal program na zábavný večierok.

Prvá takáto
  bitka sa strhla pri Culverovom vŕšku. Pri zásekoch, ťahajúcich sa pozdĺž cesty,
  bolo postavené delo a niekoľko sto strelcov bolo rozostavených pod vedením
  veliteľov, ktorí vedeli vylákať nepriateľa do útoku a nepustili ho už viac
  nazad.

Medzi
  mužstvom, ktoré bránilo záseky, boli aj Rolf a Quonab. Quonab mal už bojové
  skúsenosti z revolúcie, no Rolf ešte nedostal prvý krst ohňom a prežíval
  podobné chvíle ako väčšina ľudí, ktorí vidia blížiť sa nepriateľa v zomknutých
  radoch. Len čo sa nepriateľskí vojaci priblížili na dostrel, Rolfov veliteľ
  zakričal: „Páľ!“ Pušky zahučali, ale vzápätí priletela aj odpoveď. Guľky
  narážali do zásekov a hvízdali okolo uší. Muž vedľa Rolfa klesol s bolestným
  zakvílením; iný padol bez slova mŕtvy. Naokolo bolo počuť len rev, takže
  človeka chytala hrôza. Rolf už bol vtedy nervózny, keď prichádzal do tejto
  bojovej vravy. Teraz však bol priam ohromený, ruky a nohy sa mu triasli, bol
  skoro bez seba a nemohol odolať pokušeniu, aby sa neskrčil, keď okolo neho
  guľky hvízdali smrtonosnú pieseň. Vystrelil bez mierenia. Tu si jeden starý
  vojak všimol jeho bledú tvár i trasúce sa telo a položil mu ruku na plece:

„Drž sa,
  chlapče, drž sa! Strácaš hlavu,“ vravel mu vľúdnym hlasom. „Pozri, takto sa to
  robí!“

A pokojne
  zamieril, ale hneď nevystrelil, opäť pušku sklonil a vložil pod mušku vetvičku,
  aby sa trochu nadvihla. Potom si odpočinul a vystrelil s takým pokojom a
  rozvahou, ako keby bol na strelnici.

„A teraz si
  chvíľu odpočiň! Pozri na Quonaba! Vidíš na ňom, že to všetko už kedysi prežil.
  Každý jeho výstrel trafí.“

Rolf urobil,
  ako mu vojak poradil, a o niekoľko minút sa mu vrátila krv do tváre, ruku mal
  pevnú, celkom zabudol na nebezpečenstvo a myslel len na svoju prácu.

Keď už bolo
  zrejmé, že Briti sa chystajú zaútočiť, Američania sa rýchle a bezpečne utiahli
  do Halseyovho kúta, kde bol ďalší zásek, za ktorým očakávali svoj prvý krst
  ohňom stovky nováčikov. A scéna sa opakovala. Nepriateľ mal síce málo škody,
  ale Američania mali z toho všetkého veľký osoh, lebo dve-tri takéto ruvačky
  stačili na to, aby sa z bojazlivých nováčikov stali smelí vojaci, nepoznajúci
  strach pred bojom.

V tú noc Briti
  obsadili časť mesta, ktorá ležala severne od rieky Saranac, a začali ostreľovať
  opevnenia na druhom brehu. Nespôsobili však nepriateľovi vážne škody, lebo si
  mysleli, že mesto dobyjú hocikedy, a čakali na príchod svojho loďstva pod
  velením Downieho.

Boj o severnú
  časť mesta nebol vážny. Bola to iba časť Macombovho predbežného výcviku. Keď sa
  však Američania uchýlili za rieku Saranac, postŕhali za sebou všetky mosty,
  pozdĺž brehu vybudovali zákopy, chránené zásekmi, a pripravovali sa na
  húževnatý odpor.

Každý muž,
  ktorý vládal niesť pušku, stál v zákopoch. Aj chlapci, ešte školáci, utvorili
  500-člennú brigádu. Rozostavili ich na miesta, kde mohli uplatniť svoje
  skúsenosti z niekdajšej poľovačky na veveričky, a mohli byť tak osožní svojej
  napadnutej vlasti.

Briti si
  zatiaľ vystavali batériu oproti Brownovej pevnôstke. Tá stála na mieste, odkiaľ
  mohla síce spôsobiť veľmi málo hmotných škôd, no tým viac pôsobila na mravný
  stav vojakov. Devätnásteho bola batéria pripravená na krvavé dielo a mala začať
  paľbu na budúce ráno. No v ten večer prihodilo sa čosi celkom neobyčajného, čo
  ukázalo, akí chrabrí sú obrancovia starého Plattsburgu. Udatný Vermomčan,
  kapitán McGlassin, dostal od Macomba dovolenie, aby sa pokúsil o vyslovene
  sparťanský čin.

Vyhlásil, že
  potrebuje päťdesiat dobrovoľníkov na veľmi nebezpečnú prácu. Prihlásilo sa ich
  hneď tisíc. Vyzval teda všetkých, ktorí mali viac ako dvadsaťpäť rokov a menej
  ako osemnásť, aby sa vzdialili. Tak počet dobrovoľníkov klesol na tristo. Nato
  vyradil všetkých ženatých mužov a počet sa opäť o polovicu znížil. Potom
  nariadil, aby vystúpili všetci, ktorí fajčia – aký to bol hlboký filozof! – a
  zo zvyšku vybral si päťdesiat mládencov. Medzi vybranými bol aj Rolf. Potom im
  vysvetlil svoj plán. Išlo o náhly prepad novovystavanej batérie, o vpád
  päťdesiacich chlapov do tábora trinásťtisíc radových vojakov.

A znova
  vyhlásil: „Každý, kto chce, môže vystúpiť.“ Ale nik sa nepohol.

Dvadsiatim z
  nich, čo vedeli zaobchádzať s nástrojmi, dali kladivá a dláta na zneškodnenie
  diel. Rolf bol hrdý, že sa ocitol medzi nimi.

V tmavej
  búrlivej noci prekročili rieku Saranac. Rozdelili sa na dve skupiny a plazili sa
  tak, aby ich nikto nevidel, z dvoch strán k batérii. Neďaleko od nich spalo
  tristo britských vojakov, iba hliadky pozerali do tmy a lejaka.

Všetko bolo
  pripravené, keď sa ozval hromový hlas McGlassina: „Udrite spredu i zozadu!“ S
  revom, s búchaním kladív, s najväčším hurhajom, aký len vládali narobiť,
  vyrútili sa americkí chlapci do útoku. Briti boli dokonale prekvapení. Hliadky
  boli na mieste mŕtve a ostatní by boli prisahali, že ich prepadla celá
  Macombova armáda. Potom bolo počuť prenikavé zvonivé údery kladív. Do zápalných
  dier na všetkých delách povrážali americkí vojaci železné kliny, a tak vyradili
  delá z boja. Potom sa americkí bojovníci naraz obrátili, aby sa vyhli
  protiútoku, poskákali z opevnenia a vrátili sa do tábora; nestratili ani
  jedného muža.




80 Krvavý Saranac

Sir George
  Prevost nemal v úmysle dobyť Plattsburg, kým sa nezmocní jeho loďstva. Ale
  mravný účinok McGlassinovho útoku ho prinútil konať rázne. Rozhodol sa teda, že
  dostane mesto útokom – nepotrvá to hádam ani tri hodiny.

Ku každému
  mostu, tak isto ako ku každému brodu určil jeden pluk: jeden pluk mal zase
  prekročiť rieku pri Pikovej samote a iný asi tridsať kilometrov proti prúdu
  rieky, aby prenasledoval zvyšky utekajúcej armády.

Ešte toho
  istého rána zobudili sa obyvatelia mesta na silnú delostreľbu. Ťažké gule
  zabili niekoľko ľudí, rozborili niekoľko múrov a komínov, ale násypy ostali
  neporušené.

Všetci boli
  prekvapení, ako rýchlo strácali nevycvičení obrancovia strach pred delami. Aj
  školské deti, nevynímajúc ani dievčence, šli spokojne po svojom medzi
  hvízdajúcimi guľami, ktoré dopadali na múry a obloky a len zriedkakedy trafili
  niektorého prismelého strelca, prechádzajúceho sa hore po násypoch.

V britskom
  tábore sa diali veľké veci – pluky sa pohybovali a zaujímali nové stanovištia.
  Guľky z pušiek i delové gule ustavične padali na mesto. Až o desiatej hodine
  nastala krátka prestávka. Američania, od dedov až po školské deti, stáli s
  puškou v ruke a s mešcom guliek za opaskom. Medzi mládežou bolo vidieť bledé
  tváre a trasúce sa kolená, no nik nepomyslel na to, aby sa vzdal. Boli tam
  istotne mnohí takí, ktorí sa len v prvom návale vlasteneckého nadšenia
  postavili s puškou v ruke do bojových radov, a keď prišlo do tuhého, boli by
  najradšej bývali doma v bezpečí. No nikdy neodišli zo svojho miesta. Čosi im
  dodávalo odvahy.

Hoci boli
  násypy po celej dĺžke obsadené rovnomerne – na štyroch miestach boli bojovníci
  zhromaždení mimoriadne husto. Bolo to na opevneniach, ktoré chránili obidva
  mosty a brody. Sem postavili najlepších strelcov a medzi nimi bol aj Rolf s
  inými mužmi McGlassinovho oddielu.

Dosky z mosta
  povytŕhali a použili ich na spevnenie barikád pred násypmi. No trámy zostali na
  moste a oddiely postupujúcich červenokabátnikov sa ani nesnažili maskovať, že
  chcú prejsť po moste. Pušky vtedy strieľali najviac na sto metrov. Američania
  mali rozkaz nestrieľať, kým nepriateľ nepríde k dubovému háju, vzdialenému od
  hlavného mosta na sto metrov.

Briti sa
  blížili v dokonalom poriadku, ako na prehliadke. Bolo počuť povely mladého
  britského dôstojníka. Starým veteránom zo Španielska, Francúzska a Rýna to
  muselo byť asi čudné, keď mali bojovať s vojskom, reči ktorého dokonale
  rozumeli.

„Nestrieľať,
  kým nedám rozkaz!“

Červenokabátnici
  sa blížili poklusom a konečne prišli do stometrovej vzdialenosti.

„Pozor, mieriť
  nízko! Páľte!“ ozval sa McGlassmov hlas a za rachotu amerických pušiek
  nasledoval zmätok v britských radoch.

„Napred!“
  zvolal britský dôstojník a červenokabátnici sa vrhli k mostu. Ale streľba z
  násypov neprestávala.

Útočníci sa
  potkýnali o telá padlých.

„Napred!“ a
  chrabrý britský dôstojník skočil na stredný trám mosta, zamával mečom a hnal sa
  dopredu. V tej istej chvíli sa vytvorili tri rady mužov, každý na jednom tráme.

Boli len
  päťdesiat metrov od barikády a mali pred sebou päťsto pušiek. Prvý padol
  kapitán; dostal guľku do srdca a o chvíľu ho už unášala rieka. No tri rady
  Britov neprestajne postupovali aj v krupobití hvízdajúcich guliek. Bolo to, ako
  keď ovce idú na jatky. A predsa postupovali celú polhodinu bez zastavenia. Ani
  jediný muž sa nezastavil, ani neobrátil, hoci všetci vedeli, že idú na istú
  smrť. Ani jeden z nich sa nedostal k prostrednému pilieru a tých, ktorí klesli
  len zranení, zhltla rozvodnená rieka. Nikdy sa nikto nedozvedel, koľko
  chrabrých mužov sa v ten deň obetovalo. Veliteľ, ktorý dal rozkaz na útok, bol
  mŕtvy; taktiež druhý a tretí podveliteľ, a prv ako mohol prísť štvrtý, aby
  rozkaz zmenil, rieka sčervenela krvou nevinných – odvtedy ju nazývajú Krvavý
  Saranac. Pluk bol zničený a nebezpečenstvo bolo na čas odvrátené.

Rolf strieľal
  s ostatnými, ale pohľad na tieto jatky sa mu hnusil. Bola to taká príšerná
  robota, že bol rád, keď prišiel z veliteľstva posol s rozkazom, že ho tam
  potrebujú. A už o hodinu šiel cez jazero so správami a inštrukciami pre
  veliaceho dôstojníka v Burlingtone.




81 Bitka pri Plattsburgu

Rolf vesloval
  za bieleho dňa na svojom jednosedadlovom kanoe. Päť hodín tak plával, a keď
  začali vychádzať hviezdy, pristával v Burlingtone. Začul vyť zblúdeného psa.
  Šiel za zvukom a v najzastrčenejšom kúte prístavu našiel sedieť žalostne
  zavýjajúceho Skookuma.

Len čo zbadal
  Rolfa, ihneď zmenil správanie. Brechal, vyskakoval, vrčal, krútil chvostom,
  hlavou, mykal nohami a celým telom, behal dookola a hľadal niekde sliepku,
  ktorú by mohol skántriť na počesť tejto mimoriadne vzácnej príležitosti.
  Napokon zaskučal dlho a líškavo: v jeho zaskučaní bolo nepochybne plno
  dôverných noviniek pre toho, kto im rozumel.

Rolf hneď
  odovzdal svoje listiny. Boli to dobré správy, no nie radostné. Teraz záviselo
  všetko na McDonoughovi. Všetkých svojich mužov, ktorých nepotreboval, mal zrána
  vyslať do Plattsburgu. Na úsvite teda čakalo tisícpäťsto mužov na nalodenie.

V tú noc spali
  Rolfa Skookum v kasárňach. Len čo sa rozbrieždilo, zavreli psa na jeho veľké
  rozhorčenie do akejsi pivnice a vojsko sa začalo naloďovať. Museli plávať proti
  silnému severnému vetru. Na pltiach boli mocní veslári, no aj tak sa nedalo
  čakať, že by došli k cieľu skôr ako za päť hodín.

Keď boli v
  polovici cesty, začuli dunenie diel. Kanonáda sa stále zosilňovala, až znela
  bez prestania. Istotne sa rozpútala veľká lodná bitka, lebo Briti čakali len na
  severný vietor.

Veslári sa
  opreli o veslá a plte plávali rýchlejšie. Bratia sú v tiesni! Veslári si to
  uvedomovali, a preto sa ponáhľali zo všetkých síl. O hodinu už videli sťažne
  lodí, dym z diel, ale nič, podľa čoho by mohli zistiť výsledok boja.

Šlo o Albany,
  New York a Plattsburg, a preto veslári veslovali, veslovali a veslovali.

Delá hrmeli
  čoraz silnejšie, hoci už nie bez prestania. Teraz už veslári videli bojujúce
  lode iba vo vzdialenosti šiestich kilometrov. Z diel vystupovali mračná dymu,
  sťažne sa rúcali. Teraz videli všetko celkom zreteľne. Veslári stisli zuby a
  veslovali a veslovali.

Sir George
  počítal pri svojom útoku na Albany s jednou prekážkou: s McDonoughom. No ocitol
  sa ešte pred jednou – volala sa Macomb.

Priamy útok na
  Plattsburg by bol očividným mrhaním ľudskými životmi, veď mohli prejsť rieku
  povyše mesta a potom ho prepadnúť zozadu. Bolo ďalej celkom jasné, že keď
  pripláva britské vojsko a zničí americkú flotilu, bude pre bojujúce lode
  hračkou rozstrieľať mesto a nestratia pritom ani jediného muža. Priaznivý
  vietor umožnil Downieovi vyplávať z Isle au Noix a už aj sa blížil s napnutými
  plachtami k mestu. Vycvičení námorníci, ktorí dokonale ovládali každú loď a
  predstihovali McDonougha vo všetkom – okrem námorníckych skúseností – blížili
  sa sebavedome a iste.

McDonough tu
  urobil tri hlavné strategické ťahy. Zakotvil na sever od zátoky, aby každá loď,
  ktorá prichádzala od severu, musela sa prebiť jeho loďstvom; zakotvil blízko
  pri brehu, aby každá loď, ktorá by ho chcela napadnúť zboku, vystavila sa delám
  z pevnosti; ponechal vo svojich radoch iba jednu-jedinú voľnú medzeru, cez
  ktorú mohol nepriateľ prejsť, a v tej sa skrývalo pod vodou nebezpečné
  skalisko. To bolo jeho vnadidlo, ktoré viedlo do istej pasce. Potom zakotvil
  lode a usporiadal ich tak, aby sa mohli obrátiť ktorýmkoľvek bokom proti
  nepriateľovi.

Toho rána –
  11. septembra – bolo všetko pripravené, keď sa zjavilo usporiadané britské
  loďstvo, ktoré obchádzalo Cumberlandov výbežok.

Mladý veliteľ
  amerického loďstva sa v tej chvíli aj s celým mužstvom modlil. Udatný nepriateľ
  sa blížil, a kto z tých, čo ho dobre poznali, bol by pochyboval o tom, že aj on
  sa teraz nábožne modlí! Prvá britská strela zasiahla kurín na americkej lodi „Saratoga“.
  Z kurína vyletel bojový kohút, sadol si na delo, zatrepotal krídlami a
  zakikiríkal. Všetci námorníci sa zaradovali z tohto dobrého znamenia.

Nastal boj,
  neľútostný a hrozný, ľudské vášne sa rozpútali v celej sile.

Hneď na
  začiatku vplávala britská strážna loď „Lastovica“ do McDonoughovej pasce a
  uviazla na skalisku.

Britský
  veliteľ a všetci jeho dôstojníci padli. No delostrelecká paľba by bola
  dopomohla Britom k víťazstvu, nebyť McDonoughovej predvídavosti, že lode
  zakotvil tak, aby sa mohli otáčať. Keď bol jeden bok lode vyradený z boja, dal
  rozkaz obrátiť loď pomocou kotiev, lán a plávajúcich súdkov, aby mohli páliť
  delá na druhom boku.

Bola to vari
  najzúfalejšia delostrelecká bitka, akú vtedy svet videl. Z tristo mužov na
  britskej vlajkovej lodi vraj iba piati unikli bez zranenia; a na lodiach
  neostal jediný sťažeň. Za necelé dve a pol hodiny bol boj dobojovaný a britské
  loďstvo zničené.

Ďaleko na juhu
  plávali na pltiach vermontské oddiely so svojím generálom a Rolf bol medzi
  nimi. Pozorovali bitku s napätím, veď išlo o slobodu ich vlasti!

Bolo štvrť na
  dvanásť, keď delostreľba celkom stíchla. Vermontčania zamierili k brehu pre
  prípad, že by hádam bola potrebná ich pomoc, a rýchlo vystúpili. No o chvíľu
  zletela zo stožiara vlajkovej lode vlajka Spojeného kráľovstva a na jej mieste zaviala
  hviezdnatá vlajka Spojených štátov.

„Sláva bohu!“
  zašumelo na pltiach a nejedna vráskami zbrázdená tvár sa zaliala slzami.
  Susedia si stískali ruky; všetci boli veľmi dojatí – ale práve tak ako
  zhromaždenie hlboko dojaté netlieska, ani tu nik necítil potrebu prejavovať
  svoju veľkú radosť príliš hlasno a nápadne.




82 Výzvedy pre generála Macomba

Generál Macomb
  dobre vedel, že Sir George Prevost je opatrný a skúsený vojvodca. Strata
  loďstva ho istotne prinúti, aby zmenil celý svoj plán. Ale aká to bude zmena?
  Uhne stranou a zaútočí na Albany, alebo ustúpi do Kanady, či sa zákope pri
  Plattsburgu a bude čakať na posilu, alebo azda zaútočí na mesto a pokúsi sa
  opäť získať palmu víťazstva?

No nech už mal
  akýkoľvek plán, isté bolo, že ho uskutoční hneď. Macomb teda pozorne sledoval
  nepriateľský tábor. Nevidel však nič, čo by svedčilo o nejakých prípravách.
  Slnko zapadalo pod sivými mrakmi. Pre Macomba bolo nesmierne dôležité dozvedieť
  sa, kedy sa začne prvý významný pohyb nepriateľského vojska. Len čo sa zotmelo,
  zavolal si zopár najrýchlejších vyzvedačov. Všetci boli mladí a väčšina z nich
  bola z McGlassinovho oddielu. Rolf sa medzi nimi vynímal štíhlou postavou, no bol
  tu aj chlapec z Vermontu, menom Seymour, ktorý mal povesť najrýchlejšieho bežca
  zo všetkých.

Mali dve
  úlohy: v prvom rade zistiť, či Prevostova armáda naozaj ustupuje; druhou úlohou
  bolo vyzvedieť, ktorý pluk poslal hore po rieke Saranae, aby obišiel mesto.
  Každý z vyzvedačov mal odísť na to územie, ktoré poznal najlepšie. Niektorí
  išli na západ, iné hore riekou. Rolf, Seymour a Fiske, tiež Vermontčan, odišli
  za súmraku z Plattsburgu, zahli do Cumberlandskej zátoky a o deviatej pristáli
  na Point au Roche na severnej strane Treadwellovej zátoky. Tam schovali kanoe,
  dohovorili sa, že sa tu o polnoci zídu, a rozišli sa tromi rôznymi smermi na
  západ, aby sa dostali na cestu. Seymour ako najrýchlejší si vzal
  najvzdialenejší úsek. Rolf si vzal druhý. Dohodli sa na znamení: v lese húkanie
  sovy a pri vode kvíkanie potáplice; a s tým sa rozišli.

O pol hodiny
  prišiel Rolf na cestu. Bola prázdna a opustená. Zrazu sa však ozvala sova:

„Va-vá-va-vá

va-vá-va-vá

húúú-ou.“

Odpovedal
  posledným „húúú-ou“ a na to dostal ako odpoveď opäť celý spev. Mohla to byť aj
  sova, no skôr to bol človek, a istotne nie z jeho druhov, lebo tí by boli
  odpovedali iba: „húúú-ou“. Rolf sa nikdy nedozvedel, kto to vlastne volal; viac
  ho už nepočul.

Dlho sedel v
  tmavom kúte a pozoroval cestu. Konečne zazneli od Plattsburgu nejasné zvuky.
  Neskôr – oveľa bližšie – zarachotili dva výstrely. Rolf sa až neskoršie
  dozvedel, že to nepriateľ vystrelil na Fiska. Napokon sa ozval dupot koňa: dupi-dup,
  dupi-dup! Rolf vrazil hlboko do zeme nôž a rukoväť stisol pevne medzi zuby.
  Pôsobilo to ako zosilňovač zvuku, lebo teraz celkom zreteľne počul cválať koňa,
  no len asi po desiatich minútach ho mohol aj vidieť. Keď sa jazdec priblížil,
  Rolf začul zarinčať zbraň. Keď jazdec preletel povedľa, Rolf si už bol na čistom,
  že to bol britský dôstojník. No prečo tadiaľto cválal a kam mieril? Rolf, aby
  zistil smer jazdcovej cesty, bežal za koňom asi pol druha kilometra. Na
  neveľkom kopci zastal a načúval. Do nočného ticha sa ozývali tlmené, nenávidené
  zvuky: dupi-dup, dupi-dup!

Keď sa dupot
  pomaly strácal v diaľke, Rolf opäť zapichol nôž do zeme a jazdec ako keby sa
  bol priblížil ihneď o celý kilometer, lebo zreteľne bolo počuť: dupi-dup, dupi-dup!
  „Ide do Kanady, šťastnú cestu!“ uškrnul sa Rolf, ale či to bol iba posol, vyzvedač,
  alebo nočná hliadka, to nezistil.

Čakal opäť
  dlho, až asi pred jedenástou začul z juhu nové, teraz už silnejšie zvuky.
  Vrazil do zeme nôž, ktorý síce zosilnil zvuky, no rozoznať sa ešte nedali. Noc
  bola celkom tmavá, bezmesačná, mohol teda spokojne sedieť hoci aj celkom pri
  ceste. O dvadsať minút sa zvuky priblížili a o päť minút sa povedľa Rolfa
  prevalila čierna masa tiel. Tak ako ihneď spoznáš kočiša, keď otvorí ústa,
  nemôžeš sa zmýliť ani v anglickom dôstojníkovi. Podkovy cvendžali a napredu
  ktosi povedal: „Oui, parbleu, tous ce que je sais, ce’st par la.“ Bola to
  skupina asi tristo Britov s dvoma nákladnými vozmi a delami; viedol ich akýsi
  Francúz. Rolfovi sa zazdalo, že ten hlas už dakde počul. Hej, prisahal by na
  to, bol to Francois la Colle!

To, čo teraz
  zistil, bolo dôležité, ale nie rozhodujúce. Bolo jedenásť hodín.

O pomoci musí
  byť pri kanoe. Dal sa teda čo najrýchlejšie na cestu. Bola tma ako vo vreci a
  išlo sa mu ťažko, no orientoval sa podľa hviezd, ktoré prebleskovali medzi
  stromami. Keď bol už neďaleko schovaného kanoe, zavolal ako potáplica: „Hú-óó-ú-ó,
  hú-óó-ú-ó, hú-úúúú.“

Neprešlo vari
  desať sekúnd a dostal odpoveď:

„Hu-óó-o-ó

hú-hú.“

A o desať
  sekúnd sa ozval opäť Rolf:

„Hú-ú.“

Jeho priatelia
  už boli tu. Fiske mal prestrelené rameno. Najprv chceli ísť spolu do hlavného
  stanu oznámiť kusé správy a priviesť raneného druha. No Fiske bol iba ľahko
  ranený – mal iba neveľké škrabnutie. Čoskoro sa spamätal. Upozornil ich na to,
  že dostali rozkaz, aby získali podrobné správy o pohybe nepriateľov. Dohodli sa
  teda, že Seymour odprevadí Fiska a podá hlásenie o tom, čo doteraz videli, a
  Rolf sa vyzvie podrobnosti.

Okolo jednej
  bol znova na kopci, z ktorého videl nočného jazdca, oddiel koní a diel. Ako tak
  čakal, začul zo severu podobné zvuky ako vtedy; strácali sa v diaľke a iné sa
  opäť približovali. O hodinu sa z tmy vynorili jazdci a vozy. Bolo ich viac ako
  po prvý raz. Kolesá vozov škrípali na tvrdej ceste. Sú tu iba dve možnosti:
  alebo Briti ustupujú do Kanady, alebo sa sťahujú k prístavu Chazy, kde budú pod
  ochranou severného vetra, v bezpečí pred McDonoughom a môžu si pokojne
  zozbierať zásoby a posily, ktoré budú potrebovať pre útok na suchu. Pravda,
  presvedčiť sa o tom mohol len na jednom mieste, na križovatke ciest v Chazy.
  Rolf sa teda pustil do Chazy, vzdialenej desať kilometrov.

Oddiely, ktoré
  šli pred ním, tiahli priemernou rýchlosťou päť kilometrov za hodinu. Rolf
  napredoval rýchlosťou osem kilometrov za hodinu. O dvadsať minút oddiely
  dohonil a ich pomalý postup ho uviedol do rozpakov. Čo robiť? Prejsť popri nich
  v tmavom lese bolo skoro nemožné. Musel sa teda uspokojiť s tým, že šiel pár
  krokov za nimi. Raz či dva razy, keď jedna skupina trochu zaostala, ocitol sa v
  nepríjemnej blízkosti vojakov a začul úryvky ich rozhovoru.

Dozvedel sa,
  že armáda ustupuje. No boli to iba dohady neinformovaných vojakov. Rolf musel
  potlačiť nedočkavosť a tackal sa za vojskom. Naraz jeden z vojakov ostal
  pozadu, lebo si chcel zapáliť fajku. Skoro vrazil do Rolfa, a keď zbadal tmavú
  postavu, spýtal sa so zreteľne škótskym prízvukom:

„Hej, kamarát,
  nemáš zápalku?“

Rolf
  napodobnil škótsky prízvuk, ktorý sa naučil od zajatcov, a riekol:

„Nemám,
  nefajčím.“

A zostal
  pomaly pozadu.

Prešli opäť
  dve hodiny. Došli až k Chazy, prešli križovatku a tiahli priamo na sever.
  Nebolo teda viac pochybností: armáda ustupuje do Kanady! Rolf sedel za plotom a
  počúval dupot koni a rinčanie zbraní – až kým zvuky nestíchli na severe.

Doteraz videl
  asi tristo mužov, no musí ich tadiaľto prejsť aspoň trinásťtisíc. Sedel teda a
  čakal. O pol hodiny počul približovať sa nový oddiel, oveľa početnejší. Uzrel
  niekoľko lampášov, hompáľajúcich sa na vozoch. Prikrčil sa k plotu, no ten bol
  nízky a veľmi riedky, ťažko sa mohol za ním schovať. O kúsok ďalej stál známy
  dom sudcu Hubbella. Hustý plot ho obklopoval zo všetkých strán. Ponáhľal sa ta
  a o minútu bol v bezpečnom úkryte, z ktorého mohol pozorovať blížiace sa
  vojsko. Podobalo sa predošlému, ale bolo ho oveľa viac. Bol to nebodaj celý
  pluk, a keď bola celá dedina plná, plukovník zvolal: „Stáť!“ a dával nejaké
  rozkazy. Jeden z vojakov prišiel k plotu a chcel si z neho odlomiť kus latky na
  palivo, ale dôstojník ho odohnal. Vojaci si našli iné palivo, najmä koly,
  pripravené na stavbu plotov, a rozložili na ceste a na blízkej lúčke ohne. Rolf
  sa teda dostal opäť do pasce, lebo o dve hodiny malo svitať. Najjednoduchšie by
  bolo ukryť sa v dome. Priplazil sa k stene a zaklopal na okno pani Hubbellovej.
  Časy boli zlé a slabé zabúchame dobrú ženu hneď zobudilo. Neraz k nej takto
  prišiel manžel.

„Kto je?“
  spýtala sa a nadvihla záclonu.

„Rolf
  Kittering,“ zašepkal. „Vás dom je obkľúčený vojskom. Môžete ma schovať?“

Vraj či ho
  môže schovať? Ktože by si vedel predstaviť americkú ženu, ktorá by v takej
  chvíli povedala „nie?“

Rolf ticho
  vošiel.

„Čo nového?“
  spýtala sa. „Vravia, že McDonough zvíťazil na jazere, ale Plattsburg vraj
  padol.“

„To nie je
  pravda; Plattsburg je v bezpečí. McDonough zajal celé loďstvo. Dal by som hlavu
  na to, že sa celá britská armáda vracia do Kanady.“

„Vďaka bohu,
  vďaka bohu,“ povedala žena vrúcne. „Vedela som, že sa tak musí stať. Všetky
  ženy sa tu u mňa schádzali vždy ráno i večer a spolu sme sa modlili za
  víťazstvo. Ale… pst!“ Položila si prst na ústa, ukázala hore na schody a
  zašepkala: „Britský dôstojník!“

Zaraz
  priniesla dve prikrývky a zaviedla Rolfa na pôjd. Celkom hore, pod samým
  krovom, bola malá komôrka so všakovým haraburdím. Tam Rolf rozprestrel
  prikrývky, vystrel si unavené nohy a ruky a čoskoro tvrdo zaspal.

Na úsvite
  zajačali poľnice a tábor ožil. Dôstojník, ktorý sa usalašil v dome, vstal a
  postavil sa na verandu na stráž. Chránil dom, aby doň nevtrhli vojaci. Ostatní
  dôstojníci sa k nemu pridali. Pani Hubbelová zatiaľ chystala raňajky. Nakoľko
  Rolf mohol zo svojho miesta počuť, dôstojníci ich zjedli mlčky. Zaplatili za raňajky,
  postavili sa na čelo svojich oddielov a odpochodovali na sever. Jedného
  dôstojníka nechali na stráži na verande.

Naraz Rolf
  začul na pôjde tiché kroky. Dvere sa otvorili a zjavila sa pokojná, pekná tvár
  pani Hubbellovej. Povzbudivo kývla hlavou a položila na zem šálku kávy, kus
  chleba, misku kaše s mliekom. Len tí, čo celý deň cestovali a hladovali, vedia
  si predstaviť, ako Rolfovi chutilo.

Z vetracieho
  okienka na streche mohol Rolf dobre vidieť na cestu oproti. S prekvapením
  videl, že celá armáda tiahne preč so všetkými zásobami a muníciou. Boli to
  chrabrí vojaci – no na prvý pohľad bolo vidno, že je to skľúčená, porazená
  armáda, ktorá je na úplnom ústupe.

Skončila sa
  bitka o mesto Plattsburg – bitka, v ktorej ani neprišlo k boju, lebo duch
  McDonougha sa vznášal nad zemou i nad vodou a britský generál to vycítil
  rovnako ako americkí strelci, práve vo chvíli, keď vlajka spojeného kráľovstva
  zletela zo sťažňa vlajkovej lode.

Sir George
  Prevost sa musel teraz neodkladne rozhodnúť. Mohol si vynútiť prechod cez
  Saranac a tiahnuť na Albany, no odrezal by si tak cestu k zásobovaniu a musel
  by sa pri zásobovaní vojska spoľahnúť iba na to, čo mu poskytne nepriateľská
  krajina. Deň čo deň schádzali z hôr nové oddiely strelcov. Kým by sa dostal k
  Albany, mohlo ich byť viac ako celé jeho vojsko, a čo potom? Kým Veľká Británia
  nepošle nové vojsko a nové loďstvo, musí znášať osud porazeného generála.
  Prevost nemal chuť ani ostať na mieste, ani tiahnuť na Albany. Osem hodín po
  McDonoughovom víťazstve dal o jedenástej hodine v noci rozkaz na ústup do
  Kanady.

Aby každý
  pohyb zostal utajený, nevykonal až do západu slnka v tábore nijaké zmeny.
  Obyvatelia obkľúčeného mesta nesmeli nič tušiť, veď iste by sa s radosťou
  pustili prenasledovať porazenú armádu. Až ráno, keď už vojsko bude v bezpečí za
  hranicami, môžu sa to dozvedieť.

Bol to
  dokonalý plán a iste by sa bol podaril, keby bystrý britský generál nebol mal
  proti sebe rovnako bystrého amerického veliteľa.

Ako dychtivo
  hľadel Rolf na cestu, ktorá viedla k Chazy! Čo to znamenalo pre vlasť! Túžil
  mať krídla, aby priniesol svojim radostnú správu! Ani nie o tri hodiny by mohol
  všetko hlásiť svojmu veliteľovi.

Pozeral na
  ustupujúceho nepriateľa s povýšenosťou víťaza. Takmer na konci kolóny šla
  skupina dôstojníkov, celá v zlate a purpure. O čo bojovnejšie a vznešenejšie
  vyzerali než zle oblečení strelci z Vermontu a neotesaní poľovníci z Adirondacksu!
  O čo krajší je železný kord posádzaný drahokamami než šabľa z obyčajnej ocele!

Pani
  Hubbellová stála vo dverách, keď šli popri jej dome. Všetci jej zdvorilo
  zasalutovali. Dôstojník, ktorý stál pri jej dome na stráži, dostal rozkaz, aby
  sa pripojil k svojmu oddielu. Prívetivá pani im zakývala na rozlúčku slameným
  klobúčikom a nevedela sa zdržať, aby sa nespýtala:

„Moja
  predpoveď sa splnila, sir George! Čo bude s tými peňaženkami?“

Rolf svoju
  hostiteľku nevidel, no počul jej hlas a videl prekvapujúci účinok jej slov.

Britský
  generál zastavil koňa.

„Slovo
  gentlemana zaväzuje, madame,“ povedal. „Každý dôstojník nech hodí svoju
  peňaženku k nohám tejto dámy!“ A sám im dal príklad. Dvanásť úderov
  zacvendžalo, dvanásť dôstojníkov zasalutovalo a odchádzalo bez peňaženky. Asi
  tisíc dolárov v zlate ležalo pri nohách sudcovej manželky a jej potomkovia si o
  tom rozprávajú ešte aj dnes.




84 Rolf odhalí pascu

Rolf už vedel
  všetky podrobnosti, ostávalo mu iba oznámiť ich v Plattsburgu. Zo svojho úkrytu
  napočítal desať plukov. Zadné hliadky prešli o desiatej hodine. O jedenástej
  vyšla pani Hubbellová na výzvedy a oznámila, že na všetkých stranách, kam len
  dovidela, je ticho a pokoj.

Rolf teda
  opustil jej pohostinný dom a zamieril k Plattsburgu, ktorý bol vzdialený vyše
  dvadsať kilometrov. Odpočinutý a silný bežal so správou o víťazstve; preniklo
  ho nadšenie z rýchleho behu, z pocitu mladosti, sily, z bystrých nôh a tešila
  ho i myšlienka, že má povesť dobrého bežca. Najprv šiel krokom, no čoskoro
  začal klusať. Ešte nebolo ani poludnie a už mal za sebou desať kilometrov.

Vtom začul v
  diaľke streľbu; zastal a hneď pochopil, že to nastala prestrelka medzi jeho
  ľuďmi a britským oddielom, ktorý bol vyslaný na západ, aby držal horný Saranac.

Bol verný
  svojej úlohe vyzvedača a považoval si za povinnosť zistiť, kde je prestrelka a
  koľko je tam vojska. Z koruny košatého stromu videl v diaľke červenokabátnikov,
  roztrúsených na veľkej čistinke. O chvíľu však zmizli v lese. Zavše zahrmela
  namiesto prestrelky salva. Potom bolo opäť ticho. Konečne sa zjavila na ceste
  asi vo vzdialenosti kilometra neusporiadaná skupina červenokabátnikov. Išli
  rýchle, očividne ustupovali a približovali sa ta, kde bol schovaný Rolf. Rolf
  videl, že na vrcholku kopca, cez ktorý viedla cesta, sa červenokabátnici
  znenazdajky vrhli k zemi a vytvorili veľmi nebezpečnú zálohu, zatiaľ čo
  kilometer za nimi sa cez horu náhlili mužovia v rovnošatách, ktoré mu boli také
  drahé. Zahnali nepriateľa na útek – no vycvičené vojsko sa čoskoro spamätá, ak
  má rozvážneho veliteľa. Keď Briti uvideli v hlbokom úvoze amerických vojakov,
  zaradovali sa, že majú skvelú príležitosť pomstiť sa im za porážku. Obrátili sa
  ako rozzúrené diviaky. Američania ani len netušili, že nepriateľ je nablízku.
  Boli akoby omámení víťazstvom. Zdalo sa, že zabudli na zvyčajnú ostražitosť,
  lebo bežali po úzkej ceste v zomknutých radoch a o chvíľu sa mali dostať medzi
  dve strmé skalnaté steny. Bola to smrteľná pasca. Rolf pochopil, že ich musí za
  každú cenu vystríhať. Zliezol zo stromu a utekal, čo mu nohy stačili, k pasci.
  Nablízku bol iba jediný kopec – Beekmanova vyvýšenina.

Vyskočil na
  vysoký peň, na ktorom ho mohli dobre vidieť aj z diaľky, a kričal ako divý: „Choďte
  naspäť, choďte naspäť! Záloha, záloha!“ Zároveň vystrel ruky vysoko nad hlavu a
  obrátil ich dlaňami k priateľom, čo bolo dávno dohodnutým znamením pre povel: „Naspäť!“

Američania sa,
  pravda, nedali dva razy vyzývať. Ako vyplašení vlci zmizli v najbližšej húštine.
  Neškodná salva výstrelov preletela im ponad hlavy, Rolf zoskočil z pňa a
  utekal, ako len vládal.

Zopár Britov,
  ktorí priam šaleli od zúrivosti nad prezradenou ľsťou, rozbehli sa za Rolfom a
  v behu si nabíjali pušky. Rolf sa vrhol do hustého jelšového močariská;
  spoliehal sa na svoje rýchle nohy a utekal cez húštiny a po riedkom bahne ako
  divý. Vedel, že ho červenokabátnici na takomto mieste nebudú ďaleko
  prenasledovať, a potešovala ho aj myšlienka, že priatelia sú nablízku. Ale
  jelšová húština sa skončila a nasledovalo prázdne pole. Vtom začul za sebou
  zaprašťať krovie. Pustil sa po malej dolinke, na konci ktorej sa začínal hustý
  les. To však bola osudná chyba. Len čo prešiel na nechránené miesto v dolinke,
  na kopci treslo niekoľko výstrelov a Rolf padol na tvár, akoby bol doňho udrel
  blesk.

Keď spadol,
  bolo okolo poludnia. Ležal v bezvedomí asi hodinu, a keď precitol, bol ešte
  vždy v dolinke, celkom opustený. Červenokabátnici asi zutekali a americkí
  chlapci ich niekde naháňali. Tvár mal celkom zakrvavenú, kabát roztrhaný a celý
  postriekaný krvou. Z prederavených nohavíc mu cícerkom tiekla krv. Hlava ho
  bolela, a okrem toho zistil, že pravou nohou nemôže ani hnúť. Bola prestrelená
  pod kolenom. Dve ďalšie guľky ho zranili na ruke a na hlave, posledná ho omráčila,
  ale ináč mu neublížila.

Dlho ležal
  pokojne a čakal, že mu niekto z priateľov príde na pomoc. Chcel zakričať, no
  nemal dosť sily. A tu si spomenul na stĺpce dymu, ktoré ho kedysi zachránili,
  keď zablúdil v lese. Vybral z vrecka kresadlo a ocieľku a začal zapaľovať oheň.
  No drobné triesky, ktoré dookola ležali, boli po nedávnom daždi mokré. Neďaleko
  na svahu videl suchý peň borovice. Mohol by z neho naštiepať suchých triesok.
  Chcel vytiahnuť nôž – ale beda! Puzdro bolo prázdne.

Keby bol Rolf
  o štyri roky mladší, iste by si teraz zúfal a plakal. Veď ktože by pokojne
  zniesol toľko nehôd? Ako teraz zavolať priateľov – bez pušky a bez noža?

Natiahol si
  zmeravené údy tak, aby ho čo najmenej boleli, a chvíľu celkom ticho ležal.
  Septembrové slnko mu zohrievalo chrbát. Trápil ho smäd a len asi tridsať metrov
  od neho žblnkal potôčik. Rolf sa horko-ťažko dovliekol k životodarnej vode a
  napil sa tak, že už viac nevládal. Potom si odpočinul, umyl si hlavu a ruky a
  začal sa plaziť nazad na výslnie. Ale slnko zatiaľ zapadlo za blízky kopec.
  Malá dolinka bola v tieni a doráňané mládencovo telo sa triaslo v
  zimomriavkoch.

Mozog mu
  obletovali tiene, no rozpamätal sa na jeden z výrokov starého Si Sylvanna:

„Ťažkosti sú
  iba na to, aby si vypäl všetky sily. A keď už urobíš všetko, čo len vládzeš,
  zachovaj pokoj a čakaj! Všetko sa ešte môže dobre skončiť!“ Hej, tak vravieval
  starý zálesák, ale teraz humor jeho slov priam bolel.

Slnko pomaly
  zapadalo. Zdvihol sa večerný vietor, hodiny sa pomaly vliekli, až napokon
  prikvačila tma.

Trpel už
  priveľa – zdalo sa, že čaša jeho utrpenia je plná po samý okraj. Bol
  dokaličený, zomieral od zimy, bez pomoci, bez vyhliadky na záchranu. Čakalo ho
  iba zdĺhavé umierame.

Na chvíľu
  zabudol na všetko okolo seba.

Keď sa
  prebudil, svietili hviezdy. Bol stuhnutý od zimy, ale myseľ mal celkom jasnú.

‚Toto je
  vojna,‘ rozmýšľal, ‚a sám boh vie, že my sme ju nevyvolali.‘ A uvažoval ďalej: Keď
  som šiel dobrovoľne slúžiť vlasti, ponúkol som jej svoj život. Zomriem, ak bude
  treba, ale takto by som nechcel. A blahodarné bezvedomie mu opäť zahalilo
  myseľ.

Bol však z
  húževnatého koreňa. Iskra jeho života sa nedala tak ľahko udusiť. Chvíľami
  zhasínala, chvela sa, ale potom sa opäť rozhorela plameňom. V chladnej temnej
  hodine rannej, keď lampka života blikotá najnebezpečnejšie, prebudil sa na
  sladkú, milú hudbu: brechal pes. O minútu ho počul už bližšie, potom celkom
  blízko a vtom už aj Skookum, ten milý, verný a veselý Skookum, skákal okolo
  neho a bláznivo hafkal na mihotavé hviezdy.

Neďaleko sa
  ozval ľudský krik, ktorý stále vzrastal, a Skookum brechal a brechal.

Z blízkej
  húštiny vyšiel muž. Kľakol si na zem, položil ruku na čelo a srdce umierajúcemu
  druhoví. Ten otvoril oči, muž sa sklonil nad jeho tvár a povedal mäkko:

„Nibowaka! To
  som ja, Quonab.“

V ten večer,
  keď sa do Plattsburgu vrátili víťazné oddiely, našli v meste šťastných,
  naradovaných ľudí. Láska otvárala srdcia a ľudia si rozprávali dojímavé príbehy
  z posledných dní; hovorili o kritických chvíľach, o prezieravosti vodcov a o
  rozličných okolnostiach, ktoré priam zázračne rozhodli o šťastnom výsledku boja
  a vrátili obrancom vlasti ich pôdu. Hovorilo sa aj o prenasledovaní utekajúceho
  zadného voja, o striehnúcej zálohe na kopci a o tom, ako sa v poslednej chvíli
  zjavil americký vyzvedač, ktorý svojich vystríhal – až napokon zazneli výstrely
  a vyzvedač naraz zmizol…

Veselý Seymur
  a mlčanlivý Fiske tiež rozprávali o svojej výprave za ustupujúcim nepriateľom.
  A všetci sa pýtali: „Kde je Rolf Kittering?“ Táto otázka sa chvela všetkým na
  perách, až napokon jeden z vojakov vytiahol nôž, ktorý mal na rukoväti vyryté
  písmená: R. K.

Tu sa zdvihol
  indiánsky vyzvedač Quonab, uprene pozrel na nôž a rýchle vyšiel z izby. O tri
  minúty stál pred generálom Macombom. Nevravel veľa, ale každé slovo mu
  vychádzalo priam zo srdca.

„To je môj
  chlapec, Nibowaka; to je Rolf. Srdce mi to vraví. Dovoľte mi, aby som šiel za
  ním. Cítim, že sa modlí, aby som k nemu prišiel. Dovoľte mi odísť, generál.
  Musím ísť k nemu.“

Len veľký
  človek vidí do srdca muža, ktorý málo rozpráva. „Choď, ale ako ho chceš v noci
  nájsť?“

„Ugh, ja ho
  nájdem.“

A Indián
  ukázal na psa s nastavenými ušami, ktorý sa mu plazil za pätami.

„Prajem ti
  veľa úspechov! Bol to náš najlepší vyzvedač,“ povedal generál, a keď Indián
  vychádzal, ešte dodal:

„Zober si
  niekoľko ľudí a toto,“ a podal Indiánovi veľkú poľnú fľašu.

A tak na
  úsvite, keď Rolf prišiel opäť k sebe, zistil, že leží na nosidlách, ktoré nesú
  traja vyzvedači, jeho priatelia. Skookum bežal vpredu a nazízal napravo i naľavo,
  či tam azda nie je dajaká pasca.

A tak vrchol
  nešťastia, zúfalstva a jediná vec, čo poburovala jeho ducha – strata noža –
  táto najhoršia nehoda bola kľúčom k ďalšiemu životu, zlatou reťazou, čo ho
  vytiahla z čiernej jamy zúfalstva.




85 Nemocnica, zajatci a domov

Boli by
  potrebovali vozy a bričky, ale cesta tu bola hrboľatá, a tak sa všetci traja
  striedali v nesení nosidiel, až napokon priniesli raneného k jazeru. Tu už
  čakalo kanoe, mäkko vystlané trávou, a o dve hodiny už bol Rolf v Plattsburgu v
  nemocnici. Nohu mu ihneď ošetrili, rany vymyli,: zohnal sa, umyl a najedol. A
  keď ranné slnko zasvietilo do miestnosti, panoval v nej pokoj a mier.

Prišiel aj
  generál a chvíľu si u Rolfa posedel. Jeho slová boli radostnou odmenou za
  utŕžené rany. Aj McDonough navštívil nemocnicu, porozprával sa s ranenými a z
  jeho priateľských slov a z celej osobnosti žiarilo čosi teplého, čosi
  povzbudzujúceho. Odohnal smrť od nejednej postele, kde život už hádam
  dohasínal, kde duša kráčala už napoly v temnotách.

Nikto v meste
  nechcel akosi veriť, že je už po vojne. Ale nikto v meste nepochyboval o tom,
  že spravodlivá vec jeho vlasti zvíťazila.

Tri týždne je
  pre mladého muža dlhý čas, ale raneným spríjemňovali život mnohé radosti.
  Prichádzali panie z mesta, čítali im z kníh a zabávali ich rozhovormi. Z frontu
  dochádzali stále nové správy. Aj na šírom mori dosiahli Američania niekoľko
  víťazstiev. K Rolfovi prichádzali kamaráti na návštevu. Seymur, najrýchlejší
  vyzvedač, veselý a bujarý ako vždy, túžil po divadle a zachcelo sa mu piť voľný
  život plnými dúškami. Prichádzal aj mlčanlivý Fiske a McGlassin so svojím prostým,
  ale zato živým humorom; boli to jasné, radostné chvíle. Ale prišli aj iní,
  napríklad ružolíca vermontská matka, ktorej zahynuli traja synovia pri
  McDonoughových delách. Rozprávala o tom tichým, miernym hlasom ako človek,
  hovoriaci o svojich najväčších poctách. Áno, tešila sa, že jej boh dal takých
  troch synov, a velebila deň, keď ich mohla položiť na oltár vlasti. Keby len
  bola anglická vláda vedela, že v Amerike vládne takýto duch, iste by si bola
  položila otázku: Aký zisk máme z toho, keď aj vyhráme niekoľko bitiek a
  vypálime niekoľko miest? Je to malý a prchavý zisk, lebo je na svete vec, ktorú
  nepremôže nijaká armáda, nijaké loďstvo ani zákony, nijaká moc zemská či
  pekelná! A to je duch týchto ľudí, hodnota ozaj trvácna a cenná, duch takých
  ľudí, ako bola vermontská matka, statočná, silná, hrdá žena, ktorá i svoj krutý
  žiaľ znášala radostne.

Ale priatelia,
  čo k Rolfovi prišli, opäť odišli. No boli dvaja návštevníci, ktorí skoro nikdy
  neodchádzali – štíhly Indián pružného kroku a akýsi žltý tieň, čo sa mu vždy
  ťahal za pätami: nie príliš obľúbený, vrčiaci, bystrý, ktorý zúrivo strážil
  územie, ohraničené štyrmi nohami Rolfovej postele.

Quonab spával
  na nemocničnom dvore, prikrýval sa ľahkou prikrývkou a jeho každodennou
  dobrovoľnou úlohou bolo strážiť chorého a rozmanitými fígľami ho nútiť, aby
  viac jedol.

Vojenských
  povinností teraz nebolo, a tak sa Quonab zavše vybral do lesa zastreliť zopár
  prepelíc. Skookum, pravdaže, šiel vždy s ním a vášnivo vyhľadával vtákov na
  stromoch a havkal pod stromom tak dlho, kým len neprišiel Quonab s lukom a
  tupými šípmi a nenapchal zostrelených vtákov do poľovníckej torby. A tak náš
  invalid mal pri posteli vždy chutnú čerstvú hydinu.

Rolf sa rýchlo
  zotavoval, o týždeň už jedol s veľkou chuťou, dobre spal a mocnel. Raz za
  jasného úsvitu, ktorý bol prísľubom nádherného východu srnka – vypožičal si
  Indián od bubeníka bubon, vystúpil na najvyššiu skalu nad jazerom a zahľadel sa
  k belasým horám. Na malý ohník nasypal trochu tabaku. Potom jednou paličkou
  zľahka udieral na bubon, zadíval sa k oblohe za tenučkým prúžkom obetného dymu
  a spieval rodným nárečím:

Otče, pálim
  tabak, na tvoju česť pálim ho.

A spievam,
  lebo aj moje srdce spieva.

Pri Rolfovej
  posteli raz veselo besedovali aj ľudia, ktorí sem prišli z východnej časti
  krajiny. Rolf počul rozprávať o osude rodín, žijúcich v horách, o strastiach
  sŕdc pri brehoch vzdialených jazier a riek, o ufúľaných, bucľatých deťoch so
  zlatými hlávkami, ktoré túžobne očakávajú návrat otca alebo brata z vojny. Ženy
  si prišli po mužov, matky po junákov, aby doma pod ich starostlivosťou opäť
  nadobudli síl. A jeho srdce sa vytrvale vracalo k farme na brehu prekrásneho
  Georgeovho jazera.

Prešli dva
  týždne a mohol sa posadiť. O tri týždne už krivkal po izbe, a keď bolo pekne a
  teplo, chodil už o palici po meste.

V meste sa
  zoznámil so zajatcami. Starostlivo ich strážili, bolo ich niečo vyše sto. Keď
  tak na nich pozeral, mal veru všelijaké pocity. Držať ľudí za mrežami sa mu
  zdalo neamerickým – no uvedomil si, že ich treba strážiť, aby sa nijako nemohli
  vrátiť k nepriateľovi a aby ich mohli vymeniť za svojich.

Zajatci boli
  väčšinou príjemní, láskaví ľudia, veľmi veselí a iba niektorí z nich boli
  zachmúrení a suroví.

Keď prišiel do
  tábora po druhý raz, prihovoril sa mu známy hlas: „Dobré zdravie, Rolf! Comment
  ca va?“ Bol to Francois La Colle. A Rolfovi sa zovrelo srdce nad týmto smutným
  stretnutím.

„Pomôžeš mi
  stadiaľto, Rolf? Všakže?“ šepkal Francúz a významne zažmurkal. „Na La Riviére
  mám sedem deťúreniec, nemajú múky a myslia, že tato je mŕtvy.“

„Urobím pre
  vás, Francois, čo len budem môcť.“ Rolfovi sa stiahlo hrdlo od trpkosti a slzy
  sa mu drali do očú, keď si predstavil opustený domov. A v duchu ešte raz začul
  hvižďať guľku, ktorú mu tento Francúz úmyselne vystrelil ponad hlavu. – „Ale,“
  dodal Rolf rozochveným hlasom, „nemôžem predsa pomôcť k úteku nepriateľovi
  svojej vlasti!“

Potom sa Rolf
  poradil s McGlassinom. Vyrozprával mu príbeh pri mlyne, a McGlassin, ktorý mal
  nielen mocné široké ramená, ale aj dobrácke široké srdce, vžil sa do celej
  situácie, zašiel za generálom Macombom a predniesol mu svoju žiadosť tak
  naliehavo, že Francois o šesť hodín opúšťal zajatecký tábor so sprievodným
  listom, s ktorým mohol bezpečne prejsť cez bojovú líniu do Kanady.

A ešte jedného
  človeka Rolf spoznal medzi zajatcami. Bol to starý muž – najstarší zo všetkých
  zajatcov. Mal vpadnuté líca, neistý pohľad a tmavočervenú tvár s bielou bradou
  a dlhými fúziskami. Nespoznal Rolfa, ale ten na prvý pohľad vedel, kto je to:
  bol to Micky Kittering. V prvom roku vojny šťastlivo utiekol z väzenia a
  pripojil sa k nepriateľskej armáde. Rolfovi prebehli zimomriavky po chrbte, keď
  videl, akým biednym tvorom sa stal jeho strýc. No pomôcť mu nemohol. Keby bol
  dal najavo, že ho pozná, zaobchádzali by so strýkom tak, ako sa na odrodilca
  patrí. Teraz s ním zaobchodili pre jeho starobu mimoriadne dobre a Rolf ho
  neraz obdaroval tabakom.

Po prvom
  veľkom víťazstve nad nepriateľom prepustili veľkú časť najatej milície. Zostalo
  iba toľko mužstva a vyzvedačov, koľko stačilo na obranu pevnôstky a stráženie
  zajatcov. Deň čo deň sa mužovia, ktorí odchádzali k svojim, radostne lúčili s
  ostatnými. A to, čo v Rolfovej duši už dávno, dávno tlelo, prepuklo teraz plnou
  silou. Zašiel na veliteľstvo.

„Generál,
  mohol by som dostať dovolenku, aby som sa pozrel,“ – chvíľu zaváhal – „domov?“

„Nevedel som,
  Rolf, že máš domov. Ale, pravdaže, dám ti dovolenku, na mesiac, s plným platom.“

Champlainovo
  jazero je jazerom dvoch vetrov. Po šesť mesiacov duje severák a druhých šesť
  mesiacov vanie vietor z juhu. Iba zriedkakedy sa vyskytnú maličké výkyvy.

Na druhý deň
  ráno letelo po jazere na juh kanoe, z brezovej kôry, hnané silným severákom.
  Rolf ležal na dne, Quonab kormidloval a Skookum havkal vpredu.

O dva dni boli
  v Ticonderoge. Tam ľahko zohnali niekoľko ľudí, ktorí im pomohli preniesť
  náklad cez pereje, a na tretí deň zvečera už Quonab navliekal Skookumovi povraz
  na krk, lebo pristávali pri Hendrikovej farme. Keď otvorili dvere, celá rodina
  sedela za stolom.

„Nevedel som,
  že máš domov,“ povedal generál. Keby len videl, ako privítali našich hrdinov!
  Vojnový duch, letiaci krajinou, je pre ňu požehnaním i kliatbou zároveň. Každé
  srdce bolo ešte otrasené hrôzami vojny, a keď Van Trumperovci uvideli svojho
  hrdinu, že krivka o palici, celkom sa rozcitliveli. Láska, ľútosť, pýcha aj
  súcit zároveň napĺňal ich duše. „Ich brat, ich syn sa vrátil, ranený, ale
  zocelený a preslávený.“ Hej, Rolf mal domov a bol tak nevýslovne šťastný, že
  vybozkával všetkých, aj Annettu, na rozpálené líčka a na oči, hoci to draho
  zaplatil, lebo Annetta sa mu potom po niekoľko dní placho vyhýbala.

Starý Hendrik
  bol celý preč od radosti. „Ó, aký som šťastný! To je dobré! Kde je ten pes?
  Ech, neuväzujte ho, nech si nejakú tú sliepku chytí, nech sa tiež teší.“

„Pani
  Trumperová,“ ozval sa Rolf, „povedali ste mi, aby som k vám prišiel, keby som
  bol náhodou zranený. Tak teraz som prišiel a priviezol som plný čln vecí, keby
  som nemohol pracovať na poliach.“

„Ale, milý
  chlapče, tie veci ste naozaj nemuseli nosiť, veď dobre viete, že vás tu máme
  všetci radi a kedykoľvek prídete, ste nám vítaný. A najmä Annetta, tá si mala
  oči vyplakať, keď ste šli na vojnu!“

„Ach, mamička,
  to nie je pravda! To ty si plakala a malý Hendrik!“ A Annetta sa odvrátila
  červená ako ruža.

Dych októbra
  sa už vznášal nad okolitými kopcami a rozpálil stromy do zlatočervena. Duby a
  brezy sa jagali v purpure a v oranži. Biele obláčiky plávali po blankytnej
  oblohe a rozjagané jazero ležalo tiché a nehybné.

„ó, Otče
  mojich otcov,“ modlieval sa Quonab, „dopraj mi, aby bol „mesiac padajúceho
  lístia“, keď pôjdem do večných lovíšť, lebo to je najkrajší mesiac.“

No ak tento
  čarovný mesiac slnečnej oblohy a jasných lesov oslobodil zem od všetkého protivného
  hmyzu, jedno nebezpečenstvo predsa len zostalo na horách i v dolinách;
  nebezpečenstvo požiaru. Veď kto môže priblížiť žeravé uhlíky k suchému lístiu
  lesa, aby nevznikol obrovský požiar, ktorý zničí všetky stromy v okolí?

Kto by sa
  čudoval, že kúdeľ vzbĺkne, keď sa k nej priblížime s ohňom? Veru kto? Len bojko
  by naozaj veril, že mladík a dievča, ktorí sa denne zhovárajú a stretávajú,
  budú sa vždy na seba dívať len ako brat a sestra! Stačí krásna večerná nálada,
  aby sa z priateľov stali milenci.

„Marta, tak sa
  mi vidí, že Rolf a naša Annetta si dobre rozumejú, čo povieš?“

„Ach, Hendrik,
  ty si taký starý, slepý krtko, až teraz si to zbadal?“ vravela Marta. „Myslím,
  že farma vedľa nás je celkom dobrá, ale Rolf hovorí, že Georgeovo jazero nie je
  dobré. Chce, aby sme sa všetci presťahovali k Hudsonu.“




86 Nové úspechy

Keď sa blížil
  november a spolu s ním aj koniec dovolenky, Rolf sa celkom zotavil. Bol už
  vlastne úplne zdravý a po dva týždne pomáhal pri mnohých súrnych prácach na
  farme.

Spoločnými
  silami postavili peknú maštaľ, aj nad seno vystavali strechu z brezovej kôry.

No Rolf
  pracoval vo dne v noci aj na inej stavbe. Nebol to zrub na okraji lesa, ale
  skôr nádherný vysoký hrad, krásny a priestorný – bude v ňom bývať láska a dvaja
  zaľúbenci. Nestaval ho pri jazere, ani pri svojej obľúbenej rieke; bude sa
  vypínať na vysokej hore. A Rolf staval a staval, až prešiel mesiac. Iba teraz
  sa opovážil poprosiť Annettu, aby mu pomohla – a tá sľúbila s radosťou, že mu
  pomôže dostavať dom.

Kraj okolo
  Georgeovho jazera bol veru bedársky. Okrem toho bol odľahlý, ďaleko od všetkých
  dôležitých ciest. Nebolo to veru ako na okolí Champlainovho jazera alebo
  Hudsonu. Hendrik sa tu lopotil už celých desať rokov do úmoru a nezarobil
  takmer ani do úst a nebolo ho treba dlho presviedčať o tom, aby sa presťahoval
  inam. Hej, na budúci rok si pôjdu hľadať nový domov, no teraz sa Rolf už musí
  vrátiť do Plattsburgu.

Prvého
  novembra sa Rolf a Quonab hlásili u generála Macomba. Inej práce, okrem príprav
  na zimu, ani nebolo. Od susedov zo severu nehrozilo už skoro žiadne
  nebezpečenstvo. Väčšinu najatej milície rozpustili a obaja priatelia si prišli
  do Plattsburgu iba po vojenské vyznamenanie a po srdečné stisnutie ruky za
  verné služby vlasti.

Prekliata
  vojna sa skončila. „Najhoršie zlo, aké len môže stihnúť zem,“ tak ju volajú
  mnohí – a predsa z nej vyšli tri dobré veci: prestala vzájomná nedôvera medzi
  jednotlivými štátmi, veď ich synovia spolu bojovali – i pili „v jednej kantíne“.
  Po druhé: mladá Kanada, ktorá bola doteraz rozorvaná, ukula sa v tejto
  skúšobnej vyhni na mladý, silný národ, schopný brániť sám seba. A po tretie:
  Anglicko, pyšné na dlhodobé a ustavičné víťazstvá na mori, dostalo ponaučenie o
  tom, čo je slušnosť a spravodlivosť, lebo nepriateľ, ktorým pohŕdalo a ktorého
  urážalo, ukázal, že sa mu vyrovná aj na mori. Celkom zbytočná bitka, ku ktorej
  prišli dva týždne po oficiálnom skončení vojny pri New Orleanse, ukázala, že
  nevycvičení strelci z Tennessee lanko premôžu starých veteránov, ktorí porazili
  veľkého Napoleona. Tým upevnili vážnosť americkej vlajky aj na zemi.

Vojna
  priniesla nesmiernu hmotnú škodu všetkým, no obe strany ňou predsa len čosi
  získali. Dňa 24. decembra 1814 bol podpísaný v Gente mier a ľudia zavesili
  muškety na steny. V mierovej zmluve nik nespomínal príčiny vojny. A načo aj? Ak
  napadne nejaký veľký chlapec malého a dostane od neho celkom neočakávanú facku,
  netreba dlhé vysvetľovanie. Postačí, keď si podajú ruky a povedia si:

„Ja, Jano,
  slávnostne sľubujem a zaväzujem sa, že sa s tebou, Juro, už nikdy nebudem biť.“

Aj táto vojna
  prešla, a ani nebolo času skúmať, kto bol na vine. A dnes sa už dávno zabudlo
  na jej pôvodné príčiny.

Rolf a Quonab
  sa v zime zasa vrátili do lesov, k svojim pasciam. Rolf a Van Trumper začali na
  jar hľadať novú farmu. Všetky peniaze vložili do krásnej úrodnej pôdy pri
  hornom Hudsone. Rolf naliehal, aby kúpili čo najviac pôdy. Hendrik bol síce
  trochu ohúrený tým smelým krokom, ale na jeho jazernú farmu sa čoskoro našiel
  kupec, ktorý tu mienil hospodáriť, a tak bolo všetko na najlepšej ceste. Svadbu
  odložili až na rok. Rolf mal vtedy dvadsaťjeden rokov a Annetta devätnásť. A
  domov, do ktorého sa nasťahovali, nebol síce prepychový, no bol útulný a pekný.

To bol základ
  novej osady. Ak je dosť zeme, ostatné príde už samo. Stále noví susedia
  prichádzali a chceli kupovať pôdu. Rolf a Hendrik predávali a starý Holanďan
  bol rád, že sa dal Rolfovi nahovoriť, aby kúpili nedozerné lány pôdy.
  Dorastajúci synovia teraz môžu zostať doma obrábať pôdu.

Na rieke bolo
  veľa vodopádov a to, ako Rolf vždy vravieval, bola dobrá príležitosť, aby
  využili vodnú energiu. Otvorili si obchod a obchodovali s kožušinami. Zo
  svojich úspor si Rolf postavil vodnú pílu a okolo nej vyrástla veľká osada s
  poštovým úradom, pomenovaná podľa Rolfa.

Aj Quonab sa k
  nim nasťahoval. No čím viac sa dom rozrastal, tým väčšmi sa mu vyhýbal. Na
  chránenom odľahlom mieste si postavil vigvam a tam býval.

Skookum ľúbil
  oboch bez výhrad a celý problém vernosti rozriešil tak, že každému z nich
  venoval polovicu svojho času. Veľmi sa nezmenil, ale čoskoro predsa len získal
  základné zoologické vedomosti o tom, že sliepky nie sú jarabice – a vždy si
  povýšenecky prezeral kŕdeľ kureniec, ktoré sa zbiehali každého rána na Annettino
  volanie. Ba dokonca urobil aj ďalší pokrok, lebo raz odohnal susedovo psisko „nižšieho
  pôvodu“, ktoré sa v ornitológii vyznalo práve tak málo ako| kedysi on sám.

A to veru
  nebola maličkosť, lebo sa už ťažko učil: nebol už predsa nijakým mládencom a
  skôr ako ôsma jar roztopila sneh, odišiel do večných lovíšť, kde niet
  dikobrazov, kde sa všade hemžia sliepky a kde nikde nieto nablízku človeka,
  ktorý by mu pokazil radosť.

No aj keď
  zahynul, žil ďalej. Jeho pamiatka zostala večne živá, lebo na jeho miesto
  nastúpil Skookum číslo dve, po ňom prišiel Skookum číslo tri a jeho rodokmeň
  nezanikol ani dodnes.




87 Quonab sa vracia domov

Úsudok
  verejnosti je pomalý, ale zdravý úsudok je vždy správny a vedie k dobrému
  výsledku – no žiaľ, je príliš pomalý.

Z výrokov
  Si Sylvanna

Prešlo dvadsať
  rokov. Rolfova osada rástla. Teraz už bol váženým človekom a mal početnú
  rodinu. Z obchodu a píly mal rýchle zisky a malí, bucľatí zlatohlávkovia
  prichádzali na svet v pravidelných intervaloch. A keď rokmi dozrelo jeho
  zmýšľanie, začal preňho lepší a plnší život. Bol z dobrého, starého rodu. Mal
  pevné zásady, vychovala ho dobrotivá matka, hojdal sa v kolíske protivenstiev,
  vyškolil ho tvrdý život, rástol v krásnej prírode, zmúdrel v múdrosti lesov,
  oheň utrpenia ho kalil a prinútil k samostatnosti, bol nadšený, obetavý
  vlastenec, a tak ako sa v rozpálenej peci zjaví zlato, aj v jeho duši sa skvel
  nejeden skvost. Ťažké rany, ktoré buď skúšajú, alebo zlomia, ho zocelili, kov,
  z ktorého ho uliali, mal rýdzi zvuk. A Rolf Kittering sa stal mužom váženým v
  celom údolí Hudsonu.

Taká zem, ako
  bola jeho vlasť, vždy hľadá a potrebuje veľkých mužov. Tí, ktorí majú v rukách
  moc a ktorí vedia nájsť schopných mužov, prišli čoskoro za ním. Ich poslom bol
  zarastený starý Si Sylvanne.

Rolf mal stále
  veľa práce a bál sa rozšíriť svoju činnosť. Bol však veľmi pracovitý a vlasť
  vedela, že ho naliehavo potrebuje. Tak sa teda nakoniec dohodli, a Rolf čoskoro
  stisol ruky starému mlynárovi v sieni snemovne Albany, aby spolu s ním pomáhal
  spravovať vlasť.

(Podľa
  americkej ústavy, ktorá dala na Severe moc obchodnej a priemyselnej buržoázii,
  predstavujúcej revolučnú triedu tých čias)

Každá zmena
  prinášala nové povinnosti. Každým rokom stával sa obľúbenejším a známejším a
  jeho duch rástol do výšky. Z Albany odišiel do New Yorku, do sveta veľkých
  obchodníkov a politikov. Napokon sa jeho vysoká mužná postava stala známou vo
  Washingtone a jeho zdravé názory a čisté obchodné zásady si ctili všade.

A predsa každý
  rok strávil spolu s Quonabom spolu v lesoch. Túlali sa po starých lovištiach a
  znova prežívali dni zlatej mladosti. A keď sa k nim pripojil Rolf mladší, ich
  radosť bola dvojnásobná. Chlapec ľúbil a prežíval všetko, čo im bolo kedysi
  také drahé.

No nebol to už
  Kitteringov život, boli to skôr len vzácne okamihy, a Quonab si čím ďalej tým
  väčšmi uvedomoval, že sa spolu stýkajú len cez minulosť. A keď na brehu rieky
  vyrástol veľký murovaný dom, cítil, že sa musia čoskoro rozísť. Jeho úcta k
  Nibowakovi vyrástla skoro v zbožňovanie, a predsa mu bolo jasné, že ich cesty
  sa rozišli. Rolf ho prerástol; Quonab bol znova sám ako v ten deň, keď sa
  stretli. Roky mu dali väčší rozhľad a pochopil, že časy sa zmenili a jeho
  bývalý spôsob života patrí už dávno minulosti.

„Moja múdrosť
  je múdrosť lesov,“ vravel, „ale lesy rýchle miznú – o niekoľko rokov nebude
  vôbec stromov a moja múdrosť bude hlúposťou. Do tejto zeme prišla nová, silná vec,
  ktorej hovoria obchod, a tá pohltí všetko krásne a nakoniec aj samotných ľudí.
  Ty si dosť múdry, Nibowaka, aby si mohol veslovať s prúdom, a kormidluješ tak
  šikovne, že mohutný prúd ťa unáša a jeho sila ťa robí veľkým. Ale to nie je pre
  mňa; mne stačí, keď mám čo jesť, keď sa môžem do chuti vyspať a potom pozerať
  na ranné zore.“

Býval na
  druhej strane údolia, oproti veľkému skladu, v koženom stane, z ktorého mohol
  dobre pozorovať východ slnka. Tých dvadsaťpäť rokov, ktoré sa pridali k
  päťdesiatim rokom prežitým na území Mayn Mayano, skalilo jeho zrak, okradlo
  jeho nohy o pružnosť a jeho hlavu postriekalo inovaťou. No jeho ducha nezmenili
  a nezlomili. Neodnaučili ho ľúbiť borovicové lesy a východ slnka. Áno, ešte
  radšej ako prv odchádzal so svojím bubienkom na posvätnú skalu k svojmu idahu – ako by ju nazval Indián zo Západu. A tam, keďže to bolo vysoko a viali tam
  studené vetry, postavil si malý stan, ktorý sa otváral na východ.

Bol už starý a
  lov bol preňho príliš namáhavý. Ale pomáhal mu pätnásťročný silný chlapec,
  Rolfov syn. A starý Indián v mysli často prelietal do tých dní, keď sám chránil
  a vychovával takého chlapca. Vo vigvame bolo dosť jedla a teplých prikrývok a v
  lesoch, ktoré sa rozprestierali pod slnečnou skalou, bolo dosť slobody. V Quonabovi
  rástla túžba, ktorú múdry Nibowaka nevedel uspokojiť, ba ani o nej nevedel. A
  Quonab si vystaval malý vigvam, z ktorého mohol vidieť zapadajúce slnko. Sedel
  pri ohníčku, hladkal svoj bubienok a často spieval: „Teraz sme na sklonku dňa,
  ja a môj ľud, a noc sa spúšťa na nás.“

Raz prišiel zo
  susedných hôr cudzinec; šaty mal ako beloch, ale hlava, nohy, oči, pleť a krok
  prezrádzali Indiána zo Západu. Prichádzal z neznáma s posolstvom, za tými,
  ktorí ho nepoznali. „To prichádzal mesiáš, osloboditeľ, tak ako to predpovedal
  Hiawatha. Prichádza silný, aby spasil červenú rasu, a jeho ľudia musia spievať
  pieseň čarovného tanca, až na nich zostúpi jeho duch a oznámi im vo videní
  svoju múdrosť a vôľu.“

Nezašiel k
  belochovi, ale k osamelému Indiánovi medzi skalami, a pieseň, ktorú mu prinášal
  a ktorú ho naučil, bola plná náreku trúchliaceho ľudu, ktorý hľadá svojho otca.

Otče,
  zľutuj sa nad nami!

Naše duše
  smädia za tebou.

Nič tu
  nemáme, čo by nás tešilo.

Otče,
  skláňame hlavu pred tvojou vôľou.

V ten večer
  dlho do noci spievali a modlili sa tak, ako sa vie modliť len Indián: „Otče,
  zmiluj sa a veď nás!“ A tak Quonab spieval novú pieseň a vedel, že jej
  posolstvo je určené jemu.

Cudzinec
  odišiel, no Quonab spieval znova a znova jeho pieseň, a tak sa dostavilo
  videnie, na ktoré čakal, lebo inakšie to ani nemohlo byť, a spolu s videním
  prišlo aj poznanie, ktoré hľadal.

Nikto ho
  nevidel, keď odchádzal, no pätnásť kilometrov nižšie stretol lovca a povedal
  mu: „Povedz Nibowakovi, že som počul novú pieseň. Povedz mu, že som mal
  videnie. Som na sklonku dňa, ale nový deň prichádza. Musím uzrieť zem Mayn
  Mayano, kde slnko vychádza z mora.“

Viac ho nik
  nevidel. No na druhý deň, keď to Rolf začul, šiel rýchle do Albany. Keď odrazil
  kanoe od brehu, Skookum číslo štyri skočil za ním. Rolf ho chcel poslať naspäť.
  No pes tak túžobne prosil očami a chvostom, akoby chcel povedať, že musí ísť s
  Rolfom hľadať starého Indiána. V Albany dostali o Quonabovi prvú zvesť. „Hej,
  predvčerom odchádzal akýsi starý Indián na parníku.“ V New Yorku sa Rolf
  nepokúšal hľadať svojho priateľa, ale vstúpil na loď, ktorá odchádzala do
  Stamfordu, a ponáhľal sa do starých známych lesov, kde ako chlapec žil a trpel
  a kde sa prebudil k novému životu.

Pri skale už
  stál dom, ktorý dodnes volajú „Quonabovým“. Od jeho obyvateľov sa dozvedel, že
  minulej noci začuli v tichu zvuky indiánskeho bubienka a spev, ktorý
  nevychádzal z hrdla belocha.

Keď sa
  rozodnilo, Rolf sa ponáhľal na skalu a dúfal, že na mieste, kde kedysi stával
  vigvam, nájde aspoň indiánsky tábor. Ale tábor tam nebol, a keď liezol na
  skalu, aby mal širší rozhľad, Skookum naježil chrbát na znamenie, že zacítil
  čosi neobvyklého – muža, ktorý ležal na zemi a nehýbal sa. Jeho dlhé rovné
  vlasy boli skoro biele a po jeho boku ležal navždy umĺknutý spevný bubienok
  jeho ľudu.


Poznámky

Čiernokrká
  kanadská hus – vedecký názov: bernikla veľká (Z. F.)

Vigvam – šiator alebo chata severoamerických Indiánov Originál piesne „Ó ty, čo vstávaš z nízkych mrakov“



Pečeňovník – latinský názov Hepatica triloba, pečeňovník trojlaločný (Z. F.) 

Norka – kunovitá šelma s mäkkou kožušinou. Žije v Severnej Amerike, rada prenasleduje
  a hubí hydinu, ale žerie aj myši a menšie cicavce, ba aj ryby a žaby

Mýval – mäsožravec patriaci do samostatnej čeľade mývalovitých. Výzorom pripomína
  malého medveďa. Je to typický živočích Severnej Ameriky (Z. F.)

Pipestavské
  jazierko – ide o jazierko pri rieke Asamuk, spomínané v prvej kapitole.
  Neďaleko tohto jazierka stál Quonabov vigvam.

Mokasín – indiánska obuv, obyčajne z jelenej kože, často pekne vyzdobená a vyšívaná
  farbistými nitkami alebo korálkami

Snežnice – oblúkovité drevené rámy, ktorých dno tvoria poprepletané kožené remence.
  Indiáni si ich zhotovovali veľmi dôkladne a starostlivo. Pripli si ich na obuv,
  mokasíny, a tak ich používali na chodenie alebo i beh po snehu a snehových
  závejoch Skookum (alebo Skookum Chnek) – v reči indiánskeho kmeňa
  Činúkov znamená „Kalné vody“ (Pozn. aut.)

Bakchanálie – bezuzdné hodovanie a hýrenie. Názov je odvodený od mena Bakchus; bol to
  starorímsky boh vína a hodovania

Whisky – americká jačmenná pálenka

Medicinman – názov čarodejníka a mastičkára u indiánskych kmeňov

Viliam
  Mlčanlivý – oranžský princ Viliam I. Nassau (1533-1584). Pokúšal sa
  oslobodiť Holandsko spod španielskeho jarma, ale úkladná ruka vrahova prekazila
  jeho zámery

Sagamor – u severoamerických Indiánov náčelník alebo vodca kmeňa

Céder – v Severnej Amerike tak volajú virginský jalovec (Juniperus birginiana L.)

Yankee (čítaj jenki) – posmešný názov Američana

Manitu – indiánske pomenovanie, v tomto prípade znamenajúce asi toľko čo naše duch 

Kráľ
  Dávid – postava z biblie. Keď padla do rúk nepriateľov Archa úmluvy,
  ktorú mali Židia vo veľkej úcte, a kráľ Dávid ju v boji vydobyl späť, pri
  návrate domov tancoval okolo nej tanec v posvätnom a úctivom rytme, aby sa tak
  poďakoval bohu za víťazstvo. V Arche úmluvy Židia uschovávali niekoľko kúskov
  manny, ktorou ich boh živil na púšti 

Jeleň
  bol ešte v červenom šate – jelene, tak ako aj iné cicavce, žijúce v
  miernych pásmach zemegule, na jar a v jeseni vypĺznu, pričom im narastá letná
  alebo zimná srsť. Táto srsť sa líši od predošlej nielen hustotou a hrúbkou, ale
  i farbou, lebo sa prispôsobuje ku zmenenému okoliu. U jeleňa máva letná srsť
  červenkastý nádych, preto sa spisovateľ vyjadril, že „jeleň bol ešte v červenom
  šate“ (Z. F.)

Ugh – áno, hej, indiánsky výraz. Indiáni používajú toto slovko aj vtedy, keď dobre
  rozprávajú anglicky. Ugh niekedy znamená aj výraz údivu a prekvapenia

Piskor – malé, myši podobné zvieratko, pokryté jemnou srsťou tmavej farby, s vrchnou
  čeľusťou v podobe predĺženého rypáčka

Dikobraz – ide tu o druh stromovitého dikobraza, takzvaného ursona, ktorý žil pôvodne iba
  v Južnej Amerike, a len neskôr aj v Severnej

Kahk – indiánske pomenovanie pre dikobraza 

Manitu – v tomto prípade: indiánske pomenovanie pre pána všetkého tvorstva 

Nana
  Bojou – to isté, čo Manitu

Cabrak – prikrývka na kone

Parohy
  obalené lykom – jelene každoročne „zhadzujú“ parohy. Na jar sa im začnú
  zo základov na čelnej kosti vytvárať nové, ktoré sú obalené kožou, nazývanou
  medzi poľovníkmi lykom. Úlohou tejto bohato prekrvenej kože je chrániť
  vyvíjajúce sa parožie, no hlavne zásobovať ho potrebnými výživnými látkami. Keď
  sú parohy celkom vyvinuté, koža praská a zvieratá si ju šúchajú o stromy – a
  tak strhávajú

Medicína – medzi Indiánmi toto slovo znamená čaro, čary, tajomný ochranný prostriedok a podobne

Škumpa
  jedovatá (Rhus toxicodendron) – rastie v Severnej Amerike ako ker. Je
  veľmi jedovatá a spôsobuje prudké zápaly kože a sliznice

Alarich – vodca divých Vizigotov. Xenofón – starogrécky filozof a vojvodca

Achilles – jeden zo starogréckych hrdinov

Wiliam
  Wordsworth (1770-1850) – anglický básnik, píšuci o prostých a všedných
  námetoch

Róbert
  Southey (1774-1843) – preslávený anglický básnik

William
  Makepeace Thackeray (1811-1863) – anglický románopisec a novinár

Homér – najväčší epický básnik starých Grékov. Najznámejšie z jeho eposov sú „Ilias“
  a „Odysea“, kde ospevuje hrdinské činy Grékov 

Osirisovi
  kňazi – kňazi staroegyptského boha Osirisa. Zachovali sa nám mnohé ich
  modlitby svojrázneho jadrného štýlu

Delfský
  chrám – preslávený starogrécky chrám na vrchu Pamas. Sem sa chodievali
  ľudia modliť, prípadne pýtať radu od tamojších veštkýň vždy pred dôležitejším
  podnikaním 

Kassandra – postava z gréckeho bájoslovia, dcéra Priamova, nadaná vešteckým darom 

Oui, parbleu,
  tous ce que je sais, c’est par la – Áno, do paroma, nakoľko viem,
  musíme ísť tadeto

Ornitológia – náuka o vtákoch

Hiawatha
  – legendárny indiánsky prorok a hrdina


Výslovnosť cudzích mien, ktoré sa v knihe častejšie vyskytujú

Albany –
  Ólbeny, Älbeny

Bili Bymus – Bil Bajmez

Bright –
  Brait

Buek –
  Bak

Burlington – Bôrlingtn

Connecticut – Kenetyket, Kenektyket

Fiske –
  Fisk

Forsyth – Fórsajt

Francois La
  Colle – Fransoa La Kol

Hampton – Hämtn

Hoag –
  Hóg

Horton –
  Hórtn

Hubbell –
  Habl

Hudson –
  Hadsn

Champlatnovo
  jazero – Čämplejnovo jazero

Chaza –
  Čejza

Isle au
  Noix – íl ó Noa

McDonell – Mäkdônel, Mekdonl

McDonough – Mäkdonou

Macomb –
  Mäkhoum

Micky –
  Miky

McGlassin – Mäkglasin

Montreal – Montriól

Murray –
  Mari

New York – Ňú Jork

Ogdensburg – Ogdensbôrg

Plattsburg – Platsbôrg

Quonab –
  Kvonäb

Sackettov
  prístav – Säketov prístav

Seymour – Símor, Simr

Skookum – Skiikam

Washington – Uošingta

Wilkinson – Uilkinsn

